
CAPITOLUL I. DESCOPERIREA 


Apostolescu se învârtea nerăbdător în biroul Inspectoratului 
de miliţie Sibiu şi din când în când se oprea pentru a-şi privi 
ceasul de la mână, ca şi cum de acesta ar fi depins cele două 
zile pe care le mai avea de stat în oraş. 

Când, în urmă cu aproape o lună de zile, a fost trimis să ţină 
locul şefului de serviciu, plecat la un curs de specializare, nu şi-a 
închipuit că timpul se va scurge atât de greu în Sibiu, un oraş 
mult prea liniştit, în comparaţie cu tumultul şi agitația Capitalei, 
în care mereu apăreau evenimente majore. E adevărat că nu se 
stătea cu mâinile-n sân, totuşi un caz mai interesant, capabil să- 
i suscite interesul, încă nu se ivise şi, în consecinţă, avea 
impresia că ultimele zile dinaintea plecării nu mai luau sfârșit. 

Se decise să bea o cafea şi se apropie de telefon pentru a o 
comanda la bufet, dar nu mai avu când să ridice receptorul, 
deoarece aparatul sună. 

Ascultă comunicarea ofițerului de serviciu, îşi notă o adresă 
pe carnet şi părăsi biroul. In maşină se aflau, în afară de 
Apostolescu şi de şofer, căpitanul Bogdănescu din serviciul 
judiciar al oraşului şi locotenentul major Vasiliu de la serviciul 
criminalistic. 

Imobilul în faţa căruia opriră era aşezat pe colţ la intersecţia 
cu strada Jiului. Era o clădire masivă, cu un etaj. Intrarea în 
curtea imobilului se făcea prin strada Şcoala de înot, printr-o 
poartă cu zăbrele de fier. 

În faţa porţii un bărbat, ca la 45 de ani, foarte surescitat, se 
oferi să le arate apartamentul în care se bănuia că a fost comis 
un omor. 

Pătrunseră în curte, se îndreptară spre partea stângă a 
clădirii şi se opriră în faţa uşii primului apartament de la parter. 
Era o uşă din lemn masiv, vopsită în verde. În partea stângă, la 
înălţimea primei treimi, se afla o tăietură orizontală, având 
deasupra menţiunea „Poşta”. 

Apostolescu scutură uşa, apoi, văzând că este închisă pe 
dinăuntru, se îndreptă spre fereastra din dreapta, încercând să 
privească interiorul, dar trebui să renunţe din cauza unei 
perdeluţe din pânză groasă. 

— Cine sunt locatarii? se adresă Apostolescu bărbatului care 
ntâmpinase. 


AA 


— Doi oameni bătrâni... soţii lakocs. 

— Şi ce vă face să credeţi că în locuinţă s-a comis un omor? 

— N-au mai fost văzuţi de câteva săptămâni şi... şi apoi 
mirosul — adăugă el. 

— Trebuie deschisă uşa! ceru Apostolescu însoţitorilor săi. 
Vasiliu se grăbi să-şi deschidă valiza pe care o ţinea în mână şi 
să scoată afară o legătură cu chei şi şperacle. 

După câteva încercări uşa fu deschisă. 

În spatele uşii pe care o descuiaseră se mai afla o a doua cu 
geamuri, deschisă spre interior. Spaţiul dintre cele două uşi era 
pardosit cu un număr mare de ziare şi scrisori. 

Fără să le acorde atenţie, Apostolescu păşi peste ele şi intră 
într-un antreu, pătrat, cu laturile de aproximativ un metru şi 
jumătate. Fiecare dintre ceilalţi trei pereţi fiind prevăzuţi cu câte 
o uşă. 

Deschise uşa din dreapta şi, fără să intre, privi încăperea. Fe 
peretele din dreapta se vedea un dulap pentru haine, cu uşile 
deschise şi conţinutul răvăşit, iar în continuare fereastra prin 
care încercase mai înainte să privească interiorul camerei. 

Pe peretele din faţă, începând de la colţul ferestrei, se aflau 
o chiuvetă metalică şi un bufet de bucătărie. 

Lângă peretele din stânga văzu un pat îngust acoperit cu un 
cearșaf din pânză, care la capătul dinspre uşă, era mototolit şi 
mânjit de sânge. 

În prelungirea peretelui se vedeau o maşină de gătit, având 
pe plită un ceainic şi în continuare o uşă din lemn masiv, vopsită 
în verde. 

În mijlocul camerei, între patru scaune se află o masă 
acoperită cu învelitoare de nylon, pe care erau două farfurii. 
Într-una se află un măr şi în cealaltă doi ciorchini de struguri, cu 
boabele uşor stafidite, iar alături un pahar. 

Apostolescu, înfășurându-și mâna într-o batistă, apăsă pe 
clanţa uşii vopsite în verde. În faţa sa apăru o încăpere mică, ai 
cărei pereţi erau căptuşiţi cu rafturi încărcate cu sticle, borcane 
şi pungi cu alimente. 

Când îşi lăsă privirile spre podea, văzu corpul unui bărbat cu 
faţa în sus, puţin răsturnat pe partea dreaptă şi având mâinile şi 
picioarele îndoite. Gâtul şi pieptul îi erau acoperite cu sânge 
uscat. 

Anchetatorul privi capul chel al bărbatului de pe podea, apoi 


se întoarse spre cei doi ofiţeri care contemplau spectacolul 
peste umerii lui. 

— Dumneata fotografiază! spuse ofițerului de la serviciul 
criminalistic. lar dumneata hai cu mine! se adresă el căpitanului. 

Când reveni în antreu privi o fracțiune de secundă chipul 
înspăimântat al vecinului care îi anunţase, apoi se întoarse şi 
porni spre uşa opusă celei care dădea în curte. 

Mai înainte de a pune mâna pe clanţa acesteia văzu un 
zăvor mare care o bloca şi auzi în spatele lui vocea martorului: 

— Acolo este baia, dar familia lakocs nu are acces la ea... 

— Dacă nu vă deranjăm prea mult, vă rugăm să mai daţi un 
telefon şi să cereţi, în numele nostru, să trimită un procuror şi 
un medic legist — spuse Apostolescu întorcându-se spre martor. 

În timp ce acesta dădu aprobator din cap şi se grăbi să iasă 
în curte, Apostolescu se duse spre ultima uşă a vestibulului; 
folosindu-se din nou de batistă, apăsă clanţa şi împinse uşa. 

Mai întâi, făcu instinctiv o mişcare de recul, apoi, astupându- 
și nasul şi gura cu batista, pătrunse în încăpere şi se îndreptă 
fulgerător spre cele două ferestre care dădeau spre stradă. 

— Să ieşim puţin... până se primeneşte aerul din cameră — 
spuse Apostolescu colegului său. 

După ce inspirară de câteva ori cu aviditate, îşi aprinseră 
țigările, probabil cu speranţa că vor reuşi să anihileze mirosul ce 
părea că li s-a îmbibat şi în haine. 

Stăteau o vreme faţă în faţă, fără ca vreunul dintre ei să 
găsească resursele necesare pentru a începe o conversaţie. 
Apostolescu îşi privi cu silă ţigara, fumată pe jumătate, şi o 
aruncă, cu scârbă, departe de el. 

— Hai înapoi! se decise el, îndreptându-se din nou spre 
camera pe care abia o părăsiseră. 

Se opri în pragul uşii şi începu să privească dezordinea şi 
răvăşeala care domneau în încăpere. 

Pe o masă mare, situată în mijlocul camerei, se aflau, claie 
peste grămadă: sertare de la dulapuri, cutii metalice, clasoare 
de timbre, albume cu fotografii, caiete cu însemnări, chitanţe. In 
dreptul uşii, lângă perete, un dulap de lemn cu uşile deschise. 
Interiorul acestuia conţinea cărţi vechi, clasoare de timbre şi 
cutii metalice; parte din ele erau răsturnate, iar altele se aflau 
aruncate pe duşumea, în faţa dulapului. 

Lângă peretele din dreapta se afla un alt dulap de lemn cu 


haine răvăşite şi aruncate pe jos. În continuare se vedeau un 
scrin cu sertarele lipsă şi, după acesta, un alt dulap cu haine 
răscolite şi aruncate la întâmplare pe duşumea. In faţă erau 
ferestrele deschise. 

Perpendicular pe peretele din stânga se aflau două paturi din 
lemn, alăturate. Patul de lângă fereastră avea aşternutul 
orânduit pentru culcare, fără a fi deranjat. 

Pe patul dinspre uşă, sub o plapumă din mătase roz, se 
distingea conturul unui trup omenesc. 

Apropiindu-se de pat, Apostolescu îşi dădu seama, după păr, 
că victima este o femeie. Chipul ei intrase în descompunere. 

— Vă rog să vedeţi dacă Vasiliu a terminat cu fotografierea 
celeilalte victime — spuse Apostolescu, cu o voce vlăguită. 

— Am terminat fotografierea, tovarăşe căpitan. 

— În regulă. Dă-i drumul şi aici — spuse Apostolescu plecând 
spre fereastră, pentru a-i face loc lui Vasiliu. 

După ce specialistul făcu câteva fotografii, spuse; 

— Mergem mai departe, tovarăşe căpitan? 

Apostolescu dădu din cap şi, aplecându-se peste patul 
nederanjat, apucă marginile plăpumii care acoperea victima. 
După ce făcu acelaşi lucru şi căpitanul Bogdănescu, din cealaltă 
parte a patului, ridicară plapuma şi o aşezară pe pardoseală. 

Cadavrul era îmbrăcat într-o cămaşă de noapte din pânză 
albă; mâinile îndepărtate de corp, iar genunchiul stâng înfăşurat 
în câteva bucăţi de pânză. 

Pe cearșaf şi pe pernă se observau pete mari, roşiatice. 

— Continuă fotografierea — spuse Apostolescu, ieşind spre 
vestibul cu intenţia de a mai privi încă o dată cadavrul care 
zăcea în cămară. 

Când zări din nou ziarele şi corespondenţa care zăceau pe 
pragul celor două uşi de la intrarea în apartament, renunţă să 
mai intre în bucătărie şi, ducându-se spre ele, începu să le 
cerceteze. 

Fără să acorde prea multă atenţie corespondenţei şi unor 
avize de plată pentru consumul de curent începu să privească 
ziarele. Erau 18, cu datele de publicare între 6 şi 26 octombrie 
a.c. 

Tocmai ridicase de jos două bileţele scrise cu mâna şi trei 
flori ofilite, când auzi în spatele lui zgomot de paşi. 

Uitându-se spre curte, văzu doi bărbaţi, în compania 


martorului pe care-l trimisese să dea telefon, venind spre el. 

Cel mai înalt dintre cei doi noi veniţi, un bărbat voinic de 
aproximativ 50 de ani, întrebă: 

— Ştiţi cumva unde este căpitanul Bogdănescu? 

Dintr-o singură privire, Apostolescu ştiu că bărbatul care 
vorbise era procurorul, deoarece celălalt, scund şi dolofan, ţinea 
în mână clasica trusă a medicilor legişti. 

— Sunt căpitanul Nicu Apostolescu din Brigada omucideri — 
se prezintă el. 

— Procurorul Gavrilă Georgescu — spuse noul venit 
strângând mâna anchetatorului, apoi, arătând spre însoţitorul lui 
continuă: 

— Dânsul este medicul legist Ivănescu. 

În timp ce se făceau prezentările îşi făcu apariţia şi căpitanul 


Bogdănescu. 
— Mai înainte de a vă întreba ce s-a petrecut aici — se 
adresă procurorul lui Apostolescu, — vreau să vă cer o 


lămurire... De obicei 1.G.M. -ul îşi face apariţia numai în cazurile 
grele, în care elucidarea întârzie, nicidecum la începutul unei 
anchete...? 

— Într-adevăr, aşa se petrec lucrurile de obicei... când nu 
intervine hazardul! apoi continuă în timp ce-i conducea spre 
bucătărie: Nu există nici o îndoială că avem de-a face cu un 
dublu asasinat. Acesta este bărbatul, zise, arătând cadavrul din 
cămară. 

— Da, aşa-i, moartea se datoreşte unei violentări — comentă 
medicul, arătând mai întâi gâtul victimei, apoi petele de sânge 
care stropiseră peretele. 

— Dumnezeule..., de când o fi zăcând femeia asta aici?! 
exclamă procurorul privind îngrozit chipul victimei. 

— La întrebarea asta ar trebui să ne răspundă tovarăşul 
Ivănescu — spuse Apostolescu privind spre medicul legist. 

— Bineînţeles că o să încerc..., dar, nu va fi prea uşor — 
răspunse acesta clătinându-și capul cu scepticism. 

In sfârșit, procurorul reuşi să-şi întoarcă privirea de la 
cadavrul din pat şi spuse: 

— Doctore, te rog să preiei cadavrele şi în cel mai scurt timp 
să ne dai răspunsurile clasice pentru cazurile de omucidere. 

— Vă rog să faceţi tot ce-i posibil pentru prezervarea 
impresiunilor digitale ale victimelor — ceru şi Apostolescu. 


În timp ce medicul dădu din cap cu înţelegere şi se apropie 
de cadavrul femeii, procurorul îi făcu semn lui Apostolescu să 
vină după el. 

Mai înainte însă de a ieşi din locuinţă, Apostolescu i se 
adresă lui Vasiliu: Încearcă să relevezi cât mai multe amprente 
digitale, în special cele care se află pe paharul şi farfuriile de pe 
masa din bucătărie. 

Când procurorul ieşi în curte, însoţit de Apostolescu şi de 
Bogdănescu, se adresă primului: 

— Ce părere v-aţi format despre acest caz? 

— Ţinând seama de ziua din care victimele n-au mai ridicat 
ziarele din uşă, putem presupune că dublul asasinat a fost comis 
înaintea zilei de 6 octombrie, adică de aproximativ trei 
săptămâni. În ceea ce priveşte mobilul, luând în considerare 
dezordinea care domneşte pretutindeni, s-ar părea că avem de- 
a face cu un jaf. Cam atât rezultă la prima vedere — spuse 
Apostolescu ridicând din umeri. 

— Intenţionaţi să preluaţi conducerea acestui caz? întrebă 
plin de speranţă procurorul. 

— Nu pot să mă angajez până n-am asentimentul şefilor 
mei... 

— Doriţi să discut eu cu dânșii?... se oferi procurorul. 

— A, nu! Nu-i cazul — răspunse zâmbind Apostolescu. Tot 
ceea ce vă rog este să mă duceţi cu maşina dumneavoastră 
până la inspectorat, pentru a putea raporta faptele constatate. 

În timp ce se urca în maşina procurorului, Apostolescu îl rugă 
pe căpitanul Bogdănescu să culeagă date pentru stabilirea 
personalităţii victimelor şi, în măsura posibilităţilor, o listă a 
persoanelor care îi vizitau. 

CAPITOLUL Il. PRIMELE CERCETĂRI 

La ora unu după-amiază, Apostolescu obţinu legătura cu 
şeful Direcţiei judiciare. 

— Tovarăşe colonel, în localitate s-a descoperit un caz 
interesant de dublu asasinat şi vă rog să fiţi de acord să preiau 
eu ancheta... 

— Mă, ia lasă-te de chestii de-astea! Ce, crezi că oamenii din 
Sibiu nu-s în stare să-şi rezolve şi singuri problemele? îl repezi 
colonelul. Peste două zile să te prezinţi în biroul meu! 

— S-ar părea că e un caz deosebit de dificil... — insistă 
Apostolescu. 


— Până la rezolvare, toate cazurile sunt dificile! îl întrerupse 
Alexandrescu. Despre ce-i vorba? 

Atât aştepta şi Apostolescu. Raportă pe scurt particularităţile 
cazului. 

— Spui că victimele au fost descoperite la trei săptămâni de 
la omorârea lor...? spuse şeful gânditor. 

— Intocmai, tovarăşe colonel. 

— Într-adevăr, nu-i un caz prea simplu... După atâta timp, 
urmele sunt al naibii de răcite. Bine, sunt de acord! Preia 
conducerea investigaţiilor! Mai doriţi ceva, tovarăşe comandant? 
glumi Alexandrescu. 

— Da, să fiţi de acord să vină şi locotenentul Simionescu 
aici... 

— Aha! Nu poţi trăi fără fratele tău siamez? De acord, am să 
ţi-l trimit. După ce termină convorbirea cu colonelul 
Alexandrescu, mai avu una cu Simionescu, pentru a-l ruga să 
treacă pe la el pe acasă şi să-i aducă câteva lucruri de schimb. 

— Cum a rămas, tovarăşe căpitan, preluaţi ancheta? întrebă 
căpitanul  Bogdănescu, când îl văzu intrând în locuinţa 
victimelor. 

Apostolescu dădu afirmativ din cap şi îl întrebă: 

— Cadavrele au fost ridicate? 

— Da, acum vreo jumătate de oră. Şi vă raportez... 

— Întrucât suntem colegi, nu-i cazul să fim prea 
ceremonioşi... De altfel, după părerea mea, excesul de politeţe 
conduce la o pierdere inutilă de timp, mai ales în profesia 
noastră — spuse zâmbind Apostolescu. _ 

— De acord! îi întoarse zâmbetul Bogdănescu. In primul 
rând, am stabilit identitatea victimelor. Bărbatul care zăcea în 
cămară se numea lakocs Geza, avea 78 de ani, era pensionar şi 
se pare că a fost unul dintre cei mai mari colecționari de mărci 
poştale din ţara noastră. Femeia din dormitor era soţia lui şi 
avea 80 de ani. Menţionez că, am găsit acest buton de cămașă 
pe pardoseala cămării, după ridicarea cadavrului de către 
serviciul medico-legal. 

Apostolescu luă butonul în palmă şi-l privi. Era din metal 
galben, iar rozeta, de mărimea unei monede de 25 de bani, 
avea în centru o piatră neagră şi în jurul ei, spre extremităţi, 
semnele zodiacului. Tot butonul era scăldat în sânge uscat. 

— Întrucât victimei nu-i lipseau butonii de la cămașă... — 


insinuă Bogdănescu... după toate probabilitățile, a fost pierdut 
de asasin în timpul comiterii omorului — completă Apostolescu. 
Ai început interogarea martorilor? 

— Nu, am aşteptat să se mai aerisească puţin casa. Vrei să 
facem audierea chiar aici sau la sediul miliției? 

Apostolescu rămase un moment gânditor, apoi se decise: 

— Cred că e mai bine la sediul miliției. Aici le vom face 
numai pe cele preliminare. Dar, spune-mi, s-au găsit amprente? 
întrebă el arătând paharul şi farfuriile cu fructe de pe masa din 
bucătărie. 

— Absolut nimic. Au fost şterse; de altfel ca şi clanţele uşilor. 
S-ar părea că avem de-a face cu un criminal deosebit de 
precaut. 

— Toţi asasinii sunt precauţi, şterg urmele, dar niciodată 
suficient. 

Apoi, aplecându-se peste masă, îşi apropie nasul de pahar, 
pe fundul căruia se mai vedea încă o urmă uşoară de lichid roşu, 
şi adulmecă. 

— E vin — spuse Bogdănescu, care îi urmărise gestul. 

— Când primim raportul medico-legal? 

— Doctorul Ivănescu l-a promis pentru mâine dimineaţă. 

— Bine. Hai să începem audierea vecinilor. Mai întâi cu cei 
care au baia comună cu victimele. 

După ce Bogdănescu încuie uşa, cu o cheie găsită pe 
pervazul ferestrei din bucătărie, porniră către prima uşă ce 
urma după intrarea în locuinţa victimei. 

De la prima ciocănitură în uşă, auziră o cheie răsucindu-se în 
broască şi în prag apăru o femeie îmbrăcată modest, în vârstă 
de aproximativ 45 de ani. 

Declinându-și calitatea, anchetatorii fură  poftiţi într-o 
încăpere asemănătoare cu cea în care era instalat dormitorul 
victimelor. 

— De când locuiţi în această casă? întrebă Apostolescu după 
ce luară loc în jurul unei mese. 

— M-am mutat aici acum vreo zece ani. 

— Familia lakocs locuia mai de mult? 

— Nu, ei au venit aici prin schimb de locuinţă acum vreo 
cinci ani. De fapt, eu le-am aranjat schimbul de locuinţă. 

— Asta înseamnă că îi cunoaşteţi mai de mult. Nu? 

— Eu mai puţin. Tatăl meu era prieten cu domnul lakocs încă 


din tinereţe, de aceea le-am propus să se mute alături. 

— Ce ştiţi despre uciderea lor? 

— N-am ştiut nimic până acum o oră, când mi-au povestit 
vecinii că au fost găsiţi omorâţi. 

— Când i-aţi văzut ultima oară? 

— În ziua de 3 octombrie, pe la ora douăsprezece... 

— Cum de reţineţi atât de bine data şi ora? o întrerupse 
Apostolescu. 

— Pentru că în ziua aceea am avut un proces cu dânșii. 

— Despre ce proces e vorba? 

— Familia lakocs m-a dat în judecată pentru că le-am interzis 
accesul la baie... Ştiţi, eu am făcut nişte reparaţii la baie şi ei au 
refuzat să contribuie. 

— Tribunalul s-a pronunţat asupra acestui litigiu? 

— Da, le-a dat lor câștig de cauză — răspunse ea cu 
nemulţumire. 

— Faptul că nu i-aţi mai văzut în ultimul timp nu v-a părut 
curios? 

— Nu, deoarece obişnuiau adesea să plece din localitate şi 
lipseau câte două-trei săptămâni. 

— Da' mirosul care venea din apartamentul lor nu v-a atras 
atenţia? 

— Ba da, dar am crezut că miroase a gaze... De altfel, 
această problemă am discutat-o şi cu domnul Emilescu... l-am 
spus că trebuie să anunţe pe cineva de la I.D.G.S., altfel o să 
sărim în aer cu toţii. Dânsul, după ce a mirosit la uşă, a spus că 
e altceva. Ce s-a mai întâmplat nu ştiu, că am plecat de acasă... 

— Familia lakocs primea mulţi vizitatori? 

— Da, foarte mulţi... mai ales din aceia care veneau să 
cumpere timbre. 

— Aţi putea să ne spuneţi pe cine aţi văzut venind la dânșii 
cu o zi sau două înainte şi după procesul pe care l-aţi avut? 

Femeia începu să se gândească, apoi, părând că şi-a amintit, 
relată: 

— În ziua în care am avut procesul, am văzut un bărbat 
ieşind din curtea noastră şi rămânând la poartă. Când am intrat 
în curte, m-a întrebat dacă nu ştiu unde este familia lakocs. Eu i- 
am spus că nu ştiu, dar probabil că trebuie să sosească, şi am 
intrat la mine în casă. 

— Peste vreo oră, când am ieşit din curte pentru a mă duce 


la o prietenă care stă tot pe strada noastră, domnul acela era 
tot la poartă şi m-a întrebat dacă ştiu cumva de ce întârzie 
bătrânul lakocs. Când, o oră sau două mai târziu, am plecat de 
la prietena mea, domnul acela era în faţa casei... L-a văzut şi 
doamna Petean, deoarece m-a condus până în stradă. 

— Cât era ora atunci? 

— Cred că era aproape de patru. 

— După aceea l-aţi mai văzut? 

— Da, pe la şapte seara m-am uitat afară, pe fereastra care 
dă în stradă, şi l-am văzut pe trotuar în faţa maşinii lui... 

— De unde ştiţi că era maşina lui? 

— Pentru că acum vreun an, când eram încă în relaţii bune 
cu familia lakocs, mi l-au recomandat şi mi-au spus că şi dânsul 
este colecţionar de timbre la Oradea. 

— Din ziua aceea l-aţi mai văzut venind pe aici? 

— Nu, de altfel în săptămâna aceea am lucrat în schimbul 
doi. Numai în ziua procesului am stat acasă, pentru că m-am 
învoit de la serviciu. 

— Vă rog să încercaţi să ne faceţi o descriere a bărbatului de 
care ne-aţi vorbit. 

— Era un domn cu părul negru, cred că avea vreo 50 de ani 
şi era înalt şi voinic. 

— Puteţi să precizaţi ce fel de maşină avea? 

— Nu, nu mă pricep la maşini... în tot cazul era una mică. 

— Ce culoare? 

— Nu-mi mai amintesc. 

Anchetatorii mulţumiră martorei pentru relatare şi ieşiră în 
curte. 

La următorul apartament nu mai trebuiră să explice ce 
doresc, deoarece uşa fu deschisă de domnul Emilescu, persoana 
care anunţase miliția. 

După ce fură poftiţi să ia loc, Apostolescu începu 
chestionarea martorului. 

— De când locuiţi în această casă? 

— Peste două luni se împlinesc patru ani... 

— Eraţi în relaţii bune cu victimele? 

— Da, erau doi oameni foarte cumsecade şi liniştiţi, dar cred 
că le era frică de hoţi, deoarece ţineau întotdeauna uşa încuiată, 
chiar şi ziua, şi nu deschideau până nu se uitau prin fereastra de 
la bucătărie, să vadă cine îi caută. 


— Aţi fost de multe ori la dânșii în casă? 

— Da, de multe ori. 

— Cu ce scop? 

— Mă duceam să-mi plătesc cota de apă şi gaze, deoarece 
domnul lakocs se ocupa cu administraţia imobilului. De aceea 
ştiu că erau oameni foarte primitori, mai ales domnul lakocs, 
care avea o adevărată plăcere să-mi arate cataloagele sale cu 
timbre. 

— Sunteţi şi dumneavoastră colecţionar? 

— Nu, deloc, dar nu puteam să-l refuz dacă asta-i era 
plăcerea... 

— Când i-aţi văzut ultima oară? 

— Cu o zi înaintea procesului, de atunci nu i-am mai văzut. 

— Nu vi s-a părut suspectă această dispariţie? 

— Am crezut că au plecat în vreo excursie; n-ar fi fost pentru 
prima oară când plecau să colinde munţii. 

— În ce împrejurări aţi ajuns la concluzia că trebuie să 
chemaţi miliția? 

— Păi, azi dimineaţă, pe când revizuiam motorul maşinii 
mele, doamna Catrinescu a venit la mine şi mi-a spus că ar fi 
bine dacă aş da un telefon la I.D.G.S., deoarece se simte miros 
de gaze de la familia lakocs. Ca să scap, i-am promis că am să 
dau un telefon. După ce dânsa a plecat, mi-am văzut de treabă 
pe lângă maşină, dar când să plec mi-am reamintit de ce mi-a 
spus şi m-am apropiat de uşă şi am mirosit la cutia cu scrisori. 

— Mi-am dat seama că nu miroase a gaze, ci mai degrabă 
a... în acel moment trecea prin curte şi vecinul nostru, domnul 
doctor Blănaru, care, după ce s-a apropiat şi dânsul de uşă, mi-a 
confirmat că din casă vine un miros de cadavru. 

— Am încercat să ne uităm înăuntru, dar n-am putut zări 
nimic şi ne-am hotărât să vă chemăm. 

— Ce ştiţi despre persoanele care-i vizitau? 

— Nu pot să vă spun decât că veneau diferite persoane, dar 
nu ştiu cine erau. 

— Aţi putea să ne descrieţi persoanele care au vizitat 
victimele în ultimele zile dinaintea dispariţiei lor? 

— Îmi pare rău, dar nu pot să vă spun nimic — zise el, 
ridicând cu regret din umeri. În săptămâna în care a avut loc 
procesul cu doamna Catrinescu, am venit acasă târziu, după ora 
zece, deoarece de la serviciu mă duceam direct la garajul unde- 


mi lăsasem maşina pentru o revizie generală. 

— Locuiţi singur? 

— Da, sunt burlac. 

Anchetatorii mulţumiră şi se retraseră. 

Următoarea vizită fu făcută familiei doctorului Blănaru, care 
relată motivele ce l-au determinat, atât pe el cât şi pe domnul 
Emilescu, să anunţe miliția. 

Mai arătă că într-o după-amiază, pe la sfârșitul lunii 
septembrie, făcând o vizită în casa victimelor, domnul lakocs i-a 
prezentat un bărbat care stătea la masă şi examina un catalog 
cu mărci poştale. 

— În ce cameră l-aţi văzut, în dormitor sau în bucătărie? 
întrebă Apostolescu. 

— În bucătărie, acolo primea de obicei domnul lakocs 
musafirii. 

— Aţi făcut cunoştinţă cu acel domn? 

— Da, domnul lakocs mi l-a recomandat ca inginer, dar 
persoana respectivă nu şi-a spus numele; mi-a strâns mâna şi a 
continuat să examineze albumul. 

— Era de faţă şi soţia lui lakocs? 

— Da. Îmi amintesc că stătea întinsă pe pat şi se plângea că 
are o criză de artrită la un genunchi. 

— Vă mai amintiţi ce discuta lakocs cu musafirul lui? 

— Da... Adică nu ştiu... Când am văzut că este ocupat, m-am 
grăbit să plec pentru a nu-l incomoda... în orice caz, cât am stat 
eu acolo domnul acela n-a scos nici un cuvânt. 

— Puteţi să ne faceţi o descriere a acestuia? 

— Era un bărbat înalt, la 35—40 de ani, părul lins, castaniu. 
Avea tenul bronzat şi purta un costum elegant din stofă maro. 

— L-aţi mai văzut şi ulterior? 

— Nu, atunci l-am văzut pentru prima şi ultima dată. 

— Dacă l-aţi mai vedea, aţi putea să-l recunoaşteţi? 

— Cred că da... — răspunse doctorul ezitând. 

— Bine, vă mulţumesc. Acum a venit rândul dumneavoastră, 
doamnă, — se adresă Apostolescu soţiei medicului, care asista 
la discuţie. 

— Ce ştiţi despre familia lakocs? 

— Deosebit de ce v-a spus soţul meu, aş putea să mai 
precizez că rar am mai întâlnit doi soţi care să se înţeleagă atât 
de bine... Ştiţi, dacă expresia nu-i deplasată pentru doi oameni 


atât de bătrâni, se poate spune că trăiau ca doi porumbei... 

— Când aţi văzut ultima oară victimele, doamnă? 

— Cu vreo trei zile mai înainte de procesul pe care l-au avut 
cu doamna Catrinescu. 

— În ce împrejurări? 

— Eram în curte şi întindeam nişte rufe pe frânghie; cred că 
era ora unsprezece, când a apărut un domn care m-a întrebat 
unde locuieşte familia lakocs. După ce i-am indicat 
apartamentul respectiv şi el a bătut în uşă, l-am văzut pe bătrân 
poftindu-l în casă. 

— Mai înainte de a-i deschide uşa, l-a întrebat cum se 
numeşte? 

— Da, bineînţeles, ca de obicei. În privinţa asta, era 
proverbial pentru frica lui de hoţi... Abia acum îmi dau seama 
câtă dreptate a avut să se teamă... adăugă ea cu compasiune. 

— Când lakocs a întrebat cine îl caută, vă mai amintiţi ce-a 
răspuns acel domn? 

— N-am putut să înţeleg. Cred că a vorbit ungureşte sau 
nemţeşte. 

— Vă rog să încercaţi să-l descrieţi. 

— Era un bărbat înalt, în vârstă de aproximativ 30 de ani, cu 
părul blond şi ondulat. Îmi mai amintesc că era îmbrăcat cu o 
haină frumoasă din piele neagră. În orice caz, dacă l-aş mai 
vedea, aş putea să-l recunosc — asigură ea. 

— Aţi mai văzut şi alte persoane, în afara celor descrise, 
venind la familia lakocs? întrebă Apostolescu, privind pe rând 
chipul celor doi soţi. 

Ambii negară, apoi soţia doctorului se justifică: 

— De altfel, cum aţi putut remarca, intrarea în apartamentul 
nostru se face direct din stradă, aşa că noi intram în curtea unde 
se află locuinţa familiei lakocs mai mult întâmplător. Poate că n- 
ar fi rău, dacă doriţi relaţii suplimentare, să discutaţi şi cu Caty, 
femeia noastră de serviciu. Ea, stând acasă toată ziua şi 
circulând pe scara de serviciu, la care se ajunge trecând prin 
curtea unde locuieşte familia lakocs, poate să vă spună mai 
multe decât noi. 

— E acasă? Se poate vorbi cu ea? 

— Când aţi venit dumneavoastră era în bucătărie. Numai un 
moment, să vedem dacă n-a dispărut, spuse ea, părăsind 
sufrageria unde discutaseră până atunci. 


— Într-adevăr, soţia mea a avut o idee bună! comentă 
doctorul. Fără a neglija faptul că e deşteaptă, Caty mai e şi 
curioasă nevoie-mare. Aşa că... 

Fu întrerupt de intrarea soţiei sale, în spatele căreia venea o 
fată, cu faţa roşie şi plină de pistrui. Avea un păr blond şi lung, 
prins în două codițe groase care îi atârnau pe piept. Apostolescu 
îi privi un moment amuzat fusta lungă şi înflorată, apoi zise pe 
un ton amical: 

— Probabil că doamna Blănaru ţi-a spus ce dorim de la tine. 
Aşa-i, Caty? 

Fata, emoţionată, dădu din cap afirmativ. 

— la loc, Caty, şi spune-mi din ce comună eşti? o întrebă el 
pentru a o linişti. 

— Sunt din Feteşti — răspunse ea, luând loc pe scaunul 
oferit şi ridicându-și ochii albaştri spre anchetator. 

— În comună la tine trebuie să fie foarte multe fete... dacă 
se numeşte Feteşti. Aşa-i? glumi Apostolescu, pentru a-i înlătura 
şi ultimele reticenţe. 

Fata râse. 

— la spune-mi, Caty, când i-ai văzut ultima oară pe bătrânii 
lakocs? 

— Păi, cam a doua zi după procesul pe care l-au avut cu 
doamna Catrinescu. 

— Ce făceau când i-ai văzut? 

— Ce să facă? Stăteau în bucătărie la ei... Doamna gătea 
ceva şi domnul se uita cu lupa la nişte timbre. 

— l-ai văzut pe fereastră? 

— Nu, am fost la ei în casă. 

— Cu ce ocazie? Te-au chemat ei? 

— A, nu! M-am dus eu. Ştiţi, când trebuia să spăl maşina lui 
domn’ doctor, luam întotdeauna apă de la dânșii din bucătărie. 
Ştiţi, doamna lakocs era foarte bună. 

— În ziua aceea, când ai fost la dânșii să iei apă, aţi discutat 
ceva? 

— Da, doamna mi-a povestit cum a fost la proces, apoi mi-a 
arătat nişte tacâmuri frumoase, spunându-mi că au fost făcute 
acum o sută de ani. De asemenea, soţul dânsei m-a invitat în 
casă să-mi arate niște timbre rare... Dar nu m-am dus. N-aveam 
chef să-mi pierd timpul cu nişte petice de hârtie şi am plecat să 
spăl maşina. 


— Ultima oară când i-ai văzut, a fost atunci când ai luat apă 
de la dânșii? 

— Nu, i-am mai zărit o dată în seara aceea. Cred că era 
aproape de ora zece, când i-am văzut înapoindu-se din oraş şi 
intrând în casă. 

— Despre ce aţi mai discutat în seara aceea? 

— N-am mai stat de vorbă, deoarece eu eram ocupată să 
pun husa pe maşină. 

— Deci ultima oară când i-ai văzut a fost în seara zilei de 4 
octombrie, aşa-i? 

Fata confirmă cu convingere. 

— Ce ne poţi spune despre persoanele care veneau să-i 
viziteze? 

— lo ştiu? Venea lume multă la dânșii... Şi de prin Sibiu... şi 
de prin alte părţi... Chiar şi din străinătate. 

— Hai s-o luăm metodic — propuse plin de speranţă 
Apostolescu, în timp ce-şi întoarse capul spre căpitanul 
Bogdănescu spre a se asigura că îşi notează depoziţia martorei. 
Dintre localnicii care-i vizitau pe cine cunoşti? 

— După nume nu cunosc decât pe domnii Erimescu şi 
Săndulescu, dar mai veneau şi alţii, la care nu le ştiu numele. 

— Domnilor Erimescu şi Săndulescu de unde le ştii numele? 

— Pentru că domnul lakocs m-a trimis de câteva ori la dânșii 
cu diferite comisioane. 

— Poţi să ne dai adresele lor? 

Fata făcu precizările cerute şi căpitanul Bogdănescu se grăbi 
să şi le noteze. 

— De unde ştii că primea vizitatori şi din alte ţări? 

— Pentru că am văzut maşinile cu care veneau aceştia. De 
altfel şi doamna lakocs mi-a spus că soţul ei este bine cunoscut 
de adunătorii de timbre din străinătate... 

— În primele zile ale lunii octombrie ai mai văzut venind 
străini la familia lakocs? 

— Da. În prima sau a doua zi după procesul cu doamna 
Catrinescu am văzut o maşină neagră. 

— Ştii ce marcă avea maşina? 

— Nu, nu mă pricep la maşini. 

— Dar cine a venit cu maşina ai văzut? 

— Da, erau doi bărbaţi. 

— Te rog să ne povesteşti în ce împrejurări i-ai văzut. 


— După cum v-am spus, în prima sau a doua zi după proces, 
ştiu că era în jurul prânzului, am ieşit să scutur nişte scoarţe pe 
balcon şi am văzut doi bărbaţi în faţa uşii lor. Unul dintre ei m-a 
întrebat dacă soţii lakocs sunt acasă şi le-am răspuns că nu ştiu. 
Peste vreo jumătate de oră, când am ieşit iarăşi pe balcon, încă 
nu plecaseră. 

— Poţi să ne spui cum arătau? 

— Da, unul dintre ei era brunet, foarte înalt şi bine dezvoltat, 
ca un atlet. Avea părul creţ şi alb, purta ochelari de soare şi cred 
că avea peste 50 de ani. 

— Cum era îmbrăcat? 

— Cu un costum de culoare închisă şi sub braţ ţinea o 
servietă maro. 

— Şi celălalt? 

— Era mai mic de statură şi foarte gras. N-am putut să-i văd 
culoarea părului deoarece purta pălărie. 

— Care dintre ei te-a întrebat despre familia lakocs? 

— Ala care era mai mic... şi îmi amintesc că, după ce i-am 
răspuns că nu ştiu unde au plecat soţii lakocs, a mai spus: ,... 
Numai de n-ar întârzia prea mult, pentru că trebuie să ne 
înapoiem la Arad“. 

— Ce alţi vizitatori ai mai văzut în primele zile ale lunii 
octombrie? 

— L-am văzut pe domnul lakocs poftind în casă un bărbat 
înalt şi voinic... 

— Când s-a întâmplat asta? 

— În aceeaşi zi în care discutasem şi cu ceilalţi doi bărbaţi 
de care v-am spus. În orice caz, trebuie să fi fost în jurul orei 
şase sau şapte după amiază, deoarece afară începuse să se 
întunece. 

Apostolescu avu o scurtă ezitare, apoi îi ceru să facă 
descrierea îmbrăcămintei vizitatorului. 

— Era îmbrăcat într-un costum gri şi nu purta nici pălărie şi 
nici trencicot. 

— Cum arăta la faţă? 

— Nu mai rețin, în orice caz avea părul şaten şi tuns scurt, 
aşa ca boxerii... Acum, dacă mă gândesc bine, eu cred că l-am 
mai văzut pe domnul acela venind la familia lakocs şi cu câteva 
zile mai înainte... 

— la încearcă să precizezi când anume l-ai mai văzut. 


— Eu ştiu?... Poate cu vreo două zile mai înainte de proces. 
Dar să ştiţi că sunt sigură... L-am văzut precis... îmi amintesc 
după statura şi după costumul gri pe care-l purta. 

— De ce după costum? Ţi-a atras atenţia ceva asupra lui? 

— Da, era boţit şi nu părea prea curat. 

— Cam pe la ce oră l-ai văzut prima oară? 

— Tot pe la şapte seara. 

— Când l-ai zărit a doua oară, după proces, intrând la familia 
lakocs, l-ai văzut cumva şi când a plecat? 

— Nu. 

— Ai mai văzut şi alte persoane venind la victime în zilele 
premergătoare dispariţiei acestora? 

— Nu îmi amintesc. 

— Bine, Caty. Până aici este în ordine. Acum vreau să ne 
lămurim asupra unui lucru. Te rog să precizezi la ce oră ai fost la 
familia lakocs să iei apă pentru spălatul maşinii? 

— După-amiază, cred că pe la ora cinci... 

— Atunci fii atentă. Când i-ai văzut pe cei trei bărbaţi, în ziua 
când ai spălat maşina? 

— Nu — se grăbi ea să precizeze — în ziua următoare... 

— Perfect! spuse satisfăcut Apostolescu. Deci, dacă ai spălat 
maşina în ziua de 4 octombrie, asta ar însemna că pe cei trei 
bărbaţi i-ai văzut în ziua de 5 octombrie. Aşa-i? 

— S-ar putea... V-am spus că nu rețin exact ce zile erau... 

— Nu-i nimic. Pentru mine e suficient. Reţin că l-ai văzut pe 
domnul lakocs pentru ultima dată în ziua de 5 octombrie, în jurul 
orei şapte, primind un bărbat înalt şi îmbrăcat cu un costum din 
stofă gri. Aşa este? 

După ce fata confirmă, Apostolescu şi  Bogdănescu 
mulţumiră şi se retraseră. Când coborâră în stradă era aproape 
de ora zece, şi anchetatorii hotărâră să amâne investigaţiile pe 
a doua zi. 

CAPITOLUL Ill. STABILIREA MOBILULUI 

— S-a primit raportul medico-legal? întrebă a doua zi 
Apostolescu, în timp ce dădea mâna cu căpitanul Bogdănescu în 
biroul acestuia. 

— Adineauri am vorbit cu doctorul Ivănescu şi îmi spunea că 
lucrurile merg foarte greu datorită descompunerii înaintate a 
cadavrelor. Speră totuşi că spre prânz va putea să-şi încheie 
concluziile. Ce doreşti să facem până atunci? Apostolescu ridică 


mai întâi din umeri, apoi spuse: — Tot ce putem face, 
deocamdată, este să continuăm audierea persoanelor care au 
cunoscut victimele. De aceea vom merge la cele două persoane 
de care ne-a vorbit Caty. 

Domnul Erimescu, un bărbat trecut de 60 de ani, declară că 
îl cunoaşte pe lakocs de peste 25 de ani şi că, în virtutea 
preocupării lor comune pentru filatelie, se vizitau foarte des. 

— Când v-aţi văzut ultima dată? 

— Acum vreo patru luni, cred că era prin iulie, când am fost 
la el acasă cu domnul Vlăduţ, care de asemenea este filatelist. 
Cu această ocazie ne-a arătat toate albumele şi colecţiile lui de 
timbre... 

— Vă rog să mă iertaţi — îl întrerupse Apostolescu, admițând 
că v-am ruga să priviţi colecţiile de timbre găsite în locuinţa 
victimei, credeţi că aţi putea să ne spuneţi dacă lipseşte ceva? 

— Bineînţeles! exclamă el, parcă jignit de întrebarea ce i se 
pusese. Numai ageamiii nu ştiu cât de puţine timbre valoroase 
sunt pe lume... 

Apostolescu, zâmbind în sinea lui pentru epitetul de 
ageamiu, îl rugă să-i ajute să stabilească ce timbre au fost 
jefuite din casa victimelor. După ce martorul consimţi, 
Apostolescu îl invită să vină la ora două după-amiază la locuinţa 
victimei. 

Următorul drum al anchetatorilor a fost către cea de-a doua 
persoană indicată de Caty. Domnul Săndulescu, un bătrânel 
sfătos, trecut de 70 de ani, le declară că a fost prieten cu familia 
lakocs mai bine de 50 de ani şi că se vizitau foarte des, de multe 
ori chiar zilnic. 

— Când l-aţi văzut ultima dată? 

— La 3 octombrie, când a avut loc procesul cu vecina lor, am 
fost cu ei la tribunal în calitate de martor. 

— După această dată nu v-aţi mai văzut? 

— Nu. Am fost la el în 5 octombrie, dar nu l-am găsit acasă. 
După această dată am trecut aproape zilnic, cam pe la vremea 
prânzului, şi, negăsind pe nimeni, băgăm câte o floare în cutia 
de poştă ca să ştie că l-am căutat. 

— Puteţi să-mi spuneţi ce alte persoane îl mai frecventau? 

— Ştiu că primea foarte mulţi străini, în special din Austria şi 
Germania, dar nu pot să vă dau nici un fel de relaţii asupra lor, 
pentru că nu i-am văzut. In ceea ce priveşte localnicii, cunosc pe 


mulţi care-l vizitau. 

Căpitanul Bogdănescu se grăbi să-şi noteze numele şi 
adresele a unsprezece persoane. 

— Aveţi vreo bănuială asupra celui care ar fi putut să-l ucidă 
pe prietenul dumneavoastră? 

— Habar n-am — răspunse martorul ridicând din umeri. 

— Sunteţi şi dumneavoastră filatelist? 

— Nu, n-am această pasiune. 

— Din câte ştiţi, în afara colecţiilor de mărci poştale, mai 
avea şi alte obiecte de valoare în casă? 

— Da, avea nişte obiecte vechi de artă bisericească de mare 
valoare. 

— Domnule Săndulescu, întrucât se pare că dumneavoastră 
cunoaşteţi bine bunurile pe care le-a posedat lakocs, o să vă 
rugăm să ne ajutaţi la stabilirea obiectelor ce au fost sustrase 
de criminal. Sunteţi de acord? 

— Bineînţeles, sunt la dispoziţia dumneavoastră. 

— În ordine! Vă aşteptăm la ora două după-amiază la lakocs 
acasă. 

Prima persoană de pe lista alcătuită cu martorul Săndulescu 
era Schiopol. Acesta, deşi era trecut de 70 de ani, avea încă o 
ţinută băţoasă, de fost militar de carieră. 

Deosebit de faptul că mai indică câteva persoane care-l 
vizitau pe lakocs, nu putu furniza elemente noi pentru anchetă. 

Când Apostolescu, plictisit de întrebările stereotipe pe care 
le punea şi de răspunsurile aproape identice ale martorilor, 
trecu la întrebarea clasică: „Bănuiţi pe cineva?”, martorul 
răspunse: 

— Bineînțeles! Asta trebuie să fie isprava doamnei 
Catrinescu. 

— Ce vă face să credeţi asta? se grăbi să întrebe 
Apostolescu. 

— Pentru că lakocs mi s-a plâns de comportarea vecinei încă 
de anul trecut. Mi-a spus că mereu îl ameninţa cu moartea, atât 
pe el cât şi pe soţia lui. 

— Mi-a arătat chiar un briceag mare pe care-l avea mereu 
pregătit pentru cazul în care i-ar fi atacat. De altfel, domnule 
comisar, în legătură cu această problemă, dacă nu veneaţi 
dumneavoastră astăzi la mine, mâine vă căutam eu... lakocs mi- 
a spus că în cazul în care va fi găsit omorât, să anunţ poliţia că a 


fost asasinat de doamna Catrinescu. 

Când Apostolescu şi Bogdănescu ajunseră în stradă era două 
fără un sfert şi renunţară la audierea persoanelor pe care le mai 
aveau pe listă, pentru a nu rata întâlnirea fixată cu Erimescu şi 
Săndulescu. 

Curând, apărură şi cei doi martori pe care îi convocaseră. 

Apoi, după cinci ore de verificare a obiectelor existente în 
casa familiei lakocs, stabiliră, grosso modo, că din casă au fost 
furate: mai multe colecţii cu timbre rare, printre care şi 
cinci „cap de bour” de 40 şi 80 de parale, nişte colecţii 
valoroase de cruciuliţe şi icoane sculptate pe lemn de cireş şi 
trandafir şi nişte obiecte de aur (două ceasornice de aur, o 
pereche de cercei, mai multe inele şi câteva decoraţii de pe 
vremea Mariei Therezia). 

Datorită faptului că unul dintre cei doi martori a constatat şi 
lipsa a două geamantane, anchetatorii ajunseră la concluzia că 
din casă s-au mai furat şi alte obiecte, mai voluminoase. 

— Şi cam ce valoare credeţi că au lucrurile furate? întrebă 
Apostolescu la sfârșitul verificării. 

— După cum v-am spus, la timbre nu mă pricep, în ceea ce 
priveşte iconiţele, Gheza mi-a spus că valorează între 60 şi 80 
de mii de lei — spuse Săndulescu. 

— Şi timbrele sustrase...? zise anchetatorul, privindu-l 
întrebător pe Erimescu. 

— Între 350 şi 400 de mii de lei — aprecie filatelistul. Mai 
precizez că pe dosul timbrelor sale lakocs avea scris un „|“ cu 
cerneală. 

Apostolescu, surprins de valoare, lăsă să-i scape un şuierat 
admirativ şi se uită cu subiînţeles la căpitanul Bogdănescu. 

Mobilul dublului asasinat era prea clar pentru a mai 
comporta comentarii. 

După plecarea martorilor, cei doi anchetatori făcură o vizită 
medicului legist Ivănescu, care, explicându-le greutăţile pe care 
le întâmpină cu necropsia, promise că le va prezenta raportul 
său a doua zi dimineaţa. 

CAPITOLUL IV. APOSTOLESCU EXPLICĂ CAZUL 

Terminând cu rasul, Apostolescu îşi spălă obrazul de săpun 
şi se şterse cu prosopul. Tocmai se pregătea să-şi toarne în 
palmă câteva picături de „,Tarr“, pentru a-şi fricţiona faţa, când 
auzi în uşa camerei o bocănitură discretă; atât de discretă încât 


Apostolescu avu pentru un moment impresia că o lovitură de 
tun i-a făcut uşa ţăndări. 

Surprins, dar mai ales înfuriat, se întoarse repede cu faţa 
spre ceea ce credea că nu mai exista. Văzând uşa deschisă 
până la perete şi în cadrul ei un bărbat până în 30 de ani, care 
ţinea locul portierei atât în înălţime cât şi în lăţime, îşi muşcă cu 
necaz buza inferioară, apoi, fără să spună ceva, se întoarse 
tacticos cu faţa spre oglinda de deasupra lavoarului. 

— Să-mi trăiască şefu'! spuse cu expansivitate noul venit, în 
timp ce arunca pe patul lui Apostolescu unul din cele două 
geamantane care i se bălăbăneau în prelungirea mâinilor. 

Apostolescu îşi turnă tacticos apa de obraz în palmă şi, fără 
să acorde vreo atenţie nepoftitului, începu să-şi fricţioneze uşor 
faţa. 


— Hm... Ce manieră! Aleargă omu' — adică eu — sute de 
kilometri pentru a-şi ajuta un coleg... 

— Superiorul — ţinu să precizeze Apostolescu fără să-şi 
întoarcă faţa de la oglindă. 

— ... Mă rog, fie şi superiorul... — consimţi el tolerant. Tu 
alergi — cum spuneam! — sute de kilometri pentru a-i veni în 


ajutor..., adică pentru a-l scoate dintr-un bucluc în care s-a 
băgat singur, şi el?! Ei bine, el te tratează ca şi cum nici n-ai fi 
venit... 

— De ce n-ai venit de ieri, aşa cum ne-a fost vorba? întrebă 
Apostolescu, întorcându-se spre el şi privindu-l cum stă tolănit în 
micul fotoliu al camerei. 

— Să fiu al dracului dacă putui... Tocmai plecasem să-ţi adun 
de acasă câteva lucruri de îmbrăcăminte — spuse el arătând 
spre geamantanul pe care-l aruncase mai înainte pe pat —, şi ce 
să vezi... mi-au căzut în mânuţe doi derbedei care încercau să 
prăduiască un autoturism. N-am mai avut de ales... l-am umflat 
operativ şi i-am dus la cea mai apropiată secţie, unde, i-am 
convins să spună tot ce-au pe suflete. Sfârșitul a fost că, până 
dimineaţă, mai arestarăm încă o duzină de derbedei cu acelaşi 
profil profesional. Da' asta încă nu-i nimic, pentru că, odată cu 
arestarea derbedeilor, am confiscat şi o grămadă de obiecte 
care aduceau al dracului de mult cu cele ce sunt lăsate de obicei 
prin autoturisme. Am dus atâtea haine de piele, balonsaide, 
umbrele şi aparate de radio cu tranzistori la secţia 8, încât au 
trebuit să elibereze un birou pentru a adăposti bazarul cules de 


mine. Să vezi ce-o să-şi mai rupă pingelele ăia de la secţie până 
i-o depista pe păgubaşi — zise el amuzat. 

— Admit că această poveste ar putea să-ţi explice 
întârzierea, dar, în nici un caz, nu justifică faptul cum ai bătut în 
uşă... 

Locotenentul Simionescu ridică cu candoare din umeri. 

— Ţi-a spus portarul ce cameră ai? 

— Da, lângă a şefului meu drag — spuse el, în timp ce 
deschise palma, unde se odihnea o cheie prinsă într-un inel de 
care atârna o fisă albă, pe care era înscris un număr. 

— Până termin de îmbrăcat, du-te şi goleşte-ţi geamantanul. 
Câteva minute mai târziu, când Apostolescu îşi punea haina, 
Simionescu reapăru şi se grăbi să întrebe: 

— Şefu', de fapt despre ce-i vorba? 

— Tu ţi-ai băut cafeaua? 

— Nu, de la gară am venit direct aici. 

— In timp ce ne bem cafeaua la „Trandafirul roşu”, am să-ţi 
spun întreaga poveste. 

Pe când îşi sorbeau filtrele şi îşi savurau ţigările, Apostolescu 
începu să povestească. 

Profitând de faptul că Apostolescu face o pauză pentru a 
sorbi din cafea, Simionescu se grăbi să întrebe: 

— Cum se explică totuşi faptul că vecinii se sesizează atât 
de târziu de dispariţia victimelor... şi asta numai datorită 
mirosului? 

— Martorii audiaţi declară că cei doi soţi făceau în mod 
frecvent excursii de două-trei săptămâni prin ţară. 

— Unde anume? 

— Nu ştiu, dar, poate, va trebui să aflăm... Mai ales că nu 
prea aveau vârsta cea mai recomandabilă pentru excursii... 

— Cât? 

— Aproximativ 80 de ani fiecare. 

— Care este mobilul, jaful? 

— Da..., cam jumătate de milion de lei, în timbre poştale şi 
obiecte de artă! 

— Bravo! Asta lovitură... — zise Simionescu. S-a găsit cartea 
de vizită? Acolo unde în mod obligatoriu ar fi trebuit să găsim 
amprente, am constatat că au fost înlăturate. 

— Bănuieli? 

— Deosebit de declaraţia unui amic al victimelor care indică 


pe criminal în persoana unei vecine, nimic deosebit. Desigur că 
vom examina şi acest aspect, deşi noi ştim câtă valoare au, de 
obicei, aceste informaţii! în ceea ce mă priveşte, cred că 
asasinul trebuie căutat în mediul celor care-l vizitau... adică 
printre filatelişti. Am ajuns la această concluzie din două motive: 
primo, numai un filatelist putea să aibă cunoştinţă de valoarea 
timbrelor victimei; secundo, victimele, temându-se de hoţi, 
stăteau tot timpul cu uşa încuiată şi n-o deschideau decât 
persoanelor dezirabile! 

— Asta înseamnă că cercul bănuiţilor este suficient de 
restrâns pentru a ne termina treaba în câteva zile... 

— Nu fi atât de optimist. Din primele relaţii date de martori, 
victima era renumită în întreaga ţară pentru colecţiile sale; în 
consecinţă, legăturile lui cu filateliştii nu se limitau la Sibiu, ci se 
ramificau-n toată ţara. Şi dacă ar fi numai atât... — spuse cu 
tristeţe Apostolescu —, dar mai era vizitat adesea şi de filatelişti 
din străinătate... 

— Într-adevăr, scârboasă treabă — admise Simionescu, mai 
puţin optimist ca înainte. 

— Şi, după tot acest talmeş-balmeş, mai există o problemă 
care, prevăd, ne va da multe amețeli... 

Simionescu îşi pironi cu curiozitate ochii săi albaştri în cei ai 
şefului şi aşteptă urmarea. 

— După gradul diferit de descompunere al victimelor, s-ar 
părea că femeia a fost ucisă cu cel puţin o săptămână înaintea 
soţului ei. Pricepi? 

— Pricep, cum naiba să nu pricep! mârâi Simionescu 
indignat. Soţul îşi omoară nevasta şi după o săptămână îi vine şi 
lui rândul... Adică culmea... jefuitorul are un rol justiţiar! 

— Cam aşa ceva... Da’, până primim raportul medico-legal, 
să lăsăm supoziţiile! 

— Când îl primim? 

— Trebuia să ni-l dea de ieri... Să sperăm că o s-o facă azi! 
Până una-alta, mergem să vezi casa unde s-a petrecut drama. 
Domnişoară — se adresă el fetei care servea în cofetărie — 
vrem să plătim. 

CAPITOLUL V. REZULTATUL NECROPSIEI 

După ce ajunseră la locuinţa victimelor, Apostolescu îi făcu 
cunoştinţă asistentului său cu căpitanul Bogdănescu, apoi îi 
plimbă prin casă pentru a-i arăta câmpul infracţional. 


Jumătate de oră mai târziu, când reveniră în bucătăria 
apartamentului, unde Apostolescu stabilise cartierul general al 
anchetatorilor, sosi şi medicul legist. 

— Gata, doctore? se grăbi să întrebe Apostolescu după ce 
ultimul dădu mâna cu cei prezenţi. 

— Gata... sau aproape gata — se grăbi să rectifice doctorul, 
înmânându-i anchetatorului câteva foi dactilografiate. 

Apostolescu luă raportul şi începu să-l parcurgă cu atenţie. 
Pe măsură ce întâlnea câte un pasaj pe care îl considera mai 
important, îl citea cu glas tare, pentru a-l face cunoscut şi 
celorlalţi doi anchetatori: 

— „Semnele de violenţă constatate la victima Geza lakocs 
sunt: la frunte, în regiunea sprâncenei stângi, patru răni de 
formă ovală; în regiunea pectorală dreaptă, se găsesc alte trei 
răni contuze cu aspectul celor frontale...; la gât, de la dreapta 
spre stânga, se văd două răni tăiat-înjunghiate, cea mai 
profundă având 14 cm... 

... După deschiderea toracelui, se constată fractura coastelor 
2 Şi B.. 

Apostolescu mai parcurse o pagină, apoi, ajungând la 
capitolul care se referea la cealaltă victimă, reluă: 

„... In regiunea sprâncenei drepte, se remarcă prezenţa unui 
hematom provocat, probabil, cu pumnul gol... La gât, în dreapta 
laringelui, infiltraţii caracteristice sugrumării... cornul drept 
hioidian este fracturat... 

În acel moment, Simionescu, care stătea pe patul din 
bucătărie alături de căpitanul Bogdănescu, făcu un gest de 
nerăbdare. 

Apostolescu îşi ridică privirea întrebătoare spre el, apoi, 
înțelegând ce-l supără pe colaboratorul său, spuse: 

— Doctore, poate ar fi mai bine dacă ne-ai vorbi dumneata 
despre constatările şi concluziile la care ai ajuns... Raportul 
putem să-l citim şi mai târziu, fără să te mai reținem aici... 

— Da, cred că e mai bine — confirmă medicul. Ce doriţi să 
vă spun? 

— Când au decedat victimele? 

— Datorită descoperirii târzii a cadavrelor, din punct de 
vedere medico-legal nu se poate preciza cu exactitate data 
morţii. 'Ţinându-se însă cont de datele de anchetă, se poate 
admite ca dată a morţii, seara zilei de 5 octombrie 1967. 


— Pentru ambele victime...? se grăbi să întrebe Apostolescu. 

— Da — răspunse doctorul cu fermitate şi continuă: — În 
ceea ce priveşte moartea victimelor, aceasta s-a produs în mod 
succesiv, întâi a fost ucis bărbatul şi apoi femeia... 

— Cum ai ajuns la această concluzie, doctore? îl întrerupse 
contrariat Apostolescu. 

— In urma analizării stadiului de digestie al conţinutului 
gastric. Conţinutul gastric al ambelor victime era format din 
boabe de struguri, care, după stadiul lor diferit de digestie, 
indică că bărbatul a decedat la aproximativ două ore de la masa 
de seară, iar femeia la aproximativ trei ore. Asta nu înseamnă 
însă că decalajul în succesiunea faptelor a fost de o oră, 
deoarece trebuie ţinut seama şi de procesul de putrefacție mai 
avansat la cadavrul femeii, care putea să îşi exercite influenţa şi 
asupra conţinutului stomacal. De aceea, v-aş recomanda să 
consideraţi că decesul femeii a survenit la un interval de 15—20 
de minute de cel al bărbatului ei. 

— Bine, dar stadiul diferit de descompunere al cadavrelor...? 
insistă Apostolescu, nu tocmai convins de spusele doctorului. 

— Gradul diferit de putrefacție, are altă explicaţie — preciză 
medicul. Cadavrul femeii a zăcut într-un pat şi era acoperit până 
la gât cu o plapumă de lână; vremea călduroasă din perioada 
respectivă; soarele care pătrunde prin ferestrele camerei mai 
multe ore pe zi, precum şi prezenţa unor muşte care s-au 
înmulţit în condiţii prielnice au determinat un stadiu normal de 
putrefacție pentru intervalul de trei săptămâni. Apoi bărbatul a 
zăcut pe ciment, la o temperatură mai scăzută, în întuneric şi în 
lipsa muştelor, care favorizează şi accelerează procesul de 
descompunere. 

In încăpere se aşternu liniştea. Argumentarea medicului 
fusese mai mult decât convingătoare. 

— Ce ne puteţi spune despre cauzele decesului? întrebă 
Apostolescu, parcă mulţumit de faptul că spusele medicului 
înlăturase temerea lui că femeia fusese ucisă cu câteva zile 
înaintea soţului ei. 

— La bătrân, decesul s-a produs datorită hemoragiei, interne 
şi externe, cauzate de înjunghierea gâtului. La cealaltă victimă, 
decesul a fost cauzat de o asfixie mecanică provocată prin 
strangulare cu mâna. 

— Puteţi preciza numărul agresorilor? 


— Da. Stabilind că moartea celor două victime a fost 
succesivă, nu simultană, şi având în vedere natura leziunilor, 
consider că a existat un singur agresor... 

In clipa aceea, Simionescu, simțind că poziţia incomodă în 
care stătea pe pat i-a amorţit oasele, se ridică în picioare. Exact 
în momentul acela se auzi, dinspre pat, zgomotul provocat de 
căderea unui corp metalic pe pardoseală. 

Simionescu, se lăsă în patru labe şi privi sub pat. Apoi, 
tacticos, îşi scoase batista şi, după ce o flutură cu două degete 
pentru a o despături, îşi înfăşură mina în ea şi întinse braţul sub 
pat. 

După ce se ridică, puse pe masă obiectul lunguieţ pe care-l 
înfăşurase în batistă. Era un cuţit de masă, cu mânerul gros şi 
lama lată, mânjită cu sânge uscat. 

Deşi nu mai exista nici un dubiu asupra provenienţei 
sângelui, doctorul îl ridică de pe masă, tot cu ajutorul batistei, şi 
îi examină atât vârful lamei cât şi pe cel al mânerului, pe care 
erau gravate niște iniţiale. 

— Neîndoielnic, avem de-a face cu arma de care s-a folosit 
criminalul — spuse medicul, punând cuțitul pe masă. Vârful şi 
dimensiunile ranei corespund cu cele două înjunghieri din gâtul 
victimei... în ceea ce priveşte cele patru răni, frontale şi trei 
pectorale, provin de la tot atâtea lovituri aplicate probabil cu 
mânerul cuţitului. Desenul acestui mic buton terminal — 
continuă el, indicând cu degetul o proeminenţă la capătul 
mânerului — se afla imprimat în rănile de care v-am vorbit. 

— Ce ne puteţi spune despre raportul agresor-victimă? vru 
să ştie Apostolescu. 

— Victima a fost atacată în momentul când ieşea din 
cămară. Agresorul i-a aplicat mai întâi trei lovituri cu mânerul 
cuţitului în regiunea pectorală stângă; acestea se pare că au 
fost suficient de puternice pentru a o arunca pe podea. Apoi, 
agresorul s-a aruncat peste ea cu genunchiul drept înainte; aşa 
se explică fractura celor două coaste şi, stând cu genunchiul 
drept pe pieptul acesteia, îi mai aplică încă patru lovituri cu 
mânerul cuţitului în regiunea sprâncenei stângi. Probabil că, 
urmare a acestor lovituri, victima a leşinat şi agresorul a obţinut 
un răgaz pentru a muta cuțitul din mina dreaptă în cea stângă. 
Ținând cuțitul, de astă dată cu lama în jos, aplică cele două 
lovituri de înjunghiere în gâtul victimei. Acestea fiind loviturile 


care au cauzat moartea bătrânului — termină medicul. 

— Faptul că loviturile principale, de înjunghiere, au fost date 
cu mina stângă n-ar putea indica că asasinul este stângaci? 
întrebă căpitanul Bogdănescu. 

— Nici într-un caz, deoarece primele lovituri, date cu mâna 
dreaptă, exclud această posibilitate. Explicaţia schimbării 
cuţitului dintr-o mână în cealaltă o găsim în poziţia pe care o 
avea victima. 

— Ce părere aveţi despre butonul pe care l-am găsit sub 
cadavru, ar fi putut să fie smuls de victimă în timpul agresiunii 
la care era supusă? 

— Îmi pare rău, dar e greu de răspuns la această întrebare 
— zise medicul gânditor. In mod normal, dacă butonul ar fi fost 
smuls de către victimă, l-ar fi ţinut în mână... întotdeauna am 
remarcat că oamenii care au decedat prin violenţă au avut 
tendinţa de a strânge pumnul cu care au reuşit să apuce un 
obiect. Bineînţeles că nerespectarea acestei reguli nu exclude, 
totuşi, posibilitatea ca victima să fi smuls agresorului butonul şi 
să-i fi dat drumul, cu scopul de a-şi păstra mâna liberă pentru a 
se putea apăra mai bine... E o întrebare la care nu se poate da 
un răspuns precis. Mai cu seamă că este la fel de posibil ca 
asasinul să-l fi pierdut şi singur în timpul agresiunii... aşa cum 
nu-i exclus ca butonul să se fi aflat pe pardoseala cămării 
înaintea agresiunii. Adică să nu constituie în mod obligatoriu un 
corp delict. 

— l-am căutat perechea în casă şi n-am găsit-o preciză 
căpitanul Bogdănescu. 

In timp ce medicul îşi depăna concluziile, căpitanul 
Apostolescu examinase cu lupa cuțitul găsit de Simionescu sub 
dormeză. Când îl puse la loc pe masă, mormăi: 

_ — Amprentele au fost şterse... probabil cu cuvertura patului. 
In sfârșit, să trecem la al doilea omor, doctore. 

— In ceea ce priveşte al doilea omor, m-am întrebat de ce 
agresorul a renunţat la cuţit... şi cred că răspunsul constă în 
repulsia care l-a cuprins când s-a văzut stropit în mod abundent 
cu sânge. De aceea, primul lucru pe care trebuia să-l facă când 
a revenit din cămară era să se spele la chiuvetă şi să se şteargă 
pe cuvertura patului; cu această ocazie a ascuns şi cuțitul sub 
saltea. Apoi a continuat să mai rămână în bucătărie, încă vreun 
sfert de oră, probabil pentru a se odihni după efortul cerut de 


prima omucidere; astfel s-ar explica decalajul constatat între 
cele două omoruri. 

Când s-a decis să treacă la cea de-a doua omucidere, a 
deschis uşa bucătăriei, a pătruns în vestibul şi apoi a intrat în 
dormitor, unde Maria lakocs dormea. Faptul că agresorul i-a 
aplicat mai întâi o lovitură de pumn în regiunea fronto- 
temporală dreaptă lovitura fiind deosebit de puternică dacă a 
spart arcada şi a provocat hemoragia care a inundat aşternutul 
— demonstrează că victima dormea pe partea stângă, cu 
spatele spre uşă. Revenind la hemoragia care s-a declanşat, 
apreciez că traumatismul trebuie să fi produs o pierdere 
temporară a cunoştinţei victimei, de care asasinul a profitat 
pentru a o asfixia prin strangulare. 

— Din punct de vedere medico-legal, cam aşa cred că s-a 
săvârșit dublul asasinat — termină doctorul Ivănescu. 

— In ceea ce priveşte personalitatea agresorului, credeţi că 
ne-aţi putea furniza unele indicii? se interesă Apostolescu. 

— Da. Am ajuns la unele concluzii. Faptul că primele lovituri 
recepționate de bătrân au fost aplicate la piept demonstrează, 
după părerea mea, că agresorul era mai scund decât victima cu 
circa 10 centimetri; adică ar avea o înălţime aproximativ de 165 
de centimetri. De asemenea, având în vedere violenţa cu care 
şi-a lovit victimele, cred că trebuie să fie un individ foarte 
puternic. Totodată, cred că are şi o greutate sporită mediei de 
75 de kilograme; probabil, în jur de 90... 

Simionescu, care-i ascultase amuzat ultimele precizări, nu se 
mai putu abţine şi, cu o ironică candoare, întrebă: 

— Pe ce se bazează această supoziţie? 

— Pe faptul că, odată cu sugrumarea victimei Maria lakocs, i- 
a fracturat şi cornul hioidian. De asemenea, am mai remarcat, 
ca o situaţie neobişnuită în cazurile de sugrumare, că infiltraţiile 
hemoragice din stânga laringelui victimei sunt mai profunde 
decât în partea dreaptă. In mod normal, repet, trebuie ca 
degetul gros să provoace infiltraţii mai adânci... nu indexul. 
Acest amănunt demonstrează, o dată în plus, forţa sau 
greutatea neobişnuită a agresorului. 

— Doctore — zise Apostolescu, satisfăcut de precizările 
medicului legist — înainte de a vă mulţumi, nu-mi rămâne decât 
să vă întreb când intenţionaţi să ne furnizaţi amprentele 
victimelor, pentru a le putea compara cu cele prelevate în 


locuinţa acestora? _ 

— Mi-e greu să-ţi răspund, căpitane. In orice caz, urmare a 
stării în care am găsit cadavrele, nu prea curând. Mâinile celor 
două victime au fost introduse în nişte substanţe pentru 
relevarea desenelor papilare, dar treaba asta poate să mai 
necesite încă multe zile. 

CAPITOLUL VI. CONCLUZIA CONSTATĂRILOR 

— Acum, cunoscând opinia medicului legist, să încercăm 
reconstituirea dramei — zise Apostolescu după plecarea 
doctorului Ivănescu. Este limpede că agresorul a intrat în 
locuinţa victimelor ca un musafir binevenit, această situaţie este 
evidenţiată atât de faptul că a fost primit în casă, ştiut fiind că 
familia lakocs nu invita în locuinţă decât persoane cunoscute, 
cât şi de modul în care l-au tratat... — spuse Apostolescu 
arătând, pe rând, farfuria cu struguri, farfuria pe care se afla 
mărul şi paharul din care se băuse vinul. 

— Dacă la primirea „musafirului” au fost de faţă ambii soţi 
sau numai Geza lakocs, e greu de spus. Oricum, pentru noi este 
neesenţial... 

— De ce? îl întrerupse Simionescu privindu-l pe sub pleoape. 

— Simplu. Dacă Maria lakocs a fost de faţă la primirea 
vizitatorului şi apoi s-a dus să se culce, înseamnă că avea 
încredere în persoana acestuia. În cealaltă ipoteză, în care Maria 
lakocs era deja culcată la venirea musafirului, putem presupune 
că ştia despre iminenta sosire a acestuia — o dovadă în 
favoarea acestei prezumpţii constituind-o şi trataţia pregătită 
vizitatorului — şi faptul că nu i-a fost teamă să-şi lase soţul în 
compania lui. Şi acest aspect întăreşte supoziţia iniţială: 
asasinul era bine cunoscut victimelor — adăugă Apostolescu 
privindu-şi colaboratorul, care se declară de acord printr-o 
înclinare a capului. 

— Deci — continuă el — Geza lakocs şi-a poftit viitorul 
agresor în bucătărie, care, după cum se vede, ţinea loc şi de 
cameră de zi. O dată intraţi în bucătărie, musafirul ia loc pe 
acest scaun — spuse Apostolescu arătând spre scaunul care se 
afla între masa din mijlocul încăperii şi fereastra care dădea în 
curte. 

— Atâta timp cât masa avea patru scaune în jurul ei, de ce 
trebuia neapărat să ia loc pe acesta şi nu pe unul din celelalte? 
întrebă Simionescu. 


— Din două motive. Întâi, pentru că acest scaun, având un 
spaţiu de manevrare mai mare ca celelalte trei, care sunt 
înghesuite de mobilele pe care le au în spatele lor, este mai 
comod şi în mod firesc se oferă musafirului. Apoi, pentru că în 
dreptul acestui scaun am găsit, pe masă, farfuriile pe care se 
aflau strugurii şi mărul. Mulţumit? 

— Nu prea, şefule — răspunse Simionescu. Dacă primul 
argument, referitor la oferirea celui mai bun scaun musafirului, 
pare să fie corect, în schimb situaţia celui de-al doilea este 
diferită... Nu ţine. 

— Explică-te — ceru Apostolescu. 

— Consider că poziţia farfuriilor cu fructe pe masă nu indică 
în mod real scaunul pe care a stat criminalul... din contră, ni-l 
arată tocmai pe cel care, nici într-un caz, n-a fost ocupat de 
acesta. Atunci când ,„,„musafirul” a refuzat să se servească cu 
fructele iniţial oferite, gazda l-a tratat cu un pahar de vin... 
Această situaţie este de altfel prea evidentă pentru a mai 
comporta discuţii. Dacă până în momentul în care victima 
serveşte paharul de vin n-avem divergente, în schimb, ele apar, 
cu prisosinţă, după aceea, datorită unor interpretări diferite. Eu 
consider că lucrurile s-au petrecut ca la şah, unde o piesă ia 
locul celeilalte. Adică, când victima a pus paharul în faţa 
scaunului pe care stătea viitorul criminal, a împins farfuriile cu 
fructe spre un scaun neocupat. In concluzie, susţin că numai 
paharul poate indica, în mod corect, locul pe care a stat „omul 
nostru”; acesta fiind scaunul care are în spate uşa de la vestibul 
— termină Simionescu. 

Apostolescu, care îl ascultase cu multă atenţie, păru un 
moment dispus să-i dea dreptate, apoi se răzgândi şi spuse: 

— Dane, raţionamentul tău este corect, dar omite un fapt 
esenţial: ştergerea amprentelor de pe pahar! 

— Este neîndoielnic că înlăturarea impresiunilor a fost făcută 
numai după uciderea victimei Geza lakocs; înainte de comiterea 
omorului n-avea sens s-o facă... Deci, urmăreşte-mi cu atenţie 
prezumpţiile şi vei vedea câte elemente concură în favoarea 
tezei mele. In faţa scaunului agresorului se află farfuria pe care 
stă mărul şi sub aceasta, în partea dreaptă, cuțitul pus de 
victimă pentru curățirea fructei. În momentul în care victima 
intră în cămară, probabil pentru a pune la loc sticla de vin din 
care-şi servise musafirul, ultimul se decide să atace... 


Apostolescu făcu a scurtă pauză pentru a scoate dintr-un 
sertar al bufetului un cuţit similar cu cel găsit de Simionescu şi, 
după ce luă loc pe scaunul pe care presupunea că a stat 
criminalul, îl puse în dreapta farfuriei. 

— După cum spuneam, criminalul s-a decis să atace în 
momentul în care victima a intrat în cămară — zise Apostolescu, 
apucând cuțitul cu lama în sus şi repezindu-se, cu braţul ridicat, 
spre uşa cămării, unde mimă loviturile date în pieptul victimei. 
Desfăşurarea agresiunii conform ipotezei mele — continuă el 
revenind cu faţa la cei doi anchetatori, care-l urmăreau cu 
privirea — poate furniza şi o explicaţie asupra faptului că 
asasinul nu şi-a atacat victima, cum era normal, prin 
înjunghiere... Clarificarea acestui nonsens o găsim numai în 
poziţia pe care o avea agresorul faţă de cuțitul cu care a ucis. 
Cea mai accesibilă şi rapidă prindere a cuţitului se putea face 
numai cu lama în sus. Dacă ar fi vrut să-l prindă cu lama in jos, 
pentru a înjunghia pieptul victimei, trebuia să-şi rotească mâna 
cu 180 de grade; evident, această manevră ar fi fost mai dificilă 
şi necesita, în consecinţă, o pierdere de timp. Sunteţi de acord? 
întrebă el. 

Bogdănescu îşi dădu asentimentul, iar Simionescu spuse: 

— Şi cu poziţia paharului cum rămâne...? 

— Imediat ajung şi la el... Prima grijă a asasinului, după 
comiterea omorului, este să ascundă cuțitul şi să se şteargă de 
sângele care-l împroşcase. Terminând cu această treabă, se 
ocupă de înlăturarea urmelor lăsate pe paharul din care băuse. 
Probabil că şi-a amintit de acest amănunt când a vrut să treacă 
în dormitor, unde se afla următoarea victimă. Atunci, având în 
spate uşa care da în vestibul, s-a aplecat peste masă, a luat 
paharul şi, după ce l-a şters, l-a pus la loc, de astă dată lângă el, 
pe scaunul cel mai apropiat de uşă... 

— E în regulă! M-ai convins! îl întrerupse Simionescu. 

— În sfârșit! ironiză Apostolescu, făcându-se că respiră 
uşurat. Dacă am reuşit să te conving pe tine, înseamnă că am 
sărit hopul de care mă temeam cel mai mult... Prinderea 
criminalului, în comparaţie cu munca de a te lămuri, e o joacă 
de copii. 

— Asta ar vrea să spună că, dacă n-aş fi fost aici, criminalul 
era deja arestat... — monologă Simionescu cu glas tare, apoi 
spuse, cu o perfidie de care numai el era în stare: Şefu', nu te 


jena, fă abstracţie de mine, „umflă” criminalul şi dau o masă la 
restaurantul „Păltiniş”! De acord? 

In acest timp, căpitanul Bogdănescu era contrariat de 
dialogul, nu tocmai protocolar, purtat între un superior şi un 
subordonat, dar nu îşi exterioriză gândurile. 

Situaţia care-l intrigase pe Bogdănescu avea o explicaţie 
foarte simplă: Apostolescu şi Simionescu fuseseră prieteni şi 
coechipieri la rugbi cu mulţi ani înainte de a fi început 
colaborarea lor profesională. In aceste condiţii, impunerea unui 
dialog reverenţios în relaţiile dintre ei, chiar şi în timpul 
serviciului, ar fi reprezentat o alunecare spre ipocrizie şi această 
atitudine nu-i caracteriza, în măsura în care să se preteze la ea. 

— Regret, dar propunerea ta nu-mi surâde... Ştii, mă ia prin 
surprindere. Dacă ţi-aş fi cunoscut intenţiile cu o săptămână mai 
înainte, m-aş fi pregătit cum se cuvine, ţinând o dieta severă... 
Sunt prea rare ocaziile în care tu, împărat al avarilor, faci astfel 
de invitaţii pentru a nu-mi dori o revanşă cât mai substanţială. 
Nu... nu-mi convine propunerea deoarece, prinzându-mă 
„contre-pied” nu-mi dă nici o satisfacţie! Aşa că va trebui să 
colaborăm împreună la prinderea asasinului — spuse maliţios 
Apostolescu. 

— Atunci să trecem la concluziile constatărilor noastre — 
propuse înţepat Simionescu. 

— De acord. Prima concluzie este că asasinul era bine 
cunoscut de victime, deci trebuie căutat printre aceste 
persoane. A doua, ne vom folosi de semnalmentele atribuite 
criminalului de doctorul Ivănescu: înălţimea circa 165 de 
centimetri şi greutatea peste 80 de kilograme. Doctorul s-a 
gândit la tipul atletului, dar noi putem lua în considerare şi tipul 
obezului. Ne vom folosi de aceste semnalmente în discuţiile 
noastre cu persoanele care au făcut parte din anturajul 
victimelor, fără a le considera însă tabu. A treia concluzie este 
că nu prea-i displace vinul... 

— Propui să ne îndreptăm atenţia asupra celor care beau 
vin? întrebă cu nevinovăție Simionescu. 

Apostolescu preferă să nu remarce ironia şi continuă: 

— In măsura în care vom reuşi să adunăm cât mai multe 
elemente caracteristice criminalului, ne vom apropia mai repede 
de el. Deşi sunt mulţi aceia care apreciază vinul, s-ar părea că 
„omul nostru” este un fruntaş în materie. Deşi trataţia pe care i- 


o pregătise gazda se compunea din fructe, el, trecând peste 
regulile de bună-cuviinţă, cere vin. Asta dovedeşte, după mine, 
că nu bea la ocazii, ci din principiu. Un argument în plus în 
favoarea acestei supoziţii este şi cantitatea de vin pe care a 
băut-o de unul singur — zise Apostolescu, arătând prin uşa 
deschisă a cămării, pe un raft, o sticlă cu vin roşu din care lipsea 
peste jumătate din conţinut... 

— Te rog să mă ierţi, căpitane — zise Bogdănescu. Că a băut 
de unul singur, e clar..., ne-o arată unicul pahar găsit pe masă. 
Dar că a băut singur tot vinul care lipseşte din sticlă e mai puţin 
clar. Era oare obligatoriu ca asasinul să fie servit dintr-o sticlă 
plină? 

— Da, era obligatoriu — spuse cu convingere Apostolescu, în 
timp ce scotea din farfuria pe care se aflau cei doi ciorchini de 
struguri un ghemotoc de staniol. lată proba că sticla a fost 
desfundată în faţa criminalului! continuă el, desfăcând cocoloşul 
de staniol şi arătându-le o bandă de hârtie pe care se vedea 
tipărit: „Pivniţele GOSTAT — Mediaşu”. Exceptând dezordinea 
provocată de jefuitor, putem considera că meticulozitatea şi 
curăţenia care se remarcă în toată casa nu sunt compatibile cu 
servirea unui musafir cu struguri în care s-au aruncat resturi de 
hârtii. De acord, căpitane? 

Bogdănescu îşi dădu asentimentul. 

— Analizând în continuare faptele — aşa cum s-au 
desfăşurat înainte, în timpul şi după comiterea dublului asasinat 
—, mai putem obţine unele indicaţii ajutătoare anchetei. Astfel, 
grija criminalului de a-şi înlătura amprentele poate avea două 
semnificaţii: primo, face parte din anturajul imediat al victimelor 
şi a vrut să excludă posibilitatea comparării impresiunilor sale 
digitale cu cele prelevate; secundo, este un infractor cu cazier 
judiciar. Asupra primei ipoteze ne vom edifica în timpul 
cercetărilor; în ceea ce o priveşte însă pe a doua, vom trimite de 
îndată amprentele ridicate din locuinţa victimelor la verificare. 

— N-ar fi mai bine să aşteptăm până ne dă doctorul Ivănescu 
amprentele victimelor pentru a le elimina din cele colectate? 
întrebă Bogdănescu. 

— N-are nici un sens să aşteptăm încă câteva săptămâni, 
până le va reface. E adevărat că cei de la criminalistică o să 
bombăne, dar n-avem ce le face! Nu ne putem permite o 
pierdere de timp numai din dorinţa de a uşura munca experţilor. 


În ceea ce priveşte obiectele jefuite, vom trimite o descriere a 
lor la 1.G.M., cu scopul alertării lucrătorilor de miliţie pe plan 
naţional. De asemenea, vom cere publicarea unui anunţ în 
revista „Filatelia“, prin care colecţionarii de timbre să fie puşi la 
curent cu necesitatea reţinerii persoanei care va încerca să 
valorifice mărcile furate. 

Pe măsură ce vorbea, chipul lui Apostolescu se 
metamorfozase în mod izbitor; nu mai afişa aerul tânărului pus 
pe şotii, ci al bărbatului conştient de răspunderea ce-i revenea. 
Avea sprâncenele încruntate, ceea ce făcea ca fruntea să i se 
brăzdeze, ochii pătrunzători priveau cu fixitate dormeza din faţa 
lui, probabil fără s-o vadă, iar glasul era dur, tăios. 

— Căpitane — se adresă el lui Bogdănescu —, în timp ce eu 
şi locotenentul Simionescu vom continua investigaţiile printre 
cunoscuţii victimelor, te rog să-ţi mobilizezi oamenii şi să 
coordonezi următoarele acţiuni: 

Să se arate butonul găsit sub cadavru tuturor magazinelor 
care comercializează astfel de articole, în eventualitatea 
identificării cumpărătorului; 

Să se stabilească, la cele două hoteluri din localitate, precum 
şi la casele de oaspeţi ale O.N.T., cetăţenii străini care au fost 
cazaţi în Sibiu în perioada de la 1 la 6 octombrie, şi să se verifice 
la toate spălătoriile din oraş dacă există vreo unitate care a 
spălat, după 6 octombrie, o cămaşă sau nişte haine pătate cu 
sânge. 

După ce îşi privi ceasul, Apostolescu reluă: 

— Dane, fără a mai pierde timpul, luăm imediat legătura cu 
I.G.M., pentru a-i solicita sprijinul pe plan naţional. 

CAPITOLUL VII. AUDIERI 

La ora trei după-amiază, Apostolescu şi Simionescu intrară în 
curtea imobilului în care avusese loc dublul asasinat şi se 
îndreptară spre apartamentul doamnei Catrinescu, vecina cu 
care victimele fuseseră în conflict. 

— Doamnă Catrinescu — începu Apostolescu, după ce 
intrară în casă şi se instalară pe scaunele din jurul unei mese —, 
am dori să vă mai cerem unele lămuriri asupra relaţiilor care au 
existat între dumneavoastră şi victime. 

Apostolescu se făcu că nu remarcă paloarea care-i apăruse 
brusc pe faţă şi continuă: 

— În relatarea anterioară ne-aţi expus diferendul cu familia 


lakocs ca pe o banală neînțelegere... De fapt, s-ar părea că 
acest conflict a fost de mari proporţii. De ce aţi încercat să ne 
ascundeţi că raporturile dintre dumneavoastră erau atât de 
încordate încât aţi proferat la adresa lor ameninţări cu moartea? 

Femeia ţinea capul plecat şi tăcea. 

— Vă rog să-mi răspundeţi — ceru Apostolescu. 

— Pentru că... pentru că mi-a fost frică că o să mă arestaţi... 
— îngăimă ea, ridicând pentru o fracțiune de secundă privirea 
spre anchetator. 

Apostolescu avu timp să-i observe ochii speriaţi şi umeziţi de 
lacrimi. | se făcu milă de ea şi încercă s-o liniştească: 

— Noi nu arestăm decât criminalii. Dacă, într-adevăr, sunteţi 
nevinovată, n-aveţi de ce vă teme... 

— Bineînţeles că sunt nevinovată! prinse ea curaj, ridicându- 
și faţa spre anchetator. De altfel şi bătrânul lakocs m-a 
ameninţat că mă va omori, dar astea sunt numai vorbe care se 
spun la supărare... De fapt, până la conflictul cu baia, noi ne-am 
împăcat foarte bine... 

— Ce-aţi făcut în ziua de 5 octombrie? o întrerupse 
Apostolescu. 

— Nu ştiu... habar n-am. Cred că am stat acasă... Nu pot să- 
mi mai amintesc după atâta timp. 

— Cu cine mai locuiţi aici? 

— Cu nimeni, stau singură. 

— Cine este bărbatul acela? întrebă Apostolescu arătând 
spre o fotografie înrămată care stătea pe o servantă. 

— E soţul meu. 

— Sunteţi despărțiți? 

— Nu, dar el are serviciu la Cluj şi vine rar acasă... 

— Cât de rar? 

— Cam o dată pe lună. 

— De când nu l-aţi mai văzut? 

— De câteva săptămâni... 

— Vă rog să precizaţi, în ziua de 5 octombrie a fost în Sibiu? 

Femeia deveni iar lividă şi se grăbi să spună: 

— Nu, n-a fost... A trecut pe acasă cu câteva zile mai înainte 
şi în seara procesului a plecat înapoi, la Cluj. 

— Ce fel de serviciu are la Cluj? 

— Este ospătar. 

După ce Simionescu îşi nota datele, Apostolescu reluă 


chestionarea martorei. 

— În ce relaţii se afla soţul dumneavoastră cu familia lakocs? 
A participat şi el la disputa pe care aţi avut-o? 

— Nu, el, venind atât de, rar acasă, se afla în relaţii bune cu 
ei... 

— Soţul dumneavoastră este un bărbat înalt? 

— Nu, este scund şi gras. 

— De ce n-ai luat-o mai tare? se grăbi să întrebe Simionescu 
după ce părăsiră locuinţa martorei. 

— Pentru că ea nici într-un caz nu poate să fie autorul 
dublului asasinat! 

— De unde această certitudine? 

— Simplu. Urmare a intenţiilor asasine, pe care i le atribuiau 
victimele, nici într-un caz acestea n-ar fi admis-o noaptea în 
casă. Asta ca să nu mai vorbim de faptul că n-ar fi tratat-o cu 
fructe sau vin! Spre deosebire de situaţia ei, cea a soţului se 
prezintă altfel. Acesta, fiind în relaţii bune cu ei, ar fi putut să fie 
poftit în casă, dacă, de exemplu, ar fi invocat dorinţa de a 
aplana conflictul lor cu soţia sa. Dacă la această posibilitate 
adaugi faptul că, cu oarecare aproximaţie, s-a aflat în Sibiu în 
zilele când a fost comis dublul asasinat, precum şi faptul că 
semnalmentele lui corespund cu cele atribuite asasinului de 
doctorul Ivănescu, ai să înţelegi — sper! — de ce n-am mai 
insistat asupra ei. 

— Şi acum ce facem, plecăm la Cluj? 

— AŞ! N-avem timp de excursii. Vom cere la 1.M.]. Cluj să se 
cerceteze dacă ospătarul Catrinescu a lipsit din localitate în 
zilele de 5 şi 6 octombrie. Până la primirea răspunsului, ne 
vedem mai departe de treaba pe care am început-o: audierea 
tuturor persoanelor care au avut legături cu victimele. 

— Care-i martorul următor? 

— Farmacistul — răspunse Apostolescu. 

După ce anchetatorii făcură cunoştinţă cu Marinescu, un 
bărbat mărunţel şi slăbuţ, aproximativ 45 de ani, acesta rugă o 
colegă să-i ţină locul în farmacie şi îşi pofti vizitatorii într-o 
încăpere alăturată. 

Apostolescu îi explică ce doreşte şi interlocutorul relată, mai 
bine de jumătate de oră, ce ştia despre familia lakocs. Dacă n-ar 
mai fi obţinut câteva nume de persoane, care, vizitau casa 
victimelor, ar fi putut afirma, cu toată convingerea, că şi-a 


pierdut timpul de pomană. 

Înainte de a se ridica de pe scaun, Apostolescu puse ultima 
întrebare: 

— Domnule Marinescu, bănuiţi sau cunoaşteţi pe cineva care 
ar fi fost interesat în moartea victimelor? 

— Eu nu vreau să vorbesc cu păcate, dar Geza mi-a povestit 
odată că soţia lui are o verişoară care-i pizmuieşte şi abia 
aşteaptă să-i moştenească. 

— Este greu de presupus că autorul fărădelegii a fost o 
femeie — spuse Apostolescu cu scepticism. 

— Da' nu m-am gândit la verişoara Mariei lakocs, ci la fiul 
acesteia! protestă farmacistul. 

— Vă rog să fiţi mai explicit — ceru anchetatorul devenind 
atent. 

— Acum vreun an de zile, Geza mi s-a plâns că, în urmă cu 
câteva zile, s-a trezit cu nepotul lui acasă şi n-a scăpat de el 
până nu i-a dat 1 000 de lei. Când l-am întrebat de ce i-a dat 
bani, mi-a spus că de frică... Apoi mi-a explicat că acest nepot 
este un bandit, care a stat şi la închisoare şi că i-a fost teamă să 
nu-l omoare... 

— Aţi putea să-mi spuneţi cum se numeşte şi unde locuieşte 
acest nepot? se grăbi să afle Apostolescu. 

— Tot ce pot să vă spun e că se numeşte Kalman şi locuieşte 
în Bucureşti, dar unde anume nu ştiu... 

— Ştiţi cumva câţi ani are? 

— Atunci când Geza mi-a spus că nepotul lui e un neisprăvit, 
îmi amintesc că a remarcat şi faptul că, deşi acesta are 30 de 
ani, n-are nici un serviciu şi trăieşte numai din hoţii... 

Anchetatorii mulţumiră pentru informaţii şi îşi luară rămas 
bun de la martor. 

— Şefu', e ora două... N-ar fi cazul să mâncăm ceva...? se 
grăbi să propună Simionescu când ajunseră în stradă. 

— Ideea nu-i rea, dar, înainte de a mânca, trebuie să mai 
facem încă un drum. 

Câteva minute mai târziu, „„Dacia” 1300, care le fusese pusă 
la dispoziţie, viră la stânga şi se imobiliză pe aleea în pantă din 
faţa clădirii miliției. 

După ce urcară în birourile serviciului judiciar, Apostolescu 
se grăbi să ia legătura telefonică cu Cluj şi să ceară verificarea 
felului în care şi-a petrecut timpul ospătarul Catrinescu în 


noaptea de 5 spre 6 octombrie. 

Terminând convorbirea, luă legătura cu l.G.M. 

— Ascultă Nae — începu Apostolescu, când auzi în receptor 
vocea binecunoscută a maiorului lancu, — am nevoie de tine... 

— ... Ca întotdeauna! îl întrerupse, pe un ton voit 
morocăânos, interlocutorul. Noi ne spetim aici muncind şi tu tragi 
chiulul la Sibiu, ba, mai mult, ca să nu te plictiseşti singur, te-ai 
grăbit să-ţi aduci şi mult iubita şi gingaşa ta secretară... Apropo, 
vă distraţi bine? 

Apostolescu se uită amuzat la Simionescu („gingaşa lui 
secretară”), apoi spuse mustrător: 

— Nae, nu-i frumos să fii invidios pe un coleg de-al tău care, 
întâmplător, a avut „şansa” să nimerească atât de bine... Cine 
ştie? Poate mâine vine rândul tău şi, te asigur, îţi promit că eu 
am să fiu ultimul om care te va pizmui, pentru un astfel de 
„noroc”! 

— Ce, merge atât de greu? se interesă lancu, de astă dată 
pe un ton compătimitor. 

— Ca orice crimă descoperită cu mare întârziere! Lăsând la o 
parte faptul că nu se poate pune prea multă bază pe depoziţiile 
martorilor, când se relatează un fapt petrecut cu trei săptămâni 
în urmă, sunt atât de mulți de audiat... încât nu m-ar mira prea 
mult dacă, până plec din Sibiu, va trebui să fac cunoştinţă cu 
toţi locuitorii oraşului — spuse cu amărăciune Apostolescu. 

— Lasă, mă, că ai avut tu şi cazuri mai grele — îl încurajă 
celălalt. la zi-i, eu cu ce te pot ajuta? 

— Mă interesează un oarecare Kalman. Tot ce ştiu despre el 
e că domiciliază în Bucureşti şi are aproximativ 30 de ani... 

— A, e simplu! îl ironiză maiorul. Am să consult cartea de 
telefon a Capitalei... _ 

— Nu te obosi! îl întrerupse Apostolescu. În cartea de telefon 
nu-i trecută vârsta abonaților! Mai bine ai verifica la evidenţa 
operativă, deoarece, după informaţia pe care am primit-o, acest 
domn ar putea să fie o „cunoştinţă” de-a noastră. 

— Admiţând că aşa stau lucrurile şi-l dibuiesc, ce să fac cu 
el? 

— ÎI rogi să-ţi povestească cum s-a distrat în noaptea de 5 
spre 6 octombrie. 

După ce-şi luară la revedere, Apostolescu puse receptorul în 
furcă. 


— Gata, şefu', mergem să mâncăm? 

— Mergem, răspunse Apostolescu zâmbind distrat. 

La ora patru după-amiază, după ce luară masa la „,Păltiniş”, 
doi reluară audierea martorilor. 

Domnul Constantinescu, un bătrânel aproape de 70 de ani, 
relată, printre altele, că în seara zilei de 4 octombrie a fost în 
vizită la familia lakocs. Cu această ocazie, prietenul lui, Geza, i-a 
povestit că a doua zi urmează să primească vizita unui filatelist 
din Arad, care-i aducea un cumpărător pentru timbre. 

— V-a precizat ora când urmau să sosească cele două 
persoane? 

— Nu sunt sigur, dar parcă spunea că vin după-amiază. 

— V-a spus cum se numesc cei aşteptaţi? 

— Pe cel care spunea că-i este prieten l-a numit de câteva 
ori „Gogu” şi a mai spus că este un vechi prieten de-al lui. 

— Poate vă mai amintiţi, în timpul discuţiei, s-a referit cumva 
la vreo persoană care urma să vină cu un autoturism? tatonă 
Apostolescu, gândindu-se la declaraţia făcută de Caty. 

— Aveţi dreptate! Cum de-am uitat, dom'le?! A spus că Gogu 
vine cu maşina lui, un „,„Renault” negru. Acum îmi aduc aminte 
de ce nu m-a intrigat faptul că, două sau trei zile mai târziu, 
trecând pe la Geza, nu l-am găsit acasă...! Mi-a spus că s-a 
înţeles cu acest amic că, după ce face tranzacţia cu timbrele, 
să-l ducă pe el şi pe Maria cu maşina la Călimăneşti, la băi, unde 
urmau să rămână două săptămâni. 

— Ce alte persoane ştiţi că au mai vizitat casa victimelor? 
trecu Apostolescu la ultima întrebare. 

Interlocutorul cită o duzină de nume, din care multe nu 
figurau pe listele stabilite cu martorii anteriori. 

— De alte persoane nu vă mai amintiţi? întrebă Apostolescu 
într-o doară, în timp ce se ridica de pe scaun. 

— Deocamdată nu, ştiţi, sunt bătrân şi nu mai am memorie 
atât de bună — se scuză el cu sinceritate. Da’ de ce nu discutaţi 
cu Filoti? El ştie mai bine ca oricine cine venea în casa lui Geza... 

— Vă rog să fiţi mai explicit — ceru Apostolescu, cine este 
Filoti? 

— Un tânăr care îl ajuta pe Geza la clasarea timbrelor sale şi 
care era zilnic în casa acestuia. 

— Ştiţi unde locuieşte? 

Martorul ridică din umeri şi îşi scutură capul, apoi răspunse: 


ce 


— Tot ce ştiu este că lucrează la o uzină, dar nu pot să 
precizez, ori la „Independenţa” ori la „Elastic”... 

Pentru anchetatori era suficient. Mulţumiră şi se retraseră. 

Apostolescu decise să sisteze, pentru seara aceea, audierea 
cunoştinţelor familiei lakocs şi se înapoiară la miliţie. 

După ce intrară în biroul ce le fusese rezervat, Simionescu se 
grăbi să comande două cafele tari, iar Apostolescu trase lângă 
el aparatul telefonic. Mai întâi avu două convorbiri scurte cu 
uzinele „Independenţa” şi „Elastic”, apoi făcu o comandă 
interurbană. 

În timp ce anchetatorii îşi sorbeau în linişte cafelele, începu 
să sune telefonul. Apostolescu se grăbi să ridice receptorul. 

— Vă rog să-mi daţi legătura cu serviciul judiciar — zise el. 

Câteva minute mai târziu, când răspunse o voce 
bărbătească, Apostolescu îşi declină calitatea şi ceru: 

— Vă rog să investigaţi dacă în oraşul dumneavoastră există 
un colecţionar de mărci cu prenumele Gogu, probabil un 
diminutiv de la Gheorghe sau Grigore. Ca element de selecţie, 
reţineţi că, după toate probabilitățile, posedă un automobil 
„Renault” de culoare neagră... Nu, nu-l anchetați! se grăbi să 
răspundă Apostolescu. Mă interesează numai adresa lui şi, 
eventual, o scurtă notă de caracterizare. Atât!... întocmai, de 
îndată ce obţineţi datele le transmiteţi prin telex la Miliția Sibiu. 
Mulţumesc cu anticipație. 

Nu apucă să aşeze receptorul în furcă şi telefonul începu din 
nou să sune. Era Uzina „Elastic”, care confirmă că pe lista 
salariaţilor ei figurează şi un anume Filoti. După ce îşi notă 
adresa şi închise telefonul, Apostolescu spuse: 

— Dane, hai la drum! 

CAPITOLUL VIII. MARTORUL 

Maşina anchetatorilor urcă podul de peste calea ferată, trecu 
prin spatele întreprinderii „Balanţa”, viră la dreapta pe o 
străduţă şi opri în faţa unei case fără etaj. 

După ce se interesară la doi copii, care erau foarte ocupați 
cu provocarea unei lupte de cocoşi între două găinuşe 
indiferente, se îndreptară spre uşa indicată de aceştia. 

De la prima ciocănitură în geamurile uşii, aceasta le fu 
deschisă de un bărbat tânăr. Era blond, de statură potrivită, dar 
bine legat şi nu părea să aibă mai mult de 25 de ani. 

— Am vrea să stăm de vorbă cu domnul Filoti. 


— Eu sunt — confirmă tânărul privindu-i cu curiozitate. Ce 
doriţi? 

— Suntem de la miliţie. Putem intra în casă? 

Apostolescu sesiză o tresărire imperceptibilă, mai înainte ca 
interlocutorul să deschidă uşa larg pentru a-i pofti înăuntru. 

— Din informaţiile pe care le deţinem, s-ar părea că aţi fost 
în legături strânse cu familia lakocs. Aşa este? întrebă 
Apostolescu după ce intrară într-o încăpere mică, modest 
mobilată. 

— Da, e adevărat, mă duceam des în casa lor. Amândoi 
bătrânii erau oameni de treabă şi mă considerau ca pe propriul 
lor copil. 

— În ce împrejurări şi când v-aţi cunoscut? 

— Ne-am cunoscut, în urmă cu aproximativ cinci ani, la 
asociaţia filatelică din oraş. Incepusem să mă ocup de filatelie şi 
mă duceam la asociaţie pentru a vedea sau cumpăra timbre, în 
aceste împrejurări am stat de vorbă şi ne-am împrietenit. 
Ulterior m-a invitat la el acasă, pentru a-mi arăta colecţiile lui şi, 
cu această ocazie, m-a rugat să-l ajut la sortarea timbrelor în 
colecţii sau să scriu caligrafic titlul cataloagelor... Ştiţi, în ultimul 
timp nu mai vedea aproape deloc, de altfel şi un medic i-a spus 
că ar putea oricând să orbească. 

— Deci şi dumneavoastră sunteţi colecţionar? 

— Da, am deprins şi eu această pasiune, dar, urmare a 
posibilităţilor mele modeste, colecţia mea este foarte săracă, ca 
de începător — spuse el cu resemnare. 

— Ce retribuţie primeaţi pentru ajutorul ce-i acordaţi? 

— Nici una! îmi făceam ucenicia pe lângă un filatelist 
priceput. 

— Trebuie să rețin că nu v-a oferit niciodată timbre din 
colecţia sa? întrebă Apostolescu afișând un aer de neîncredere. 

Filoti mai întâi se înroşi la faţă, apoi, parcă pus în 
încurcătură, spuse: 

— Ba da. Mi-a dat de multe ori timbre, de valoare mai redusă 
sau pe care le avea în mai multe exemplare, dar am considerat 
aceste daruri ca pe o manifestare de amiciţie, nu drept o leafă. 

— Când i-aţi văzut pentru ultima oară pe soţii lakocs? 

— Mi-e greu să vă răspund... a trecut atâta timp de atunci... 

— Aveţi cunoştinţă de faptul că familia lakocs a avut, la 
începutul acestei luni, un proces cu o vecină? 


— Da, cu doamna Catrinescu, şi ştiu că l-au câștigat. 

— De unde ştiţi că au câștigat procesul? 

— Mi-a spus domnul Geza când am fost la dânsul acasă... 

— Perfect. Acest proces a avut loc în ziua de 3 octombrie, în 
funcţie de această dată, vă rog să încercaţi să vă amintiţi când 
aţi văzut ultima oară pe soţii lakocs? 

Martorul rămase un moment gânditor, apoi răspunse: 

— În 5 octombrie. 

— Puteţi preciza ora? 

— Da, era între şapte şi jumătate şi opt. 

— Relataţi-mi în ce împrejurare i-aţi văzut? 

— In seara de care vă spuneam, am fost la locuinţa lor şi, 
după ce-am ciocănit la uşă, mi-a deschis domnul Geza, care m-a 
rugat să nu mă supăr că nu mă poate primi înăuntru deoarece 
are un musafir... 

— Au mai existat situaţii în care nu v-a primit în casă, când 
avea pe cineva străin înăuntru? 

— S-a mai întâmplat, dar mă poftea în dormitor, deoarece pe 
străini îi primea de obicei în bucătărie. 

— Bine, vă rog să continuaţi — ceru Apostolescu, în timp ce 
Simionescu îşi nota cu grijă răspunsurile martorului. 

— Cum vă spuneam, am bătut în uşă şi mi-a deschis domnul 
Geza, care, după ce mi-a luat catalogul ce-l adusesem, m-a 
rugat să aştept puţin şi s-a dus în dormitor, de unde a revenit cu 
un altul. Mi-a spus ce trebuie să scriu pe catalogul adus, s-a mai 
scuzat o dată zicându-mi că are în casă un cumpărător de 
timbre din străinătate, apoi ne-am luat la revedere. Rămânând 
să trec pe la dânsul după ce voi termina de scris titlul 
catalogului. 

— Şi aţi mai revenit? 

— Da, a treia zi, dar uşa era încuiată şi, cu toate insistenţele 
mele, nu mi-a răspuns nimeni. Am mai trecut apoi şi în alte zile 
pe acolo, dar n-am găsit pe nimeni acasă. 

— Nu vi s-a părut curioasă această absenţă? 

— La început da, apoi,mi-am amintit că pe la începutul lunii 
îmi spunea că aşteaptă doi prieteni de la Arad, care vor trece pe 
la dânsul pentru a-l duce cu maşina într-o staţiune 
balneoclimaterică, pare-mi-se la Călimăneşti. Am crezut că a 
plecat cu ei în dimineaţa care a urmat ultimei noastre 
convorbiri... 


— V-aţi putut da seama în ce încăpere se afla musafirul lui 
lakocs? 

— Se afla în bucătărie. 

— Sunteţi sigur? 

— Cum să nu fiu sigur dacă l-am văzut!? răspunse martorul 
convins. 

Apostolescu, care nu se aştepta la o astfel de posibilitate, îşi 
disimulă interesul şi-i ceru pe un ton neutru: 

— Vă rog să ne relataţi tot ce-aţi văzut. 

— In timp ce aşteptam în curte înapoierea domnului Geza, 
care plecase spre dormitor pentru a-mi aduce catalogul, m-am 
uitat din curiozitate pe fereastra de lângă uşa de la intrare şi am 
văzut un bărbat care stătea cu spatele spre mine... 

— Era şi Maria lakocs cu el? 

— Da, dânsa stătea pe pat cu faţa spre fereastră. 

— Puteţi face o descriere a bărbatului pe care l-aţi văzut? 

— Da. Deşi stătea pe scaun, cred că era un bărbat foarte 
înalt. Avea o etate de aproximativ 35 de ani, purta părul scurt, 
ca boxerii, şi era îmbrăcat cu un costum gri. 

— Puteţi să ne spuneţi cum arăta la faţă? 

— Nu, deoarece l-am văzut numai din spate. 

— Puteţi să-mi spuneţi cine sunt prietenii pe care-i aştepta 
să sosească de la Arad? 

— Nu-i cunosc după nume, dar ştiu că şi ei erau colecționari 
de timbre. 

— Mai puteţi face şi alte precizări în legătură cu bărbatul pe 
care l-aţi văzut în bucătărie? 

— Nu. 

— În afara celor doi colecționari de la Arad, v-a mai vorbit şi 
de alte persoane pe care le aştepta? 

— Nu, nu-mi amintesc... 

— Cât timp a durat convorbirea dumneavoastră cu Geza 
lakocs? 

— Câteva minute. 

— Ce-aţi făcut după ce v-aţi despărţit de victimă? 

— Am plecat acasă. 

— V-aţi dus direct sau aţi mai zăbovit prin oraş? 

— Nu-mi amintesc să mă fi oprit pe undeva. M-am dus direct 
acasă. 

Apostolescu, părând preocupat cu desfacerea ambalajului 


unui pachet de ţigări, întrebă: 

— Când aţi aflat despre uciderea victimelor? 

— Acum două zile. 

— În ce împrejurări? 

— M-am dus la cercul filatelic, pentru a vedea dacă a mai 
apărut vreo serie nouă, şi toată lumea vorbea numai despre 
asta... 

— De ce nu v-aţi prezentat imediat la miliţie pentru a 
declara ce ştiaţi despre victime? întrebă Apostolescu, ridicându- 
și brusc privirea de pe pachetul de ţigări, pentru a ţintui ochii de 
un albastru spălăcit ai interlocutorului. 

Filoti păru un moment tulburat, apoi spuse: 

— La cerc s-a spus că toţi colecţionarii din oraş vor fi 
interogaţi de miliţie... aşa că am aşteptat. 

— Bănuiţi cine ar putea fi autorul acestei fărădelegi? 

— Ştiu eu...? Poate vreunul dintre străinii care-l vizitau... 
Poate bărbatul pe care l-am zărit în bucătărie... Dacă n-o fi chiar 
nepotul lui din Bucureşti, despre care-mi spunea că trăieşte 
numai din furtişaguri. 

— Cum se numeşte acest nepot? 

— Nu i-a pronunţat niciodată numele în faţa mea, când 
vorbea despre el spunea numai „banditul ăla”. 

După ce Apostolescu îi ceru să spună cu ce persoane mai 
erau victimele în legătură, se ridică de pe scaun şi porni spre 
uşă, dar, mai înainte de a pune mâna pe clanţă, se întoarse cu 
faţa spre gazdă, părând că şi-a mai amintit ceva, şi spuse: 

— Vă rog să-mi daţi catalogul pe care l-aţi primit de la 
victimă. 

Martorul se înroşi la faţă şi, după ce-şi înfrânase o nouă 
ezitare, se îndreptă spre un dulap, de unde, după ce privi mai 
multe dosare cu coperţi groase, alese unul şi reveni spre 
anchetator. În timp ce i-l înmâna spuse, cu un regret vizibil: 

— Nu-i păcat să ajungă pe mâna derbedeului ăla de la 
Bucureşti... 

— Toate bunurile victimelor vor reveni moştenitorilor legali. 

— Dar asta ar fi împotriva voinţei domnului Geza! Dânsul n-a 
vrut să i le lase lui... 

— Aveţi cunoştinţă de faptul că victimele au întocmit un 
testament în favoarea dumneavoastră? 

— Nu ştiu nimic despre aşa ceva... Deşi ţineau la mine, nu 


cred să mă fi numit pe mine moştenitorul lor... 

— Atunci cu atât mai mult — zise Apostolescu zâmbind ironic 
— n-ar fi trebuit să aşteptaţi să vă cerem noi acest catalog, ci 
trebuia să veniţi singur şi să-l predaţi. Apropo, mai aveţi şi alte 
obiecte care au aparţinut victimelor? 

— Nu. 

— Ce părere ai, şefule? întrebă Simionescu, în timp ce 
maşina se îndrepta spre inspectorat. 

— Despre martor? Mai întâi că a încercat să profite de 
„înghesuială” şi să-şi însuşească ce nu-i aparţinea, apoi că în 
declaraţia lui apare ceva interesant..., mă refer la musafirul 
solitar pe care l-au primit victimele. Ştii la ce mă refer? 

— Că spusele şi semnalmentele lui Filoti sunt întărite de 
depoziţia fetei care face serviciul la doctorul Blănaru. 

— Exact! Prea rar avem ocazia să întâlnim doi martori care 
să dea semnalmente similare asupra aceluiaşi subiect, pentru a 
nu ne dori plăcerea de a discuta cu beneficiarul descrierii făcute. 

— A nu se uita că înălţimea subiectului respectiv diferă, 
„Niţel”, de cea indicată de Ivănescu, medicul legist. 

— A nu se uita, şi a se reţine, că individul tuns „Â la boxer”, 
conform declaraţiei lui Filoti, pare să fie, după câte ştim la ora 
actuală, ultima persoană care a văzut victimele în viaţă. Deci, 
indiferent de înălţimea sa, merită efortul de a-l depista, în 
vederea unei conversații de explicitare. Nu crezi? întrebă 
glumind Apostolescu. 

— Eu n-am spus că nu trebuie să discutăm cu el, ci numai 
că, datorită înălţimii sale, nu prea aduce cu „omul” căutat! 
răspunse înţepat Simionescu. 

— Ascultă, Dane — zise Apostolescu privindu-şi colegul cu 
simpatie —, îţi dau un sfat, pe care ar fi bine să-l memorezi: 
niciodată să nu anchetezi cu idei preconcepute un subiect şi 
niciodată să nu consideri indicaţiile experţilor şi martorilor ca 
fiind tabu dacă nu vrei să-ţi pară rău după timpul pe care l-ai 
pierdut aiurea! 

— Ce-ai făcut, căpitane? se grăbi să întrebe Apostolescu 
când dădu cu ochii de Bogdănescu. 

— Nimic! răspunse acesta amărât. Toată ziua am alergat 
degeaba. La cele două hoteluri şi casele de oaspeţi ale O.N.T., în 
perioada 1—6 octombrie, au locuit 352 de turişti, care au venit 
îmbarcaţi în 153 de autoturisme. In ziua de 6 octombrie au 


părăsit oraşul 97 de turişti... Văzând numărul acestora, am 
renunţat să mai investighez şi în staţiunea „Păltiniş”... Nu de 
alta, dar mă temeam să nu neîndreptăţesc oraşele care se află 
pe o rază de 100 de kilometri, de unde criminalul n-ar fi făcut 
mai mult de o oră până la Sibiu... _ 

— De acord! îl întrerupse Apostolescu. Intr-adevăr, dacă am 
insista pe această pistă, ne-am pierde timpul. Mai cu seamă că 
autorul, admițând că a fost un cetăţean străin, la ora actuală 
trebuie să fie tare departe de noi, mai ales dacă ţinem seama de 
timpul care s-a scurs de la comiterea faptei. Renunţăm la 
această urmă! Să trecem la celelalte piste — ceru el. 

— În legătură cu butonul găsit sub victimă, am vizitat şi 
chestionat personalul din 8 magazine... 

— Cu toţii m-au asigurat că vând zilnic zeci de butoane 
similare cu cel pe care-l arătam... 

— În regulă, divorţăm şi de această pistă. La spălătoriile din 
oraş ai aflat ceva? 

— Din păcate, nici această direcţie n-a fost mai fructuoasă... 
Din ziua de 6 octombrie şi până în momentul în care-i întrebam 
eu, nici unul din cei chestionaţi nu avusese ocazia să vadă o 
haină sau o cămaşă pătate cu sânge. 

— Referitor la arma crimei, locotenentul major Vasiliu a 
reuşit să identifice o amprentă lăsată de degetul mic al 
criminalului. 

— Poate fi exploatată? 

— Nu, este prea vagă pentru a i se putea compune formula 
— răspunse Bogdănescu ridicând din umeri cu regret. 

— Nu trebuie să ne indispunem de la primele insuccese... 
altfel n-o să mai avem loc de cele care urmează — glumi 
Apostolescu. Apoi îi relată căpitanului Bogdănescu informaţiile 
pe care le culesese în ziua respectivă. 

— În ceea ce-l priveşte pe ospătarul Catrinescu, 1.M.]. Cluj a 
trimis această notă telefonică — zise Bogdănescu, înmânându-i 
lui Apostolescu o coală de hârtie. 

Apostolescu se grăbi s-o citească şi, după ce sublinie 
fraza ,,... din investigaţiile şi verificările făcute rezultă că numitul 
Catrinescu n-a lipsit din oraşul Cluj în zilele de 5 sau 6 
octombrie”, i-o întinse lui Simionescu. 

— Statura şi celelalte semnalmente atribuite ultimului 
vizitator al victimelor îţi spun ceva, căpitane? se interesă 


Apostolescu. 

— Nu, deşi sunt născut în acest oraş... În orice caz am să 
discut şi cu ceilalţi colegi ai mei. Admiţând că statura acestei 
persoane este atât de impresionantă, după cum susţin cei doi 
martori, nu poate scăpa neremarcată oamenilor noştri... 

In acel moment se auzi o bătaie scurtă în uşă şi, la invitaţia 
lui Bogdănescu intră un subofițer, care, după ce salută, spuse: 

— S-a primit o notă telefonică, de la I.M.J. Arad, în atenţia 
tovarăşului căpitan Apostolescu. 

După ce-o luă, începu să citească cu glas tare: ,,... Numitul 
Gogu a fost identificat în persoana medicului Grigore Georgescu. 
Menţionăm că n-are antecedente penale. Vă rugăm să ne 
comunicaţi în ce fel vă mai putem fi de folos... 

Apostolescu scrise pe o bucată de hârtie: „Sosesc mâine 
dimineaţă cu prima cursă aeriană Sibiu-Arad. Vă rog să trimiteţi 
o maşină la aeroport”. După ce termină de scris, i-o înmână 
subofiţerului cu rugămintea de a transmite răspunsul. 

CAPITOLUL IX. MARTORUL DIN ARAD 

După ce Apostolescu şi Simionescu coborâră din avion şi 
ocoliră clădirea aeroportului, văzură la locul de parcare o „Dacia 
1100” vopsită în proporţii egale cu alb şi albastru, care avea pe 
capotă un semnalizator rotativ. 

Ofiţerul de la volan era un bărbat înalt şi suplu. 

Apostolescu îi expuse în câteva cuvinte cazul, iar maiorul 
Prodan spuse, clătinându-și capul cu scepticism: 

— Acest domn Georgescu e cunoscut ca om cinstit în oraşul 
nostru... Desigur, acesta nu-i un criteriu, deoarece orice început 
trebuie făcut cu un început... 

— Tocmai asta vreau să spun şi eu, experienţa profesiei 
noastre ne obligă să fim circumspecţi. 

— Dar, să trecem la chestiuni mai concrete! Prin nota 
telefonică pe care v-am trimis-o, am cerut numai identificarea 
domnului „Gogu”, deoarece numai pentru acesta posedam 
elementele necesare unei depistări. Acum, înainte de a trece la 
chestiunea sa, este necesar să identificăm şi persoana care l-a 
însoţit în casa victimelor. 

Maşina se oprise la un stop şi maiorul Prodan se întoarse 
spre Apostolescu. 

— Identificarea lui Grigore Georgescu a fost făcută fără prea 
mari eforturi, deoarece unul dintre colegii mei este nu numai 


vecin cu „Gogu“, ci şi filatelist. Cred că primul demers pentru 
depistarea celei de-a doua persoane care vă interesează trebuie 
făcut tot la colegul de care v-am vorbit. 

În biroul judiciarului, însoţitorul lor le făcu cunoştinţă cu 
maiorul Constantin. 

— Nu pe Georgescu îl căutaţi?! întrebă el contrariat, 
ridicându-și ochii negri şi pătrunzători spre Apostolescu. 

— Înainte de a-l audia pe Georgescu, trebuie să ştiu cine a 
fost persoana care l-a însoţit pe acesta la Sibiu. 

Apostolescu îi expuse motivul deplasării la Arad, dar nu 
apucă să termine descrierea însoţitorului lui Georgescu şi 
Constantin îl întrerupse: 

— Lămurit! E tizul lui Georgescu! Mai exact, e vorba de 
inginerul Grigore Stoicescu, care locuieşte în acelaşi imobil cu 
primul.. adică pe calea Lipovei numărul 126. 

— Ne puteţi spune şi unde lucrează cei doi? 

— Georgescu e medic la staţia de Salvare, iar Stoicescu 
inginer în schimbul doi la întreprinderea „,Fierarul”. In concluzie, 
nu-i nevoie să-i căutaţi la locurile lor de muncă, dimineaţa, dacă 
nu umblă aiurea, îi găsiţi acasă. 

— Bravo, domnule! exclamă Apostolescu, plăcut surprins de 
operativitatea cu care obținuse şi a doua informaţie. Ce relaţii 
ne mai puteţi da în legătură cu cei doi? 

— Una singură, care, din păcate, pentru dumneavoastră, nu 
cred că o să vă bucure... Ambii sunt oameni serioşi — îi cunosc 
de ani de zile! — şi este imposibil să fie amestecați în afacerea 
care v-a adus în oraşul nostru. E adevărat că colecţionarii de 
timbre, la fel ca şi cei de obiecte de artă, sunt gata să facă orice 
sacrificiu pentru a obţine nişte mărci rare, dar de aici până la 
omor... 

— Am spus eu că-i bănuiesc de omor? întrebă Apostolescu 
întorcându-și amuzat privirea spre Simionescu. 

— N-ai spus, şefule, sunt martor! se grăbi să confirme 
locotenentul tot în glumă. 

— Vedeţi, n-am spus... încă. Deocamdată, tot ce-mi doresc 
este o convorbire cu ei, atât! 

Un sfert de oră mai târziu, maşina condusă de maiorul 
Prodan opri în faţa unui bloc înalt. Spre şansa anchetatorilor, 
liftul funcţiona, aşa că fură scutiţi de o ascensiune cu piciorul 
până la etajul VIII. 


Uşa apartamentului cu numărul 332 le fu deschisă de o 
femeie blondă, până în 35 de ani. 

— Pe cine caută tovarăşii? întrebă ea, în timp ce-i examina 
prin lentilele unei perechi de ochelari cu rame groase. 

— Am dori să discutăm cu domnul doctor Georgescu. Este 
acasă? zise Apostolescu. 

— Da, aşteptaţi un moment, vă rog — zise ea întorcându-se 
şi dispărând în dosul uşii, pe care o lăsă întredeschisă. 

Aproape simultan cu plecarea i se auzi din nou vocea: 

— Jonny, trei tovarăşi vor să discute cu tine... 

— Pofteşte-i în casă, dragă... — răspunse un bărbat. 

— Nu pot, e deranjat... 

— Bine, bine lasă că mă duc..., dar aranjează puţin p-aici... 

Câteva secunde mai târziu, uşa se deschise complet şi în 
pragul ei apăru un bărbat foarte înalt. Părea să depăşească 
înălţimea de 190 de centimetri şi purta haină scurtă de casă. 

Părul creţ şi tuns scurt era atât de alb încât uşor s-ar fi dat 
vârsta de 60 de ani dacă faţa lui, cu pielea bronzată şi lipsită de 
riduri, n-ar fi indicat că mai are câţiva ani până la 40. 

— Ce doresc domnii? întrebă el, pe un ton care demonstra 
că n-ar fi suferit prea mult dacă ar fi scăpat de vizitatorii săi mai 
repede, eventual chiar înainte de a-i cunoaşte. Apoi, zărind, în 
spatele uriaşului Simionescu, uniforma maiorului Prodan, deveni 
mai circumspect şi adăugă: 

— Dacă-l căutaţi pe procurorul Georgescu, să ştiţi că 
locuieşte cu trei etaje mai jos... 

— ÎI căutăm pe doctorul Georgescu — preciză Prodan. 

— Eu sunt. Cu ce vă pot fi de folos? 

— Am vrea să vă cerem nişte relaţii despre un cunoscut de- 
al dumneavoastră. Suntem de la Miliția judiciară — zise 
Apostolescu. 

— Vă rog să poftiţi înăuntru — se decise lunganul. 

După ce luară loc pe scaunele care împresurau masa din 
mijlocul încăperii, gazda se simţi obligată să se mai scuze o dată 
pentru deranjul din casă, deşi ordinea şi curăţenia camerei în 
care se aflau nu lăsau nimic de dorit. Probabil că era ori un 
maniac al curăţeniei ori un maniac al scuzelor, dar asta nu era 
treaba anchetatorilor. 

— Domnule doctor — începu Apostolescu—, cunoaşteţi un 
filatelist cu numele de lakocs? 


— Bineînţeles, cine nu-l cunoaşte pe Geza lakocs?! Da’ ce-i 
cu el? 

— Când l-aţi văzut ultima oară? chestionă Apostolescu, fără 
să ţină seama de întrebarea doctorului. 

— Acum vreo trei săptămâni... 

— Vă rog să precizaţi ziua. 

— E simplu, doar nu mă duc în fiecare zi la Sibiu. L-am văzut 
în ziua de 5 octombrie. 

— Puteţi preciza şi ora? 

— Nu înţeleg rostul acestor întrebări! se revoltă doctorul. 

— O să-l înţelegeţi mai târziu, acum vă rog să răspundeţi la 
întrebare! interveni Prodan pe un ton tăios, care contrasta cu 
figura lui blajină. 

— Cam pe la ora patru după-amiaza — răspunse nemulţumit 
doctorul. 

— In ce împrejurări? întrebă Apostolescu. 

— Mi-a telefonat cu vreo săptămână mai înainte şi mi-a spus 
că s-a decis să-şi vândă colecţia de mărci poştale. In acest scop, 
a rămas să mă duc la el acasă în ziua de 5 octombrie la ora 
două după-amiaza, ceea ce am şi făcut. Asta-i tot! 

— La ce oră aţi sosit în Sibiu? 

— Pe la ora unu şi jumătate şi, cum n-aveam timp de 
pierdut, deoarece ne înţelesesem ca la plecare să-l duc pe el şi 
pe soţia sa la Călimăneşti, m-am îndreptat direct către locuinţa 
lui. Vă daţi seama câţi nervi mi-am făcut când am constatat că 
domnul Geza nu era acasă. Eu puteam să fiu condiţionat, deşi 
veneam de la sute de kilometri, iar el, care stătea acolo, nu! A 
trebuit să-l aştept până la ora patru, când dânsul a binevoit să 
apară calm şi tacticos. Inchipuiţi-vă că, după ce l-am aşteptat 
atâta, nici nu s-a învrednicit să-şi ceară barem scuze — zise 
doctorul cu necaz. Abia ulterior mi-am dat seama ce a generat 
lipsa lui de politeţe... 

— Propun s-o luăm metodic — îl întrerupse Apostolescu. Vă 
rog să ne relataţi ce aţi făcut şi ce-aţi discutat cu domnul lakocs 
din momentul în care a venit. 

— Deşi nu ştiu, de fapt, ce doriţi, — zise el zâmbind —, sper 
că nu o să refuzaţi o cafea bună. Apoi, fără să mai aştepte 
confirmarea musafirilor, strigă peste umăr, suficient de tare 
pentru a se auzi şi la etajul de dedesubt: — Ela, fă nişte 
cafele!... 


— Dar nu apucă să-şi termine invitaţia şi doamna cu ochelari 
apăru cu o tavă pe care abureau câteva ceşti. 

— Deosebit de faptul că-mi cunosc obligaţiile de gazdă, să 
ştii că aud foarte bine... chiar şi când nu se ridică tonul — zise 
ea înţepată, în timp ce aşeza ceştile la îndemâna musafirilor. 

Apostolescu se grăbi să revină la motivul care-i adusese 
acolo: 

— Vă rog să reluaţi relatarea momentului în care a venit 
Geza lakocs. 

— Da. După cum vă spuneam, s-a înapoiat acasă, împreună 
cu soţia lui, pe la ora patru după-amiaza şi, fără să-şi ceară 
scuze, ne-a poftit în casă... 

— In care cameră? 

— In bucătărie. 

— Cât timp aţi rămas la el? 

— Cel mult o oră. 

— Mai era cineva de faţă? îl întrebă Apostolescu, pentru a-i 
verifica sinceritatea. 

— Bineînţeles! Era şi Stoicescu, prietenul meu, care m-a 
însoţit până acolo în speranţa că va putea achiziţiona vreo 
colecţie mai valoroasă. Dar ţi-ai găsit! Moşu se răzgândise. Mi-a 
spus că, între timp, s-a înţeles să le vândă pe toate altcuiva. Vă 
daţi seama de ce a uitat să-şi mai ceară scuze pentru timpul pe 
care ne-a făcut să-l pierdem așteptându-l? Legase măgarul la 
gard şi nu mai simţea nevoie să se scuze pentru întârzierea sa, 
ca să nu mai vorbim de drumul pe care l-am făcut degeaba 
până la Sibiu! spuse doctorul înfuriat. Da', lasă, nu mi-o cădea el 
vreodată în mână... — adăugă ameninţător. 

— Nu mai poate să vă ofere această satisfacţie... a murit! 
preciză Apostolescu. 

— Cum, a murit?! Da' în fond ce mă mir... Cred că avea 80 
de ani... — spuse medicul revenindu-şi din surpriză şi ridicând 
din umeri cu resemnare. 

— N-a murit de bătrâneţe, a fost asasinat! 

— Poftim?! exclamă doctorul. 

Simionescu, care de asemenea nu-l slăbea din privire, 
văzând cât de mari i s-au făcut ochii datorită surprizei, îşi spuse 
mirat: „Oare cum de-i rezistă orbitele fără să se spargă?!“ 

— Când a fost omorât? întrebă doctorul după ce se mai 
linişti. 


— În ziua când aţi fost la el. Acesta este şi motivul pentru 
care vă rog să faceţi apel la memoria dumneavoastră şi să 
încercaţi să ne relataţi cât mai fidel ce-aţi discutat cu Geza 
lakocs? 

— Păi, cum v-am mai spus, a zis că a aranjat cu cineva care 
doreşte să-i achiziţioneze toate timbrele... 

— V-a spus despre cine-i vorba? 

— Nu mi-a pomenit nici un nume. Mi-a spus doar că e vorba 
de un inginer, care lucrează la montarea unor instalaţii la noi în 
ţară... 

— Adică nu-i cetăţean român? murmură nemulţumit 
Simionescu. 

— Da, aşa rezultă... Eu eram prea dezamăgit de drumul pe 
care l-am făcut de pomană până acolo, pentru a cere relaţii 
suplimentare despre personalitatea cumpărătorului... 

Apostolescu, care, fără a-şi scăpa interlocutorul din privire, 
bătea uşor cu indexul mâinii drepte în masa din faţa lui, îl 
întrerupse cu un început de nerăbdare: 

— Domnule doctor, vă rog, din nou, să vă concentrați şi să 
ne redaţi tot ce v-a spus victima în legătură cu filatelistul care v- 
a concurat. 

— Mi-a spus că în ziua de 1 octombrie, adică după ce mi-a 
telefonat pentru a mă chema la Sibiu, a primit vizita unui tânăr 
inginer care, după ce i-a văzut colecţiile de mărci, i-a comunicat 
că vrea să le cumpere pentru patronul lui, un om de afaceri din 
R.F.G. In acest scop l-a rugat să-l păsuiască câteva zile, până va 
primi suma asupra căreia se înţeleseseră... 

— V-a precizat ziua în care trebuia să revină cumpărătorul 
cu care tranzacţionase? 

— Mi-a spus că-l aşteaptă peste două zile. Dacă eu am fost 
acolo în ziua de 5, ar însemna că trebuia să vină în ziua de 7 
octombrie. 

— Victima a făcut vreo referire asupra sumei pe care urma s- 
o primească? 

— Da, mi-a spus că inginerul a admis, fără să se tocmească, 
preţul pe care-l ceruse el, adică 25 000 dolari, şi că-i părea rău 
că n-a cerut mai mult. Eu însă cred că se lăuda. Este imposibil 
să fi obţinut un astfel de preţ — adăugă el cu convingere. 15 
000—20 000 de dolari meritau, da' mai mult, nici într-un caz! 

— Vă mai amintiţi şi alte amănunte care ne-ar permite să-l 


identificăm pe cumpărătorul amintit? De exemplu, ce 
naţionalitate avea? 

— El n-a spus nimic în plus faţă de ce v-am relatat, iar eu n- 
am insistat, deoarece nu mă interesa. 

— Spuneaţi că aţi rămas acolo până la ora cinci după- 
amiaza, adică aproape o oră, ce-aţi făcut în acest interval de 
timp? 

— Amicul meu, domnul Stoicescu, dacă tot a făcut atâta 
drum până acolo, a vrut să-i vadă colecţiile de timbre. După ce 
s-a uitat la ele, am plecat, rămânând să ne anunţe dacă, 
eventual, străinul s-ar fi răzgândit. 

— V-a arătat toate colecţiile sale? 

— El a vrut, dar noi n-am avut timp de pierdut. Ne-am limitat 
numai la colecţiile mai importante, pe care le avea în două 
clasoare. 

— In timpul discuţiei v-a spus că mai aşteaptă pe cineva în 
după-amiaza aceea? 

— Nu. 

— Pe durata şederii în casa lui lakocs, aţi fost tratat cu ceva? 

— Nu. Soţia lui s-a oferit să ne facă cafele, dar am refuzat. 

— In timp ce vă aflaţi acolo a mai fost căutat de cineva? 

— Nu. 

— Ce aţi făcut după ce aţi plecat de la lakocs? 

— Ne-am suit în maşină şi i-am dat bătaie, ca să ajungem 
cât mai repede la Arad. 

— La ce oră aţi ajuns la Arad? 

Doctorul se gândi un moment, apoi spuse: 

— O astfel de distanţă, în mod normal, o acopăr uşor în cinci 
ore, dar am avut ghinionul să-mi lovească spatele maşinii un 
zăpăcit, care conducea un autocamion, şi a trebuit să mai pierd 
o oră până a venit miliția şi a întocmit procesul-verbal. Astfel am 
intrat în Arad pe la unsprezece noaptea. 

— Unde a avut loc accidentul? 

— Imediat după ce-am trecut de Lipova. 

După ce anchetatorii îşi luară rămas bun de la doctorul 
Georgescu, făcură o vizită şi amicului acestuia, inginerul 
Stoicescu, dar nu obţinură date suplimentare. Despărţindu-se în 
gară de maiorul Prodan, acesta promise să verifice exactitatea 
declaraţiei doctorului cu privire la accidentul pe care-l suferise 
maşina lui şi să le comunice ce a constatat. 


CAPITOLUL X. UN MARTOR A MINŢIT! 

A doua zi dimineaţă, când ajunseră la Sibiu, Apostolescu şi 
Simionescu trecură mai întâi pe la hotel, pentru a se spăla şi 
bărbieri, iar la ora zece plecară spre sediul miliției, unde aflară 
că Bogdănescu îi aşteaptă la locuinţa victimelor. 

— Ce a rezultat din deplasare? se grăbi să-i întrebe 
Bogdănescu, după ce intrară în bucătăria care aparținuse 
victimelor şi îşi strânseră mâinile. 

Când Apostolescu termină relatarea discuţiei avute cu 
Georgescu, Bogdănescu spuse gânditor: 

— Din audierea doctorului rezultă că o discuţie cu inginerul- 
colecţionar ne-ar putea fi utilă... 

— Mai mult sau mai puţin, deoarece acesta era aşteptat în 
ziua de 7 octombrie, adică două zile după decesul victimelor — 
completă Simionescu sceptic. 

— Cine l-ar fi împiedicat să vină la lakocs cu două zile mai 
devreme? Nu trebuie exclusă această ipoteză — interveni 
Apostolescu — deoarece, de îndată ce a stabilit cu victimele, la 
1 octombrie, că le va aduce banii în ziua de 7 octombrie, putea 
să vină şi mai devreme, fără să-i fie teamă că nu va fi poftit în 
casă. De remarcat că această prezumpţie satisface şi principala 
condiţie pe care trebuia s-o îndeplinească asasinul pentru a fi 
admis în casă: să fie un cunoscut al victimelor, respectiv un om 
aşteptat. 

In timp ce Apostolescu îşi depăna ultima frază, Simionescu 
îşi ridică ochii spre tavan şi începu să-l privească plictisit. 

Apostolescu, dându-și seama că colaboratorul său nu-i 
satisfăcut de spusele sale, zise: 

— Dane, de ce nu eşti de acord? 

Simionescu se decise să-şi dezlipească privirea din plafon şi, 
uitându-se indispus la el, răspunse: 

— Şefule, dacă admitem această posibilitate, nu ne mai 
rămâne decât să închidem dugheana şi să ne întoarcem 
„învingători” la Bucureşti, după ce-am pierdut pe aici aproape 
trei săptămâni degeaba! 

— De ce? De unde dracu' ai mai scornit-o şi pe asta?! 

— N-am scornit-o eu. Inchiderea dosarului, cu menţiunea 
„autor necunoscut”, apare ca o consecinţă logică a acreditării 
ideii că asasinul este un cetăţean străin!... Trei săptămâni până 
s-au descoperit victimele şi trei săptămâni de când ne tot 


învârtim p-aici fără spor fac una peste alta o lună şi jumătate. 
Dacă ţinem seama de faptul că turiştii străini arareori stau mai 
mult ca două săptămâni într-o ţară, pentru a nu-i mai lua în 
considerare pe cei care sunt în tranzit, deci rămân numai două— 
trei zile pe teritoriul nostru, înseamnă că asasinul şi-a luat 
tălpăşiţa, în cazul cel mai fericit pentru noi, de o lună de zile... 
De fapt el trebuia s-o ia din loc chiar din momentul în care a 
făptuit jefuirea victimelor! 

Simionescu făcu o pauză, pentru a aştepta reacţia lui 
Apostolescu şi, când văzu că acesta rămâne în expectativă — 
ba, mai mult, pare chiar amuzat — reluă înfuriat: 

— Dacă asasinul este, într-adevăr, un cetăţean străin, ne 
mai rămâne o singură alternativă... să-i punem sare pe coadă! 

— Eşti un naiv simpatic, Dane — începu Apostolescu 
zâmbindu-i cu bunăvoință. Mai întâi, admițând posibilitatea că 
asasinul ar fi un cetăţean străin, nu înseamnă că am stabilit o 
ipoteză exclusivă, deoarece vom urmări în paralel orice altă 
pistă care ar putea conduce la clarificarea cazului. Apoi, 
revenind la prezumpţia că asasinul este un străin, ţi-ai putea 
înlătura deznădejdea dacă ai renunţa la idei preconcepute... 

— Chiar aşa...? ironiză Simionescu. 

— Chiar aşa! continuă Apostolescu. Urmare a discuţiei pe 
care am avut-o cu doctorul Georgescu, am stabilit câteva date 
care ne vor putea apropia de cel căutat... 

— Sunt nerăbdător să le aud... 

— Atunci nu mă mai întrerupe mereu! Ştim că este tânăr; 
ştim că este inginer; ştim că lucrează la montarea unei instalaţii 
şi mai ştim că instalaţia a fost livrată de o firmă din R.F.G. 
Astfel, avem destule elemente pentru a putea trece la 
depistarea lui. Acum pricepi, Dane? 

— Ai dreptate, şefu'! exclamă Simionescu descreţindu-şi 
fruntea. Stabilim ce instalaţii furnizate de R.F.G. sunt în curs de 
montare la noi, apoi trecem la o verificare discretă a 
specialiştilor, pentru a-i depista pe cei care ar putea corespunde 
cu omul căutat. După aceea, tot atât de discret, le imortalizăm 
chipurile pe nişte fotografii şi-i rugăm pe vecinii victimelor să ne 
spună dacă recunosc printre ele pe individul care a vizitat 
familia lakocs în ziua de 1 octombrie..., şi mai ales, în seara zilei 
de 5 spre 6. 

— În legătură cu această ipoteză mai am şi eu o propunere 


— interveni Bogdănescu. leri, când aţi fost plecaţi la Arad, am 
continuat să audiez persoanele care aveau legături cu victimele. 
Printre acestea, am discutat şi cu doi bătrâni, soţii Stratulat, 
care mi-au relatat că în ziua de 5 octombrie, pe la şapte seara, 
au făcut o vizită familiei lakocs. Cu această ocazie au fost 
invitaţi de Geza lakocs în casă, dar, intrând în vestibul şi văzând 
că în bucătărie se află un bărbat pe care nu-l cunoşteau şi 
despre care victima le-a spus că este un cumpărător de timbre, 
au preferat să plece pentru a nu-i deranja. Semnalmentele 
necunoscutului fiind: un bărbat înalt, brunet, în vârstă de 30—35 
de ani şi îmbrăcat cu un costum gri. Asta vă spune ceva? 

— Evident! Aduce al naibii de mult cu semnalmentele 
furnizate de Caty şi Filoti asupra bărbatului care a vizitat 
victimele în ziua de 1 şi 5 octombrie. E în regulă! Dane, când 
cerem sprijinul 1.G.M. pentru depistarea inginerului din R.F.G., 
mai furnizăm încă două amănunte: are înălţimea peste 180 de 
centimetri şi este brunet. 

In timp ce Simionescu dădu afirmativ din cap, Apostolescu 
se adresă lui Bogdănescu: 

— Ai mai aflat şi altceva care ne-ar putea interesa? 

— Da. Am stat de vorbă cu o doamnă care s-a mutat de 
curând pe strada Şcoala de înot şi care mi-a relatat ca într-una 
din primele zile ale lunii octombrie, înapoindu-se de la serviciu, 
s-a întâlnit la colţul străzii cu un bărbat care căra un geamantan 
mare. Purtătorul geamantanului venea pe trotuarul şi din 
direcţia casei victimelor. Desigur, nu toţi cei care au vehiculat 
cu geamantane la începutul lui octombrie trebuie consideraţi ea 
suspecți, mai ales că nu se poate determina dacă martora l-a 
văzut pe respectivul bărbat în noaptea de 5 spre 6 octombrie. 

— V-a furnizat semnalmentele lui? 

— Da. Dar nu corespund cu cele furnizate de ceilalţi martori. 

— Nu-i nimic, le introducem în inventar — zise Apostolescu 
ridicând din umeri. Altceva? 

— Nimic deosebit. 

— In cazul acesta continuăm cu audierea persoanelor care 
erau în relaţii cu victimele, iar tu, Dane, te duci la inspectorat şi 
ceri prin telefon I.G.M. să ne ajute la identificarea inginerului din 
R.F.G. 

După ce se ridicară de pe scaune, se auziră paşi în curte şi 
Apostolescu, în mod instinctiv, se uită pe fereastră, dar, datorită 


pânzei groase, care o acoperea pe două treimi din înălţime, nu a 
putut să vadă peste ea şi trebui să-i dea un colţ la o parte 
pentru a privi afară. Era poştaşul, care se îndreptă spre locuinţa 
doamnei Catrinescu. 

— Deci să purcedem la treabă... — începu Apostolescu în 
timp ce se întorcea cu faţa spre Simionescu şi Bogdănescu. 
Căpitane, dă-mi te rog lista persoanelor pe care nu le-am 
audiat... Dar, brusc, îşi curmă fraza şi, învârtindu-se pe călcâie, 
se întoarse din nou cu spatele la ceilalţi anchetatori. 

Rămase cu ochii pironiţi pe fereastră. 

— Ce s-a întâmplat? vru să ştie Simionescu. 

— Drace! Cum am putut fi atât de neghiobi?! exclamă 
Apostolescu, în timp ce întorcea pentru a doua oară spatele la 
fereastră. 

— Dane, ia declaraţia lui Filoti şi reciteşte pasajul în care ne- 
a vorbit de bărbatul pe care l-a zărit în bucătărie! 

Simionescu, departe de a înţelege ce urmăreşte 
Apostolescu, răsfoi carneţelul de notițe şi, când ajunse la pasajul 
indicat, începu să citească cu glas tare: 

— „în timp ce aşteptam în curte înapoierea domnului Geza, 
care plecase spre dormitor pentru a-mi aduce catalogul, m-am 
uitat din curiozitate pe fereastra de lângă uşa de la intrare şi am 
văzut un bărbat care stătea cu spatele spre mine...” 

— Ce fac, continui? întrebă Simionescu. 

— Da, cu partea în care-l descrie pe vizitator. 

— „.. Deşi stătea pe scaun, cred că era un bărbat forate 
înalt — citi Simionescu. Avea o etate aproximativ 35 de ani, 
purta părul scurt, ca boxerii, şi era îmbrăcat cu un costum gri”. 

— Stop! îl opri Apostolescu, Există cineva în această 
încăpere care poate să-mi explice cum a putut martorul să 
aprecieze vârsta necunoscutului, deşi, aşa cum a declarat în 
continuare, persoana respectivă n-a întors capul spre el? 

Interlocutorii lui Apostolescu încă nu-şi reveniseră din 
stupoare, şi ultimul reluă: 

— Şi, de fapt, nu de această explicaţie am nevoie, deoarece 
mi s-ar putea argumenta cu lipsa zbârciturilor pe ceafa 
necunoscutului! Vreau să ştiu cum dracului a văzut persoanele 
care se aflau în bucătărie, când, aşa cum am stabilit, fereastra a 
fost în permanenţă acoperită cu această pânză?! 

— "'Ţeles! Să mergem să-l chestionăm! se dezmetici 


Simionescu. 

— De acord, dar să n-o pornim ca berbecii. Acum este ora 
unu şi Filoti trebuie să fie la serviciu. N-are nici un rost să-l 
ridicăm din fabrică şi să-i creăm atmosferă până nu ne asigurăm 
de vinovăția lui. Mai bine ne înapoiem la inspectorat, atât pentru 
a ruga l.G.M. să ne ajute la depistarea inginerului-filatelist, cât şi 
pentru a cere eliberarea unei ordonanţe de percheziţie. 

— La Filoti acasă mergem după-amiaza, când se înapoiază 
de la uzină. De acord? întrebă Apostolescu. 

La ora cinci şi jumătate maşina opri în faţa casei lui Filoti. Cei 
trei coborâră din ea şi, intrând în curte, se îndreptară spre uşa 
acestuia. 

Filoti îi privi mai întâi surprins, apoi îi pofti înăuntru. 

— Domnule Filoti — începu Apostolescu —, examinând 
declaraţia dumneavoastră, am ajuns la concluzia că n-aţi fost 
sincer... 

— Cum puteţi spune asta?! protestă el cu convingere. 

— Mai exact că ne-aţi minţit! adăugă Apostolescu 
neîndurător. 

— Nu-i adevărat! Am spus tot ce-am ştiut... 

— Pentru a nu vă îngreuia şi mai mult situaţia, vă sfătuiesc 
să ne spuneţi de ce aţi ascuns adevărul... 

— Dar v-am spus... Nu înţeleg ce doriţi? 

Apostolescu îi privi cu atenţie ochii albastru-spălăciţi, apoi îl 
întrebă: 

— Sunteţi de acord să efectuăm o percheziţie domiciliară? 

— Da... — începu el, apoi, brusc, se răzgândi: — Adică nu 
sunt de acord! De ce să-mi faceţi percheziţie?... Ce, sunt hoţ? 

— Nu de hoţie vă bănuim, asta-i o culpă în subsidiar. Am 
revenit aici deoarece vă suspectăm de uciderea familiei lakocs... 

— Cum puteţi spune asta?... Ce aveţi cu mine... 

— Trecem la efectuarea percheziţiei! decise Apostolescu 
colaboratorilor săi. 

— Nu... — începu să protesteze Filoti. 

— Aveţi aici ordonanța de percheziţie! îl întrerupse 
Apostolescu întinzându-i o hârtie cu ştampile şi semnături. 
Acum, gata cu vorba! Lăsaţi-ne să ne vedem de treabă! 
recomandă el pe un ton care nu mai admitea replică. 

— O oră mai târziu, pe masă se adunaseră câteva clasoare 
cu mărci poştale, un ceas de buzunar cu capace de aur duble şi 


un pulover de lână bleumarin, cu dungi albe, verticale. 

Apostolescu luă un clasor, la întâmplare, şi, privind dosul 
câtorva mărci, remarcă un „,|” scris cu cerneală. Fără să facă 
vreun comentariu, puse pe masă clasorul şi începu să 
examineze ceasornicul. Era neobişnuit de mare şi gros, iar 
capacele erau încărcate cu sculpturi inspirate din scene 
mitologice. „Cred că ăsta este cel mai modern ceas... de la 
începutul secolului XVI” îşi spuse el amuzat în timp ce-l aşeză pe 
masă. 

În ceea ce priveşte rostul puloverului, pe care-l pescuise 
Bogdănescu, deşi nu-i pricepu tâlcul, se abţinu de la vreun 
comentariu. 

Când Simionescu îl anunţă că au terminat, Apostolescu se 
ridică de pe scaun şi rosti sentenţios. 

— Domnule Filoti, sunteţi reţinut sub bănuiala că aţi ucis pe 
Geza şi Maria lakocs! Vă rugăm să vă îmbrăcaţi şi să ne urmaţi! 

Cu toate protestele suspectului, câteva minute mai târziu se 
afla în maşina miliției, alături de anchetatori. 

— la povesteşte-ne de unde ai aceste clasoare cu timbre? 
începu să-l chestioneze Apostolescu, după ce ajunseră la 
inspectorat. 

— Mi le-a dat domnul Geza... 

— Dar acest ceas de aur tot Geza ţi l-a dat? întrebă cu 
asprime Apostolescu. 

Filoti îşi schimbă de câteva ori culoarea feţei, ochii spălăciţi 
deveniră şi mai lăptoşi, iar broboanele de transpiraţie de pe 
frunte şi tâmple se adunau, sub formă de picături, sub bărbie, 
de unde-i cădeau pe genunchi fără ca el să se sesizeze. 

— Mi l-a dat domnul Geza să-l duc la reparat... — reuşi el să 
îngaime. 

— Şi de ce nu i le-ai dus înapoi? 

— N-am mai avut când... Mi-a dat ceasul în seara zilei de 5 
octombrie, odată cu clasorul pe care vi l-am predat... 

— Dacă, într-adevăr, aşa stau lucrurile, de ce nu ne-ai spus 
nimic despre el când te-am audiat prima oară? 

Suspectul îşi plecă privirea spre covor şi nu răspunse. 

— Lucrurile stau însă altfel de cum susţii. In seara când ai 
fost la lakocs, nu era nici un străin acolo... 

— Ba era... 

— Acum vorbesc eu! îl repezi Apostolescu. Eşti cel mai în 


măsură să ştii că nu era nimeni în casă deoarece te-a poftit 
înăuntru... 

— Jur că n-am intrat în casă! izbucni el. N-am nici o legătură 
cu moartea bătrânilor... 

— la-o domol! îl avertiză Bogdănescu. Mai bine ţi-ai deşerta 
repede sacul. Ce aveai în geamantanul cu care ai ieşit din 
curtea victimelor în noaptea omorului? 

În timp ce Filoti îşi frământa în tăcere mâinile, Apostolescu şi 
Simionescu încercau, fără succes, să priceapă de unde a scos 
Bogdănescu chestia cu geamantanul. 

— Recunosc că întrebarea-i fără sens — continuă 
Bogdănescu. Ce altceva puteai avea în geamantan decât 
lucrurile jefuite din casa victimelor? 

— Nu-i adevărat! Geamantanul era gol... 

— De unde aveai un geamantan, să zicem gol, la ora zece 
noaptea? continuă neîndurător Bogdănescu. 

Văzând că Filoti nu răspunde, interveni Apostolescu. 

— Ce-ai căutat cu un geamantan, la ora zece noaptea, în 
curtea victimelor, când nouă ne-ai spus că, după ce ai discutat 
cu victima, în jurul orei şapte şi jumătate, te-ai dus direct acasă? 

— Nu... nu pot să vă spun... — zise Filoti cu greutate. 

— Bine, să trecem peste asta. Mai susţii că l-ai văzut, în 
bucătărie, pe străinul pe care l-ai descris? 

— Da! Vă jur că tot ce v-am spus a fost adevărat. 

— Bine, atunci explică-ne cum ai putut vedea cine se află în 
bucătărie când geamul era acoperit, pe dinăuntru, cu o bucată 
de pânză? 

Suspectul nu răspunse. 

— E în regulă. Tovarăşe Bogdănescu, să fie dus la arest şi 
ţinut acolo până se hotărăşte să vorbească! se decise 
Apostolescu. 

— Nu, nu mă duceţi la închisoare...! spuse Filoti privind 
implorator spre Apostolescu. Vă spun tot ce doriţi dacă îmi 
promiteţi... 

— N-avem ce-ţi promite! îl întrerupse sever Apostolescu. 
Spune ce-ai de spus! 

După ce se mai foi de câteva ori pe scaun, Filoti îşi învinse 
ezitarea şi începu să relateze: 

— Tot ce v-am spus despre bărbatul care era în bucătărie e 
adevărat, dar nu l-am văzut din curte..., ci de la balconul de la 


etaj... Mai întâi am stat de vorbă cu domnul Geza, la uşa de la 
intrare, apoi, după ce el a închis uşa, m-am suit la etaj unde stă 
domnul doctor Blănaru... 

— Ce-ai căutat acolo? întrebă Apostolescu când văzu că se 
opreşte. 

— Fata care lucrează la ei... e iubita mea! se hotărî el. 

— Caty? exclamă surprins Simionescu. 

— Da, e iubita mea de doi ani... 

— Spune ce-ai făcut din momentul în care te-ai despărţit de 
Geza lakocs — ceru Apostolescu. 

— M-am urcat la etaj şi am bătut la uşa fetei. Până să-mi 
deschidă, pentru că tot n-aveam ce face, am privit spre 
bucătăria domnului Geza şi am văzut, prin partea de sus a 
ferestrei, care nu era acoperită cu pânză, pe bărbatul de care v- 
am vorbit şi pe doamna lakocs. După aceea nu mai ştiu cea 
fost, deoarece am intrat la Caty. 

— Până la ce oră ai rămas? 

— Cred că era zece seara când am plecat. 

— Şi cu geamantanul cum e? întrebă Simionescu. 

— Era geamantanul meu şi îl împrumutasem lui Caty astă- 
vară, când s-a dus la ţară, la părinţii ei. In seara aceea l-am dus 
înapoi la mine acasă, deoarece mi-l ceruse un coleg de la 
fabrică, care trebuia să plece în concediu. 

— Cum ţi-ai dat seama că străinul din casă era un bărbat 
tânăr, doar stătea cu spatele la fereastră? îl chestionă 
Apostolescu. 

— Când am plecat de la Caty m-am uitat din nou spre 
fereastra de jos şi l-am văzut cu capul întors spre stânga, adică 
spre uşa de la vestibul, şi mi-am dat seama, după profil, că 
trebuie să fie un bărbat tânăr. 

— Dacă l-ai vedea, crezi că l-ai putea recunoaşte? vru să ştie 
Bogdănescu. 

— Cred că da, dacă l-aş vedea din profil. 

— Cine mai era în bucătărie când te-ai uitat a doua oară pe 
fereastră? întrebă Apostolescu. 

— N-am mai văzut pe nimeni. Probabil că doamna lakocs 
plecase în casă. 

— Când ai primit acest ceas? întrebă Apostolescu arătând 
spre relicva de pe biroul său. 

— Atunci când am vorbit ultima oară cu domnul lakocs. Mă 


rugase să-l duc la reparat. 

— Dacă, într-adevăr, aşa stau lucrurile, de ce nu mi l-ai dat 
când am fost prima dată la dumneata? 

Filoti plecă privirea şi nu răspunse. 

— Doreai să-l opreşti ca „amintire”. Aşa-i? 

Tăcerea lui Filoti era elocventă. 

— De ce ne-ai ascuns adevărul până acum? Pentru a-ţi putea 
însuşi ceasul? insistă Apostolescu. 

— Nu. Nu pentru ceas! Abia ulterior m-am gândit că mi-ar 
putea rămâne mie... Mi-a fost teamă să nu se afle de legătura 
mea cu Caty. 

— Nu înţeleg! Ce importanţă putea să aibă faptul că trăieşti 
cu Caty? 

— Domnul doctor Blănaru este un om foarte sever şi i-a pus 
în vedere că dacă o prinde că aduce pe cineva la ea o trimite 
înapoi la ţară... Asta ar fi însemnat să ne despărţim... şi noi ne 
iubim. 

— De ce nu vă căsătoriţi? 

— Pentru că încă n-avem bani de nuntă. 

— Acum va mai surveni o amânare, datorită faptului că ai 


încercat să-ţi însuşeşti un bun care nu-ţi aparţine — zise 
Simionescu. 

— O să mă închideţi? 

— Legea e clară pentru astfel de delicte — răspunse 


Apostolescu ridicând din umeri. Acum să ne spui: cum se 
numeşte ceasornicarul care ţi-a reparat ceasul şi cine este 
colegul căruia i-ai împrumutat geamantanul pe care l-ai luat de 
la Caty? 

După ce Filoti dădu precizările cerute, Simionescu, care în 
ultimul timp nu-şi mai dezlipise privirea de pe umerii 
suspectului, întrebă: 

— Dumneata faci vreun sport? 

— Da, sunt halterofil la Clubul „Independenţa”. 

— In regulă — reluă Apostolescu —, până îţi verificăm 
spusele rămâi aici, în arest preventiv. 

— Vai de mine! se lamentă el speriat. Dacă colegii mei află 
că am fost arestat, mă fac de râs în fabrică. 

— Trebuia să te gândești la asta când ai încercat să ne minţi 
şi când ai vrut să-ţi opreşti ce nu-ţi aparţinea. 

— De unde ai ştiut de povestea geamantanului, căpitane? 


întrebă Apostolescu când rămaseră singuri. 

— Martora care mi-a povestit de tânărul pe care-l văzuse 
cărând un geamantan n-a reţinut din persoana acestuia decât 
pulovărul. Când, în timpul percheziţiei, am dat de el, mi-am 
reamintit imediat de descrierea ce mi-o făcuse. 

— Să mă duc s-o aduc pe Caty pentru a le confrunta 
declaraţiile? întrebă Simionescu. 

— Nu, lăsăm pe mâine. Acum familia doctorului e acasă şi, 
dacă o aducem aici pe Caty, le dăm posibilitatea să afle de 
legătura ei cu Filoti. Nu ne deranjează cu nimic să le respectăm 
secretul. Te vei duce după ea mâine dimineaţă. Acum mergem 
la colegul căruia susţine că i-a împrumutat geamantanul, pentru 
a verifica dacă a încercat să ne ducă. Pe dumneata, căpitane — 
se adresă Apostolescu lui Bogdănescu —, te rog să treci pe la 
filatelistul care ne-a ajutat la inventarierea timbrelor lui lakocs şi 
să-l rogi să aprecieze valoarea mărcilor găsite la Filoti acasă. 

Înainte de a se despărţi, stabiliră ca după terminarea 
cercetărilor să se revadă la inspectorat. 

La ora nouă şi jumătate erau din nou în birou. 

— În ceea ce priveşte povestea geamantanului, totul e în 
ordine. Colegul lui Filoti ne-a declarat că, într-adevăr, în ziua de 
6 octombrie acesta i-a împrumutat un geamantan. 

— Şi cu timbrele e în ordine. Toată valoarea lor nu depăşeşte 
7—800 de lei — preciză Bogdănescu. Admiţând că şi declaraţia 
Catyei îi va întări spusele, vom exclude vina de omucidere şi o 
vom reţine numai pe aceea de însușire a unui bun străin; ceasul 
de aur. 

— Oare nu ne pripim? întrebă Simionescu. Faptul că este 
halterofil, şi deci are o forţă fizică superioară mediei generale, n- 
are nici o importanţă? 

— S-o luăm pe bucățele — propuse calm Apostolescu. Forţa 
fizică în sine nu-i un criteriu dacă n-avem şi alte elemente de 
incriminare. Altfel, din primul moment, ar trebui să te acuz pe 
tine... sau pe căpitanul Nicu Apostolescu! se grăbi Simionescu 
pentru a nu rămâne dator. 

— În ceea ce priveşte propunerea de a-l inculpa pentru 
reținerea ceasului — continuă Apostolescu, fără să ţină seama 
de întrerupere —, atât timp cât nu s-a constituit nimeni parte 
civilă, printr-o reclamaţie, nu văd de ce ar trebui să-l trimitem la 
închisoare pentru un delict minor. Consider că orele pe care le 


va petrece în noaptea asta la arest îl vor ajuta mai bine decât 
şase luni de închisoare. Sunteţi de acord? 

Bogdănescu şi Simionescu se declarară de acord. 

— Atunci — reluă Apostolescu cu o mină mai veselă —, nu 
ne rămâne decât să dispunem ca Filoti să fie eliberat mâine, la 
ora şase dimineaţa, pentru a avea timp să se prezinte la 
serviciu. Ce rost are să-i mai creăm atmosferă printre colegii de 
muncă dacă considerăm că nu el este ucigaşul pe care-l 
căutăm? 

— Suntem chiar atât de siguri că e nevinovat? se întrebă 
Simionescu cu glas tare. 

— Dacă timpul va dovedi contrariul, nu va fi nici o problemă 
să-l aducem înapoi. 

CAPITOLUL XI. CERCETĂRI DE RUTINĂ 

A doua zi dimineaţa, după ce Caty părăsi biroul 
anchetatorilor, Simionescu trase concluzia: 

— Deci şi Filoti a fost disculpat. Acum încotro ne îndreptăm 
paşii? 

Înainte de a i se putea răspunde, începu să sune telefonul. 
Era maiorul lancu. 

— Bună, Nae! Ce noutăţi ai pentru mine? se grăbi 
Apostolescu. 

— Ştii bancul cu „am venit să vă spun că pe mine să nu 
contaţi”?!... 

— Lasă bancurile şi spune ce-ai de spus. 

— L-am găsit pe Kalman, nepotul lui lakocs, dar să nu 
contezi pe el. Deşi este o mare podoabă, are un alibi turbat, A 
lucrat până acum zece zile, ca deţinut, când a fost eliberat după 
o pedeapsă de un an pentru furt din buzunare. Poate ar fi bine 
să te gândești la alt vinovat... 

— Cu inginerul pe care te-am rugat să-l depistezi ce se 
aude? 

— Abia ne-am pus pe treabă. Cum am ceva, te anunţ. 

Apostolescu îşi luă la revedere şi închise telefonul. 

— Şi, astfel, iată-ne ca la început! comentă Simionescu, 
după ce ascultase cu atenţie convorbirea lui Apostolescu. 

— Fii mai optimist, Dane — încercă să-l încurajeze 
Apostolescu, deşi şi el începuse să resimtă lipsa sentimentului 
pe care-l recomanda colaboratorului său. Oricum, nu-i dracu 
chiar atât de negru... Numai că tu te-ai învăţat cu anchete 


fulger, în care criminalul este prins în maximul 72 de ore. Eh! 
Din păcate, nu ţine întotdeauna şi atunci recurgem la metodele 
noastre clasice, care duc la elucidare cu paşi mai mici, dar nu 
mai puţin siguri! În fond, nu-ți plâng copiii la Bucureşti şi apoi 
solda merge, oricum... — glumi Apostolescu. 

— Hei, şefule, lasă-te de bancuri, zise îmbufnat Simionescu. 
Noi ne învârtim în loc de peste trei săptămâni şi domnul 
criminal, probabil, se distrează copios cu fructele jafului... 

— În afara necazului, care mă încearcă şi pe mine, ai vreo 
propunere pentru a ajunge mai repede pe urmele criminalului? 
Dacă da, te ascult! 

Simionescu nu răspunse. 

— În orice caz, acum, după ce l-am audiat pe Filoti, ştim că 
bărbatul care a fost văzut în casa victimelor nu poate fi altul 
decât criminalul, deoarece nu-i de conceput ca lakocs să mai fi 
primit încă o vizită şi după ora zece noaptea. Dacă admitem 
această ipoteză, putem avea o certitudine asupra 
semnalmentelor criminalului şi, având în vedere mai ales 
înălţimea lui, nu ne mai poate scăpa. 

— Apropo, căpitane — se adresă el lui Bogdănescu —, cum 
stăm cu verificarea sibienilor care au peste 180 de centimetri 
înălţime? 

— Până acum nu s-a găsit nimic interesant, dar acţiunea 
continuă. 

În dimineaţa zilei de 12 decembrie, de altfel ca şi în 
dimineţile precedente, cei trei anchetatori consultau nişte liste 
şi stabileau persoanele pe care urmau să le audieze. 

Când începu să sune telefonul, Bogdănescu ridică receptorul 
şi, după ce ascultă puţin, îl întinse lui Apostolescu. 

— Da, Nae, eu sunt! Ce se aude cu ancheta voastră? 

— Îmi pare rău, dar n-a ieşit nimic! Nici unul dintre 
specialiştii trimişi de firmele din R.F.G. nu se încadrează 
semnalmentelor pe care le-ai furnizat. Nu numai atât, dar am 
admis şi posibilitatea că şantierul pe care a lucrat omul căutat 
de tine şi-a terminat activitatea şi s-a retras. Ei bine — ţin-te să 
nu râzi! —, nici această ipoteză n-a fost mai bună ca prima. Nici 
un şantier nu s-a retras, nici un şantier nu şi-a înlocuit 
personalul în perioada septembrie—decembrie. Deci ar trebui să 
renunţi la ipoteza că asasinul ar putea să fie un specialist străin. 

Apostolescu îl asculta, gânditor,  mușcându-și buza 


inferioară, apoi spuse: 

— Ascultă, Nae, ştii ce cred... N-ar fi rău dacă s-ar discuta cu 
acest Kalman posibilitatea vânzării pontului unui alt deţinut... 

— Şi el o să se grăbească să recunoască: „Da, am vândut 
pontul „lakocs” lui cutare...“ 

— ... În paralel, să se examineze lista deţinuţilor eliberaţi în 
ultimele luni de la închisoare în vederea depistării unui individ 
cu semnalmentele furnizate pentru găsirea inginerului din R.F.G. 
— continuă Apostolescu, fără să ţină seama de întrerupere. 

— Da... E o idee bună! recunoscu lancu. Am să dispun 
cercetarea pe care o ceri. 

Apostolescu încheie convorbirea telefonică şi relată colegilor 
lui comunicarea primită de la I.G.M. 

Un sfert de oră mai târziu, când tocmai ajunsese la concluzia 
că trebuie înlăturată ipoteza că asasinul este un cetăţean străin, 
telefonul începu din nou să sune. 

— Era tot maiorul. 

— Alo, Nicule, tot eu sunt... După ce-am discutat cu tine, m-a 
chemat tovarăşul colonel Alexandrescu şi mi-a dat ordin să te 
trimit trăsnet la Braşov, strada Aninoasa numărul... Mă, tu eşti 
om serios?! îl întrerupse Apostolescu supărat. Eu ameţesc 
încercând să lămuresc cazul ăsta scârbos şi tu-mi bagi altceva 
pe gât?!... 

— Ce vină am eu, Nicule? Am încercat să-i explic şefului 
încurcătura în care te zbaţi la Sibiu, dar dânsul mi-a spus să-mi 
văd de treburile mele şi să-i execut ordinul. 

— Strada Aninoasa, ce număr? întrebă resemnat 
Apostolescu. 

— Numărul 6 şi reţine că şeful a spus să te deplasezi cu ce 
ştii, numai să ajungi mai repede acolo — preciză lancu. Bine. 
Plecăm imediat. 

CAPITOLUL XII. MODUS OPERANDIS 

Gonind cu o medie orară de 100 de kilometri şi lansând 
aproape tot timpul semnale cu sirena, „Dacia“ miliției intră în 
Braşov la zece dimineaţa. 

Un sfert de oră mai târziu, după ce străbătură mai multe 
străzi, pe care Apostolescu şi Simionescu nu le cunoşteau, 
maşina se opri în faţa unui imobil cu un etaj. 

— Ce s-a întâmplat aici? îl întrebă Apostolescu pe subofiţerul 
de miliţie care era postat înaintea porţii de lemn a clădirii. 


— A fost omorâtă o femeie, tovarăşe căpitan — raportă 
subofiţerul, după ce se uită la legitimaţia pe care i-o arătase 
anchetatorul. 

— Cum se ajunge la locul infracţiunii? 

— Pe acolo, tovarăşe căpitan — zise subofiţerul deschizând 
poarta din spatele lui şi arătându-le o intrare boltită —, urcați 
până la etajul întâi. 

— Cei doi se grăbiră să urce scările. 

In faţa lor apăru un vestibul pătrat cu laturile de aproximativ 
2 metri, în pereţii căruia se aflau încă două uşi: una în faţa celei 
prin care intraseră ei şi cealaltă pe peretele din dreapta. 

Apostolescu suci clanţa uşii din dreapta şi, văzând că este 
încuiată, se îndreptă spre cea din faţă, construită dintr-o 
combinaţie de lemn şi sticlă mată montată în romburi. 

După ce uşa fu împinsă, în faţa lor apăru o cameră 
dreptunghiulară, de aproximativ 5 pe 6 metri, încărcată cu 
mobile vechi, dar bine întreţinute şi valoroase. 

La o masă rotundă şi masivă, situată în mijlocul încăperii, un 
căpitan de miliţie scria ceva într-un carnet. 

Când îi zări pe noii veniţi, se ridică de pe scaun şi le ieşi în 
întâmpinare: 

— Tovarăşul căpitan Apostolescu? întrebă el. 

— Ce s-a întâmplat, tovarăşe Stănculeanu? întrebă 
Apostolescu după ce făcură cunoştinţă. 

— Dacă deschideţi uşa aceea, o să vedeţi... — zise el, 
arătând spre cea de-a doua ieşire a încăperii, care se află pe 
peretele din stânga uşii prin care intraseră ei. 

Apostolescu şi Simionescu se grăbiră spre locul indicat, 
unde, după deschiderea uşii, văzură o cameră de baie. 

Pe ciment, cu capul sub chiuvetă şi cu picioarele spre cada 
de baie, zăcea pe spate şi cu capul întors spre stânga, cadavrul 
unei femei în vârstă. Îmbrăcămintea ei se compunea dintr-o 
rochie de culoare închisă şi o pereche de pantofi de casă, din 
postav. 

Apostolescu făcu doi paşi şi, lăsându-se într-un genunchi pe 
ciment, examină cele două pete cafenii de pe gât. 

— Asfixie mecanică prin strangulare cu mâna... — murmură 
el ridicându-se în picioare şi pornind spre uşă. 

— E clar? întrebă căpitanul Stănciulescu când reveniră în 
dormitor. 


— Aproximativ — răspunse evaziv Apostolescu. În fond, 
despre ce-i vorba? 

— Această sobă — zise el arătând spre o teracotă — 
încălzeşte şi camera de alături. Vecina de apartament, 
sesizându-se că victima n-a încălzit soba nici azi-noapte, nici în 
această dimineaţă, s-a dus s-o roage să facă focul că-i este frig. 

— A bătut la uşă şi, neprimind nici un răspuns, a apăsat pe 
clanţă şi a intrat înăuntru. Văzând harababura care domnea aici 
— continuă el, arătând spre două şifoniere cu uşile deschise, 
unde se vedeau obiecte răvăşite şi în mare parte împrăştiate pe 
parchet —, a crezut că vecina ei spală rufe şi este în camera de 
baie, unde, după ce-a intrat şi a văzut-o ucisă, a început să ţipe 
după ajutor până s-au sesizat şi ceilalţi vecini, care s-au grăbit 
să ne dea telefon. Descoperirea a fost făcută la ora şapte fără 
câteva minute — preciză el. 

— Şi eu ce amestec am în treaba asta? întrebă Apostolescu, 
deşi bănuia motivul pentru care fusese trimis acolo. 

— Medicul legist a considerat că felul în care a fost ucisă 
victima din baie este asemănător cu cel în care a fost ucisă 
nevasta colecţionarului de timbre de la Sibiu şi ne-a cerut să 
anunţăm I.G.M. După ce ne-am conformat indicaţiei medicului, 
I.G.M. a dispus să nu ridicăm cadavrul până nu-l vedeţi şi 
dumneavoastră. Asta-i tot ce pot să vă spun! 

— Ce măsuri aţi luat până acum? 

— Adineauri au plecat băieţii de la criminalistică, care au 
făcut fotografiile judiciare, au relevat impresiunile papilare şi au 
efectuat amprentarea cadavrului în vederea examenului de 
dactiloscopie comparativă. 

— S-a început audierea martorilor? 

— Am audiat câţiva, dar numai succint pentru a ne edifica 
asupra faptelor. Intenţionaţi să preluaţi anchetarea cazului? 

— Nu pot să mă pronunţ până nu discut cu medicul legist. 
Dumneavoastră cu ce vă ocupați acum? întocmiţi raportul de 
constatare? 

— Trebuie să-l facă şi pe ăsta cineva — răspunse căpitanul 
ridicând din umeri cu resemnare. 

— E în ordine. Până-l terminaţi, noi ne repezim la serviciul 
medico-legal. Cum se numeşte medicul care a văzut victima? 

— Doctorul Alexe Morărescu. 

După ce se prezentară, detectivii fură poftiţi de doctorul 


Morărescu în încăperea pe care medicul tocmai se pregătea să o 
părăsească şi invitaţi să ia loc pe scaunele care străjuiau o masă 
de lucru. 

— Ei, asta da promptitudine! zise admirativ medicul, după ce 
luară loc. Nici n-am apucat să-mi exprim bănuiala şi l.G.M. şi-a şi 
trimis oamenii! 

— Cum aţi ajuns la concluzia că asasinul de la Sibiu a operat 
şi în cazul de referinţă? se grăbi să întrebe Apostolescu. 

— Urmare a colaborării pe care am avut-o cu Ivănescu, 
medicul legist de la Sibiu, pentru reconstituirea amprentelor 
celor două victime... în ce stadiu se află această lucrare? îl 
întrerupse Apostolescu. 

— E la pământ! Toate încercările noastre s-au dovedit 
zadarnice — zise el ridicând din umeri, într-un gest elocvent. 
Starea în care au fost găsite cadavrele... 

— Mi-am închipuit că n-o să iasă nimic. De altfel, în cazul în 
speţă, nici nu cred că ne-ar fi putut ajuta prea mult. Să revenim 
deci la subiectul care ne-a adus aici — îl invită Apostolescu. 

— Din discuţia pe care am avut-o cu doctorul Ivănescu a 
rezultat că una din victimele de la Sibiu, mă refer la femeia 
strangulată, a fost asfixiată mai ales prin presiunea indexului, 
ceea ce arată că agresorul este deosebit de puternic. In sprijinul 
acestei concluzii venind şi constatarea că victima avea cornul 
hioidian fracturat. Ei bine, aceleaşi simptome se remarcă şi la 
victima pe care am văzut-o azi-dimineaţă! 

— Atât timp cât n-aţi efectuat necropsia diagnosticul 
dumneavoastră nu este cert, ci numai prezumptiv. Nu? 

Doctorul, ţinându-și capul uşor înclinat, se uită pe sub 
arcade la anchetator şi spuse zâmbind mustrător: 

— În trei decenii, de când sunt vraci de cadavre, am 
acumulat suficientă experienţă pentru a nu face afirmaţii 
gratuite. Dacă ţineţi neapărat la partea formală, va trebui să 
aşteptaţi încă vreo două ore, până fac autopsia şi întocmesc 
raportul de constatări. Eu însă, tinere, te-aş sfătui să nu-ţi pierzi 
timpul şi să te apuci de îndată de cercetări. Mi-am făcut datoria 
şi v-am sesizat o asemănare flagrantă în cele două cazuri, în 
rest, apreciaţi dumneavoastră cum îi mai bine! adăugă medicul 
ridicând din umeri. 

— Am să ţin seama de sfatul dumneavoastră — se decise 
Apostolescu. Între timp, puteţi să ridicaţi cadavrul şi să-i faceţi 


toaleta. 

Înainte de a-şi lua rămas bun de la medic, Apostolescu 
adăugă: 

— În cazul că totuşi, prin absurd, nu se va adeveri 
diagnosticul de care ne-aţi vorbit, vă rog să mă anunţaţi 
imediat, adică înaintea întocmirii raportului, pentru a nu-mi 
neglija îndatoririle pe care le am la Sibiu. 

CAPITOLUL XIII. ANCHETAREA 

— Tovarăşe Stănculescu — zise Apostolescu intrând în 
dormitorul victimei, după toate aparențele acest caz are 
contingenţa cu cel de la Sibiu şi deci trebuie să mă ocup de el. 
Pentru început, vă rog să-mi spuneţi ce aţi aflat până în prezent 
despre personalitatea victimei. 

— Victima se numea Liehn Katharina şi avea 68 de ani. Era 
pensionară şi în ultimul timp începuse să vândă anumite obiecte 
valoroase, care nu-i făceau trebuinţă. Deşi am găsit în casă 
suma de 2 450 de lei, câteva obiecte de aur şi un carnet C.E.C., 
cu un sold de 15 000 de lei, mobilul indiscutabil al omorului este 
jaful... 

— Şi banii pe care i-aţi găsit? îl întrerupse Simionescu. 

— Se aflau sub un vraf de rufe şi, criminalul, probabil în 
graba cu care a devalizat, nu i-a remarcat. Cam asta ar fi tot ce- 
am aflat până acum. 

— Vecina de apartament e acasă? întrebă Apostolescu. 

— Era plecată după târguieli, dar poate că s-a înapoiat. Să 
mă duc să văd? 

— Dacă vreţi! 

— Stănculescu ieşi în vestibul, apoi, după ce schimbă câteva 
cuvinte cu cineva, reveni şi confirmă: 

— Da, e aici. Unde vreţi să discutaţi, aici sau la dânsa? 

— La dânsa — propuse Apostolescu pornind spre vestibul. 

— loana Meşteru, vecina victimei, era o femeie de 
aproximativ 40 de ani cu trăsături comune. 

— Dumneavoastră ați descoperit victima? începu 
Apostolescu, după ce luară loc în jurul unei măsuțe. 

— Da, sărmana... Dacă aţi şti ce femeie cumsecade era... 

Apostolescu îi întrerupse lamentarea: 

— De când locuiţi în această casă? 

— Din 1956, de când am venit în Braşov, stau cu chirie la 
doamna Ecaterina. 


— Venea lume multă la victimă? 

— Da, foarte multă lume... Mai ales în ultimele luni, de când 
a început să pună afişe pe stradă. 

— Ce fel de afişe? 

— Prin care făcea cunoscut obiectele pe care le avea de 
vânzare, mai cu seamă cristale scumpe şi servicii de tacâmuri. 

— Ce puteţi să-mi spuneţi despre persoanele care au vizitat- 
o în ultimul timp? n 

— Destul de puţin... Ştiţi, eu am serviciu după-amiaza. In 
orice caz, acum vreo câteva zile... Adică în ziua de 9 decembrie, 
ştiu precis, pentru că venise la mine sora mea care locuieşte la 
Cluj, după cum vă spuneam, stăteam de vorbă cu sora mea, 
când am auzit sunând de două ori la uşă, asta însemna că o 
caută cineva pe proprietăreasă. Ştiţi, sub sonerie scrie că pentru 
mine se apasă butonul o dată şi pentru doamna Ecaterina de 
două ori. 

Apostolescu o întrebă dacă poate să fumeze şi, după ce 
primi încuviințarea, o îndemnă să continue. 

— Curând după ce s-a sunat la uşă — reluă martora —, am 
auzit-o pe doamna Ecaterina vorbind cu un bărbat, pe care l-a 
poftit apoi la dânsa în casă, unde cred că a stat vreo două ore. 

— Puteţi preciza ora la care a sunat acel bărbat? 

— Da, era aproape de ora patru după amiaza şi a plecat pe 
la şase seara. 

— L-aţi văzut cum arăta? 

— Nu. 

— Aţi auzit ce-au discutat? 

— Am auzit, dar n-am înţeles pentru că vorbeau în limba 
maghiară. 

— Dacă aveţi serviciu după-amiaza, cum se explică că în 
ziua aceea vă aflaţi acasă la ora şase seara? 

— M-am învoit de la fabrică, deoarece ştiam că trebuie să 
vină sora mea la mine. 

— Bine, vă rog să continuaţi. 

— După plecarea musafirului, doamna Ecaterina m-a chemat 
în camera ei şi m-a rugat s-o pansez la mâna stângă, spunându- 
mi că s-a zgâriat în timp ce a scos nişte obiecte dintr-un dulap şi 
le-a arătat domnului care fusese mai înainte la dânsa. În timp ce 
o pansam, mi-a povestit că domnul care a fost la ea este medic 
şi vrea să-i cumpere toate obiectele pe care le are de vânzare. 


Când am întrebat-o de ce n-a pansat-o el dacă este medic, mi-a 
spus că acel domn i-a dat numai cu spirt. A continuat apoi 
spunându-mi că doctorul care o vizitase este un om foarte fin şi 
cu educaţie, nu ca tinerii din ziua de astăzi. 

— Ce s-a mai întâmplat în zilele care au urmat vizitei pe care 
ne-aţi relatat-o? o îndemnă Apostolescu văzând-o că se opreşte. 

— Nu mai ştiu, deoarece, reluându-mi serviciul, n-am mai 
stat pe acasă. 

— Când aţi văzut-o ultima oară pe Katharina Liehn? 

— leri la ora douăsprezece şi jumătate, când am plecat la 
serviciu. Revenind acasă, la miezul nopţii, am văzut că e frig în 
casă, dar n-am vrut s-o deranjez atât de târziu. Astăzi însă n-am 
mai rezistat şi m-am dus s-o rog să facă focul... 

— Vă mulţumesc, restul îl cunoaştem. Dacă v-am ruga să vă 
uitaţi prin camera victimei, credeţi că ne-aţi putea spune ce 
obiecte lipsesc? 

— Bineînţeles! După atâţia ani de când ne cunoaştem... 

Zece minute mai târziu, stabiliră că, printre alte obiecte, s- 
au furat nişte cristaluri valoroase şi câteva obiecte din aur. 
Martora mai indică şi lipsa unei valize — burduf din piele şi a 
unei serviete, care stăteau întotdeauna pe şifonier. 

— Mai cunoaşteţi şi alte persoane cu care victima era în 
relaţii mai apropiate? o întrebă Apostolescu în încheierea 
audierii. 

Martora indică două persoane: un nepot al victimei şi o altă 
vecină. 

— Tovarăşe Stănculescu, vă rog să încuiaţi uşa de la 
dormitorul victimei. Mergem să discutăm cu nepotul ei — decise 
Apostolescu după ce plecară de la loana Meştera. 

— Coborâră scările, ieşiră în stradă şi intrară în imobilul de 
alături. 

— Sunară la apartamentul pe a cărui uşă era prinsă o carte 
de vizită care indica că acolo locuieşte „Gustav Waltermann — 
inginer”. 

— Curând auziră zgomot în spatele uşii şi aceasta fu 
deschisă de o femeie de statură mică, dolofană, trecută de 60 
de ani. 

— Îmi pare rău că vă deranjez — începu Apostolescu, în timp 
ce-i privea ochii înroşiţi de plâns —, am vrea să discutăm cu 
domnul inginer Waltermann. 


— Cine-l caută? îngăimă ea în timp ce încerca să-şi usuce 
ochii cu o batistă prea udă de lacrimi pentru a mai putea servi 
scopului. 

— Suntem de la miliţie şi dorim să-i cerem relaţii în legătură 
cu drama petrecută în imobilul alăturat... 

— Sărmana mea soră... — spuse ea, întorcându-le spatele şi 
dispărând, scuturată de plâns, în casă. 

— Aproape imediat o auziră strigând câteva cuvinte în limba 
germană; Apostolescu reuşi să înţeleagă unul dintre cuvinte. 
Femeia spusese ceva şi despre „,Kriminalpolizei”, ceea ce 
însemna că n-au fost uitaţi la uşă. 

Intr-adevăr, în minutul următor apăru în pragul uşii un 
bărbat bine legat în vârstă de aproximativ 35 de ani. Era blond 
şi cu ochii albaştri. 

— Sunteţi de la poliţia criminală? întrebă el şi, fără să mai 
aştepte răspunsul, deschise uşa larg şi îi pofti în casă. 

Se opriră într-o sufragerie, unde, la invitaţia tânărului, luară 
loc pe scaunele care se aflau în jurul unui birou. 

— Domnule Waltermann — începu Apostolescu —, cred că 
nu mai este necesar să vă explic scopul vizitei noastre...? 

— Bineînţeles, ce doriţi să vă spun? 

— Tot ce credeţi că ne-ar putea ajuta în prinderea 
criminalului. 

Waltermann privi absent înaintea sa, pentru a-şi aminti ceva, 
apoi începu să relateze: 

— In ziua de 9 decembrie, în jurul orei patru după-amiaza, 
când veneam de la serviciu, am văzut la poarta mătuşii mele un 
cetăţean, care, după ce s-a plimbat de câteva ori prin faţa ei, a 
intrat în curte. L-am văzut de la aproximativ 50 de metri. Când 
m-am apropiat şi am trecut prin faţa porţii, l-am zărit, în curte, 
discutând cu o chiriaşă a mătuşei mele... 

— Puteţi să-mi spuneţi cum arăta bărbatul pe care l-aţi 
văzut? 

— Da. Am observat că era înalt, cu capul descoperit şi părul 
negru. Am remarcat că purta o scurtă de culoare închisă. 
Oricum, nu i-am acordat nici o importanţă şi am intrat la mine în 
casă. Pe la şapte seara, când m-am trezit din somn, mama mi-a 
spus că mătuşa mea m-a rugat să trec pe la dânsa a doua zi. 

— A doua zi, pe la ora cinci şi jumătate, m-am dus la mătuşa 
mea şi am stat de vorbă aproape o oră. Cu această ocazie, mi-a 


povestit că sâmbătă 9 decembrie, între orele patru şi şase după- 
amiaza, a primit vizita unui bărbat care la început a vorbit 
româneşte, apoi în limba maghiară. Mătuşa mea l-a caracterizat 
ca pe un bărbat foarte amabil şi binevoitor. In timpul discuţiei pe 
care au avut-o, el s-a arătat dispus să-i cumpere toate obiectele 
de valoare pe care i le-a arătat mătuşa mea şi n-a făcut nici o 
obiecţiune asupra preţului cerut. Apoi, când cumpărătorul a 
întrebat-o dacă n-are şi obiecte de aur, mătuşa mea a scos, 
dintr-o ascunzătoare a noptierei, două ceasuri de aur şi i le-a 
arătat. Scoţând ceasurile din ascunzătoare, mătuşa mi-a spus că 
s-a zgâriat la mână, şi domnul care era acolo i-a spălat rana cu 
spirt. Când a văzut ceasurile, cumpărătorul a spus că de fapt el 
ar avea nevoie de inele, deoarece se însoară şi trebuie să-şi facă 
verighete. Gândindu-mă că cumpărătorul de care-mi vorbea ar fi 
putut să fie cetăţeanul pe care-l văzusem plimbându-se prin faţa 
porţii, am întrebat-o cum arăta şi descrierea ei mi-a confirmat 
presupunerea; era una şi aceeaşi persoană. Mătuşa mea mi-a 
mai spus că cumpărătorul lucrează la policlinica nr. 1 şi că mai 
are un examen de dat şi va fi medic primar. Cam asta-i tot ce 
pot să vă spun — încheie el. 

După ce martorul îşi terminase relatarea, Apostolescu mai 
continuă un timp să-l privească gânditor, apoi întrebă: 

— Persoana la care v-aţi referit a cumpărat ceva de la 
Katharina Liehn? 

— Nu, deoarece avea banii depuşi la C.E.C. S-au înţeles că 
mătuşa mea să nu mai vândă nimic şi el să vină cu banii marţi 
după-amiază pentru a lua obiectele. 

— Probabil că cunoaşteţi destul de bine obiectele pe care le 
avea mătuşa dumneavoastră în casă? întrebă Apostolescu. 

Când martorul confirmă îl rugă să-i însoţească în casa 
victimei pentru a stabili ce s-a jefuit. 

Zece minute mai târziu, constatară lipsa ceasurilor de aur 
din ascunzătoarea noptierei, precum şi a mai multor fructiere 
din cristal, pe care, după descrierea făcută de Waltermann, 
anchetatorii le apreciară ca foarte valoroase. 

— Dispariția ceasornicelor din ascunzătoarea noptierei îl 
acuză în mod direct pe doctorul de care ne-a vorbit 
Waltermann... — comentă Simionescu, în timp ce se îndreptau 
spre strada Grădinarilor, unde locuia cea de-a doua persoană 
indicată de loana Meşteru, chiriaşa şi vecina de apartament a 


victimei. 

— S-ar părea că ai dreptate. În orice caz, felicitări pentru că 
ne-ai scos din încurcătură... Tot nu ştiam cum să-l numim pe 
misteriosul şi galantul cumpărător de chilipiruri, prin tine am 
aflat: „Doctor” să-i rămână numele... până ne-o pica în mână — 
zise Apostolescu ursuz şi ameninţător în acelaşi timp. 

Ușa le fu deschisă chiar de persoana pe care o căutau: o 
femeie de aproximativ 55 de ani, plăcută la înfăţişare. 

După ce Apostolescu îi ceru să spună ce ştia despre victimă, 
martora îi relată că a cunoscut-o pe Ecaterina în urmă cu vreo 
zece ani şi că se ducea adesea la ea să stea de vorbă. „Ultima 
oară am fost la ea duminică 10 decembrie, pe la ora zece, 
pentru a-mi face nişte suc de morcovi la robotul ei. Timp de 
jumătate de oră, adăugă ea, cât m-am ocupat de sucul de 
morcovi, Ecaterina mi-a povestit că sâmbătă a fost vizitată de 
un băiat tânăr şi frumos, medic specialist în boli de inimă. A mai 
spus că, după părerea ei, trebuie să fie un doctor foarte bun şi 
are de gând să se trateze la el. 

Când am întrebat-o de unde-l cunoaşte, mi-a spus că, citind 
probabil prin oraş anunţurile puse de ea, s-a prezentat pentru a- 
i cumpăra cristalurile. Străinul i-a povestit că şi-a vândut o casă 
şi doreşte să-şi bage banii în obiecte de valoare; de aceea el nu 
se uita la preţ dacă vede lucruri frumoase. Când a plecat, i-a 
spus că va reveni marţi 12 decembrie pentru a cumpăra 
obiectele arătate. Adăugind la plecare că dacă, între timp, mai 
găseşte şi altele să i le pregătească, deoarece el le va cumpăra 
pe toate” — termină martora. 

— V-a descris fizionomia lui? Sau poate felul în care era 
îmbrăcat. 

— Nu. 

— V-a dat şi alte amănunte despre el? insistă Apostolescu. 

— Mi-a spus că fuma foarte mult şi că au discutat numai 
ungureşte. 

— Ce persoane ştiţi că au mai cumpărat lucruri de la 
Katharina Liehn? 

— Ştiu că vindea obiecte, mai ales din cristal, dar nu i-am 
cunoscut cumpărătorii. 

— Ne mai puteţi spune şi altceva? 

— Da. La plecare, m-a rugat să vin şi eu marţi după-amiază 
la ea, când urma să-i aducă doctorul banii... Dar ea, sărmana, a 


fost omorâtă ieri... 

Următoarea persoană care îi interesa pe anchetatori era 
chiriaşa de la parterul imobilului victimei, cea care fusese 
văzută de Waltermann stând de vorbă, în după-amiaza zilei de 9 
decembrie, cu misteriosul „Doctor“. 

La chestionarea lui Apostolescu, Mariana Galiceanu, o 
femeie în vârstă de aproximativ 50 de ani, cu o figură de 
intelectuală, declară: 

— În ziua de 9 decembrie, pe la ora patru după-amiaza, a 
sunat la uşa mea un domn care m-a întrebat dacă am de 
vânzare  cristaluri. l-am răspuns că nu eu vând cristaluri, ci 
doamna Ecaterina şi i-am indicat cum poate să ajungă la dânsa. 

Două ore mai târziu, când a plecat, l-am auzit vorbind 
ungureşte cu doamna Ecaterina. 

— Dumneavoastră în ce limbă v-a vorbit? 

— Româneşte. 

— Vorbea bine? 

— Da, foarte bine... dar, desigur, cu accent ardelenesc. 

— Puteţi să ni-l descrieţi? 

— Bineînţeles — răspunse martora cu siguranţă. Era un 
bărbat tânăr, de 28—30 de ani, înalt, cu părul negru, pieptănat 
peste cap şi nu prea lung. Alte semne mai deosebite n-am 
remarcat. În ceea ce priveşte îmbrăcămintea, avea o scurtă din 
fâș maro închis şi un pantalon din stofă gri. 

Apostolescu tocmai voia să se ridice şi să încheie discuţia, 
când se auzi o uşă trântită la intrare. 

— Poate că n-ar fi rău să discutaţi şi cu soţul meu, pentru că 
şi el l-a zărit pe bărbatul de care vă interesaţi — spuse gazda în 
momentul când se deschise uşa încăperii în care se aflau. 

Apostolescu se întoarse şi văzu în spatele său un bărbat înalt 
şi robust, trecut de 60 de ani, care-i privea intrigat. 

— Vasile, domnii sunt de la poliţie — zise gazda, şi prezentă 
anchetatorilor pe soţul ei. 

— Domnule Galiceanu, suntem în căutarea unui bărbat tânăr 
şi înalt, care a vizitat zilele astea pe Katharina Liehn. Doamna 
Galiceanu tocmai începuse să ne povestească, când aţi intrat, 
că l-aţi văzut şi dumneavoastră. Ne puteţi relata când şi în ce 
împrejurări l-aţi văzut? întrebă detectivul, în timp ce Simionescu 
stenografia de zor convorbirea. 

— Credeţi că el a omorât-o pe proprietăreasa noastră? se 


grăbi el să întrebe. 

— Încă nu vă pot răspunde la această întrebare — zise cu 
bunăvoință Apostolescu. Vă rog să ne spuneţi ce ştiţi despre 
persoana care ne interesează. 

— Păi, să vedeţi — începu martorul —, ieri am fost la 
circumscripţia sanitară şi mi-am făcut o injecție. Când am intrat 
în curtea imobilului nostru, am auzit pe cineva venind după 
mine până în hol. Intrigat, mi-am întors capul spre cel care mă 
urmărea şi am văzut un bărbat înalt. 

Întâlnind privirea mea întrebătoare, când a început să urce 
scările spre etaj, mi-a spus, arătând cu degetul spre plafon: 
„Merg la doamna Liehn“. 

— Cum v-a vorbit? 

— În limba română. 

— Vă rog să continuaţi. 

— După ce-am intrat în casă, un sfert de oră mai târziu, soţia 
mea m-a trimis să-i aduc nişte rufe din pod. Trecând pe lângă 
uşa proprietăresei mele, am auzit-o pe coana Katerina vorbind 
ungureşte cu tânărul pe care-l văzusem eu puţin mai înainte. 

— Ştiţi cât timp a rămas la proprietăreasă? 

— Nu. După ce-am adus rufele de sus, n-am mai ieşit din 
casă. 

— Puteţi preciza ora când a intrat în imobil tânărul pe care l- 
aţi întâlnit? 

— Dacă la ora cinci fix am plecat de la circumscripţia 
sanitară... — zise el gânditor —, înseamnă că am ajuns acasă pe 
la cinci şi un sfert. 

— Vă rog să încercaţi să ni-l descrieţi. 

În câteva cuvinte, martorul repetă descrierea care devenise 
familiară anchetatorilor. 

— Până ieri, 11 decembrie, sunteţi sigur că nu l-aţi mai 
întâlnit pe aici sau aiurea? 

— Nu-mi amintesc să-l mai fi văzut vreodată — îi asigură 
martorul. 

După ce plecară de la familia Galiceanu, Apostolescu îl 
întrebă pe căpitanul Stănculeanu dacă serviciul criminalistic a 
ridicat şi amprentele de pe sticla cu care „doctorul” turnase 
spirt pe zgârietura victimei şi, când acesta răspunse afirmativ, îl 
rugă să continue singur audierea vecinilor, deoarece el cu 
Simionescu se duc să discute cu medicul legist. 


CAPITOLUL XIV. APOSTOLESCU ARUNCĂ PLASA 

— Cum e, şefu'? întrebă Simionescu, după ce „Dacia” lor 
demară spre morgă. 

— In sfârșit! începe să fie bine. După o lună şi jumătate... era 
şi cazul — oftă Apostolescu uşurat. Odată cu acest ultim 
asasinat, începe numărătoarea inversă a zilelor sale de 
libertate. Ori o zi, ori o lună, dar scăpare nu mai are... 

— Dacă-l mai lăsăm o lună de capul lui, probabil că mai 
adunăm vreo două-trei cadavre în urma sa... — comentă 
Simionescu în timp ce-i oferea pachetul cu ţigări lui Apostolescu. 

Apostolescu luă o ţigară şi, după ce o aprinse şi trase un fum 
cu voluptate, murmură: 

— O să avem noi grijă să fie o lună scurtă... cât mai scurtă 
posibil! 

Maşina opri în faţa clădirii serviciului medico-legal şi cei doi 
anchetatori coborâră şi se grăbiră să ajungă în biroul medicului 
Morărescu. 

— Ce ne spuneţi, domnule doctor? se grăbi să întrebe 
Apostolescu, refuzând locul oferit de medic. 

— Ce să vă spun? răspunse ironic Morărescu. Ce v-am spus 
şi dimineaţa... Necropsia a dovedit că diagnosticul pus este 
corect. Acelaşi om a ucis şi la Sibiu şi la noi. 

— Vă rog să-mi iertaţi neîncrederea cu care am primit 
afirmaţia dumneavoastră, dar doream atât de mult să elucidez 
cazul de la Sibiu, încât m-am temut să nu preiau o afacere 
independentă, care să mă distragă de la preocuparea-mi 
principală — se scuză Apostolescu. Vă rog să reţineţi omagiul şi 
mulţumirile mele pentru promptitudinea cu care aţi acţionat. 

— Nu-i nici un bai, tinere! Nu te mai scuza. În definitiv, ai 
acţionat cu prudenţa unui om conştient de răspunderea pe care 
o are — zise doctorul zâmbindu-i cu simpatie. Cum merg 
investigaţiile? 

— Urmare a faptului că omorul a fost descoperit destul de 
repede, spre deosebire de dublul asasinat de la Sibiu, am primit 
un sprijin substanţial din partea martorilor. Timpul n-a avut când 
să altereze sau să denatureze în memoria lor faptele care ne 
interesau. Ceea ce pot să vă spun este că modul în care a 
acţionat criminalul e similar celui constatat la Sibiu. 

— Pe când arestarea? 

— De îndată ce plec de la dumneavoastră declanşez 


urmărirea. Mai am însă nevoie de-o precizare din partea 
dumneavoastră. Ce puteţi să-mi spuneţi asupra orei decesului 
victimei? 

— Îmi pare rău, dar nu pot să vă dau decât un răspuns 
aproximativ — zise doctorul ridicând cu regret din umeri. Ar 
trebui să vă spun că victima a decedat, faţă de momentul 
constatării omorului, cu aproximativ 12 ore mai înainte, adică 
ieri în jurul orei şapte seara. Totuşi, această apreciere nu-i 
concludentă, deoarece şi temperatura mediului ambiant a 
variat, ca urmare a faptului că în casă nu s-a mai făcut focul la 
sobă. Pentru a putea stabili, cu mai multă precizie, momentul 
decesului, propun o altă metodă, care, spre deosebire de prima, 
necesită o investigaţie suplimentară. 

— Vă ascult. 

— În urma analizării stadiului de digestie a conţinutului 
gastric, am constatat că victima a luat ultima masă, dejunul, cu 
trei ore înaintea decesului. Stabiliţi ora când obişnuia să 
dejuneze şi aţi rezolvat ecuaţia. 

Anchetatorii mulţumiră încă o dată medicului şi îşi luară 
rămas bun. 

— Înapoi în strada Aninoasa — ceru Apostolescu şoferului 
după ce se urcară în maşină. 

— Şi vânătorul îşi luă puşca... — începu să comenteze 
Simionescu. 

— ... Şi ogarul! completă Apostolescu în timp ce privea bine 
dispus, şi nu fără insinuare, ochii albaştri ai colaboratorului său. 

— Asta-i un compliment, deoarece noţiunea de ogar 
presupune nas fin şi iuţeală la picior — replică Simionescu cu 
candoare. 

— Într-adevăr, aşa stau lucrurile... când ai şansa să dai peste 
un ogar bun... Altfel, deşi aduce a copoi, nu-i decât un căţel de 
pripas, care nu face altceva decât să te încurce. 

— Da, într-adevăr, există şi astfel de cazuri, dar sunt foarte 
rare. De cele mai multe ori lucrurile stau altfel. Vânătorul nu ştie 
să ochească rața din zbor şi atunci se scuză... acuzând 
nepriceperea ogarului, care, fiind mai mic, este obligat să tragă 
ponoasele! 

— O adevărată viaţă de câine! ironiză Apostolescu, 
clătinându-și capul cu compasiune. 

— Întocmai. Noroc că ogarul, având o experienţă bogată, a 


învăţat să se resemneze... 

Simionescu îşi lăsă fraza neterminată, deoarece maşina opri 
în faţa imobilului unde avusese loc omorul. 

In primul rând Apostolescu avu o scurtă discuţie cu loana 
Meşteru, vecina de apartament a victimei, în urma căreia stabili 
că Katharina Liehn obişnuia să ia masa de prânz între orele două 
şi trei după-amiaza. 

— Dacă facem o medie, înseamnă că a luat masa pe la ora 
două şi jumătate — comentă Apostolescu. 

— Plus cele trei ore indicate de medicul legist... 

— Inseamnă că victima a fost ucisă în jurul orei cinci şi 
jumătate — completă Simionescu. 

— Acest moment coincizând cu vizita ,„,Doctorului”, conform 
relatării făcute de martorul Galiceanu — adăugă căpitanul 
Stănculeanu. 

— Chiar dacă n-am lua în considerare faptul că metoda 
folosită de „Doctor” seamănă — al naibii de mult! — cu cea 
utilizată de „Inginerul” de la Sibiu, şi tot este prea mult pentru a 
nu ne dori o discuţie cu el. În concluzie, îi vom ruga pe soţii 
Galiceanu şi pe Waltermann, nepotul victimei, care l-au văzut pe 
amatorul de obiecte de valoare, să ne însoţească la inspectorat 
pentru întocmirea unui portret-robot — decise Apostolescu. 

În timp ce martorii ajutau experţii de la serviciul criminalistic 
să stabilească portretul suspectului, Apostolescu, Simionescu şi 
Stănculeanu discutau cu şeful Brigăzii omucideri, în biroul 
ultimului. 

După ce Apostolescu expuse cazurile Liehn-lakocs continuă: 

— Din acest moment, trebuie să folosim toate mijloacele pe 
care le avem la îndemână pentru reținerea suspectului. În 
această ordine de idei, propun următoarele: 

1. De îndată ce portretul-robot a fost alcătuit, îl transmitem 
la I.G.M. odată cu semnalmentele suspectului, cu rugămintea de 
a fi multiplicat şi dat spre urmărire pe întregul teritoriu; 

2. Vom transmite la I.G.M. o listă cu descrierea obiectelor 
jefuite, în vederea supravegherii eventualei lor tranzacţionări; 

3. O echipă locală să facă O vizită la 
magazinele ,„,Consignaţia”, pentru a verifica dacă criminalul n-a 
ales această cale pentru valorificarea obiectelor jefuite; 

4. Locotenentul Simionescu şi căpitanul Stănculeanu vor 
conduce două echipe care vor cerceta atât la gară cât şi la 


autogară eventualitatea părăsirii oraşului de către criminal prin 
aceste căi. 

Având în vedere atât faptul că lucrurile sunt încă „,calde”, 
cât şi caracteristicile puţin comune ale suspectului (statura sa 
neobişnuită, precum şi geamantanul-burduf, din piele galbenă, 
pe care l-a luat de la victimă), cred că foarte curând vom avea 
veşti de la el — încheie optimist Apostolescu. 

— Sunt de acord cu propunerile dumneavoastră, tovarăşe 
căpitan — zise maiorul Bogaliu, şeful brigăzii. In plus, voi 
dispune ca oamenii mei să cerceteze posibilitatea deplasării 
individului pe care-l căutăm prin mijloacele de transport în 
comun sau prin taximetre. 

— N-ar fi cazul să apelăm la sprijinul presei? întrebă 
Simionescu. 

Apostolescu rămase un moment gânditor, apoi spuse: 

— M-am gândit şi eu la această posibilitate... E adevărat că 
în acest fel ne-am îngroşa rândurile cu câteva sute de mii de 
detectivi sui-generis, ceea ce nu-i de lepădat, însă în acelaşi 
timp, ne-am asuma şi un risc care n-ar justifica avantajul astfel 
obţinut... În cel mult 24 de ore, ne-am trezi că au fost reţinuţi 
toţi cetăţenii care au ghinionul — în această împrejurare! — să 
fie bruneţi şi înalţi. Iti dai seama, Dane, ce volum de muncă ar 
cere verificarea câtorva mii de oameni? Mai cu seamă că, de 
fapt, oricare dintre ei ar putea fi chiar omul căutat şi, datorită 
vitezei cu care ar trebui să-i eliberăm, abia am avea toate 
şansele să-l scăpăm din mână... Poate chiar definitiv, deoarece 
şi-ar da seama că el era cel vizat! 

Astfel propunerea lui Simionescu rămase fără ecou. 

— Deci să trecem la treabă! propuse şeful brigăzii ridicându- 
se în picioare. 

CAPITOLUL XV. GEAMANTANUL 

Era ora şase seara şi Apostolescu asista, în sala unde era 
instalat automatul pentru portrete-robot, la cearta dintre soţii 
Galiceanu, care nu se puteau pune de acord asupra formatului 
urechilor presupusului criminal. Dacă pe Apostolescu îl amuza 
disputa celor doi martori, în schimb, nu acelaşi lucru se putea 
spune despre dispoziţia expertului, care reluase pentru a cincea 
oară expunerea urechilor automatului. 

Waltermann se abţinea să facă vreo observaţie, deoarece, 
datorită distanţei de la care-l văzuse pe „Doctor“, nu putuse 


reţine amănuntul respectiv. 

Când, în sfârșit, se păru că cei doi soţi au căzut de acord, 
intră în sală un subofițer care-i şopti lui Apostolescu că este 
chemat la telefon. 

Îi telefona de la gară Simionescu. 

— Ce-i, Dane? 

— Şefu', am găsit geamantanul cu pricina... 

— Unde, mă? se precipită Apostolescu. 

— La biroul bagajelor de mână... 

— Eşti sigur că-i cel căutat? 

— Corespunde aidoma descrierii primite — răspunse precaut 
Simionescu. Dacă la asta se mai adaugă şi faptul că astfel de 
geamantane nu se mai fabrică de cel puţin patru decenii... 

— Rămâi acolo până vin şi eu — se decise Apostolescu. Da' 
vezi unde stai, să nu sperii vânatul! 

Apostolescu închise telefonul şi se grăbi să se ducă în sala 
automatului pentru  portrete-robot, unde-l întrebă pe 
Waltermann dacă ştie cum arată geamantanul fostei sale 
mătuşi. 

Primind un răspuns afirmativ, îl rugă să-l însoţească la gară. 

Zece minute mai târziu, Apostolescu şi însoţitorul său intrară 
în biroul bagajelor de mână. 

Un bărbat trecut de 50 de ani, îmbrăcat cu un halat albastru, 
începuse să le explice că persoanele străine n-au ce căuta 
acolo, când apăru Simionescu din dosul unui raft, care-l 
ascunsese privirilor până atunci, şi spuse ceferistului că poate 
să-i lase pe noii veniţi înăuntru. 

Apostolescu, dorind să evite influențarea martorului, în loc 
să-l întrebe pe Simionescu unde-i geamantanul victimei, se 
adresă însoţitorului său: 

— Domnule Waltermann, vă rog să vă uitaţi la geamantanele 
din rafturi şi să ne spuneţi dacă-l recunoaşteţi pe cel văzut la 
răposata dumneavoastră mătuşă. 

— Asta e! spuse el cu convingere, oprindu-se în faţa unui 
geamantan din piele galbenă, uzată. 

Apostolescu îl trase afară de pe poliţă şi trecu cu el în 
spatele raftului, pentru a nu fi văzuţi din holul gării. După ce-l 
puse pe podea, încercă să-l deschidă şi reuşi. Nu era încuiat. 

înăuntru se aflau o grămadă de obiecte, printre care se 
distingeau câteva fructiere din sticlă. 


— Domnule Waltermann, cunoaşteţi aceste cristaluri? 
întrebă Apostolescu, dându-se la o parte, pentru a-i permite 
martorului să le vadă. 

Waltermann le privi un moment, apoi, dorind să le vadă mai 
de aproape, băgă mâna înăuntru, cu intenţia de a le scoate 
afară. 

Dar, mai înainte de a-şi realiza dorinţa, Apostolescu îi apucă 
mâna zicându-i: 

— Vă rog să nu le atingeţi! Trebuie să conservăm 
amprentele. Dacă aveţi dubii şi doriţi să le vedeţi mai bine, 
atunci am să le scot eu — zise Apostolescu trăgându-și batista 
din buzunar. 

— Nu-i nevoie. În mod sigur, astea sunt cristalurile mătuşii 
mele. După ce mulţumi martorului, care plecă, Apostolescu 
închise geamantanul şi-l puse la loc în raftul de unde-l luase. 

— Puteţi să-mi spuneţi — se adresă Apostolescu feroviarului 
— când a fost lăsat aici acest geamantan? 

Ceferistul se apropie de geamantan, ridică cu două degete 
eticheta prinsă de mâner şi spuse: 

— A fost adus ieri în timpul serviciului lui nea lacobescu, 
colegul meu, care lucrează în schimbul de noapte. 

— Credeţi că ar putea să ne dea vreo relaţie asupra 
persoanei care l-a adus? 

— E imposibil! Nu numai că aici este un continuu du-te-vino, 
dar singura posibilitate de a vedea persoanele care ne lasă 
colete este să ne aplecăm la nivelul ghişeului de primire şi n- 
avem de ce s-o facem, deoarece pe noi nu ne interesează 
depunătorii, ci coletele lor. Toată munca noastră se limitează la 
a lua geamantanul ş-un franc, şi a elibera o chitanţă. Admiţând 
că eu sau cealaltă colegă a noastră ne mai uităm câteodată, 
aşa... din plictiseală, nea lacobescu nu poate, că de-o 
săptămână e în criză de lumbago. Da ce-i cu el? E de furat? 

— Cam aşa ceva — răspunse evaziv Simionescu. 

— Şi atunci eu ce fac dacă vine hoţul după el? 

— Dacă prezintă recipisa geamantanului, n-aveţi de ales... i-l 
eliberaţi. 

— Bine, dar... 

— Fii liniştit, noi îl aşteptăm afară — spuse Apostolescu în 
timp ce se îndrepta spre uşă. 

— Dănuţ, felicitări pentru ideea de a verifica şi la biroul 


bagajelor de mână — spuse Apostolescu când ieşiră în holul 
gării. 

— Vezi, şefule — reflectă Simionescu —, când ogarul îşi 
cunoaşte meseria... nici nu se observă că vânătorul habar n-are 
să tragă cu puşca... 

— Hai, nu te întinde... c-anunţ ecarisajul — glumi 
Apostolescu. Acum rămâi frumuşel aici, până organizez o 
supraveghere permanentă a biroului bagajelor de mână... 

— Sper că această organizare nu va dura până mâine... Nu 
de alta, da’ pe ziua de astăzi încă n-am pus nimica-n gură! 

— Voi trimite imediat oameni să te schimbe... poate chiar 
anul ăsta! îl linişti Apostolescu. 

Primul lucru de care s-a ocupat Apostolescu când ajunse la 
inspectorat a fost să ceară sistarea apelului de urmărire 
generală a presupusului criminal. 

Acum, când nu mai avea nici o îndoială că hăituitul va veni 
singur la rendez-vous, prefera să-l prindă în flagrant delict cu 
produsul jafului. 

Apoi organiză pânda locului unde urma să aibă loc întâlnirea 
cu „Doctorul”, care, după cum presupunea Apostolescu, trebuia 
să fie una şi aceeaşi persoană cu „Inginerul” de la Sibiu! 

La ora zece seara, Apostolescu şi Simionescu se aflau în 
restaurantul Hotelului „„Aro”, unde aveau şi camerele reţinute. 
Incepuseră masa cu câte un păhărel de „Turt“, o continuară cu 
două fleici încadrate în cartofi prăjiţi, şi apoi, sătui şi moleşiţi de 
căldura din restaurant, se delectară cu cea de-a doua parte a 
sticlei de „Cotnar“, care înota în frapiera cu bucăţi de gheaţă. 

— Nu se poate spune că n-ai avut apetit, Dane. Încă un pic şi 
ai fi devorat şi tacâmurile... 

— Păi ce, e de mirare? N-am decât 90 de kilograme şi toate 
repartizate în muşchi şi oase... Şi, desigur, creier — se grăbi el 
să completeze, pentru a para replica pe care o ghicise pe buzele 
colegului său. 

— Rămâne de văzut... — spuse sceptic Apostolescu,. 

— Oare astăzi n-am dovedit-o? 

— Eh... Chestie de rutină, nu de logică!... Dacă, într-adevăr 
posezi o cantitate suficientă din materia care face obiectul 
dubiilor mele, dovedeşte-o! 

— În ce fel? 

— Spunându-mi când va veni criminalul la rendez-vous? 


— Pentru a putea da un răspuns la această întrebare, mai 
întâi trebuie să stabilim de ce a apelat la serviciile biroului 
bagajelor de mână — spre şansa noastră! — şi nu a dus 
geamantanul, cum era firesc, direct la el acasă. Cred că singura 
explicaţie, plauzibilă, constă în faptul că a vrut să evite riscul de 
a fi văzut plimbându-se cu geamantanul în mână... 

— Nu ţine, Dane! Oricum, străbătând drumul de la locuinţa 
victimei până la gară, s-a expus privirilor pe care tu presupui că 
le considera indezirabile. 

— Atunci, ce altă explicaţie poate fi...? 

— Nu văd decât una singură: n-are locuinţă! Ori stă ca 
flotant pe undeva, la a gazdă sau la un hotel, ori pur şi simplu 
este în trecere prin oraş. Pentru ultima ipoteză pledând chiar 
faptul că a „operat“ şi în alt oraş, la Sibiu. Da, cred că aşa stau 
lucrurile... — continuă Apostolescu gânditor. Temându-se că 
omorul ar putea fi descoperit în seara respectivă, a plecat la 
gară, pentru a lua un tren cu care să dispară cât mai repede şi, 
ştiind însă că în astfel de situaţii se trece imediat la 
supravegherea căilor de ieşire din oraş, s-a scăpat de singurul 
obiect care ar fi putut să-l compromită chiar mai înainte de a se 
sui în vagonul salvator... În acest scop s-a folosit de serviciile 
depozitului bagajelor de mână, de unde era sigur că va putea 
să-l recupereze atunci când ar fi apreciat că situaţia s-a „răcit”. 

— Ipoteza este verosimilă, admise Simionescu, în timp ce 
umplea paharele cu vinul care mai rămăsese în sticlă, dar, din 
păcate, nu prea-i de bun augur pentru noi. Chestia cu răcirea 
alertei este foarte relativă... Dacă, criminalul va aprecia că abia 
peste două săptămâni poate să-şi ridice geamantanul?... 

— Nu cred că a ucis şi jefuit numai de amorul artei! Mai 
firesc este s-o fi făcut deoarece a ajuns fără bani... Deci, 
precauţia lui trebuie să fie limitată de nevoia sa stringentă de 
parale... 

— Chiar aşa să fie...? zise neîncrezător Simionescu. Să nu 
uităm că abia acum două luni a jefuit, de la lakocs, bunuri de 
câteva sute de mii de lei... 

— A se reţine că produsele unui jaf sunt întotdeauna 
valorificate la nişte nivele infime faţă de valoarea lor reală, 
deoarece: în primul rând, jefuitorul doreşte să scape cât mai 
repede de corpurile delicte, şi în al doilea rând, dacă nu le oferă 
la preţuri „competitive” nu găseşte amatori. Dacă la acest cerc 


vicios adaugi şi faptul că ucigaşul pe care-l căutăm, la fel cu toţi 
cei de teapa lui, nu cunoaşte valoarea banului, deoarece nu i-a 
dobândit printr-o muncă proprie, este firesc ca, într-o perioadă 
relativ scurtă, să rămână din nou fără parale. Probabil că 
acestea sunt împrejurările care l-au determinat s-o ucidă şi pe 
Katharina Liehn... Deci nu cred că se va lăsa prea mult aşteptat. 

După ce ridicară şi ciocniră paharele, sorbiră din lichidul 
gălbui şi aromat. 

— S-ar putea să fie şi aşa, dar şi altfel... — zise Simionescu 
așezând paharul pe jumătate plin pe masă. Pe de o parte, 
ajungând la concluzia că maniera lui de lucru este infailibilă, nu-i 
exclus să mai ucidă şi alte persoane până se hotărăşte să-şi 
recupereze geamantanul; dar în aceeaşi ordine de idei, am 
putea admite că astăzi, când  verificăm conținutul 
geamantanului din gară, el a venit să-şi ridice coletul şi, zărindu- 
ne cotrobăind în el, şi-a luat picioarele la spinare... Adică pa şi 
puşi întâlnirea cu el! 

— In ceea ce priveşte ipoteza a doua, n-o consider prea 
convingătoare, deoarece: prima, o contrazice pe cea referitoare 
la dorinţa criminalului de a lăsa alerta să se răcească şi 
secundo, trebuia ca atât noi cât şi el să fim în acelaşi sfert de 
oră în acelaşi loc, ceea ce trebuie să recunoşti că este o 
coincidenţă aproape imposibilă. În schimb, prima ipoteză, 
referitoare la comiterea unor noi agresiuni, deşi nu cred că va 
putea să-şi caute chiar atât de curând o nouă victimă, exclus 
nu-i! în această situaţie ne-am asuma, într-adevăr, un risc prea 
mare în comparaţie cu dorinţa noastră de a-l prinde în flagrant 
delict cu geamantanul. 

— Mai aşteptăm până poimâine dimineaţa, apoi îl dăm iar la 
urmărire generală. Mulţumit? 

Simionescu dădu aprobator din cap şi ridică paharul. 

Apostolescu îi imită gestul şi spuse: 

— Totul dintr-un foc şi la culcare! 

— Ce-ar fi dacă am mai rămâne niţel pe aici — zise 
Simionescu privind semnificativ la o masă din stângă lui. 

Apostolescu privi spre locul indicat, unde remarcase şi el, 
încă de la intrarea în restaurant, două fete tinere şi frumuşele, a 
căror vârstă luată prin cumulare tot nu ar fi putut să o atingă pe 
a însoţitorilor lor, care precis nu le era tată. Toţi comesenii 
păreau a fi străini. 


Întâlnind privirea lui Apostolescu, cele două cuconiţe se 
grăbiră să-i răspundă cu o curiozitate din care nu lipsea 
amestecul clasic de cochetărie şi făgăduinţă, care după unii se 
cheamă provocare. 

— Pe bătrân îl interesează numai ,,Murfatlarul“, iar fetele, 
după cum ai văzut, se plictisesc nevoie mare... — continuă 
Simionescu, în timp ce Apostolescu era încă cu capul întors spre 
ele. 

— Până nu arestăm criminalul, excludem încurcăturile! 

— Păcat... — comentă resemnat Simionescu, în timp ce 
ieşeau din restaurant şi intrau în holul hotelului. 

CAPITOLUL XVI. PLASA AVEA O GAURĂ 

A doua zi dimineaţa, cei doi detectivi îşi sorbeau îngânduraţi 
cafelele. 

— Expectativa asta mă înnebuneşte! rupse tăcerea 
Simionescu. 

— Şi pe mine, dar nu văd altă soluţie deocamdată... 
răspunse preocupat Apostolescu. 

— Hai să declanşăm urmărirea! 

— Nu încă... Ar fi păcat să nu valorificăm atuul pe care ni-l 
oferă geamantanul din gară. 

— Bine, dar, dacă, între timp, mai ucide pe cineva...? insistă 
Simionescu. 

— Într-adevăr, e posibil... şi asta mă îngrozeşte cel mai 
mult... Riscul e prea mare. Să mergem! se decise Apostolescu. 

In biroul căpitanului Stănculeanu nu găsiră pe nimeni; se 
îndreptară către cel al şefului brigăzii. 

Când se apropiară de încăperea respectivă, auziră mai întâi 
o voce bărbătească vorbind pe ton ridicat. 

In clipa când păşiră înăuntru, toată larma încetă brusc. 

— Vă salut! zise Apostolescu. 

— Ca şi cum ar fi existat o înţelegere prealabilă, toţi 
ocupanţii încăperii păreau foarte preocupaţi, unii să admire 
covorul şi alţii plafonul. Ce s-a întâmplat? întrebă Apostolescu, 
cu impresia că a intrat cu chibritul aprins într-un depozit cu 
pulbere. 

— Ce să se întâmple?! Mai nimic!... Aceşti doi domni au fost 
păcăliţi ca nişte fetiţe de pension!... Au lăsat criminalul să le 
scape... Asta-i! explodă maiorul Bogaliu, arătând spre cei doi 
bărbaţi care stăteau cu capetele aplecate în piept în imediata 


apropiere a biroului său. 

Simionescu văzu faţa lui Apostolescu devenind, brusc, 
stacojie, apoi îl auzi spunând, cu un calm care nu prevestea 
nimic bun: 

— Când şi cum s-a întâmplat? 

— Hai, raportați! se adresă Bogaliu, pe un ton necruţător, 
celor doi bărbaţi care erau lângă masa sa de lucru. 

— Acum o jumătate de oră, adică pe la şapte şi un sfert, 
stăteam la pândă cu colegul meu — începu să relateze cel mai 
înalt dintre ei, — când, deodată, am auzit o femeie strigând de 
pe peron că i s-a furat poşeta. Văzând că nu-i nici un miliţian 
prin apropiere, i-am spus colegului meu — continuă el arătând 
spre celălalt bărbat, care îşi ascundea ochiul drept sub o batistă 
— să rămână la post şi m-am îndreptat spre locul de unde se 
auzea larma. Dar nici n-am apucat să intru pe peronul respectiv 
şi mi-a apărut în faţă un pick-pocket! cunoscut, care, ţinând 
ceva sub haină, încerca să se fofileze prin mulţime. Venea chiar 
din direcţia de unde se semnalase furtul... Mi-am spus că-i de 
datoria mea să-l prind şi am început să alerg după el... Toată 
operaţia de a-l prinde şi a-l preda unui subofițer n-a durat mai 
mult ca zece minute, dar în timpul ăsta... 

— Continuă! ceru Bogaliu celuilalt, care îşi tampona ochiul 
cu batista. 

— La câteva minute după plecarea colegului meu, am văzut 
un bărbat care, după ce a dat un tichet la ghişeul depozitului 
pentru bagaje de mână, a primit geamantanul ce ne interesa. 
Dându-mi seama că este omul aşteptat, m-am apropiat de el şi, 
în clipa când a apucat mânerul valizei, i-am cerut să mă urmeze. 
El a continuat să stea cu spatele la mine, ca şi cum nu m-ar fi 
auzit, iar în clipa când i-am pus mâna pe braţ s-a întors şi m-a 
lovit, ca un fulger, cu cotul în ochi — zise el, îndepărtând batista 
pentru a-şi arăta ochiul congestionat şi tumefiat... Lovitura a 
fost atât de puternică încât am căzut ameţit. Când m-am ridicat, 
geamantanul era tot la ghişeu, dar individul dispăruse... 

— Poţi să-i faci o descriere? îl întrerupse Apostolescu. 

— Da. Era înalt ca tovarăşul — zise el arătând spre 
Simionescu, care era cel mai înalt dintre prezenţi — şi tot atât 
de brunet, numai că avea ochii de culoare închisă. Purta o 


1 Hoţ de buzunare (1. engleză). 


canadiană de culoare închisă, din „fâș”, un pantalon bej şi în 
picioare avea bocanci de ski. 

— Tovarăşe Bogaliu, aveţi aici portretul-robot întocmit cu 
vecinii victimei Liehn? 

Maiorul, continuând să fie încruntat, trase un sertar al 
biroului său şi, după o scurtă cotrobăire prin el, scoase şi aruncă 
pe masă o fotografie. Imaginea acesteia, deşi lăsa mult de dorit, 
permitea să se distingă chipul unui bărbat cu principalele sale 
trăsături. 

— Ce părere ai, seamănă? întrebă Apostolescu, după ce-i 
înmână fotografia. 

— Da, el este! confirmă ofiţerul, fără vreo ezitare, după ce 
privi fotografia cu unicul lui ochi sănătos. Vă rog să credeţi că- 
mi pare sincer rău de ce s-a întâmplat... 

Apostolescu, ridicând din umeri într-un gest în care se 
contopeau în acelaşi timp nerăbdarea şi resemnarea, îl 
întrerupse, adresându-se maiorului Bogaliu: 

— În definitiv, nu-i nimeni de vină. Dacă admitem că 
neprevăzutul ne-a favorizat de multe ori în prinderea 
criminalilor, nu trebuie să uităm că, fiind schimbător, prin însuşi 
natura sa, poate să ne pricinuiască şi necazuri... ceea ce de 
altfel s-a şi întâmplat, din păcate. In concluzie, lăsând de o parte 
rateul pe care l-am avut, să vedem ce avem de făcut în 
continuare. 

— Vă ascultăm — spuse supărat Bogaliu. : 

— Din operațiunea de astăzi se desprind două idei: In primul 
rând, criminalul a aflat că suntem pe urmele lui şi va căuta să 
ne evite, ceea ce, în fond, nu va reprezenta decât o întârziere a 
arestării sale. În al doilea rând, şi acesta este aspectul cel mai 
scârbos al afacerii, faptul că asasinul a încercat să recupereze 
geamantanul numai la două zile de la fărădelegea sa dovedeşte 
că el a rămas fără bani. În această situaţie, el va fi obligat să-şi 
caute o nouă victimă... Şi, dacă nu-l imobilizăm cu maximum de 
viteză şi-o va găsi!... 

— Sunt de acord cu dumneavoastră. Ce propuneţi? întrebă 
Bogaliu. Faptul că criminalul este încălţat cu bocanci de ski — 
continuă Apostolescu cu un aer preocupat — at putea dovedi că 
se ascunde undeva în Braşov sau prin staţiunile din 
împrejurimi... în sfârșit, să trecem la problemele practice! 
Trebuie să difuzăm de urgenţă tuturor lucrătorilor din miliția 


judeţeană portretul-robot şi semnalmentele lui. Acelaşi lucru îl 
vom cere şi pentru a putea extinde cercetările pe întregul 
teritoriu naţional. 

— Deosebit de această urmărire, de rutină, având în vedere 
metodele de care se foloseşte criminalul — vizitarea prealabilă a 
victimelor, pentru recunoaşterea terenului, şi apoi revenirea 
după câteva zile, pentru realizarea agresiunii şi jafului, 
precum şi modul în care şi le alege, trebuie să formăm câteva 
echipe locale care, orientându-se după bileţelele lipite prin oraş, 
să-i viziteze pe cetăţenii care au anunţat vânzarea unor obiecte 
casnice. În discuţiile ce se vor purta cu cetăţenii respectivi, va 
trebui să li se anunţe posibilitatea unei vizite din partea 
domnului „„Inginer-doctor“. Cu această ocazie, este necesar să li 
se atragă atenţia că, în cazul în care vor fi vizitaţi de persoana 
semnalată, este necesar să ne sesizeze imediat, altfel... îşi 
asumă un risc ireversibil. Cam aşa văd eu lucrurile — îşi încheie 
Apostolescu expunerea. 

— De acord. Să trecem imediat la realizarea măsurilor ce se 
impun. 

La ora douăsprezece, lucrătorii din Miliție indiferent de 
specialitate, erau în posesia portretului-robot. 

O oră mai târziu, echipele însărcinate cu vizitarea 
persoanelor care lipiseră prin oraş anunţuri pentru vânzarea 
unor obiecte raportară că au depistat două case pe unde fusese 
semnalată trecerea criminalului. 

Apostolescu şi Simionescu se grăbiră să se deplaseze la 
adresele indicate. 

Doamna Capilescu, o femeie trecută de 70 de ani, avu o 
scurtă ezitare când, deschizând uşa, dădu cu ochii de uriaşul 
Simionescu, dar legitimaţia lui Apostolescu o linişti şi îi pofti în 
casă. 

După ce-i arătară fotografia urmăritului, pentru a exclude 
posibilitatea unei confuzii, şi gazda confirmă cu hotărâre că a 
fost vizitată de persoana respectivă, Apostolescu o rugă să-i 
relateze în ce împrejurări l-a văzut. 

—  Hotărându-mă să-mi vând casa, la începutul lunii 
decembrie am lipit prin diferite locuri bileţele prin care-mi 
anunţam intenţia. Printre persoanele care m-au vizitat a fost şi 
domnul de care vă interesaţi dumneavoastră. 

— Puteţi preciza când anume a fost la dumneavoastră? 


— Acum cinci sau şase zile, înainte de amiază. 

— Vă rog să-mi relataţi discuţia pe care aţi avut-o cu el. 

— Păi mai întâi mi-a cerut să vadă casa şi, după ce-a vizitat- 
o, m-a întrebat cât vreau pentru ea. Când i-am spus că cer 80 
000 de lei, mi-a spus că nu i se pare mult, dar vrea să o aducă şi 
pe soţia lui s-o vadă. 

— V-a întrebat dacă mai aveţi şi altceva de vânzare, de 
exemplu bijuterii? 

— Într-adevăr, în timp ce-i arătam casa, m-a întrebat dacă n- 
am nişte obiecte de aur de vânzare, deoarece vrea să-i facă un 
cadou soţiei sale. Eu i-am răspuns că am un ceas de aur şi 
câteva inele pe care aş dori să le vând, dar numai fiul meu ştie 
unde sunt puse. L-am rugat să mai aştepte încă vreo jumătate 
de oră, până se înapoiază fiul meu acasă, însă el mi-a spus că 
trebuie să se mai ducă undeva şi nu mai poate aştepta, dar va 
discuta şi problema inelelor din aur după-amiaza, când o va 
aduce pe soţia lui să vadă casa. Ne-am înţeles să-l aşteptăm la 
ora şase, dar n-a mai venit şi nici nu l-am mai văzut de atunci. 

Doamna Rădulescu, o femeie de aproximativ 60 de ani, după 
ce-i asigură pe detectivi că a fost vizitată de persoana care îi 
interesa, relată: 

— Acum vreo cinci zile, pe la ora unu după-amiază, a venit la 
mine domnul a cărui fotografie mi-aţi arătat-o. Când a sunat la 
uşă, şi m-am dus să văd cine-i, m-a întrebat dacă anunţul prin 
care arătam că vreau să vând o haină de piele mai este actual. 

— V-a întrebat dacă nu mai aveţi şi altceva de vânzare? vru 
să ştie Apostolescu. 

— Într-adevăr, în timpul discuţiei m-a întrebat dacă n-am de 
vânzare nişte verighete de aur, deoarece vrea să-i comande un 
inel logodnicei sale. l-am răspuns că nu posed obiecte de aur. 

— A mai revenit la dumneavoastră pentru haina de piele? 

— Nu. 

— Nu m-am înşelat asupra felului în care-şi recrutează 
victimele, Dane — zise Apostolescu, în timp ce maşina gonea 
spre inspectorat. Dacă doamnele pe care le-am vizitat i-ar fi 
arătat obiecte din aur care sunt uşor valorificabile, în mod cert 
n-ar mai fi putut să ne relateze astăzi întâlnirea pe care au avut- 
o cu domnul „Inginer-doctor“... 

— Ce fiară! exclamă indignat Simionescu. 

Apostolescu se mulţumi numai să ridice din umeri. 


— Numai de l-am depista mai repede, altfel... 

Apostolescu era prea preocupat, de aceleaşi gânduri, pentru 
a-i mai răspunde. 

Dacă în alte anchete, după comiterea unei omucideri, munca 
lor se concentra asupra descoperirii şi probării vinovăţiei 
criminalului, fără ca factorul timp să aibă un rol prea important 
— deoarece o întârziere de câteva zile sau chiar săptămâni n-ar 
fi avut nici o semnificaţie, întrucât vinovatul ar fi ajuns oricum în 
boxa acuzaților, — în cazul în speţă chiar şi o oră de libertate, 
pentru asasin, risca să se materializeze într-o nouă victimă. 

CAPITOLUL XVII. IDENTIFICAREA 

La ora trei, intrară în biroul maiorului Bogaliu, îl găsiră stând 
de vorbă cu un subofițer tânăr, până în 25 de ani, puţintel la 
trup, dar cu o figură energică. 

— Aţi venit la timp — le spuse Bogaliu când îi văzu. 
Sergentul major Năstase, înapoindu-se dintr-o misiune pe care a 
avut-o prin judeţ şi văzând portretul-robot al individului căutat, 
mi-a raportat că-l cunoaşte şi ştie unde poate fi găsit. E vorba 
de un vechi client de-al nostru... 

— Unde poate fi găsit? îl întrerupse nerăbdător Apostolescu. 

— La Cabana Schiorilor — răspunse subofiţerul. 

— Să mergem! Ai să ne dai amănuntele pe drum. 

— Doriţi să vă mai dau oameni de ajutor? întrebă Bogaliu. 

— E un individ periculos? se adresă Apostolescu 
subofiţerului. 

— Nu. Deşi e mare cât o zi de post, aşa ca tovarăşul — zise 
subofiţerul uitându-se la Simionescu —, e blând ca un miel. 

— In această situaţie, nu mai e nevoie să deplasăm şi alţi 
oameni. 

— Atunci nu-mi rămâne decât să vă doresc noroc bun — zise 
Bogaliu, în timp ce anchetatorii și însoţitorul lor ieşeau grăbiţi 
din birou. 

In timp ce-şi conducea maşina spre Predeal, subofiţerul 
relată: 

— Se numeşte Kisantal loan şi l-am cunoscut acum doi ani, 
pe când făceam serviciul la Turda. Acostase o femeie la o 
cofetărie din oraş şi dându-se drept funcţionar superior la M.A.I., 
venit la Turda cu misiunea de a verifica activitatea miliției, a 
reuşit s-o trombonească în aşa măsură încât ea s-a grăbit să-l 
invite la părinţii ei, dintr-o comună apropiată, şi să-l recomande 


logodnicul ei. După ce a stat acolo o săptămână, şi a fost tratat 
cu onorurile cuvenite unui viitor soţ, au revenit la Turda, 
deoarece femeia îşi terminase concediul şi trebuia să plece 
înapoi la Cluj, unde avea serviciu. Pentru că mai erau câteva ore 
până pleca trenul spre Cluj, Kisantal a lăsat geamantanul femeii 
la biroul bagajelor de mână şi a invitat-o la un restaurant. În 
timpul mesei au făcut planuri pentru organizarea fericirii lor 
comune şi el i-a promis, că, în cel mult două săptămâni, o va 
transfera cu serviciul la Bucureşti, unde se vor căsători imediat. 

— Apoi, spunând că se duce la toaletă, a dat o fugă la gară, 
a ridicat geamantanul „logodnicei”, cu recipisa pe care o avea la 
el, şi a aşteptat trenul pentru Alba-lulia. Dar, spre ghinionul lui, 
trenul a avut o întârziere, iar femeia, dându-și seama că a fost 
lăsată mască, m-a oprit pe stradă şi mi-a relatat ce păţise. La 
început m-am abținut să nu rid, deoarece ştiam eu cum merge 
treaba cu logodnicii de profesie şi cu gâsculiţele care-i cred, 
apoi, când mi-a povestit că de fapt baiul cel mare este că nu 
poate să-şi mai ridice geamantanul de la gară, pentru că 
recipisa a rămas la viitorul mire, am suit-o în maşină şi i-am dat 
bătaie la gară. Când bănuiala mea că i-a ridicat geamantanul s-a 
confirmat, am controlat trenul care era tras la peron. Astfel, 
domnul „funcţionar din M.A.I.“ în loc să plece la Alba-lulia a 
ajuns la tribunal, unde s-a ales cu o condamnare de doi ani. 

— Atât de mult? se miră Simionescu. 

— Din contră, a scăpat ieftin dacă ţinem seama de 
palmaresul lui infracţional. În ultimii zece ani n-a avut decât 
şase luni de libertate şi astea nu o dată, ci împărţite între cele 
cinci condamnări pe care le-a suferit. Vă daţi seama că dând cu 
ochii de el acum o lună de zile la barul Cabanei Schiorilor, unde 
bea Dubonnet cu câteva fete, l-am rugat să-mi explice ce caută 
la Predeal. Mi-a povestit că mai având un rest de bani a venit 
să-i cheltuiască, urmând ca după ce-i termină să se angajeze 
undeva şi să înceapă o viaţă cinstită. Intrucât basme de astea 
am mai auzit eu, nu m-am grăbit să-l cred. 

Susţinea că, înainte de a fi fost condamnat la Turda, a 
ascuns la Braşov, în Biserica Franciscanilor, 9 300 de lei. 
Această sumă provenind din bişniţă, mai exact din specularea 
unor obiecte aduse de pe litoral. Întrucât pe de-o parte n-am 
putut să dovedesc că minte, iar pe de alta n-aveam nici o 
reclamaţie împotriva lui, la terminarea celor 24 de ore de 


reţinere pentru cercetări a trebuit să-l eliberez. În ultima lună |- 
am mai văzut pe la Cabana Schiorilor, unde am aflat că are o 
cameră reţinută, dar n-am avut ce-i face... Ştiţi, legea-i lege! 
Până-l prind cu ocaua mică e om cinstit. 

— Când l-ai văzut ultima oară? se interesă Apostolescu. 

— Pe la ora douăsprezece, când am coborât din Predeal spre 
Braşov. 

Urmară câteva minute de tăcere, apoi subofiţerul întrebă: 

— De fapt, ce-a făcut, tovarăşe căpitan? De ce s-a dat alertă 
generală pentru un infractor de mâna a şaptea? 

— Este suspectat de uciderea a trei persoane — răspunse 
Simionescu. 

— Cine, Kisantal?! exclamă surprins subofiţerul. Găinarul ăla 
de trei parale? În sfârșit, nu prea cred, dar asta nu-i treaba mea 
— zise el ridicând din umeri. 

CAPITOLUL XVIII. ARESTAREA 

Apostolescu îl lăsă pe subofițer afară, pentru a nu atrage 
atenţia prin uniforma sa, şi intră în cabană însoţit de 
Simionescu. 

După ce arătă fotografia urmăritului, cabanierul răspunse 
imediat: 

— Bineînţeles că-l cunosc! E domnul inginer Kiş, camera 9, 
pavilionul 6. Chiar adineauri s-a înapoiat acasă... Dar ce-aveţi cu 
dânsul... 

— Nu vă supăraţi — îi întrerupse o femeie tânără, până în 20 
de ani, domnul inginer Kiş e în cabană? 

— Ştia că trebuie să veniţi? interveni Apostolescu. 

— Da, sigur. Dânsul mi-a spus să-l caut la ora patru după- 
amiază. 

— Cum vă numiţi? o întrebă Apostolescu. 

— Flory. 

— Aha! Da, îmi amintesc, mi-a vorbit despre dumneavoastră. 
Am să vă conduc eu până la camera dânsului. Vă rog să mă 
acompaniaţi. 

Cabanierul era atât de surprins de mistificarea făcută sub 
ochii lui încât până să-şi revină anchetatorii şi fata ieşiseră afară 
din salon. 

În timp ce se îndreptau spre pavilionul indicat de cabanier, 
Apostolescu îi făcu semn subofiţerului, care rămăsese afară, să-l 
urmeze, iar lui Simionescu îi şopti să treacă în spatele 


pavilionului, pentru a împiedica o eventuală tentativă de fugă 
prin fereastră. 

Când ajunseră la câţiva metri de uşa care avea numărul 9, 
Apostolescu se adresă fetei: 

— Aici locuieşte domnul inginer. Numai că nu ştiu dacă o fi 
acasă... la încercaţi, sunt şi eu curios. 

Fata se apropie şi bătu în uşă. 

— Cine-i la uşă? întrebă o voce bărbătească. 

— Eu sunt, lany, Flory. 

— Ah, imediat, scumpo. 

În clipa când auzi cheia răsucindu-se în broască, 
Apostolescu, care rămăsese mai în urmă, ajunse din doi paşi 
lângă fată şi, fără prea multe menajamente, o împinse spre 
peretele din dreapta uşii. 

Mai înainte ca fata să apuce să protesteze împotriva 
grosolăniei „cabanierului”, clanţa începu să coboare şi uşa să se 
deschidă spre interior. 

Era momentul pe care-l aştepta Apostolescu. Ridică piciorul 
drept şi lovi puternic, cu toată talpa, în uşă, deasupra broaştei. 

Ușa porni să se deschidă năvalnic, se lovi de ceva, urmă un 
mormăit şi un zgomot de cădere a unui corp greu, apoi reveni 
înapoi, spre canat. 

În timp ce fata, dumirită că e mai bine să nu aştepte 
explicaţii, începu să meargă de-a-ndărătelea pe drumul pe care 
venise, Apostolescu împinse din nou uşa, de astă dată cu braţul 
stâng, în timp ce mâna dreaptă se strecură pe sub haină, la 
subsuoara stângă, de unde îşi smulse „Walter”-ul. 

Când intră înăuntru văzu o matahală de om prăvălit pe 
covor, şi pipăindu-şi fruntea, în mijlocul căreia o pată roşie 
marca locul de unde începuse să apară un cucui impunător. 

— Miliția! În picioare şi sus mâinile! comandă Apostolescu 
inflexibil. 

Matahala, încă buimăcită de lovitura uşii, păru, să nu 
realizeze spusele căpitanului, apoi zărind pistolul îndreptat spre 
el, înţelese ce i se cere şi se grăbi să se conformeze. 

— Da’ ce aveţi cu mine...? începu el să bâiguie. 

Apostolescu îi privi chipul şi rămase surprins de asemănarea 
acestuia cu portretul-robot. 

Avea faţa ovală, cu obrajii bronzaţi, părul şi sprâncenele de 
culoare şatenă, ochii căprui şi nasul borcănat. La prima vedere 


părea un băiat drăguţ, dar privirea nesigură, buzele subţiri, 
căzute la colţuri, şi bărbia aproape ştearsă îl stigmatizau ca pe 
un om slab, lipsit de caracter şi de-o inteligenţă care nu putea 
depăşi mediocrul. 

— Lasă gura şi treci cu faţa la perete! ceru detectivul, 
indicându-i cu ţeava pistolului peretele din partea dreaptă. 

In timp ce matahala executa ordinul, în cadrul uşii apăru 
subofiţerul Năstase, care, zărind arma din mâna lui Apostolescu, 
se grăbi să-şi scoată şi el pistolul din tocul de la centură, deşi 
era evident că în cazul de faţă, considera exagerată utilizarea 
armelor. 

— Nu te întorci cu faţa până nu ţi se spune! ordonă 
Apostolescu, apoi privindu-l pe subofițer, continuă: Nu-l scăpa 
din ochi! 

Asigurându-se astfel că nu mai subzistă nici un pericol din 
partea presupusului criminal, îşi strecură arma la loc, şi se 
îndreptă spre pat. Se aplecă, trase de dedesubt un geamantan 
şi se duse cu el spre masa aşezată în partea opusă uşii. 

Puse geamantanul pe masă şi, după ce-l deschise, începu 
să-i privească conţinutul. Văzând că înăuntru se află numai 
lenjerie murdară, strâmbă din nas cu dezgust. Tocmai vru să 
închidă capacul geamantanului, când auzi în spatele lui o 
bufnitură. 

Se întoarse repede pe călcâie, dar nu suficient de repede, 
deoarece pistolul lui Năstase, de astă dată aflându-se în mâna 
lui Kisantal, îi ochea punctul de întâlnire a ochilor cu rădăcina 
nasului. 

Apostolescu privi covorul unde zăcea leşinat subofiţerul şi 
înţelese ce s-a întâmplat: „Probabil că Năstase, prea sigur de 
blândeţea lui Kisantal, în loc să fie atent la clientul său, a întors 
capul spre mine să vadă ce fac. Banditul, sesizând şansa care i 
se oferea, a ştiut să profite”. 

— Ei, ce mai spui acu’ dom'le poliţist? întrebă rânjind 
Kisantal. la saltă-ţi mâinile-n sus! 

Apostolescu începu să gândească cu repeziciune: 
„Regulamentul cere ca arma să n-aibă glonţ pe ţeavă, iar 
piedica să fie lăsată, oare Năstase a respectat aceste prevederi? 
Poate că da şi poate că nu. Să încerc să scot pistolul? Nu, nu-i o 
idee prea grozavă, deoarece, în momentul când l-aş scoate, ar 
trebui să-l împuşc într-un organ vital, pentru a-l împiedica pe el 


să tragă, ceea ce ar echivala cu uciderea lui... Nu, asta nu-i o 
soluţie prea fericită! Mai bine să încerc să câștig timp. 

Apostolescu ridică mâinile. 

— S-ar părea că nu prea eşti obişnuit cu labele-n sus — 
ironiză Kisantal. 

— Trebuie să recunosc că ai dreptate — răspunse 
Apostolescu, simulând cu greutate un zâmbet. 

— Ce aveţi cu mine? De ce aţi vrut să mă arestaţi? 

Apostolescu aprecie că distanţa dintre ei este prea mare, 
peste trei metri, pentru a avea vreo şansă să-l atace şi să-l 
dezarmeze şi îi răspunse: 

— Doream să te întrebăm de ce ai lovit azi-dimineaţă un 
ofiţer de miliţie în gară. 

— Pentru că a încercat să mă aresteze pe nevinovate. 

— Abia am ieşit de la priponeală şi n-am avut chef să mă 
întorc 'napoi. 

— Dacă erai nevinovat, n-aveai de ce te teme... 

— Taci, mă! Ce, nu vă cunosc eu pe voi? Abia aşteptaţi un 
motiv pentru a ne înfunda! Şi acu', la revedere... şi un praz 
verde! zise el, începând să meargă de-a-ndoaselea spre uşă, 
fără a-l slăbi pe Apostolescu. 

Când ajunse lângă uşă, scoase cheia, cu mâna stângă, din 
broască şi o potrivi pe cealaltă parte, spre exterior. 

— Dacă te mişti, te fac strecurătoare de ceai! ameninţă el. 

Apostolescu încercă să mai tragă de timp: 

— Crezi că ai să ajungi departe? Toată cabana e împresurată 
de oamenii noştri... 

— Caută-ţi alt husăn! Dacă ar fi fost aşa, până acu’ dădeau 
cu toţii buzna 'năuntru... — spuse el, punând un picior în afara 
pragului uşii. 

— De fapt, de ce nu mă împuşti? Nu-ţi dai seama că de 
îndată ce-ai plecat mă pun în urmărirea ta? întrebă Apostolescu, 
pentru a-i mai întârzia plecarea, în timp ce gândea: „în 
momentul când aud învârtindu-se cheia în broască, trag prin uşă 
la înălţimea picioarelor”. 

— Aş fi făcut-o, cu dragă inimă, dar nu ţin să ajung în faţa 
plutonului de execuţie — spuse el, cu un regret nedisimulat, în 
timp ce-şi trăgea şi al doilea picior afară din încăpere. 

In momentul în care puse mâna pe clanţă, pentru a trage 
uşa după el, Năstase începu să-şi revină din leşinul care-l 


ţintuise pe covor. 

— Ce-i rău nu piere... — comentă Kisantal animația care-l 
cuprinse pe subofițer, dar nu-şi mai termină fraza. 

În spatele lui apăruse între timp Simionescu, care, fără prea 
multe menajamente, îşi abătu pumnul, de sus în jos, ca un 
trăsnet, între omoplaţii săi. 

Kisantal, sub propulsia loviturii primite, intră în încăpere, 
zburând peste Năstase, şi ateriză în patru labe la mai puţin de 
doi metri de Apostolescu. 

În momentul în care recepţionase lovitura lui Simionescu, 
pistolul îi sărise din mână şi acum se afla pe covor, la un metru 
distanţă de pantofii lui Apostolescu. 

Kisantal îşi reveni repede din şoc şi întinse mâna după 
pistolul din faţa lui, dar, mai înainte de a-l apuca, Apostolescu îşi 
lansă piciorul drept cu forţă. 

Partea superioară a pantofului, respectiv locul unde se afla 
şiretul, îl izbi atât de puternic, în subsuoara dreaptă, încât 
Kisantal se răsuci brusc spre partea stângă şi căzu pe spate. 
Apoi, în timp ce-şi agita mâinile şi picioarele, la fel ca un 
cărăbuş care şi-a pierdut aripile, începu să tipe: 

— Ajutor!... Săriţi, mă omoară...! 

Simionescu, care, după ce-şi pusese în mişcare pumnul, 
rămăsese să contemple încăperea de afară, intră repede 
înăuntru şi se apropie de „maltratat”. 

Când ajunse lângă el, se aplecă fulgerător, îl înhăţă cu o 
mână de reverele hainei şi, fără să facă un efort mai mare ca cel 
necesar pentru ridicarea unei pisici, îl puse în picioare. 

— Ascultă — şuieră Simionescu, pe un ton nu tocmai 
drăgăstos —, dacă nu te potoleşti, îţi fac dantura cocktail. 

— Să nu mă bată, dom'le... să nu dea în mine... — se adresă 
el, speriat şi în acelaşi timp implorator, lui Apostolescu. 

— Poartă-te cum trebuie şi n-o să te lovească nimeni! Stai 
cuminte pe scaunul ăla! 

În timp ce Kisantal executa ordinul, Simionescu se duse şi 
închise uşa încăperii, în faţa căreia începuse să se adune turiştii 
atraşi de gălăgie, apoi se apropie de Năstase pentru a-i ajuta să 
se ridice de pe podea. 

— Cum e cu mielul blând? glumi Simionescu. 

Subofiţerul avea prea multe motive de indispoziţie pentru a 
putea gusta umorul locotenentului. 


Jumătate de oră mai târziu, după ce Apostolescu termină de 
percheziţionat încăperea, fără să fi putut găsi elemente de 
incriminare, îi dădu lui Năstase geamantanul pe care-l 
controlase mai înainte, precum şi o servietă goală găsită pe 
garderobă şi plecară cu toţii spre maşina miliției. 

CAPITOLUL XIX. JUSTIFICAREA BĂNUITULUI 

La ora şase seara, când reveniră la inspectorat, nu-l mai 
găsiră pe maiorul Bogaliu şi, după ce-l lăsară pe Năstase să 
plece la treburile lui, Apostolescu şi Simionescu trecură la 
chestionarea lui Kisantal. 

— Când te-ai eliberat din închisoare? 

— In ziua de 28 septembrie. 

— Ce ai făcut de atunci şi până astăzi? 

— Am rămas la Deva până în ziua de 1 octombrie, apoi am 
plecat la Braşov şi ulterior m-am instalat la Cabana Schiorilor. 

— Ai avut vreun serviciu în acest interval de timp? 

— Nu. De acum încolo vreau să mă angajez undeva şi să 
încep să muncesc cinstit, ca toţi cetăţenii patriei mele... 

— Ce serviciu ai avut înainte de a fi trimis la închisoare? 

— Cum adică, până la 30 de ani n-ai avut nici un serviciu şi 
acum, aşa, deodată, te-ai hotărât să faci cotitura cea mare? în 
orice caz e o dorinţă meritorie, pentru care nu pot decât să te 
felicit — ironiză Apostolescu. Dar, până apuci pe calea cea bună, 
te rog să-mi precizezi cu ce-ai trăit aproape două luni şi 
jumătate? 

— Am avut nişte bani ascunşi la Braşov... înainte de ultima 
mea arestare. Acesta a şi fost motivul pentru care am venit 
aici... 

— Ce sumă ai avut şi unde ai ţinut-o ascunsă? 

— Am avut 9 300 de lei şi i-am ascuns sub statuia unui sfânt 
de la Biserica Franciscanilor. 

— Eşti sigur că ai avut într-adevăr această sumă? 

— Cum să nu fiu sigur, când până acum am păpat numai din 
ea. 

— Cum este cu geamantanul pe care ai vrut să-l scoţi de la 
biroul bagajelor de mână? 

— Azi dimineaţă, plimbându-mă prin gară, am zărit căzând 
din buzunarul unui tip o bucată de hârtie. Când am ridicat-o şi 
m-am uitat la ea, am văzut că era recipisa unui colet depus la 
bagaje de mână. M-am gândit că n-ar fi rău dacă aş profita de 


ocazie şi l-aş scoate eu. Asta a fost tot. 

Apostolescu rămase un moment pe gânduri, apoi rupse o filă 
din calendarul de pe birou şi scrise: „Dane, dă fuga la serviciul 
criminalistic şi cere să se compare impresiunile de pe obiectele 
din geamantan cu cele de pe fişa operativă a lui Kisantal!“. 

Când termină bileţelul i-l înmână lui Simionescu, care, după 
ce citi indicaţia, se ridică de pe scaun şi părăsi biroul. 

— Dacă toată culpa ta se limita numai la încercarea de a îţi 
însuşi un geamantan străin, de ce ai lovit un ofiţer de miliţie în 
exerciţiul funcţiunii? 

— Era îmbrăcat civil şi n-am avut de unde să ştiu că-i de la 
poliţie. Când a pus mâna pe mine, am crezut că e păgubaşu' şi 
n-aveam chef să mă las priponit d-un mocofan. L-am lovit 
pentru a avea timp să mă topesc. Eu n-am ridicat niciodată 
mâna asupra unui reprezentant al legii... 

— Se opri brusc când întâlni privirea ironică a anchetatorului, 
apoi reluă pe un ton mai puţin declamator: 

— Nici acum nu pot să înţeleg de ce l-am dezarmat şi lovit 
pe domnu’ subofițer la cabană... Cred că am făcut o criză de 
nervi când m-aţi lovit cu uşa în cap... Atunci când aţi intrat cu 
pistoalele peste mine... Altfel nu pot să-mi explic cum am putut 
să ridic mâna asupra domnului Năstase, care a fost întotdeauna 
atât de bun cu mine... 

— Lasă poveştile! i-o reteză Apostolescu. Spune-mi ce-ai 
făcut în ultima săptămână? 

— Păi, ce să fac? M-am distrat cu fete la Predeal... 

— Cu excepţia zilei de azi, în ultima săptămână n-ai coborât 
în Braşov? 

— Nu, nu cred... Adică nu-mi amintesc! Dar nu văd de ce aş 
fi venit în Braşov, când mă simţeam atât de bine la Predeal... 

— Cum se numesc persoanele cu care ai avut legături în 
ultima săptămână? 

— Nu ştiu ce să vă răspund... Erau fete care veneau în 
excursie la Predeal... Le cunoşteam seara şi petreceam noaptea 
'mpreună. A doua zi plecau de unde au venit. Totul se petrecea 
atât de repede, încât nici nu mai ştiu dacă aveau când să-şi 
spună numele mic... De altfel, ce mă interesa pe mine cum se 
numesc? 

— la mai spune-mi încă o dată unde ai avut ascunşi banii din 
care ai trăit până acum? 


— Sub soclu' unei statui din Biserica Franciscanilor. 

— Ce reprezintă statuia? 

— De unde să ştiu eu ce reprezintă statuia? în orice caz era 
a unui sfânt. 

— În ce loc se află instalată? 

— Cum intri în biserică, în partea dreaptă. 

— S-ar părea că cunoşti destul de bine biserica — spuse 
admirativ Apostolescu. 

— Cum dracu' să n-o cunosc, dacă acolo îmi ascundeam de 
obicei banii care-mi prisoseau... 'totdeauna am fost de principiul 
că e bine să pui de-o parte bani albi pentru zile negre... Altfel 
cum m-aş fi putut descurca de când stau p-aici?... 

— Dacă am merge împreună la Biserica Franciscanilor, crezi 
că ţi-ar fi greu să-mi indici, cu precizie, locul unde ai ţinut banii 
ascunşi? 

— De ce să-mi fie greu? Când hotărâți dumneavoastră, eu vă 
duc direct la locu' unde am avut banii ascunşi! 

— Şi când ajungem acolo să începi să dibui cu „ba-i aici, ba 
nu-i aici..., îl persiflă Apostolescu. 

— Da' ce, credeţi că-s copil?! Cunosc biserica ca pe propriile 
mele buzunare... Vă duc direct la locu' respectiv! spuse el cu 
convingere. 

— În regulă! M-ai convins. Mâine-dimineaţa facem împreună 
o vizită acolo. Dar pentru că eu sunt o fire foarte neîncrezătoare 
şi mi-e teamă să nu-mi pierd timpul de pomană ducându-mă 
până acolo, te rog să iei această coală de hârtie şi stiloul meu — 
zise Apostolescu împingând spre Kisantal ustensilele respective. 
Ce să fac cu ele? 

— Să-mi schiţezi locul unde se află ascunzătoarea de care 
te-ai folosit! 

— Poftim?! exclamă el mirat. 

— Ce, n-ai priceput ce vreau? 

— Ba da, dar eu nu-s desenator! Cum să vă arăt 
ascunzătoarea pe hârtie când eu nu ştiu să desenez? 

— Nu-ţi cer să desenezi biserica, ci folosindu-te de anumite 
puncte de reper, să-mi indici locul aproximativ al ascunzătorii în 
care ai dosit banii! E clar? 

— Aşa, pe dinafară, nu pot să vă arăt locu’ unde am ţinut 
banii... 

— De ce să nu poţi? Mai adineauri te lăudai că cunoşti 


biserica ca pe propriile tale buzunare, iar acum nu mai eşti în 
stare să furnizezi nici chiar câteva date elementare? 

— Da' de ce trebuie să vă desenez? Mergem acolo şi vă arăt 
imediat ce vă interesează... 

— Ascultă, Kisantal, eu nu pun la îndoială faptul că ai o mare 
experienţă în materie de anchetă penală, dar să ştii că şi eu am 
renunţat la biberon, de multişor. In concluzie, nu sunt dispus să 
mă las dus de nas cu nişte braşoave ieftine... chiar dacă ne 
aflăm în Braşov. Dacă ai fi în stare să-mi descrii locul unde 
pretinzi că ai ţinut banii, şi asta înainte de a ne deplasa la 
Biserica  Franciscanilor, poate că aş începe să cred în 
sinceritatea ta. Altfel, consider că n-ai putut să justifici 
mijloacele prin care te-ai întreţinut în ultimele două luni şi 
jumătate şi sunt nevoit să cred că şi după eliberarea ta din 
închisoare ai continuat să comiţi fărădelegi!... 

— Nu-i adevărat! Mi-am văzut de treaba mea şi n-am făcut 
nici un rău... Zău! Vă rog să mă credeţi... 

— Dacă ai dreptate, am să te cred... , dar numai după ce îţi 
dovedeşti spusele! 

— M-aţi luat prea repede cu schiţa ascunzătorii... Lăsaţi-mă 
să mă mai gândesc şi am s-o întocmesc. 

— N-am nimic împotrivă, te rog să te gândești... Dar să nu 
uit! Pe tot timpul cât vei rămâne în arestul preventiv, vei fi 
izolat... Aşa că să nu-ţi faci iluzii... 

Se auzi uşa biroului deschizându-se şi Simionescu îşi făcu 
apariţia în încăpere. Fără să spună ceva, îi dădu un bilet lui 
Apostolescu şi luă loc pe scaunul pe care-l părăsise mai înainte. 

Apostolescu despături hârtia şi citi: „Felicitări, şefu', toate 
obiectele din geamantan sunt marcate cu amprentele lui 
Kisantal!“. Rupse tacticos bileţelul în bucățele mici, le aşeză cu 
grijă în scrumiera din faţa lui, care şi aşa era prea încărcată cu 
scrum şi mucuri de ţigări, şi, cântărindu-l din ochi pe Kisantal, îşi 
rezemă bine spatele de spătarul scaunului pe care-l ocupa. 

Când văzu gestul lui Apostolescu, Simionescu schiţă un 
zâmbet de mulţumire. Işi cunoştea superiorul şi ştia că faza 
tatonărilor a fost depăşită în favoarea unui interogatoriu care 
excludea mistificările. 

În acest timp bănuitul urmărise cu atenţie schimbul de note 
dintre anchetatori şi încercase zadarnic să citească pe feţele lor 
ce se petrece. 


— Recunoşti că ai ucis-o pe Katharina Liehn? atacă brusc 
Apostolescu. 

— Poftim?! exclamă surprins Kisantal. N-am ucis pe nimeni... 
Nu ştiu despre ce vorbiţi — se apără el tulburat. 

— Geamantanul pe care ai vrut să-l scoţi de la bagaje de 
mână conţine obiectele jefuite de la femeia al cărui nume l-ai 
auzit şi care am toate motivele să cred că nu ţi-e necunoscut — 
preciză Apostolescu calm. 

— Nu-i adevărat! N-am ucis pe nimeni... Eu nu-s criminal! 
Hot sunt, recunosc, dar criminal nu! Numai pentru că am 
încercat să-mi însuşesc un geamantan, cu o recipisă găsită, n- 
aveţi dreptu' să-mi puneţi în spate o faptă atât de gravă... 
Niciodată un Kisantal nu şi-a pătat numele şi mâinile cu sânge! 
argumentă el cu fermitate. 

— Susţii că până în momentul în care ai încercat să iei 
geamantanul de la ghişeul bagajelor de mână nu l-ai mai văzut 
niciodată? 

— Bineînţeles! Când am prezentat recipisă la ghişeu, mă 
aşteptam să primesc un colet de alimente. 

— Băiete, ai ghinion! Spusele tale sunt infirmate de fapte. Pe 
obiectele din geamantan au fost găsite amprentele tale, ceea ce 
indică, fără nici o îndoială, că ai pus mâna pe ele. Dacă la ghişeu 
n-ai avut posibilitatea nici să te uiţi în geamantan, datorită 
intervenţiei ofițerului pe care l-ai lovit, este firesc să cred că ai 
făcut-o mai înainte. Deci tu eşti cel care ai depus geamantanul 
şi, în consecinţă, cel care a ucis şi jefuit victima! 

Kisantal, deconcertat, lăsă capul în piept şi nu răspunse. 

— Crezi că amprentele din geamantan coincid numai 
întâmplător cu ale tale? persiflă Simionescu. 

— Bine — se hotări învinuitul, ridicându-și capul —, am să vă 
spun adevărul. Recunosc că n-am găsit recipisa în gară, ci că 
am furat geamantanu' de la un cetăţean. Am încercat să vă 
ascund asta deoarece pedeapsa pentru tentativa de a ridica un 
geamantan cu o recipisă găsită este mult mai mică decât aceea 
pentru un furt calificat. 

— Lasă aprecierile pe seama noastră. Povesteşte-ne totul de 
la început. 

— Acum două zile, adică în seara de 11 decembrie, pe la ora 
şapte seara, mă aflam în gara Braşov şi căutam să fac 
cunoştinţă cu vreo fată. Cum mă uitam prin gară, am zărit un 


cetăţean cu un geamantan şi o servietă din piele îndreptându-se 
spre restaurant. M-am luat după el, şi, după ce l-am lăsat până 
s-a aşezat la o masă, l-am rugat să-mi dea voie să stau şi eu 
lângă el, deoarece-n restaurant nu mai erau locuri libere. Astfel 
am intrat în vorbă şi, după ce l-am întrebat în ce parte pleacă, 
mi-a spus că se duce la Bucureşti. L-am asigurat că o să fim 
tovarăşi de drum, pentru că şi eu mă duc la Bucureşti. 

— În timp ce el bea vin şi eu un rom, m-a întrebat cine sunt 
şi eu i-am spus că sunt inginer la Uzina „,Steagul Roşu“. El 
spunea că este doctor şi a fost în vizită la o mătuşă de-a lui care 
locuieşte în Braşov. După aceea, în timp ce discutam despre 
autocamioanele „Bucegi“, eu am comandat o baterie de 
„Muscat Otonel“, dar am avut grijă să-i torn mai mult lui decât 
mie. Când s-a terminat prima am mai comandat una şi am 
continuat să-i pun în pahar mai mult vin decât sifon, iar la mine 
făceam invers. Trebuie să vă precizez că, încă de când l-am 
văzut ducându-se spre restaurant, era roşu la faţă de băutură. 
Asta a şi fost cauza care m-a determinat să-l urmăresc şi să 
intru în vorbă cu el. Când am terminat şi a doua baterie de vin, 
am chemat chelneru' şi am plătit întreaga consumaţie. ŞI 
domnu' doctor a vrut să plătească, dar nu l-am lăsat. l-am spus 
că dacă insistă poate să plătească un rând de vin în gară la 
Bucureşti şi a fost de acord. 

— Ajungând la casa de bilete, l-am lăsat pe el mai întâi să-şi 
scoată bilet pentru Bucureşti, apoi am luat şi eu unu' pentru 
Predeal, dar el n-a auzit ce fel de bilet am cerut. Între timp a 
venit şi acceleratu' şi ne-am urcat într-un compartiment... 

— La ce oră v-aţi urcat în tren? îl întrerupse Apostolescu. 

— Nu pot să vă răspund cu precizie, deoarece şi eu eram un 
pic băut. Desigur, nu ca doctoru', dar tot eram un pic ciupit... în 
orice caz cred că era în juru' orei nouă seara. 

— Continuă. Ce s-a întâmplat după ce v-aţi urcat în 
compartiment? 

— In compartimentu' în care ne urcasem se mai afla o 
femeie, adică o ţărancă de vreo cinzeci de ani. Când trenu’ s-a 
pus în mişcare, doctoru' s-a întins pe o banchetă şi a adormit, 
iar eu am ieşit pe culoar pentru a vedea pe unde pot cobori mai 
repede când vom ajunge la Predeal. Începusem să ne apropiem 
de Predeal şi, văzând că şi ţăranca a adormit, din cauza căldurii 
din compartiment, am deschis uşa de pe culoar şi cea de la 


scara vagonului. Mai 'nainte ca trenu’ să se fi oprit în gară, am 
intrat în compartiment, fără să mă simtă vreunii' dintre cei doi 
ocupanţii, am luat geamantanu' şi servieta şi am coborât. Prima 
mea grijă a fost să părăsesc peronu'. M-am îndreptat spre 
toaleta gării, apoi, prin spatele acesteia, am ieşit la şosea, unde 
am aşteptat o ocazie care să mă ducă la Braşov. Mai întâi a 
trecut o maşină mare cu remorcă, dar n-a vrut să oprească când 
i-am făcut semn. După vreo zece minute a oprit un autocamion 
„Carpaţi“, care m-a adus până la Braşov... 

— La ce oră ai ajuns în Braşov? îl întrebă Apostolescu. 

— Pe la unşpe' fără un sfert. Ştiţi, am venit foarte încet, 
deoarece drumu' era alunecos. 

— Continuă. 

— Când am ajuns la Braşov, l-am rugat pe şofer să mă lase 
în faţa Uzinei „Hidromecanica”. După ce am coborât, am plecat 
pe jos spre strada 30 Decembrie, de unde am luat troleibuzu' 
spre gară. Când am ajuns, m-am dus la toaletă şi, intrând într-o 
cabină, am desfăcut geamantanu' şi am început să mă uit ia 
lucrurile dinăuntru. Numai aşa se explică prezenţa amprentelor 
mele pe obiectele din valiză. 

— Ingrijitorul toaletei era femeie sau bărbat? 

— Era o femeie. 

— Te rog s-o descrii. 

— Cred că avea între 40 şi 50 de ani şi purta un batic pe cap. 
Altceva nu-mi mai amintesc despre ea. 

— Unde se află toaleta gării Braşov? 

— Cum se merge către peronu' gării, se află pe partea 
dreaptă. 

— Ai discutat ceva cu îngrijitoarea toaletei? 

— Nu. 

— Continuă. Ce ai făcut după ce te-ai uitat la lucrurile din 
valiză? 

— Le-am pus 'napoi şi, după ce am închis-o, m-am dus şi am 
predat-o la bagaje de mână... 

— La ce oră? 

— Cred că era între unşpe' şi unşpe ş-un sfert. 

— Poţi să-mi spui cine te-a văzut sau cu cine ai stat de vorbă 
între orele şase jumătate şi unsprezece şi un sfert? 

Kisantal săltă din umeri, apoi, după ce ridică privirea şi o fixă 
gânditor pe un punct ipotetic de pe peretele din spatele lui 


Apostolescu, zise: 

— Mi-e greu să vă răspund la această întrebare. Ştiţi, nu 
prea m-am uitat în juru' meu. Mai întâi, eram emoţionat de 
furtu' pe care-l pusesem la cale, apoi am fost preocupat de 
nevoia de a mă scăpa mai repede de geamantan, deoarece mă 
temeam că doctoru' o fi alarmat între timp poliţia. In orice caz, 
îmi amintesc că, în timp ce trenu' urca spre Predeal, am văzut 
un ceferist la capătul culoarului şi l-am întrebat cât timp mai 
facem până la Predeal. După ce mi-a răspuns că ajungem acolo 
în câteva minute, eu i-am băgat o hârtie de cinci lei în buzunarul 
uniformei... 

— Bravo! Într-adevăr te-ai purtat ca un 
adevărat „,gentleman” — constată Simionescu, care obosise 
stenografiind interogatoriul. 

Fără să sesizeze ironia, Kisantal continuă: 

— De fapt, eu i-am dat banii cu alt scop. Mă gândeam că, 
dacă n-am să reuşesc să cobor cu geamantanu' doctorului la 
Predeal, va trebui să mai călătoresc încă o staţie sau poate chiar 
două, până voi găsi un moment prielnic. lar el, după ce a luat 
şperţu' de la mine, va închide ochii văzând că depăşesc staţia 
înscrisă pe bilet. 

— Şi până la Predeal ţi-a vizat biletul? 

— Nu. A continuat să discute cu cineva la capătul vagonului 
din spatele nostru. 

— Te rog să ni-l descrii — ceru Apostolescu. 

— Era îmbrăcat cu uniformă de ceferist şi avea petrecută pe 
după gât o geantă mare de piele, aşa cum poartă ei... 

— Nu mă interesează uniforma feroviarilor, o cunosc! Spune- 
mi cum arăta — ceru Apostolescu cu un început de nerăbdare. 

— Era un bărbat mai în vârstă, cred că avea între 40 şi 50 de 
ani, de statură mică, slab, negricios la faţă şi purta mustață. 

— Descrie-l pe bărbatul căruia i-ai furat geamantanul. 

— Era un bărbat tânăr, până în 25 de ani, brunet şi înalt, aşa 
ca mine... 

— Mai ai şi altceva de spus în susţinerea declaraţiei tale? îl 
întrerupse Apostolescu. 

— Nu. 

— Dane, dă telefon la arest şi cere să trimită după domnu’ 
Kisantal! 

Câteva minute mai târziu, când bănuitul părăsea biroul, între 


doi subofiţeri, Apostolescu atrase atenţia ultimilor: 

— Domnul va primi cameră separată, ca să poată medita în 
linişte asupra discuţiei avute cu noi! Brr... Na, că-i miezul nopţii! 
spuse obosit Simionescu, în timp ce o maşină a miliției îi ducea 
spre hotel. Şi astăzi am sărit peste masă... Cred că nu mai este 
mult şi ne vom dezobişnui de năravul ăsta vulgar ce se cheamă 
masă... 

— Ce părere ai despre „amicul nostru” Kisantal? întrebă 
Apostolescu, fără să ţină seama de monologul indignatului său 
colaborator. 

— Că este cel mai mare mincinos pe care l-am întâlnit 
vreodată... 

— lar eşti modest! îl tachină Apostolescu. 

— Sigur, unii sunt leşinaţi de foame şi alţii au chef de 
glume... indiscutabil... discutabile! 

— Dacă vrei, putem mânca. La restaurant e deschis până 
târziu. 

— A mânca la ora asta înseamnă a zice aleluia la puţinele 
ore de somn care ne-au mai rămas... Mai bine luăm puţină 
ciocolată şi o ronţăim în camerele noastre. 

— Facă-se voia ta! A zis odată un sfânt... căruia, mă scuzi, 
dar i-am uitat numele... Probabil că-i mult de atunci, că altfel, 
doar ştii, am memorie bună! 

— De unde dracu' atâta chef de bancuri la ora asta? întrebă 
Simionescu măsurându-și reprobator prietenul. 

— Asasinul e în mâna noastră şi asta mă linişteşte mai mult 
decât ar putea s-o facă două tuburi de carbaxin ingerate dintr-o 
dată — rosti Apostolescu, cu satisfacţie, în momentul în care 
maşina opri în faţa hotelului unde erau cazaţi. 

CAPITOLUL XX. SUPOZIŢIA LUI APOSTOLESCU 

A doua zi dimineaţa se aflau în cofetăria de lângă 
inspectorat şi, după un obicei statornicit de mult, îşi savurau 
cafelele fumând. 

— Şefule, trecem la problema zilei? De exemplu, cu ce scop 
l-ai izolat pe Kisantal? 

— După ce-ai plecat tu din birou, pentru a verifica dacă pe 
obiectele din geamantanul de la gară se află amprentele lui 
Kisantal, l-am luat din scurt cu banii pe care susţinea că i-a 
ascuns în Biserica Franciscanilor. După ce mi-a afirmat că poate 
să indice cu uşurinţă locul unde şi-a ţinut banii dosiţi şi că dacă 


ne deplasăm acolo îmi va arăta fără greş locul respectiv, când i- 
am cerut să-mi indice printr-o schiţă poziţia sfântului care i-a 
vegheat fondurile, s-a dezumflat... 

— El urmărea să stabilească locul ascunzătorii în prezenţa 
noastră, după ce vedea interiorul bisericii — aprobă Simionescu. 

— Exact! Şi pentru că nu-i prost, a recurs la o stratagemă. 
Invocând o criză de memorie, a cerut un răgaz de gândire. In 
realitate, el spera să iasă din dilemă cu sprijinul celor de la 
arestul preventiv. Izolându-l, i-am exclus această posibilitate. 

— Raționamentul este corect, dar nu înţeleg de ce atâta 
tevatură pentru cei 9 300 de lei? 

— Dane, dacă el reuşeşte să dovedească că a posedat suma 
pe care ne-a indicat-o înainte de a ieşi din închisoare — deci 
înainte de asasinarea Katharinei Liehn, înseamnă că înlătură 
mobilul omorului — jaful! —, deoarece, având din ce trăi, n-ar fi 
avut nici un interes să ucidă. In caz contrar, când noi dovedim 
că el nu poseda nici un fel de resurse financiare, vom produce 
justiţiei o probă suplimentară de vinovăţie. 

Simionescu îşi înclină capul aprobator şi întrebă: 

— Ce părere ai despre basmul cu geamantanul de la gară? 

— E un tip foarte ingenios. De altfel, cu îndelungata lui 
experienţă de închisoare, nici nu-i de mirare, în primul rând a 
mers pe varianta găsirii unei recipise, apoi — dovedindu-i, prin 
propriile sale amprente, că a umblat cu geamantanul înainte de 
a fi fost depus la bagajele de mână — schimbă tactica şi 
recunoaşte un furt banal, pentru care pedeapsa este 
incomparabil mai mică ca cea prevăzută în cazurile de 
omucidere. 

— Şi oare este exclus ca depoziţia lui să fie reală? N-ar fi 
pentru prima oară când am constata — contrar 
proverbului „corb la corb nu-şi scoate ochii!” — că hoţii se fură 
şi între ei! Plecând de la acest principiu, de ce n-am admite că 
Kisantal, un găinar de mâna şaptea, a avut ghinionul să fure 
valiza adevăratului criminal? 

— Dane, trebuie să recunosc că dubiul tău pare justificat. 
Mai cu seamă că, în favoarea afirmației sale mai există şi un alt 
argument: dacă victima, Katharina Liehn, a fost ucisă, jefuită şi 
abandonată în jurul orei şase seara, de ce geamantanul este 
depus la gară la ora unsprezece noaptea? Oricât aş încerca să 
mă transpun pe poziţia criminalului, nu pot pricepe logica care l- 


a guvernat! După părerea mea — de criminal, evident! —, 
avem de ales între două alternative: prima, să dispar rapid din 
oraş, indiferent în ce direcţie, şi a doua, să depun imediat 
geamantanul la „bagaje de mână”. Criminalul recurge la ultima 
alternativă, dar după cinci ore! De ce la un interval atât de 
mare?! 

Simionescu profită de faptul că fata care servea în cofetărie 
s-a apropiat de masa lor şi mai comandă două cafele. 

— Ei bine, faptul că geamantanul a fost depus atât de târziu 
la gară reprezintă un argument puternic în sprijinul declaraţiei 
lui Kisantal. Într-adevăr, există un tren accelerat care pleacă 
spre Bucureşti — în jurul orei nouă şi jumătate — şi opreşte la 
Predeal cam pe la zece seara. Dacă din momentul sosirii 
trenului la Predeal mai adăugăm o oră, pentru a reveni la gara 
Braşov, ajungem la ora unsprezece, când s-a depus 
geamantanul la bagaje de mână! Deci deosebit de faptul că în 
acest fel se explică întârzierea cu care s-a depus geamantanul, 
depoziţia lui Kisantal este, aparent, veridică! 

— Atunci ce avem cu el?! sări Simionescu, care, grăbindu-se 
să soarbă din cafeaua ce-i fusese tocmai atunci adusă, îşi 
opărise gura. 

— Am spus „aparent veridică”, deoarece există şi elemente 
care o infirmă! În primul rând, trebuie reţinute declaraţiile celor 
trei martori, vecini cu Katharina Liehn, cu privire la 
semnalmentele criminalului... 

— De când ai început să pui atâta bază pe depoziţiile 
martorilor? 

— E adevărat că sunt foarte sceptic când trebuie să uzez de 
informaţiile lor — deoarece de cele mai multe ori sunt derutante 
—, totuşi acest principiu, ca toate principiile de altfel, nu 
exclude excepţiile! Dacă n-ai să omiţi exactitatea cu care au 
furnizat datele pentru alcătuirea portretului-robot, ai să fii de 
acord că am avut şansa să găsim nişte martori pe al căror 
cuvânt se poate conta. In concluzie, nu putem trece atât de uşor 
peste asemănarea flagrantă a descrierii criminalului cu cea a lui 
Kisantal. Acum, deosebit de asemănare, trebuie să ţinem seama 
şi de faptul că întreaga declaraţie a lui Kisantal a fost astfel 
concepută încât să pară strict veridică, dar în fond ea este 
complet necontrolabilă! Când l-am întrebat cine l-a mai văzut, în 
timpul peregrinării sale de la Braşov la Predeal şi înapoi, mai 


întâi mi-a vorbit despre ţăranca din compartiment, apoi despre 
controlorul din tren, la care s-a grăbit să-i descrie uniforma ce o 
purta şi care-i comună tuturor feroviarilor noştri... 

— Stai, şefu'! Să nu exagerăm. In fond, nu-i greu să 
verificăm cine au fost controlorii de pe acceleratul Braşov- 
Bucureşti acum trei zile... 

— Ştii ce-o să se întâmple? Nici unul nu-şi va aminti de 
prezenţa lui Kisantal, iar acesta va susţine că, probabil, 
feroviarul pe care l-a văzut nu era de serviciu şi se afla numai 
întâmplător în tren. Deci ajungi tot la acelaşi numitor: traseul 
urmat de el nu poate fi controlat... 

— Şi femeia de la toaletă? 

— Tu ai văzut vreodată, la o toaletă publică o îngrijitoare cu 
părul căzând în valuri pe umeri sau cu o coafură montantă? 

— Mai lipseşte să mă întrebi dacă le-am văzut purtând rochii 
din mătase naturală şi părul platinat! Nu, recunosc că n-am 
văzut aşa ceva şi, în aceeaşi măsură, nici nu înţeleg unde vrei 
să ajungi! Toate îngrijitoarele stabilimentelor amintite poartă 
părul acoperit cu o basma, deoarece acesta este singurul mijloc 
de a-şi proteja părul de mediul înconjurător. Dacă toată lumea 
ştie asta, în mod firesc o ştie şi Kisantal. In loc să-i descrie figura 
sau veşmintele, el s-a limitat la un amănunt universal valabil: 
basmaua!... 

— Putem verifica... 

— O vom face, bineînţeles! Dar n-o să obţinem nimic. Toată 
povestea lui se bazează numai pe echivocuri, care să-i permită o 
infinitate de posibilităţi de retractare şi rectificare, în cazul în 
care l-am încolţi. 

Apostolescu făcu o pauză pentru a-şi aprinde o nouă ţigară, 
apoi, după ce sorbi din cafea, reluă: 

— S-ar putea să consideri argumentarea mea ca discutabilă 
şi eu recunosc că n-aş putea să o susţin mai bine decât am 
făcut-o până acum. Dar asta n-are nici un fel de importanţă, 
deoarece argumentul meu, de rezistenţă, este cu totul altul! 
Kisantal, în dorinţa lui de a-şi face depoziţia cât mai 
convingătoare, a comis o mare greşeală. Când i-am cerut să 
descrie persoana căreia i-a subtilizat valiza, ne-a furnizat 
propriile sale semnalmente (foarte înalt, tânăr şi brunet) 
adăugind: „... era, aşa, ca mine“. Pricepi ce-a urmărit prin asta? 

Simionescu îl privi în tăcere câteva clipe, apoi spuse: 


— Vrei să insinuezi că a dorit să creeze o confuzie atât 
printre noi cât şi printre martori? 

— Nu insinuez, ci susţin că asta a urmărit! Ştiind că s-a 
întâlnit cu câţiva vecini ai victimei, şi-a luat o măsură de 
precauţie pentru eventualitatea unei confruntări cu ei. Atunci 
când martorii vor recunoaşte în persoana lui pe vizitatorul 
victimei, Katharina Liehn, el se va apăra susținând că se face o 
confuzie datorită unei asemănări întâmplătoare. 

Simionescu îşi clătină capul cu nehotărâre, apoi spuse: 

— S-ar putea să ai dreptate, totuşi, deocamdată, această 
afirmaţie nu valorează mai mult ca oricare altă prezumpţie. 

— Dane, e adevărat că toate afirmaţiile mele sunt bazate în 
special pe fler, care, nematerializat prin probe, nu poate egala 
valoarea unui ou stricat. Să ştii încă că la geneza ipotezei 
enunțate a stat ceea ce aş putea numi o greşeală grosolană a 
lui Kisantal. Noi ştim că asasinul, contrar calităţii declinate 
victimei din strada Aninoasa, nu era medic. Dovada rezultând 
din remarca martorei Meşteru, vecina victimei, cu privire la felul 
cum a tratat acesta zgârietura de la mâna Katharinei Liehn. Ei 
bine! În aceste condiţii, în care criminalul din tren nu era medic, 
de ce şi-a declinat această calitate în faţa primului venit, 
Kisantal? Ba, mai mult! A declarat în continuare că a fost să-şi 
viziteze o mătuşă. Oare să fi fost chiar atât de idiot acest 
criminal încât să nu-şi fi dat seama că bărbatul cu care a băut s- 
ar putea transforma într-un martor de îndată ce miliția îi va 
difuza semnalmentele? Dacă adaugi la această ciudăţenie faptul 
că asasinul ştia mai bine ca oricine sub ce formă s-a prezentat 
victimei, vei fi edificat! 

— De, şefu', ce să spun?... Să fiu al naibii dacă n-ai dreptate! 
aprobă Simionescu, de data asta fără reţineri. 

— Din păcate nu pe tine trebuie să te conving, ci pe 
procuror... şi pentru asta avem nevoie de probe — spuse 
îngândurat Apostolescu privindu-şi ceasul. 

Simionescu înţelese aluzia şi chemă picoliţa pentru a-i plăti. 

În timp ce mergeau spre inspectorat, Simionescu întrebă: 

— De ce nu i-ai pomenit lui Kisantal despre dublul asasinat 
de la Sibiu? 

— Pentru a dovedi o omucidere petrecută cu mai bine de 
două luni în urmă, ne trebuie un răgaz pe care nici un procuror 
n-o să fie dispus să ni-l acorde. Spre deosebire de victimele de 


la Sibiu, cazul Liehn este încă „cald” şi deci mai uşor de imputat. 
Abia după ce vom produce probele de incriminare pentru acest 
caz, şi deci criminalul se va afla la dispoziţia noastră, trecem la 
cel anterior. 

— Of! Şi procurorii ăştia... parcă sunt aliaţi cu criminalii, nu 
cu noi! spuse cu necaz Simionescu. 

— Nu, Dane, n-ai dreptate! Prezenţa lor, deşi, prin aviditatea 
lor după probe, ne obligă să punem partea formală înaintea 
celor tehnice, reprezintă un stimulent pentru anchetator, 
deoarece îl obligă să deschidă bine ochii şi să se mişte repede. 
Cu toate că unii dintre ei sunt excesiv de meticuloşi, totuşi, 
trebuie să recunoaştem că fără controlul efectuat de ei s-ar 
putea ajunge la aspecte cu mult mai neplăcute decât cele 
izvorâte din nemulţumirea noastră... Mă refer la incriminări 
gratuite şi reţineri abuzive! 

CAPITOLUL XXI. INVESTIGAŢII 

— Dane — începu Apostolescu de îndată ce intrară în birou 
—, ia dă tu „un pic” telefon la arest şi cere să ni-l trimită „niţel” 
sus pe domnul Kisantal! 

Simionescu se conformă cererii şi, câteva minute mai târziu, 
presupusul criminal, încadrat de doi subofiteri, intră în birou. 

Apostolescu îi rugă pe subofiţeri să aştepte pe culoar. 

In timp ce Kisantal lua loc pe scaunul oferit de Apostolescu, 
acesta îi examină cu atenţie fizionomia şi ajunse la concluzia că 
patul oferit la arest nu i-a afectat în mod vizibil moralul. Ba, mai 
mult, nu părea nici barem resemnat. Era pur şi simplu calm şi 
stăpân pe el. 

— Aş vrea să continuăm discuţia începută azi-noapte — 
începu Apostolescu. 

— Vă stau la dispoziţie — se oferi el cu bunăvoință. 

— Să ştii că am stat de vorbă cu îngrijitoarea toaletei din 
gară şi, cu toate că i-am arătat şi fotografia ta, nu şi-a amintit să 
te fi văzut pe acolo acum două nopţi — blufă Apostolescu. De ce 
ne-ai indus în eroare? 

— Probabil că aţi discutat cu femeia din celălalt schimb — 
tatonă el. 

— Am discutat cu femeia care a lucrat în noaptea de luni 
spre marţi, adică cu cea care ar fi trebuit să te vadă. 

— Ce vină am eu dacă îngrijitoarea toaletei are memoria 
scurtă? — răspunse el netulburat. 


— Şi dacă am să-ţi mai spun că s-a discutat, prin telefon, cu 
cei doi controlori ai trenului accelerat Bucureşti-Braşov şi nici 
unul dintre ei nu şi-a amintit de tine, ce-ai să mai spui? 

— Câţi călători sunt într-un tren... 

— Mai întâi ca nu toţi călătorii dau bacşiş controlorilor şi apoi 
este greu să nu remarci prezenţa a doi călători care depăşesc 
185 de centimetri. Deci controlorul de care ne-ai vorbit trebuia 
să-şi amintească de tine şi de cel căruia i-ai furat valiza, nu? 

— Eu nu pot decât să vă repet că totul s-a petrecut aşa cum 
v-am declarat. Dacă spuneţi că nici unul dintre controlori nu şi-a 
amintit de mine, înseamnă că cel cu care am stat eu de vorbă 
nu era de serviciu... în fond, ce vină am eu că nu l-aţi putut găsi 
pe cel care m-a văzut şi care nu se poate să nu-şi amintească de 
mine — răspunse el ridicându-și umerii, într-un gest care 
demonstra că el a făcut tot posibilul pentru a clarifica lucrurile. 

Apostolescu aruncă o privire semnificativă lui Simionescu, 
care, lăsându-și pleoapele să cadă uşor, îi răspunse în acelaşi 
mod: „în regulă, şefu', ai avut dreptate”. 

— Bine, să trecem peste asta — spuse Apostolescu, 
satisfăcut că stratagema sa eliminase pierderea unui timp 
preţios pentru depistarea unor martori inexistenţi. Te rog să-mi 
spui ce-ai făcut răsalaltăieri, adică luni 11 decembrie, începând 
cu ora două după-amiaza? 

Kisantal se gândi puţin, apoi răspunse scurt şi precis: 

— La ora două am luat masa la Cabana Schiorilor. După ce- 
am terminat de mâncat, m-am dus la mine în cameră şi m-am 
culcat. Când m-am trezit din somn era trecut de patru. După ce 
m-am îmbrăcat, am plecat spre Braşov. La ora cinci am ajuns la 
restaurantu’ „Postăvaru”, unde m-am aşezat la o masă, în 
braserie, şi am întrebat de chelneru' Nedelescu. Spunându-mi- 
se că şi-a terminat tura şi a plecat, am cerut ceva de mâncare şi 
am băut bere până la ora şase fără ceva, când am părăsit 
localu' şi m-am dus la Nedelescu acasă... 

— Un moment. Ce treabă aveai cu acest Nedelescu? 

— Este o cunoştinţă mai veche de-a mea şi, întâlnindu-l 
acum câteva zile, mi-a spus că ar dori să cumpere nişte aur 
pentru a-i face un inel soţiei sale... 

— Deci te-ai dus să-i oferi spre cumpărare nişte aur? 

— Da. 

— De unde aveai aur de vânzare? 


— N-aveam nici un fel de aur, dar m-am gândit că aş putea 
să-l păcălesc cerându-i un avans, în scopul de a scoate obiectul 
de la o persoană unde-l lăsasem amanet. 

— Deci te-ai dus la el acasă? 

— Da. 

— Pe ce stradă locuieşte? 

— Stă pe strada Rahova la număru.... 

— De unde-i cunoştea! adresa? 

— El mi-a dat-o, spunându-mi că, dacă nu-l găsesc 
la „,„Postăvaru'“, să mă duc la el acasă. 

— Continuă. 

— M-am dus la el, dar nu era acasă. Soţia lui mi-a spus că 
încă nu s-a înapoiat şi m-a sfătuit să-l caut la restaurantu' 
„Prahova”, deoarece 'ntotdeauna se opreşte acolo când vine 
spre casă. l-am ascultat sfatul şi m-am dus să-l caut unde m-a 
trimis, dar nu era acolo. Crezând că totuşi poate să vină, am mai 
rămas vreo jumătate de oră acolo şi l-am aşteptat bând o bere, 
dar, văzând că nu mai apare, mi-am spus că poate s-a dus 
direct acasă şi am pornit din nou spre locuinţa sa... 

— Un moment! La ce oră i-ai făcut prima vizită? 

— Păi, cât am făcut de la „Postăvaru” până la el acasă, cred 
că vreo zece minute, asta înseamnă că la ora şase am fost la el. 

— Şi a doua vizită, după ce l-ai căutat şi la restaurantul 
„Prahova”? 

— Jumătate de oră mai târziu, adică la şase jumătate. 

— De unde ştii atât de bine cât era ceasul? 

— Pentru că, atunci când am părăsit restaurantu' 
„Postăvaru”, un consumator din local m-a rugat să-i spun cât 
este ora. Era ora şase fără zece minute. 

— Continuă. Deci ai plecat din nou spre locuinţa lui 
Nedelescu. 

— Când am ajuns pentru a doua oară la el şi am văzut că tot 
nu s-a înapoiat acasă, mi-am spus că ar putea să fie la 
restaurantul din gară şi am plecat acolo. După ce-am ajuns în 
restaurant şi am văzut că nu era nici acolo, am început să mă 
plimb prin gară pentru a căuta o fată să mă distrez. In timp ce 
umblam prin gară, l-am văzut pe domnu' acela căruia i-am luat 
geamantanu', restu-l cunoaşteţi... 

— Ce-ai făcut după ce-ai depus geamantanul la bagaje de 
mână? 


— Pentru că era prea târziu ca să mă mai întorc la Cabana 
Schiorilor şi n-aveam unde dormi, m-am dus din nou la 
Nedelescu acasă. Încă nu se înapoiase când am ajuns la el, dar 
a venit foarte curând şi am dormit peste noapte acolo. 

— l-ai vândut ceva? 

— Nu. 

— Mai ai ceva de adăugat pentru a-ţi susţine alibiul? 

— Deocamdată nu-mi amintesc. În orice caz, tot ce v-am 
spus corespunde cu adevăru'... Doar ştiu că dumneavoastră veţi 
verifica tot ce-am declarat. 

Apostolescu îi făcu un semn lui Simionescu şi acesta se 
ridică şi-i chemă pe subofiţerii care aşteptau pe culoar. 

— Chemăm persoanele care l-au văzut intrând în locuinţa 
victimei pentru confruntare? întrebă Simionescu după plecarea 
lui Kisantal. 

— Nu. Mai avem timp. Mergem să discutăm cu chelnerul. 

Fură inspirați când se duseră mai întâi la restaurantul 
„Postăvarul”. Nedelescu era de serviciu. Făcură cunoştinţă cu el 
în biroul responsabilului localului. Era un bărbat de statură 
mijlocie, cu figura rotundă, cu o chelie impecabilă. După ce 
Apostolescu îi spuse ce doreşte, chelnerul începu să relateze: 

— Pe domnul Kisantal l-am cunoscut prin anii 1962—1963, 
când a venit la restaurantul „Postăvarul”, unde fac serviciul şi 
acum, şi a chefuit câteva zile la rând. De atunci nu l-am mai 
văzut până luna trecută, când a început din nou să vină în 
restaurant. În ziua de 9 decembrie, deoarece nu prea aveam 
clienţi în local, am stat de vorbă mai mult ca de obicei. Cu 
această ocazie mi-a povestit că este barman la un local din 
Predeal şi, stând cam rău cu gestiunea, ar vrea să vândă un 
ceas de aur. l-am spus că vreau să-l văd şi, dacă-mi convine, am 
să-l cumpăr, deoarece intenţionam, oricum, să-i fac cadou soţiei 
mele un inel. Ştiţi — explică el — pentru un bijutier nu-i o 
problemă să transforme capacele unui ceas într-un inel. Nu? 

Apostolescu dădu aprobator din cap şi-l rugă să-şi continue 
relatarea. 

— Sâmbătă, 11 decembrie, am terminat serviciul pe la ora 
patru după-amiaza şi în drum spre casă m-am întâlnit cu nişte 
prieteni de-ai mei şi ne-am dus să ne cinstim. Dar până la urmă 
ne-am încurcat şi am ajuns acasă târziu, cred că era aproape 
unsprezece noaptea. 


— Când am intrat în casă, soţia mea mi-a spus că sunt 
aşteptat înăuntru de un domn care m-a căutat toată după- 
amiaza. În bucătărie, l-am văzut pe domnul Kisantal stând pe un 
scaun şi ţinând între picioare o servietă. Mi-a spus că atunci 
venise şi el, dar m-a mai căutat de două ori, odată pe la ora 
şase şi încă o dată pe la şase şi jumătate. După ce l-am întrebat 
ce doreşte, mi-a spus că a venit să-mi aducă ceasul despre care 
discutasem, dar, negăsindu-mă acasă, a vândut o parte din 
capace unei ospătare de la restaurantul „Postăvarul”, iar restul 
l-a lăsat la un prieten de-al lui şi, dacă mă interesează, poate să 
mi-l aducă a doua zi la restaurant. l-am răspuns că nu mă mai 
interesează, deoarece mi-am cheltuit banii la cheful pe care-l 
făcusem. Atunci el mi-a explicat că nu mai are nici un tren spre 
Predeal şi, întrucât a doua zi tot avea treabă în Braşov, m-a 
rugat să-l las să doarmă la mine. M-am jenat să-l refuz şi am 
acceptat să rămână peste noapte la noi. După ce soţia mea ne-a 
servit ceva de mâncare, m-am culcat cu el în acelaşi pat. A doua 
zi am plecat împreună de acasă. Când am ajuns în bulevardul 
Republicii, ne-am despărţit. Eu m-am dus spre serviciu, iar el a 
zis că are puţină treabă la „Gospodina”. De atunci nu l-am mai 
văzut — îşi termină Nedelescu relatarea. 

— Domnule Nedelescu, vă rog să faceţi un efort de memorie 
şi să precizaţi ora exactă când aţi ajuns acasă — ceru 
Apostolescu. 

— Tot ce pot să vă spun este că gaşca s-a spart atunci când 
unul dintre noi a spus că e aproape ora unsprezece şi, dacă nu 
se duce repede acasă, îl mănâncă nevastă-sa. E adevărat că 
restaurantul la care am fost nu-i departe de locuinţa mea, dar, 
băut cum eram, nu ştiu dacă am venit direct acasă sau am mai 
zăbovit pe străzi pentru a mă mai aerisi. 

— Am dori să stăm de vorbă şi cu soţia dumneavoastră. 
Credeţi că la ora asta e acasă? 

Martorul confirmă şi anchetatorii, după ce-şi luară rămas bun 
de la el, părăsiră localul. Femeia care le deschise uşa, deşi 
părea să fi depăşit 45 de ani, probabil că în realitate era mai 
tânără cu cinci ani. Avea figura unui om blazat şi consumat 
prematur de muncă. 

Apostolescu îi explică ce doreşte şi soţia lui Nedelescu 
începu să relateze: 

— Într-adevăr, domnul a cărui fotografie mi-aţi arătat-o a 


dormit la noi în noaptea de luni spre marţi... Şi, vă rog să mă 
credeţi, n-a fost deloc uşor să mă culc cu copiii în bucătărie, 
pentru a-l lăsa pe domnul acela să doarmă în patul meu... Dar 
ce puteam să fac?... Aştia sunt prietenii soţului meu... Dau 
buzna peste oameni, fără pic de ruşine — spuse ea cu silă şi 


dezaprobare. 
— Vă rog să-mi spuneţi tot ce ştiţi, de când a venit prima 
oară şi până a plecat a doua zi — o readuse Apostolescu pe 


făgaşul care-l interesa. 

— A venit la ora şase seara şi a cerut să vorbească cu soţul 
meu. l-am răspuns că n-a venit încă acasă şi nu-i exclus să se fi 
oprit, aşa cum îi e obiceiul, cu vreunul dintre beţivanii lui la 
restaurantul „Prahova”. Atunci el mi-a spus că se duce să-l 
caute acolo, dar, puţin mai târziu, adică pe la şase jumătate, s-a 
înapoiat şi mi-a spus că nu l-a găsit. Când a venit a doua oară 
înapoi, mi-a povestit că este barman la Predeal şi trebuie 
neapărat să vorbească cu soţul meu, fără să precizeze ce 
anume. După aceea mi-a spus că el mai are puţină treabă prin 
oraş şi că va reveni mai târziu. După câteva ore, adică la ora 
unsprezece, a revenit şi, pentru că soţul meu încă nu se 
înapoiase, l-am poftit să aştepte în bucătărie, care la noi, 
datorită lipsei de spaţiu, ţine loc şi de sufragerie. Când a venit 
soţul meu, le-am servit ceva de mâncare la amândoi, apoi, aşa 
cum v-am mai spus, ei s-au culcat în casă, iar eu în bucătărie. 
Asta-i tot ce ştiu. 

— Doamnă Nedelescu, vă rog să ne mai daţi câteva lămuriri. 

— Vă ascult. 

— Când domnul Kisantal a venit la dumneavoastră prima 
oară avea la dânsul vreo servietă? 

— Da. Tot timpul a avut cu el o servietă maro. 

— Dacă aţi vedea-o, credeţi că aţi putea s-o recunoaşteţi? 

— Cred că da. 

—  Spuneaţi că după ce domnul Kisantal a venit la 
dumneavoastră ultima oară, când l-aţi poftit în bucătărie, s-a 
mai scurs un anumit timp până a venit şi domnul Nedelescu 
acasă. Vă rog să precizaţi, la ce interval de timp a sosit şi soţul 
dumneavoastră acasă? 

— Cred că după o oră sau chiar o oră şi ceva. 

— Perfect. Vă rog să-mi mai spuneţi, cum se face că aţi 
reţinut atât de bine orele la care v-a vizitat domnul Kisantal? 


— Păi l-am întrebat eu, deoarece ceasul nostru e stricat şi 
voiam să mă orientez asupra întârzierii soţului meu. 

— Vă mulţumesc, doamnă. La revedere. 

— Ce părere ai, Dane? 

— Că i s-a cam ferfeniţit alibiul. 

— După părerea mea, lucrul cel mai ambarasant este 
provocat de decalajul de timp între invitarea lui Kisantal în 
locuinţa martorilor şi sosirea lui Nedelescu acasă. Dacă 
Nedelescu s-a înapoiat acasă pe la unsprezece, iar Kisantal l-a 
aşteptat o oră... 

— Înseamnă că a fost la ei la ora zece... 

— Exact! Şi atunci cum a putut să predea valiza la bagaje de 
mână la ora unsprezece? 

— Să nu uităm că Nedelescu, după propria-i declaraţie, a 
venit cam cuculică acasă... aşa că ora unsprezece putea, la fel 
de bine, să fie şi douăsprezece! 

— De acord. Dar cum e cu servieta? Dacă a furat-o din tren, 
în acelaşi timp cu valiza, adică în jurul orei zece—zece şi 
jumătate, cum de-a avut-o la el la ora şase, când a făcut prima 
vizită la Nedelescu acasă? Probabil că nouă ne scapă ceva... — 
zise gânditor Apostolescu. 

— Faptul că a avut servieta Katharinei Liehn cu mult înainte 
de a se fi putut întoarce de la Predeal cu valiza pe care a pretins 
că a furat-o în tren dovedeşte că declaraţia lui este gratuită... 

— Dane — îl întrerupse cu duritate Apostolescu, — vrei să 
mă convingi că s-a aflat în posesia geamantanului cu multe ore 
înainte de ora zece şi jumătate?! Nu-ţi mai pierde timpul! Asta o 
ştim deja! Pe mine mă preocupă altceva... Nu pot să înţeleg 
unde a stat geamantanul din momentul în care criminalul a 
părăsit casa victimei, adică şase—şase şi jumătate, şi cel în care 
el a fost depus la gară, adică aproximativ ora unsprezece! 
Pricepi? 

— Pricep, dar nu ştiu! se răţoi îmbufnat Simionescu. 

— Ai vreo propunere? 

— Da. S-o căutăm pe ospătăriţa căreia, conform declaraţiei 
lui Nedelescu, Kisantal i-ar fi vândut o parte dintr-un capac de 
aur... 

— ... Şi după aceea să vedem cu cine a avut de discutat, a 
doua zi după crimă, la „„Gospodina”? 

— Întocmai — răspunse Simionescu, în timp ce privea cu 


suspiciune zâmbetul care începuse să se contureze, ca un 
evantai, în extremităţile ochilor lui Apostolescu, spre tâmple. 

— În regulă. Sunt de acord cu sugestia ta... Mergem la gară! 

Simionescu îl privi un moment surprins, încercând să-i 
ghicească gândurile, apoi realiză ideea superiorului său şi spuse: 

— Ai dreptate. Tot acolo trebuie să găsim explicaţia care 
lipseşte... 

CAPITOLUL XXII. CHEIA PARADOXULUI 

În timp ce se angajau pe peronul care ducea la bagaje de 
mână, Simionescu spuse: 

— Ar mai fi o posibilitate, şefu'... A avut un complice care a 
depus geamantanul în locul lui, pentru a-i asigura astfel un alibi. 

— Dacă ar fi avut, într-adevăr, un complice, nu mai avea 
nevoie să depună geamantanul la gară şi să-şi asume un risc în 
plus — replică Apostolescu clătinându-și capul. 

Când intrară în depozitul de bagaje, fură întâmpinați de o 
femeie voinică, de aproximativ 40 de ani, îmbrăcată într-un 
halat albastru. 

Anchetatorii se recomandară şi aflară că stau de vorbă cu 
Angela Sorescu, unul din cei trei lucrători care răspundeau, pe 
schimburi, de depozitul de bagaje. 

— Probabil că sunteţi la curent cu faptul că un hoţ s-a folosit 
de depozitul dumneavoastră pentru a ascunde o valiză cu 
obiecte jefuite? începu Apostolescu. 

— Da, am aflat... 

— Rugămintea noastră este să ne spuneţi dacă, pe baza 
unei adeverinţe eliberate de depozitul dumneavoastră, s-ar 
putea stabili ora aproximativă a depunerii unui colet? 

— Da, sigur că se poate. Mai întâi, trebuie văzut care dintre 
lucrătorii noştri a primit coletul, astfel stabilindu-se schimbul, 
apoi, ţinându-se seama de seria adeverinţelor eliberate de 
schimbul respectiv, se pot aprecia chiar şi orele de primire. 

— Ne-aţi ajuta foarte mult dacă aţi reuşi să delimitaţi ora la 
care s-a depus coletul care ne interesează — zise Apostolescu, 
scoțând adeverinţa respectivă din portofel şi înmânând-o 
funcţionarei. 

— Aceasta o luă, se uită la serie şi spuse: 

— Mai întâi, această adeverinţă este detaşată din carnetul 
lui lacobescu, care preia schimbul după mine, la ora zece seara. 
Acum, pentru a putea aprecia şi mai bine ora depunerii 


coletului, trebuie să vedem la ce serie s-a oprit colegul meu în 
ziua anterioară... 

— Ştiţi, fiecare dintre noi are un carnet de adeverinţe 
personal şi la sfârșitul schimbului trebuie să predea banii 
încasaţi pe un borderou, unde înregistrează şi seria la care s-a 
oprit. 

Apostolescu dădu aprobator din cap. 

— Am să vă rog să mă aşteptaţi câteva minute, până mă duc 
la casierie să văd cu ce serie a început colegul meu eliberarea 
adeverinţelor în ziua care vă interesează. 

— Duceţi-vă liniştită, în afară de noi alţi hoţi n-au ce să mai 
caute aici — glumi Simionescu, când văzu că se codeşte. 

Femeia zâmbi şi porni spre uşă cu ochii pe adeverinţă. 

— Dumnezeule! exclamă ea, retrăgându-și mina de pe 
clanţa uşii şi întorcându-se cu faţa spre anchetatori: Ce proastă 
sunt! Eu am eliberat această adeverinţă!... Acum îmi amintesc... 

— Vă rog să-mi relataţi tot ce ştiţi cu privire la primirea 
coletului — ceru Apostolescu calm. 

Funcţionara începu să relateze: 

— Tura mea obişnuită este între orele 8 dimineaţa şi 10 
seara... Ştiţi, lucrăm câte 12 ore şi avem o zi liberă — explică 
ea. În ziua de 11 decembrie, având o problemă personală, l-am 
rugat pe colegul meu, lacobescu, să preia schimbul mai 
devreme... Ştiţi — explică ea pe un ton de scuză, — colectivul 
nostru se înţelege foarte bine şi când e cazul ne ajutăm... 

Apostolescu dădu aprobator din cap şi o rugă să continue 
relatarea. 

— Puțin înainte de ora şapte seara, când a venit lacobescu, 
m-am dus la casierie şi am predat banii încasaţi şi carnetul cu 
adeverinţe nefolosite. Când m-am întors, lacobescu s-a dus în 
spatele magaziei să-şi ia halatul din dulap. Nici n-a apucat 
colegul meu să ajungă în spatele depozitului şi la ghişeu s-a 
prezentat un domn, care mi-a întins o valiză. Eu l-am rugat să 
mai aştepte puţin, până vine colegul meu, deoarece am ieşit din 
schimb şi mi-am predat carnetul de adeverinte. El însă a insistat 
să-i primesc valiza mai repede, pentru că a venit cu un 
taximetru şi se grăbeşte. Atunci, pentru a-l servi, l-am întrebat 
pe lacobescu dacă îmi dă voie să eliberez o adeverinţă din 
carnetul lui. Colegul meu a fost de acord şi astfel această 
adeverinţă a fost completată de mine. 


— Sunteţi sigură? vru să ştie Apostolescu. 

— Nu există nici o îndoială. Acest 575, care reprezintă 
numărul bagajului, a fost scris de mine. Dacă nu mă credeţi, 
puteţi verifica la casierie seria adeverinţelor cu care a început 
colegul meu să lucreze în seara zilei de 11 decembrie. 

— E în ordine. Vă rog să continuaţi — o invită Apostolescu. 

— Când am dat adeverinţa depunătorului, i-am spus că taxa 
este de 1 leu, dar el mi-a răspuns că n-are bani mărunți şi mi-a 
dat o bancnotă de 5 lei. L-am rugat s-o schimbe undeva, că eu 
mi-am predat monetarul şi n-am de unde-i da restul. El a zis că 
n-are timp şi, luând adeverinţa, a plecat. După plecarea 
cetăţeanului, a venit lacobescu şi i-am explicat ce s-a întâmplat, 
apoi am plecat. În drum spre ieşire, l-am văzut din nou pe 
cetăţeanu' care spunea că este grăbit. De astă dată nu mai era 
deloc zorit, din contră, se plimba agale prin faţa frizeriei. 

— Vă rog să precizaţi ora când v-a lăsat coletul. 

— Între şapte şi cinci—şapte şi zece minute. 

— Când l-aţi văzut în faţa frizeriei? 

— De îndată ce-am plecat din depozit, adică între şapte şi 
zece—şapte şi un sfert. 

— Aţi putea să-l descrieţi pe depunătorul coletului 575? 

— Da, cu oarecare aproximaţie. Era un bărbat tânăr, înalt şi 
arătos. 

— Mai reţineţi cum era îmbrăcat? 

— Da, avea o scurtă din fâș de culoare închisă, cred că era 
maro, şi în picioare purta ghete de ski. 

— Aţi mai observat şi altceva la el? insistă Apostolescu. De 
exemplu, dacă avea vreun pachet cu el? 

— Nu, n-am remarcat nici un pachet, în schimb avea o 
servietă mare de culoare maro. 

— Dacă l-aţi mai vedea, credeţi că aţi putea să-l 
recunoaşteţi? 

— Cred că da. 

— Ne-aţi ajutat mai mult decât vă închipuiţi. Vă mulţumim. 

— Of! suspină satisfăcut Simionescu, în timp ce mergeau 
spre ieşirea gării. 

— Of! răspunse pe acelaşi ton Apostolescu. 

După ce se suiră în maşina miliției, Apostolescu îşi consultă 
amicul: 

— E ora trei, mergem la restaurant? 


— Deşi nu sunt de acord să luăm masa, deoarece în ultimul 
timp am renunţat la acest obicei fără sens, nu vreau să-mi supăr 
şeful. 

— Du-ne te rog la restaurantul „Postăvarul” — ceru 
Apostolescu şoferului, apoi, întorcându-se spre Simionescu, 
continuă, cu nevinovăție. 

— N-aş vrea să spui, cândva, că ai avut un şef care te-a 
terorizat. În afara orelor de serviciu, eşti liber să faci ce vrei... 

— Există astfel de ore? 

Apostolescu îl privi amuzat, apoi, ridicând din umeri, 
răspunse: 

— Sincer vorbind, nici eu n-am aflat încă... Apropo, ca să fie 
clar — continuă el impasiv, — n-am spus că mergem la 
„Postăvarul” să mâncăm, ci s-o audiem pe ospătăriţa la care, 
după unii martori, Kisantal i-ar fi vândut un capac de ceas din 
aur. 

CAPITOLUL XXIII. CEASURILE DE AUR 

După ce Nedelescu le servi nişte fripturi excelente — cum, 
probabil, numai cei care sunt prieteni cu chelnerii pot mânca —, 
se limitară numai la câte o sticlă de bere, deoarece ziua lor de 
muncă încă nu era terminată. 

Când chemară chelnerul pentru achitarea notei de plată, 
Apostolescu întrebă: 

— Domnule Nedelescu, ai aflat cumva, întâmplător, cine este 
salariata care a cumpărat de la Kisantal capacele de aur? 

— Mărturisesc că, după ce-am discutat cu dumneavoastră, 
am fost şi eu curios să ştiu cu cine tratase oaspetele meu. 
Întrucât avem o singură femeie ospătar, m-am adresat ei. Dar, 
nu ea le-a cumpărat, ci, din câte auzise de la un coleg, o altă 
fată, care lucrează la „Gospodina”. 

— Colega dumneavoastră mai este aici? 

— Nu, şi-a terminat tura la ora două. 

— V-a spus cine anume de la „Gospodina” a cumpărat 
ceasul? 

— Da, Ana Palescu. 

Anchetatorii mulţumiră şi plecară spre magazinul alăturat 
restaurantului „Postăvarul”. 

— Am dori să discutăm cu Ana Palescu — se adresă 
Apostolescu casierei de la „Gospodina”. 

Fără să-şi ridice privirea de la bancnotele soioase pe care le 


număra, strigă peste umăr: 

— Ani!... Te caută cineva. 

Aproape imediat irupse din dosul unei uşi o fetişcană, până 
în 18 ani, cu faţa roşie şi părul blond. 

Căută câte va clipe cu privirea la cei prezenţi şi, probabil 
nemulțumită că nu vede nici o cunoştinţă, se adresă casierei: 

— Cine mă caută, lulişca? 

— Noi vă căutăm — interveni Apostolescu. Am dori să stăm 
puţin de vorbă cu dumneata. 

— Dar ce treabă aveţi cu mine?... 

— Suntem de la miliţie — şopti confidenţial detectivul. 

— Vai, dar ce s-a întâmplat?! 

— Unde putem discuta? 

— Veniţi pe aici — spuse ea speriată şi îi conduse într-o 
încăpere alăturată, unde se afla un mic birou şi, pe lângă pereţi, 
nişte dulapuri metalice. 

După toate probabilitățile se aflau în biroul responsabilului 
unităţii. 

— la spune-mi, Ani — începu familiar Apostolescu —, îl 
cunoşti pe domnul ăsta? 

Fata luă fotografia înmânată de anchetator şi, după ce o 
privi, răspunse intrigată: 

— Da, îl cunosc! Dar ce s-a întâmplat? 

— Ţi-a vândut un ceas de aur, aşa-i? 

— Nu, numai un capac... Dar ce-i de furat? 

— la povesteşte-ne cum l-ai cunoscut pe bărbatul care ţi-a 
vândut capacul? 

— În după-amiaza zilei de 9 decembrie a intrat în unitatea 
noastră domnul din fotografie şi mi-a spus că l-a trimis domnul 
Nedelescu să ne vândă aur. Când l-am întrebat ce fel de aur, 
dânsul mi-a arătat un capac de ceas şi a zis că vrea 50 de lei pe 
gram. Cum nu costa prea mult şi eu tot doream să-mi fac un 
inel, am vrut să-l iau, dar colega mea, Maria, care a asistat la 
discuţie, mi-a spus în ungureşte să fiu atentă, să nu cumpăr o 
tinichea. Atunci el mi-a spus, tot în limba maghiară, că pot să-l 
iau fără frică, că e aur marcat. După ce am rugat-o pe colega 
mea să-mi ţină locul, am plecat cu domnul din fotografie la un 
atelier de bijuterii şi am cântărit capacul. Avea 11 grame şi i-am 
dat pentru el 550 de lei. Apoi eu m-am întors la unitate, iar ela 
plecat pe bulevard în sus. 


— Din ziua când ai cumpărat ceasul, te-ai mai văzut cu el? 

— Da, trei zile mai târziu, adică marţi după-amiază, când a 
mai vândut două ceasuri de aur la colegele mele. După aceea 
nu l-am mai văzut... 

— Cum se numesc colegele care ţi-au urmat exemplul? 

— lulia Grigorescu şi Veta Haralambie. 

— Sunt în unitate acum? 

— Da. lulia este doamna de la casă, iar Veta lucrează în 
laborator. Vreţi să mă duc să le chem? întrebă ea, grăbită să 
scape mai repede. 

— Mai întâi, am vrea să ştim unde se află capacul pe care l- 
aţi cumpărat? 

— La mine acasă! 

— O să trebuiască să ţi-l luăm... 

— De ce să mi-l luaţi? Eu l-am plătit... 

— Legea îţi dă dreptul să ceri, inculpatului, restituirea sumei 
plătite. Acum dă fuga şi adu-o şi pe Veta aici! 

— Dane — zise Apostolescu când rămaseră singuri, — pentru 
a elimina pierderile de timp, pe măsură ce eu audiez, tu le 
conduci cu maşina noastră acasă şi ridici corpurile delicte, în 
schimbul unei adeverinţe. E clar? 

Simionescu răspunse afirmativ. 

La ora şase seara, când părăsiră magazinul „,Gospodina”, 
aveau asupra lor carcasele complete a două ceasuri de buzunar 
din aur şi un capac solitar, care n-avea nici o legătură cu 
celelalte două. 

— Şefu' — zise Simionescu, în timp ce maşina alerga spre 
inspectorat, — ce părere ai despre bucata de capac vândută în 
ziua de 9 decembrie? 

— Ţinând seama de sculpturile care le are partea exterioară, 
cred că reprezintă ultimele vestigii ale ceasului jefuit familiei 
lakocs. 

CAPITOLUL XXIV. CONFRUNTĂRI 

A doua zi dimineaţa, cei doi anchetatori se aflau în biroul 
maiorului Bogaliu şi-i explicau rezultatul investigaţiilor din ziua 
precedentă. 

După ce maiorul aprecia probele de incriminare ca 
concludente, Apostolescu îi rugă să-i găsească trei sau patru 
bărbaţi care să corespundă oarecum cu semnalmentele 
presupusului criminal (înălţime şi culoarea părului). 


— Doriţi să facă parte din efectivele miliției? întrebă Bogaliu. 

— Nici într-un caz! Cu un avocat bun, ne-ar putea recuza 
proba. Trebuie să fie nişte cetăţeni luaţi la întâmplare, de la 
vreo instituţie sau întreprindere locală. 

— Se face — îl asigură maiorul. Şi încă ceva, dacă se poate, 
aş vrea ca martorii să fie îmbrăcaţi ca şi Kisantal, cu haine sport 
şi în picioare cu bocanci de ski. 

— E în regulă. Când doriţi să-i aveţi? 

— De dumneavoastră depinde. Eu aş vrea să terminăm cât 
mai repede posibil. 

— La ora zece vor fi la dispoziţia dumneavoastră — îl asigură 
maiorul. 

— Dane, ştii ce-ai de făcut? întrebă Apostolescu ieşind din 
biroul lui Bogaliu. 

— Să-i aduc aici, până la ora zece, pe nepotul şi vecinii 
victimei Katharina Liehn. 

— Nu la zece, ci la nouă jumătate, deoarece mai am o treabă 
cu ei. 

La ora nouă şi jumătate, în biroul anchetatorilor se aflau încă 
cinci persoane: Gustav Waltermann, nepotul victimei, loana 
Meşteru şi soţii Galiceanu, vecinii femeii ucise, precum şi Angela 
Sorescu, funcţionara de la gară. 

— V-am chemat pentru a vă ruga să ne ajutaţi la 
identificarea persoanei pe care aţi văzut-o intrând la victima 
Katharina Liehn atât sâmbătă după-amiaza cât şi în ziua uciderii 
ei. Bănuitul se va afla într-un grup cu alţi bărbaţi, de aceeaşi 
talie, şi vă revine sarcina de a ne indica care dintre ei este 
persoana la care v-aţi referit în declaraţiile dumneavoastră. 
Menţionez, de asemenea, că nu este exclusă nici posibilitatea ca 
bărbatul care a vizitat-o pe victimă să nu se afle în grupul 
prezentat. Din cele spuse acum, vă rog să reţineţi că 
recunoaşterea  presupusului criminal este întru totul la 
latitudinea dumneavoastră. Dacă mai doriţi vreo lămurire, sunt 
la dispoziția dumneavoastră — îşi încheie Apostolescu 
preambulul. 

— Noi stăm pe scaune şi bănuiţii vor fi plimbaţi prin faţa 
noastră, ca la cinematograf — zise atotştiutor Vasile Galiceanu. 

— Nu. Nu tocmai — răspunse amuzat Apostolescu. La noi 
lucrurile se petrec altfel decât la cinematograf. Grupul va sta în 
acest birou, iar dumneavoastră veţi intra, pe rând, câte unul şi, 


după ce-i veţi privi, ne veţi comunica ce opinie v-aţi format. 

— Dar eu nu l-am văzut niciodată pe vizitatorul doamnei 
Katy... Cum să-l recunosc? întrebă îngrijorată loana Meşteru, 
vecina de apartament a victimei. 

— Pe dumneavoastră v-am chemat pentru altceva. Vă rog să 
vă apropiaţi de biroul meu şi dumneavoastră la fel, domnule 
Waltermann. 

Când cei doi ajunseră la un pas de birou, Apostolescu dădu 
la o parte ziarul care era întins peste masa de lucru şi descoperi, 
aşezate pe cristal, două carcase complete ale unor ceasuri din 
aur, o bucată dintr-un alt capac de ceas din aur şi o servietă 
mare de culoare maro. 

— Aţi mai văzut vreodată aceste obiecte? Dacă da, precizaţi 
unde şi cu ce ocazie? ceru el. 

Cu excepţia capacului stingher, martorii declarară că 
capacele din aur şi servieta au aparţinut victimei din strada 
Aninoasa. 

Apostolescu, după ce le mulţumi, îi spuse loanei Meşteru că 
poate pleca, iar pe ceilalţi patru martori îi conduse în alt birou şi- 
irugă să aştepte până vor fi chemaţi. 

Maiorul Bogaliu introduse în birou doi bărbaţi, de aceeaşi 
statură cu Kisantal, şi îi recomandă lui Apostolescu. 

— Domnul Aurel  Mirceoiu, inginer la întreprinderea 
judeţeană de transporturi auto, şi domnul doctor Hans Linder, 
medic stomatolog. 

In timp ce Apostolescu şi Simionescu strângeau mâinile 
noilor veniţi, Bogaliu continuă: 

— Când m-am angajat să găsesc trei sau patru oameni, care 
să semene cu bănuitul nostru, am crezut că sarcina va fi foarte 
uşoară... Mi-am spus că, dacă-i dau un telefon antrenorului 
echipei locale de baschet, problema se va rezolva de la sine. ŞI 
probabil că aşa ar fi fost... dacă — spre ghinionul meu! — echipa 
nu s-ar fi aflat într-un cantonament pe lângă Bucureşti... 

— ... Şi atunci aţi apelat la jucătorii de baschet care, datorită 
înaltei lor măiestrii sportive, n-au mai avut loc în cantonamentul 
echipei — glumi Mirceoiu. 

— Spre şansa noastră — răspunse Apostolescu pe acelaşi 
ton. 

In timp ce Apostolescu se apucă să explice celor doi martori 
ce doreşte de la ei, maiorul Bogaliu ceru să fie adus de la arest 


presupusul criminal. 

— Kisantal — începu Apostolescu, când bănuitul fu introdus 
în birou —, vom trece la efectuarea probei de confruntare cu 
martorii. Domnii — continuă el, arătând spre Mirceoiu şi Linder 
— se vor expune odată cu tine privirilor celor care au văzut un 
bărbat, cu  semnalmentele tale, în nişte situaţii care-l 
desemnează ca asasinul Katharinei Liehn. In conformitate cu 
drepturile de apărare, pe care ţi le conferă legea, te rog să ne 
spui dacă constaţi la dânșii abateri majore faţă de propriile tale 
semnalmente. 

— Domnul are părul mai deschis la culoare ca al meu — zise 
el arătând spre Mirceoiu. 

— E numai o deosebire de nuanţă... 

— Atunci să ni se pună pălării pe cap la toţi — propuse 
Kisantal. 

— Nu sunt de acord! Criminalul a fost văzut numai cu capul 
descoperit şi la fel trebuie să fie prezentat şi acum. Altceva? 

— Domnu’ — zise Kisantal, arătând spre Linder — poartă 
trencicot... 

— În regulă! îl întrerupse Apostolescu. Domnule doctor, vă 
rog să-i daţi bănuitului trenciul dumneavoastră şi să îmbrăcaţi 
canadiana lui. 

Apostolescu aşteptă până ce hainele respective își 
schimbară stăpânul şi întrebă: 

— Unde îţi convine să stai? 

— La mijloc — răspunse el —, dar să mi se scoată cătuşele. 

Apostolescu îi făcu un semn lui Simionescu, care ieşi pe 
culoar, unde aşteptau subofiţerii de la arest, şi reveni cu cheia 
de la cătuşe. 

— Mai doreşti ceva? întrebă Apostolescu, după ce aruncă 
„brăţările” pe masa de lucru. 

— Să vă spun că vă pierdeţi timpul de pomană. Sunt 
nevinovat! zise el cu convingere. 

— Rămâne de văzut — replică impasibil Apostolescu. Dane, 
introdu martorii! Dar Simionescu nu ajunsese încă la uşă şi 
Apostolescu, aruncând o ultimă privire grupului celor trei 
bărbaţi, îl chemă înapoi: 

— Nu-i în regulă! Kisantal n-are şireturi la bocanci şi, pe 
drept cuvânt, va putea contesta obiectivitatea confruntării. 

— Să mă duc să-i caut şireturile? întrebă Simionescu. 


Apostolescu răspunse indirect: 

— Ca să nu mai pierdem timpul, mai bine să încercăm să 
abuzăm de bunăvoința domnilor jucători de baschet şi să-i 
rugăm să-şi scoată şi dânșii şireturile. 

Mirceoiu şi Linder se declarară de acord şi se conformară 
rugăminţii anchetatorului. 

La ora unsprezece confruntarea luă sfârșit, cu un rezultat 
întru totul pozitiv; fără nici o excepţie, martorii îl desemnară pe 
Kisantal drept persoana la care se referiseră în declaraţiile lor. 

CAPITOLUL XXV. INCRIMINAREA 

La ora patru după-amiaza, Kisantal fu din nou introdus în 
biroul anchetatorilor. 

— Probabil că ştii de ce te-am chemat? întrebă Apostolescu, 
după ce-i ceru să ia loc pe scaunul din faţa biroului său. 

— Habar n-am — spuse el clătinându-și capul cu nevinovăție. 

— Te învinuiesc de uciderea şi jefuirea femeii Katharina 
Liehn! acuză sec Apostolescu. 

— Nu este adevărat. N-am ucis pe nimeni — răspunse 
învinuitul calm. Un Kisantal nu-şi pătează mâinile cu sânge... 

— Ajunge! îl întrerupse cu asprime Apostolescu. S-a terminat 
cu balivernele! Mărturisindu-ţi fărădelegea, legea va ţine seama 
de faptul că-ţi recunoşti greşeala... 

— Sunt nevinovat şi n-am ce recunoaşte. Totul este o 
înscenare, prin care încercaţi să aruncaţi o crimă pe umerii unui 
nevinovat. 

Apostolescu îi studie fizionomia: ochii lipsiţi de expresie, 
parcă îndobitociţi, faţa buhăită şi colţurile buzelor căzute spre 
bărbia rotundă, nebărbătească. „Tipul clasic al alcoolicului” — îşi 
spuse el. 

— Kisantal, eşti liber să-ţi organizezi apărarea după cum vei 
crede de cuviinţă. Totuşi, sunt nevoit să-ţi atrag atenţia că am 
suficiente probe pentru a te trimite în faţa tribunalului, chiar 
dacă nu-ţi recunoşti fapta! Acum te rog să asculţi, fără să mă 
întrerupi, principalele idei ce se desprind din actul de acuzare. 

In primele zile ale lunii decembrie, ai început să vizitezi 
persoanele care anunțau prin bilete, lipite prin oraş, că au ceva 
de vânzare. Prin aceste vizite urmăreai să afli dacă persoanele 
care aveau ceva de vândut posedau şi obiecte din aur, care, 
probabil, ai constatat că se pot valorifica mai uşor. Astfel, 
sâmbătă 9 decembrie ai ajuns la victima Katharina Liehn. 


Dându-te drept medic şi vorbindu-i mieros, ai reuşit să-i câștigi 
încrederea şi ai determinat-o să-ţi arate cele două ceasuri de 
aur pe care le poseda. Te-ai arătat interesat în achiziţionarea 
tuturor obiectelor pe care ţi le-a arătat şi, fără să te tocmeşti, ai 
asigurat-o că le cumperi pe toate. Pretextând însă că ai banii 
depuşi la C.E.C. şi că este sâmbătă seara, ai stabilit, cu victima, 
să vii cu suma necesară marţi 12 decembrie. Ai preferat să vii 
totuşi cu o zi mai devreme, adică luni. Faptul că te-ai dus cu o zi 
înainte de data convenită poate avea două explicaţii: primo, te- 
ai temut că marţi, când erai aşteptat, victima ar mai putea să-şi 
aducă vreo prietenă care să fie de faţă la tranzacţie, şi a doua... 
Apostolescu făcu o pauză şi continuă batjocoritor:... Probabil că 
ai vrut să-ţi sărbătoreşti ziua de naştere, 11 decembrie, într-un 
mod mai deosebit. Dacă asta ai urmărit, într-adevăr, ai realizat o 
performanţă unică şi toţi criminalii, din întreaga lume, te pot 
invidia pentru originalitatea cu care ţi-ai sărbătorit cea de-a 30 
aniversare! 

Simionescu, care şi el urmărea cu atenţie figura acuzatului, îi 
povesti, câteva ore mai târziu, lui Apostolescu că Kisantal 
reacţionase la acuzaţiile ce i se aduceau cam tot atât de evident 
ca şi o piramidă egipteană când un pinguin ţopăie pe un iceberg 
la Polul Nord. 

— Deci — reluă Apostolescu —, la ora cinci şi un sfert, te-ai 
prezentat la victimă, ai aşteptat un moment prielnic, pentru a-ţi 
pune planul criminal în aplicare, şi ai sugrumat-o când a intrat în 
camera de baie. În jurul orei şase jumătate ai părăsit casa 
victimei, cu un geamantan şi o servietă tip diplomat, de culoare 
maro, în care ai îngrămădit obiectele pe care le-ai considerat 
mai valoroase. 

La ora şapte şi cinci minute te-ai prezentat la gară şi ai 
depus la bagaje de mână geamantanul cu lucrurile jefuite. 
Servieta ai păstrat-o asupra ta. Printre obiectele pe care le-ai 
oprit la tine erau şi cele două ceasuri furate victimei şi, 
amintindu-ţi că chelnerul Nedelescu şi-a exprimat dorinţa să 
cumpere nişte aur, te-ai dus la el la serviciu să i le plasezi. Dar 
nu l-ai mai găsit; îşi terminase tura. 

Probabil că, forţat de pana de bani în care te aflai, l-ai căutat 
şi acasă, dar nu se înapoiase încă. În schimb, ai găsit ceva cu 
mult mai valoros. Ţi-ai dat seama că familia Nedelescu ar putea 
să-ţi ofere un alibi. Când te-ai dus acolo, prima oară, şi doamna 


Nedelescu te-a întrebat cât este ceasul, deoarece al ei era 
stricat, ai intuit imediat şansa care ţi se oferea şi i-ai spus că 
este ora şase, în loc de şapte şi jumătate cât era în realitate. 
Pretextând că te duci să-l cauţi, ai revenit de două ori, 
anunţând-o în mod succesiv că este ora şase şi jumătate, 
respectiv unsprezece noaptea; în realitate, a doua oară era ora 
opt, iar a treia oară era zece noaptea. 

Sugestionarea martorei, printr-o repetare a orelor care 
doreai să fie reţinute, urmărea, în cazul în care ţi s-ar fi prins 
urma, să dovedească că n-ai fi avut posibilitatea s-o ucizi pe 
Katharina Liehn, deoarece atunci când victima a fost omorâtă te 
aflai la martora Nedelescu. Convins fiind că problema alibiului a 
fost rezolvată, te-ai abținut să-i mai vinzi ceasurile lui 
Nedelescu, deoarece te-ai temut că, în discuţia pe care am fi 
putut-o avea cu martorul, ar fi rezultat şi tranzacţia făcută, 
respectiv depistarea unui corp delict, care ti-ar fi răsturnat în 
mod neîndoielnic eşafodajul justificării. Având totuşi nevoie de 
bani, chiar de a doua zi te-ai grăbit să-ţi plasezi „marfa“ la 
vânzătoarele de la „Gospodina”. Cu celelalte obiecte, care se 
aflau în servietă, ce-ai făcut? 

— V-am ascultat şi recunosc că povestea este frumos 
ticluită, dar eu sunt nevinovat — răspunse Kisantal cu calm şi 
candoare. 

Apostolescu păru să nu fi auzit respingerea acuzaţiei. Se uita 
la ceas şi i se adresă lui Simionescu: 

— Să fie dus la arest! 

— Mare mocofan, dom'le! comentă Simionescu în timp ce 
ieşeau din inspectorat. Acum, când fărădelegea lui este 
dovedită prin probe irefutabile, de ce mai perseverează în 
respingerea acuzaţiei? Nu-şi dă seama că îşi îngreuiază situaţia? 

— Te înşeli, Dane, nu-i deloc prost... In anii pe care i-a 
petrecut în închisoare, a învăţat, de la cei de-o teapă cu el, 
câteva principii, care, din punct de vedere teoretic, îi pot asigura 
o apărare ermetică. Astfel: în primul rând nu trebuia să-şi lase 
amprentele în câmpul infracţional şi... a reuşit; în al doilea rând, 
să-şi fabrice un alibi şi... a încercat, într-un mod destul de 
ingenios; iar în al treilea rând, în momentul în care primele două 
principii nu sunt satisfăcătoare, să nege, să respingă cu 
îndărătnicie orice acuzaţie... 

— ... Pledând ca nevinovat, doreşte să arunce o umbră de 


îndoială asupra acuzaţiei — completă Simionescu dând din cap 
cu înţelegere. 

— Exact! încearcă să se prevaleze de principiul, unanim 
admis în justiţia noastră, că orice îndoială, în procesul penal, 
trebuie să favorizeze inculpatul. Numai că în cazul lui n-o să 
obţină nimic prin atitudinea adoptată, deoarece probele de 
incriminare înlătură oricum orice echivoc! 

— Când reluăm cazul lakocs? 

— Mâine dimineaţă. Acum mergem să mâncăm şi, în 
noaptea asta să încercăm să ne uităm meseria. 

_ CAPITOLUL XXVI. POVESTEA ASASINULUI 

In ziua următoare, Apostolescu şi Simionescu se aflau în 
biroul inspectoratului şi aşteptau să fie adus Kisantal de la arest, 
când începu să sune telefonul. 

Apostolescu ridică receptorul. Era maiorul lancu de la I.G.M. 

— Ţi-a fost dor de mine, Nicule? întrebă lancu. 

— Nu tocmai — recunoscu Apostolescu. Apoi, auzindu-şi 
colegul chicotind la celălalt capăt al firului, întrebă îngrijorat: 
Sper că n-ai de gând să-mi mai arunci în spate un nou omor? Nu 
de alta, dar n-am mai văzut de aproape două luni cum arată 
Bucureştiul... şi-mi ajunge! 

— Fii liniştit nu pentru asta te-am chemat... acum! În orice 
caz, dacă apare ceva interesant între timp, n-am să uit 
rugămintea şi am să-i propun şefului să te aibă în vedere tot pe 
tine... Nu de alta, dar tu şi cu găliganul ăla de Simionescu tot n- 
aveţi altă treabă, doar sunteţi burlaci... — îl întărâtă maiorul. 

— Să ştii că n-am rămas celibatari din dorinţa de-a investiga 
pe întregul teritoriu, ci, din contră, datorită continuelor deplasări 
prin ţară! 

— Mă, holtei înrăit, acum arunci vina pe I.G.M.?! 

— De fapt, de ce mi-ai dat telefon? i-o tăie Apostolescu. 

— Nu m-ai rugat tu acum câteva zile, când mai erai încă la 
Sibiu, să mă interesez de un individ cu numele de Kalman, 
nepotul victimei lakocs? 

— Şi ce-ai aflat? întrebă Apostolescu, deşi nu-l mai interesa 
răspunsul, doar avea criminalul în mână. 

— Că a fost eliberat la sfârșitul lunii octombrie din 
închisoare, deci nu poate fi omul căutat de tine. Am stat totuşi 
de vorbă cu el, pentru a încerca să aflu cui i-a vândut pontul. Ei 
bine, cum era şi firesc, a susţinut că n-a discutat cu nimeni din 


închisoare despre averea unchiului său. 

— Ținând seama de sugestia ta, am verificat, de asemenea, 
semnalmentele tuturor deţinuţilor eliberaţi din închisoarea unde 
a fost închis Kalman în ultimele luni şi le-am găsit comune 
pentru patru indivizi. 

— Aceştia sunt... — zise el începând să le citeze numele. 

Apostolescu continuă să-l asculte distrat, până ajunse la cel 
de-al treilea nume, când întrebă surprins: 

— Kisantal ai spus?! 

— Da, loan Kisantal — repetă lancu. lţi spune ceva acest 
nume? 

— Nu, în afară de faptul că l-am arestat acum câteva zile... 

— Şi el e omul căutat? 

— Da. Pentru crima de la Braşov l-am dovedit, deşi el 
continuă să respingă acuzaţia. Acum am intenţia să-i pun câteva 
întrebări legate de cazul de la Sibiu... In orice caz, informaţia 
asta este foarte interesantă... — spuse gânditor Apostolescu. E 
în regulă, Nae! Mai ai altceva să-mi spui? 

— Despre cazul în speţă numai atât! Deosebit de asta, să ştii 
că mi-e dor de tine şi abia aştept să bem un coniac împreună... 
dacă-l plăteşti tu, bineînţeles! 

— S-a marcat! răspunse Apostolescu zâmbind. La revedere, 
Nae! 

— Ceva interesant? se grăbi să întrebe Simionescu când luă 
sfârșit convorbirea... 

— S-ar părea... Kisantal a fost în aceeaşi închisoare cu 
nepotul victimelor de la Sibiu, pricepi? 

— Aha! Dacă la Katharina Liehn a ajuns întâmplător, prin 
citirea' unui anunţ pentru vânzarea unor obiecte, pentru 
victimele de la Sibiu a avut un „fix“! 

— Cam aşa ceva... — mormăi Apostolescu în clipa când se 
auzi o ciocănitură în uşă. 

Erau subofiţerii care-l aduseseră pe Kisantal de la arest. 

În timp ce însoțitorii lui Kisantal se retrăgeau pe culoar, 
învinuitul luă loc pe scaunul din faţa biroului lui Apostolescu. 

Mai înainte de a-l chestiona, ambii anchetatori examinară 
fizionomia învinuitului. 

Simionescu era de-a dreptul surprins de stăpânirea de sine, 
de liniştea sufletească pe care o afişa inculpatul. Kisantal le 
zâmbea cu seninătate şi-i privea cu bunăvoință şi înţelegere. 


Avea atitudinea unui om superior, care-i trata cu o sinceră 
solicitudine. Locotenentul — care era obişnuit ca, după primele 
24 de ore de reţinere în arest, delincvenţii să-şi piardă 
personalitatea, să manifeste o anxietate majoră, provocată atât 
de remuşcări cât şi de izolarea în care-l aruncau pereţii reci de 
beton — se întreba, nu fără temei: „,Oare ăsta-i idiot sau 
inconştient? Nu-şi dă seama de ce-l aşteaptă?! “ 

Apostolescu, la rându-i, vedea lucrurile mai simplu şi mai 
realist. Atât datorită cazierului pe care-l primise de la Evidenţa 
operativă, cât şi experienţei sale îndelungate, înţelegea bine 
mentalitatea lui Kisantal. 

De la vârsta de 15 ani internat într-o şcoală de reeducare, 
apoi, în mod succesiv, primeşte 5 condamnări penale, care 
totalizează 12 ani şi şase luni. În această situaţie, adaptarea la 
mediu trebuia considerată ca un element guvernant, primordial. 
Pentru el izolarea de societate nu mai prezintă un mijloc de 
reeducare, ci, din contră, un loc unde, datorită obişnuinţei, se 
simte foarte bine. Ba, mai mult, nu este exclus ca în dosul 
zidurilor din beton, graţie  bogatului său palmares de 
condamnări, să fie tratat cu toate onorurile cuvenite unei 
personalităţi a lumii interlope. 

Dacă pentru majoritatea condamnaților detenţia în 
închisoare are un rol cert, pozitiv, pentru alții, aşa numiții 
recidivişti prin excelență, reprezenta locul în care trebuie să se 
întoarcă, în mod firesc, din când în când. In închisoare, au 
posibilitatea să facă un bogat schimb de experienţă, cu cei de-o 
teapă cu ei, şi, în acelaşi timp, să mediteze la „lovitura 
secolului”, pe care sunt siguri că o vor reuşi, în mod impecabil, 
la următoarea eliberare. Deşi următoarea eliberare, după o 
perioadă scurtă, care rareori depăşeşte două săptămâni, se 
transforma în următoarea condamnare; optimismul recidivistului 
înrăit se menținea în permanenţă nealterat. 

Kisantal făcea parte din această ultimă categorie, care, de 
altfel, dă şi cea mai mare bătaie de cap organelor de urmărire 
penală. 

Ceea ce Simionescu considera la inculpat o atitudine de 
imbecilă bunăvoință, pentru Apostolescu reprezenta o 
comportare obişnuită a  recidivistului cu experienţă, care, 
adoptând o figură de spăşire, ajuta, în mod sincer, anchetatorul 
la întocmirea actelor pentru trimiterea lui în judecată. De fapt, 


el, recidivistul, este cu mult mai grăbit decât anchetatorul să 
ajungă în faţa instanţei de judecată. Orice întârziere, în faţa 
anchetatorului, poate conduce la imputarea unor fărădelegi cu 
mult mai grave decât cele voluntar recunoscute. 

„Domnul Kisantal e în stare să mărturisească orice fel de 
infracţiune, reală sau imaginară, în speranţa că va putea 
escamota crima sa, incomparabil mai gravă, pentru care este 
cercetat” — îşi spuse sarcastic Apostolescu. 

Mai privi o dată ochii căprui şi „sinceri” ai inculpatului şi 
spuse: 

—  Kisantal, după ce m-am convins că tu ai ucis-o pe 
Katharina Liehn, m-am gândit că ar fi păcat să te trimit în 
judecată mai înainte de a ne cunoaşte mai bine... 

— Eu v-am spus că n-am ucis pe nimeni... De aceea, cer să 
fiu trimis cât mai repede în faţa unui judecător, care să respingă 
fapta pe care mi-o imputaţi! Un Kisantal nu şi-a pătat niciodată 
mâinile cu sânge... 

— Chestia cu pătatul mâinilor, deşi mi-ai mai spus-o, nu prea 
m-a convins, din contră... în ceea ce priveşte trimiterea în faţa 
instanţei de judecată, nu-i nici un zor! Dacă tot ne-a adus 
„întâmplarea” faţă în faţă, barem să profităm de ea şi să ne 
cunoaştem mai bine. 

Deşi  Kisantal nu părea să  împărtăşească dorința 
anchetatorului, se abţinu s-o spună. Ridică din umeri cu 
resemnare şi aşteptă urmarea. 

— Oarecum am reuşit să aflăm cu ce te-ai ocupat începând 
din ziua de 9 decembrie, dar nu ne-ai spus, în schimb, nimic 
despre  „ocupaţiile” anterioare, după ultima eliberare din 
închisoare, adică de la 28 septembrie. Şi recunosc că abia 
aştept să-mi povesteşti cum te-ai distrat în perioada respectivă. 
Ce părere ai, Kisantal, îmi povesteşti şi mie cum ţi-ai petrecut 
vremea în acest interval de timp? 

— Dacă vă interesează, de ce nu? Doar n-am nimic de 
ascuns... în afara unui furt mărunt, fără importanţă. 

— Ei, dacă ai început-o aşa, s-ar părea că ai intenţia să fii 
sincer cu noi! ironiză Apostolescu. Numai că am să te rog să 
începi cu începutul... şi fără grabă, pe îndelete... că avem timp 
berechet. 

— După ce m-am eliberat din penitenciaru' de la Alba lulia, 
m-am dus la Deva unde am dormit câteva zile pe la prietenii 


mei, apoi, în seara zilei de 1 octombrie, am plecat spre Braşov... 

— Un moment! Cum se numesc prietenii la care ai dormit? 

După ce Kisantal făcu precizările cerute, Apostolescu îi ceru 
să spună când a părăsit Deva. 

— Am plecat cu trenu' la ora zece seara şi am ajuns la 
Braşov la ora două şi jumătate dimineaţa. In trenu’ cu care 
veneam spre Braşov se afla şi un cetăţean, cu o servietă neagră 
din piele, care spunea că merge la Ocna Sibiului. Când toată 
lumea din compartiment a adormit, am luat servieta din plasa 
de sus şi m-am dus cu ea şi am legat-o cu sfoară de barele de 
fier dintre două vagoane. După puţin timp cetăţeanu' s-a trezit 
din somn şi i-a întrebat pe cei din compartiment unde-i este 
servieta. Dar, întrucât toţi dormeau când am luat-o, nimeni n-a 
ştiut nimic. A început să facă scandal şi s-a dus după conductor. 
Dar bineînţeles că a căutat-o degeaba... acolo unde o 
ascunsesem eu nu putea s-o găsească. Inainte de a intra în gara 
Braşov, m-am dus şi am luat servieta de unde o ascunsesem. 

— Nu ţi-a fost teamă că te-ar fi putut vedea păgubaşul când 
ai coborât pe peron cu servieta lui? întrebă Simionescu. 

— Nu, deoarece el coborâse mai înainte de Braşov. 

— Continuă! Ce-ai făcut după ce-ai coborât la Braşov? ceru 
Apostolescu. 

— Mai întâi am predat servieta la casa de bagaje, apoi am 
rămas în restaurantu' gării până dimineaţa, când m-am dus la 
Biserica Franciscanilor şi mi-am luat banii pe care, după cum v- 
am mai spus, îi ascunsesem acolo cu câţiva ani mai înainte. 
După aceea am plecat la Predeal, unde aveam de gând să mă 
distrez. Când am ajuns la Predeal, am început cu restaurantu' 
„Rosmarin” şi am continuat cu „Vârful cu Dor”, „Carmen” şi 
baru' „Cioplea”, unde m-am împrietenit cu un bărbat care lucra 
la birou' de repartizare... 

— Numele lui şi continuă! 

— Se numeşte Mărculescu. Până în 6 sau 7 octombrie am 
dormit împreună cu el, în camera pe care o avea la clubu' 
„Cioplea”. Ulterior mi-a repartizat o cameră la Cabana Schiorilor, 
unde am continuat să stau până m-aţi arestat dumneavoastră. 

— Trebuie să înţeleg că în perioada 2 octombrie—11l 
decembrie n-ai părăsit  Predealul? încercă să-l prindă 
Apostolescu. 

— Nu. Am vrut numai să vă spun că am avut o locuinţă 


permanentă la Predeal. În rest, având bani la mine, mă duceam 
adesea la Braşov să mă distrez răspunse el pentru a scăpa din 
cursa întinsă. 

— Şi cam în ce fel te distrai? 

— Păi cunoşteam fete pe care, după ce le invitam prin 
diferite baruri, le duceam la mine acasă... 

— Cu ce fată ai avut legături în această perioadă? 

— Erau numai cunoştinţe întâmplătoare, mai ales din cele 
venite la odihnă, şi, cum a doua zi tot nu mă mai interesau, nu 
le-am reţinut numele. 

Pentru Apostolescu era clar că învinuitul nu din cavalerism 
evită să-şi divulge partenerele, ci din cu totul alte motive. Dorea 
să-şi păstreze anonimatul celor două luni de libertate. 

— In noaptea de 5 spre 6 octombrie, de exemplu, unde te 
aflai, la Predeal sau la Braşov? întrebă el. 

— Nu-mi mai amintesc — răspunse prudent Kisantal. Cred că 
eram la Predeal. 

— Iţi aminteşti cu cine ai petrecut noaptea menţionată? 

— În primele patru zile, de la venirea mea la Predeal, am fost 
în legătură cu o fată Florina, deci cu ea trebuie să fi fost. 

— Care este numele ei de familie şi unde locuieşte? 

— Nu i-am cerut aceste date pentru că nu mă interesau..., 
doar n-aveam de gând s-o iau de nevastă, încercă el să 
glumească. 

— Spuneai că ai furat o servietă din tren şi ai depus-o la casa 
de bagaje. Când ai ridicat-o de acolo? 

— In dimineaţa zilei de 4 sau 5 octombrie. 

— Ce ai găsit în ea? 

— Nişte garnituri de tacâmuri şi alte mărunţişuri de care nu- 
mi amintesc. 

— Ce-ai făcut cu obiectele găsite în servietă? 

— Le-am făcut cadou la fetele pe care le cunoşteam şi le 
aduceam la mine în cameră. Ştiţi, mie mi-a plăcut întotdeauna 
să mă port frumos cu femeile... 

— Ca, de exemplu, la Turda, unde, după ce-ai promis unei 
femei că o iei de nevastă, te-ai grăbit să-i furi un geamantan... 
Dacă nu mă înşel — îl consultă Apostolescu —, asta ti-a şi adus 
ultima condamnare. Nu? 

Kisantal zâmbi, dar nu răspunse. 

Apostolescu, fără a-şi indica intenţiile, deschise distrat 


sertarul biroului, îşi vâri puţin mâinile prin el şi apoi îl închise la 
loc. 

In clipa următoare aruncă pe cristalul biroului o bucată de 
tablă rotundă şi galbenă, care, după ce săltă de câteva ori într- 
un sunet de clopoțel, se imobiliză în faţa lui Kisantal. 

Era bucata de capac de ceas — confiscată vânzătoarelor de 
la magazinul ,,Gospodina” — care nu făcuse parte din zestrea 
victimei Katharina Liehn, ci, după descrierea obiectelor jefuite 
de la Sibiu, trebuia să reprezinte o parte din ceasul lui Geza 
lakocs. 

Kisantal, părând foarte contrariat, luă capacul în mână şi 
începu să-l examineze ca şi cum l-ar fi văzut atunci pentru prima 
oară. 

— Nu-ţi spune nimic? întrebă Apostolescu. 

Kisantal ridică din umeri cu nevinovăție. 

— Incepe să mă îngrijoreze memoria ta, Kisantal i spuse 
Apostolescu cu o ipocrită temere. Acum o să te ajutăm noi, dar 
pentru viitor te-aş sfătui să începi un tratament cu Glutacid. 
Altfel, cine ştie ce neplăceri te pot aştepta. De exemplu, ai 
putea să găseşti un anchetator, mai puţin înţelegător ca mine, 
care ar trage concluzia că ai eclipse de memorie numai când ți 
se cere un răspuns fără echivoc. 

Apostolescu desluşi în privirea de imbecilitate servilă a 
inculpatului o scurtă străfulgerare de ură, dar nu o luă în seamă. 

— Kisantal, acest capac de ceas a fost vândut de tine la una 
din fetele de la „Gospodina”! Acum îţi aminteşti de el? 

— Ah, da! Bineînţeles! se prefăcu el că şi-a amintit. Aveţi 
dreptate, aşa-i cum spuneţi dumneavoastră... 

— De unde-l ai, Kisantal? întrebă sever Apostolescu. 

— L-am găsit în servieta aia, pe care vă spuneam că am 
furat-o din tren, când veneam de la Deva... 

— Ascultă, Kisantal, ţie ţi-a intrat în cap că eşti un băiat isteţ 
şi că, folosindu-te de serviciile unei serviete, al cărui conţinut nu 
ţi-l aminteşti, ai să poţi găsi la infinit explicaţiile care-ţi convin. 
Ţin să te avertizez că o servietă este totuşi o servietă şi deci are 
o capacitate de înmagazinare limitată. Ai înţeles ce vreau să 
spun, nu? 

Inculpatul dădu afirmativ din cap. 

— Când ai fost ultima oară la Sibiu? întrebă pe neaşteptate 
Apostolescu. 


— La Sibiu?! păru Kisantal surprins. 

— Întocmai! 

— N-am mai fost pe acolo de vreo şapte-opt ani... 

— Eşti sigur? 

— Bineînţeles. 

— În luna octombrie n-ai fost la Sibiu? 

— Nu. 

— Ce-ai căutat acolo acum şapte-opt ani? 

— M-am dus să vizitez oraşul. 

— Cât timp ai stat acolo? 

— Două sau trei zile. 

— Cu cine ai stabilit legături în acest interval de timp? 

— Cu nimeni. Am stat la hotel şi m-am plimbat de unul 
singur prin oraş. 

— Ştii pe unde vine strada Şcoala de înot? 

— Nu. Habar n-am despre o astfel de stradă. 

— În ce împrejurări l-ai cunoscut pe Geza lakocs? 

— Geza lakocs?! Nu-l cunosc — răspunde Kisantal cu 
convingere. 

— Dane — se adresă Apostolescu colaboratorului său —, să 
fie dus la arest! 

Când rămaseră singuri, Apostolescu se ridică de pe scaun şi 
se îndreptă spre fereastră şi o deschise. 

— Avem nevoie de un pic de aer curat... — zise el privind 
prin ecranul ferestrei cum viaţa îşi desfăşura cursul normal şi 
tumultos în stradă. Dane — reluă Apostolescu, câteva minute 
mai târziu, întorcându-se spre amicul lui —, cred că va trebui să 
divorţăm pentru o zi sau poate două... 

— Crezi că-i neapărat necesar? Aia de la Deva nu s-ar putea 
descurca şi singuri? 

— E afacerea noastră, Dane, şi n-are nici un rost să dăm 
bătaie de cap altora! Mai ales că numai noi cunoaştem 
subtilităţile cazului... 

— Când să plec? întrebă resemnat Simionescu. 

— De îndată ce ai un tren spre Deva. Ţi-ai notat numele 
persoanelor pe care spunea Kisantal că le-a contactat în Deva 
şi, cu ajutorul lor, va trebui să stabileşti activitatea pe care a 
avut-o acolo... 

— Şi în mod special în ziua de 1 octombrie, între orele şase 
şi opt seara... — completa el înclinându-și capul cu înţelegere. 


— Exact! În acelaşi timp eu voi face o investigaţie similară la 
Predeal, axându-mi atenţia asupra nopţii din ziua de 5 spre 6 
octombrie. 

CAPITOLUL XXVII. O REFERIRE LA TIMBRE FILATELICE 

O oră mai târziu, maşina sergentului major Năstase opri în 
apropierea Cabanei Schiorilor. 

Era de serviciu acelaşi cabanier cu care se discutase şi în 
ziua arestării lui Kisantal. Apostolescu îi zise că vrea să-i ceară 
câteva relaţii şi cabanierul îi pofti în biroul său. 

— Ce poţi să ne spui despre Kisantal, individul pe care l-am 
arestat acum două zile? întrebă Apostolescu după ce luară loc 
cu toţii pe scaunele oferite de cabanier. 

— Când s-a prezentat la noi, pentru cazare, ne-a spus că se 
numeşte Kiş şi că este inginer la Deva. | s-a repartizat o cameră 
în ziua de 7 octombrie şi urma să rămână la noi până în ziua de 
22 octombrie, când, după spusele lui, urma să i se termine 
concediul de odihnă. Când în ziua de 22 octombrie l-am întrebat 
dacă eliberează camera, mi-a răspuns că a discutat la telefon cu 
şeful lui şi acesta i-a prelungit concediul, aşa că va rămâne în 
continuare la Predeal. 

— Ce ne puteţi spune despre comportarea lui? 

— In ceea ce priveşte comportarea, era un om foarte larg şi 
zilnic cheltuia, numai la barul nostru, între 200 şi 300 de lei. Din 
câte ştiu, de la colegii mei de breaslă, cheltuia sume similare şi 
la celelalte localuri din Predeal. De asemenea, ştiu că se ducea 
deseori la Braşov şi drumul îl făcea numai cu taximetrele... Vă 
daţi seama că asta costa. Cred că cheltuia cel puţin 1 000 de lei 
pe zi. 

— Nu v-aţi întrebat de unde poate avea atâţia bani? 

— N-a fost nevoie. El ne-a explicat că a făcut nenumărate 
inovaţii, care i-au adus premii de zeci de mii de lei. 

— Cum se explică faptul că numai la barul dumneavoastră 
ajungea să cheltuiască zilnic sute de lei? 

— E simplu. Obişnuia să bea numai „Dubonnet” şi „Cinzano”, 
dacă la asta adăugaţi şi faptul că avea mereu invitaţi... 
explicaţia e simplă. 

— Ce ne puteţi spune despre persoanele cu care a avut 
legături? 

— Au fost atât de multe încât... nu prea ştiu ce să vă spun. 
Mereu venea cu alte persoane, în special femei. 


— Încercaţi totuşi să vă reamintiţi — insistă Apostolescu. 

Cabanierul rămase un moment gânditor, apoi spuse: 

— Staţi un moment să mă uit la evidenţa cazărilor. 

Luă de pe biroul său un registru gros şi începu să-l 
răsfoiască. 

— Da. Acum îmi amintesc! În noaptea de 9 noiembrie, am 
cazat la noi în cabană o femeie şi un bărbat cu care domnul 
inginer Kiş a chefuit în timpul zilei. 

— Numele şi adresa acestor persoane. 

— Familia Sanda şi Valeriu Alexandrescu din Braşov, 
strada... 

— În regulă. Altele? 

— În perioada 21 octombrie şi 30 octombrie, l-am văzut 
adesea la barul nostru şi în oraş în compania a două femei 
tinere, care erau cazate în cabana noastră. 

— Numele şi adresa lor. 

— Anda Marinescu şi loana Andreescu din laşi, strada... De 
asemenea, îmi amintesc că l-am văzut adesea în compania unei 
fete care lucrează ca remaieză la un magazin de pe strada 
Negoiul. 

— Aici în Predeal? 

— Da. 

— Ştiţi cum se numeşte? 

— L-am auzit pe domnu' inginer spunându-i Nina. 

— Altceva ne mai poţi spune? 

Cabanierul ceru un răgaz, pentru a se consulta şi cu ceilalţi 
salariaţi ai cabanei, şi Apostolescu, împreună cu sergentul major 
Năstase, părăsiră cabana. 

— Cu cine doriţi să începem, tovarăşe căpitan? întrebă 
Năstase după ce se urcară în maşină. 

— Cu cine-i mai aproape. Să mergem în căutarea remaiezei. 

Curând maşina intră pe strada Negoiul şi opri în faţa unui 
atelier de croitorie de damă, pe a cărui vitrină scria că se 
remaiază ciorapi prin sistemul „Vitos”. 

Intrarea lui Apostolescu, şi mai ales a însoţitorului său în 
uniformă, stârni de îndată interesul unei femei, mai în vârstă şi 
corpolentă, care croia un material de rochie. 

Întâlnindu-i privirea plină de curiozitate, Apostolescu spuse: 

— Am vrea să stăm de vorbă cu remaieza Nina. 

— Dânsa este — răspunse croitoreasa arătând spre o femeie 


tânără, care, sub lumina unui bec electric, împungea de zor un 
ciorap de nylon. 

Remaieza,  auzindu-şi  mumele, renunţă la chinuirea 
ciorapului şi privi intrigată pe noii veniţi, care se îndreptară spre 
ea. Era o blondă, cu ochi albaştri şi nu părea să aibă mai mult ca 
20 de ani. 

— Domnişoară, suntem de la miliţie şi am vrea să vă cerem 
câteva relaţii. Unde am putea discuta în linişte? 

In timp ce remaieza se uita la ei cu obrajii împurpuraţi de 
emoție, răspunse pentru ea femeia mai în vârstă, care ciopâărţise 
până atunci materialul de rochie: — Puteţi merge în camera de 
alături, acum nu-i nimeni acolo. 

După ce fata îi conduse într-o încăpere dominată de maşini 
de cusut, pe care se aflau în dezordine diferite materiale, 
Apostolescu întrebă: 

— Care vă este numele întreg? 

— Nina Herdan. 

— Cunoaşteţi un domn Kisantal? 

— Nu. 

— Pe acest bărbat îl cunoaşteţi? întrebă Apostolescu 
arătându-i fotografia inculpatului. 

— Ah! Desigur, este inginerul Kiş, logodnicul meu. Dar ce s-a 
întâmplat cu el? 

Apostolescu se uită pătrunzător la ochii ei mari şi frumoşi, 
apoi, ca într-un dialog între surzi, omise întrebarea partenerului 
şi o puse pe a sa: 

— Când l-aţi cunoscut? 

— L-am cunoscut la începutul lunii noiembrie şi, pentru că ne 
înţelegeam bine, am hotărât să ne căsătorim. 

— Vă rugăm să ne povestiţi cum l-aţi cunoscut şi ce ştiţi 
despre logodnicul dumneavoastră — ceru Apostolescu. 

— Mi-a fost recomandat de Petrică, un cunoscut de-al meu 
care lucrează ca bucătar la restaurantul „Rosmarin”. După ce 
ne-a făcut cunoştinţă, Petrică a plecat, iar eu am mai stat de 
vorbă cu domnul inginer încă vreo zece minute. La despărţire, 
ne-am înţeles ca în ziua următoare, adică sâmbătă 4 noiembrie, 
să ne întâlnim în staţia de autobuze din centrul Predealului. La 
ora fixată, lonci, aşa mi-a zis să-i spun, a venit cu un taximetru 
şi m-a invitat să merg cu el la Cabana Schiorilor. La cabană am 
stat până la ora unu fără ceva, după aceea m-a condus la gară 


pentru a prinde trenul de ora unu noaptea. 

În zilele care au urmat ne-am văzut zilnic; mergeam la filme, 
la restaurante sau la cabană... 

— Ce alte persoane aţi mai cunoscut în anturajul lui lonci? 
întrebă Apostolescu pentru a o ghidona spre făgaşul care-l 
interesa. 

— În ziua de 9 noiembrie mi-am dat întâlnire cu el în faţa 
cinematografului „Bîrsa” din Braşov. La ora şapte şi jumătate 
seara, când ne-am văzut, mi-a spus să merg cu el la nişte 
prieteni de-ai lui. Când am ajuns acolo mi-a făcut cunoştinţă cu 
o femeie tânără şi frumoasă, care se numea doamna Sanda. Am 
rămas acolo până la ora nouă seara, când a venit şi soţul 
doamnei Sanda, apoi am plecat cu toţii la Predeal şi am servit 
masa la restaurantul „Rosmarin”. După aceea ne-am dus la 
barul „Cioplea”, unde am mai consumat câte ceva, apoi eu am 
plecat la mine acasă, deoarece se făcuse târziu, iar lonci cu cei 
doi soţi s-au îndreptat spre Cabană. Din noaptea aceea nu l-am 
mai văzut pe lonci până în ziua de 21 noiembrie, când ne-am 
întâlnit întâmplător în autobuzul care pleca din Predeal spre 
Braşov. Mi-a explicat că a fost chemat de urgenţă la serviciu, 
pentru a pune unele probleme la punct şi, cu această ocazie, a 
mai obţinut un supliment de concediu. După ce ne-am reîntâlnit 
în autobuz am continuat să ne vedem zilnic, până în ziua de 13 
decembrie când a dispărut din nou. 

— În ziua de 9 decembrie v-aţi văzut? 

— Da, ne-am întâlnit la ora şase şi jumătate în faţa cofetăriei 
„„Select” şi ne-am dus la restaurantul ,„,Carpaţi”... 

— V-aţi văzut şi în ziua de 11 decembrie? o întrerupse 
Apostolescu pentru a evita nişte amănunte nefolositoare. 

— Nu. Când ne-am despărţit, în ziua de 10 decembrie, mi-a 
spus că a doua zi fiind ziua lui de naştere, conform unei vechi 
tradiţii, trebuie s-o serbeze cu familia sa la Târgul-Secuiesc. 

— Continuaţi şi relataţi în ce împrejurări l-aţi văzut pe lonci 
în ziua de 12 decembrie. 

— M-am întâlnit cu el, aşa cum aranjasem cu două zile 
înainte, la ora şapte în faţa restaurantului „Postăvarul”. In timp 
ce luam masa în restaurant, l-am întrebat dacă a fost la Târgul- 
Secuiesc şi mi-a spus că a intervenit ceva care l-a obligat să 
plece la Constanţa... 

— Vă rog să precizaţi cum era îmbrăcat lonci în seara de 12 


decembrie? 

— Purta pantaloni bej, ghete de schi, un pulover bleumarin 
pe gât şi o scurtă din fâș, maro. 

— Avea vreun pachet în mână când a venit la întâlnire? 

— N-avea pachet, ci o servietă maro deschis... 

— Ştiţi ce avea în servietă? 

— Da... înăuntru erau nişte cadouri pe care spunea că mi le- 
a adus de la Constanţa... _ 

Apostolescu păru să nu-i fi auzit răspunsul. Işi scoase 
pachetul de ţigări din buzunar, dar, mai înainte de a trage 
vreuna afară, renunţă şi-l vâri la loc. 

— In intervalul de aproape o lună şi jumătate, cât a durat 
prietenia dumitale cu acest „domn” lonci, l-ai auzit vreodată 
vorbind despre o colecţie de timbre poştale? Sau l-ai văzut 
umblând cu nişte albume ori caiete cu timbre? 

După ce-şi rostise întrebarea, Apostolescu rămase într-o 
aşteptare plină de încordare. De fapt, pentru scopul pe care-l 
urmărea el, răspunsul fetei putea fi hotărâtor. 

— Da, îmi amintesc că am văzut aşa ceva la el... Aşa-i, acum 
îmi amintesc! Când am fost la restaurant cu doamna Sanda şi 
soţul ei, lonci le-a arătat un carnet în formă dreptunghiulară plin 
cu timbre. Ulterior, cu ocazia unor discuţii, mi-a spus că a primit 
timbrele de la un unchi de-al lui din Austria. 

— Familia cu care aţi fost la restaurant se numeşte 
Alexandrescu? 

— Nu ştiu. N-am reţinut numele lor de familie. 

— Dar aţi fost la ei acasă? 

— Da, în ziua când ne-am dus să-i luăm la restaurant... 

— Pe ce stradă locuiesc? 

Nina Herdan indică aceeaşi adresă ca şi responsabilul 
cabanei. 

— Vă rog să-mi spuneţi ce cadouri v-a adus lonci în servieta 
de care ne-aţi vorbit? 

— Nişte tacâmuri din alpaca şi câteva mărunţişuri... 

— lonci, pe numele său adevărat loan Kisantal, este arestat 
sub învinuirea de crimă, de omor şi de tâlhărie! rosti brusc 
Apostolescu în timp ce-i supraveghea reacţia. 

Fata rămase interlocată, iar ochii ei mari şi albaştri, de 
spaimă, îşi dublară volumul. 

Apostolescu nu-i lăsă timp să-şi revină, continuă: 


— Având în vedere relaţiile pe care le-aţi avut cu el şi pentru 
a nu fi acuzată de complicitate, ar fi de dorit să ne acordaţi 
întregul dumneavoastră concurs. 

— Da, sigur... Tot ce doriţi... bâigui ea speriată. 

— Pentru început, dorim să vedem obiectele pe care le-a 
lăsat la dumneavoastră! 

— Dar sunt acasă... 

— Nu-i nimic, o să vă însoţim până acasă. 

— Bine... N-am nimic împotrivă... Sigur, dacă doriţi... Numai 
s-o anunţ pe colega mea... — îngăimă ea cuprinsă de emotie. 

Jumătate de oră mai târziu, percheziţia domiciliară fu 
terminată, şi în faţa lor, pe o masă, se aflau: trei cutii cu 
tacâmuri din alpaca, o pereche de ciorapi croşetaţi şi un 
termometru de o construcţie mai deosebită. 

După ce Apostolescu lăsă Ninei Herdan o copie a procesului- 
verbal de ridicare a obiectelor, părăsiră locuinţa acesteia. 

CAPITOLUL XXVIII. SANDA ALEXANDRESCU 

Maşina lui Năstase, după ce coborâse înapoi la Braşov şi 
străbătuse mai multe străzi, intră pe o alee de blocuri noi şi se 
imobiliză la intrarea unuia dintre ele. 

Orientându-se după cutiile de scrisori din holul imobilului, 
luară liftul până la etajul cinci. Pe uşa apartamentului 89, lângă 
vizor, se afla o tăbliță cu numele locatarului: ,,Valeriu 
Alexandrescu — medic veterinar”. 

După ce apăsară pe rând butonul soneriei, timp de mai 
multe minute, şi văzură că nu le răspunde nimeni, Apostolescu 
şi Năstase coborâră din nou în holul imobilului şi se îndreptară 
către biroul administratorului. 

Câteva minute mai târziu se urcară în maşină şi, folosindu-se 
de informaţia dată de administrator, se îndreptară spre coaforul 
unde Sanda Alexandrescu îşi exercita meseria de cosmeticiană. 

Apostolescu spuse şefei de unitate ce doresc şi, după puţin 
timp, în încăperea unde aşteptau, fu introdusă persoana 
căutată. 

În ciuda simplităţii halatului ei alb, se remarca de îndată 
ţinuta ei suplă şi elegantă. Părul negru şi bogat era prins la 
spate, într-o coadă de cal, iar ovalul perfect al feţei, cu tenul alb 
şi fin, era luminat, prin contrast, de doi ochi negri, mari, cu gene 
lungi. Sânii care încercau cu nerăbdare să sfărâme pânza 
halatului, şi picioarele cu genunchi rotunzi şi glezne subţiri 


completau portretul unei femei deosebit de atrăgătoare. Deşi 
Apostolescu ştia că are aproape 35 de ani, tot nu-i venea să 
creadă că are mai mult ca 25. 

„Probabil că nici chiar un sfinx n-ar rezista tentaţiei de-a 
întoarce capul după o astfel de femeie” — îşi spuse el cu 
admiraţie, în timp ce-i privea buzele frumoase şi cărnoase. 

Când intră în încăpere, le zâmbi, cum zâmbesc femeile 
frumoase, sigure de ascendenţa pe care le-o conferă farmecul 
lor asupra bărbaţilor, şi rosti cu glas de fetiţă răsfăţată: 

— Mi s-a spus că sunt căutată. Numele meu este Sanda 
Alexandrescu. 

— Căpitanul Nicu Apostolescu şi subofiţerul Năstase din 
Miliția judiciară — se prezentă anchetatorul înclinându-se. 

— Vă rog să luaţi loc — îi invită ea. Cu ce vă pot fi de folos? 

— Dorim să vă cerem nişte relaţii despre o cunoştinţă de-a 
dumneavoastră. Cunoaşteţi acest bărbat? întrebă Apostolescu 
oferindu-i fotografia inculpatului. 

Femeia îşi aruncă o privire asupra fotografiei şi spuse 
repede, intrigată: 

— Bineînțeles! Este domnul inginer Kiş! Dar ce i s-a 
întâmplat? 

— Doamnă, îmi pare rău, dar meseria noastră are o 
particularitate, întrebări punem numai noi. Vă rugăm să ne 
spuneţi când şi în ce împrejurări l-aţi cunoscut? 

Femeia rămase un moment surprinsă de felul distant în care- 
i vorbise anchetatorul, apoi, mai puţin sigură de ea, începu să 
vorbească: 

— Pe la începutul lunii octombrie, în timp ce-mi conduceam 
o clientă spre ieşirea din unitate, a apărut domnul a cărui 
fotografie mi-aţi arătat-o şi m-a întrebat dacă nu vreau să 
cumpăr nişte obiecte de ocazie. l-am cerut să-mi arate ce are şi, 
cu această ocazie, am cumpărat de la el o tavă din porțelan cu 
margini din metal, un material de rochie din mătase şi o 
pereche de cercei din aur, cu câte trei pietre preţioase fiecare. 
Pentru aceste obiecte am plătit 300 de lei... 

— Nu vi s-a părut curios că vi le-a vândut atât de ieftin? 

— Nu. Mi-am spus că este bărbat şi nu cunoaşte valoarea lor 
reală. Mai cu seamă că el ne-a explicat că... 

— V-aţi exprimat la plural. Cine a mai asistat la tranzacţia 
dumneavoastră cu Kisantal? 


— Clienta care vă spuneam că tocmai o conduceam spre 
ieşire când a apărut domnul inginer. 

— Vă rog să-mi daţi numele şi adresa acestei persoane. 

— Se numeşte Camelia Balaban şi locuieşte pe strada... 

— Vă rog să vă reluaţi relatarea. Aţi rămas la explicaţiile pe 
care vi le-a dat domnul Kiş — o orientă Apostolescu. 

— Da, aşa e. Ne-a povestit că este inginer şi în următoarele 
două săptămâni va pleca şi se va stabili în Austria, la un unchi 
de-al lui care este foarte bogat. A mai spus că până pleacă 
doreşte să se distreze şi de aceea vinde tot ce are prin casă. 

— Ce s-a mai întâmplat după ce aţi cumpărat obiectele de 
care ne-aţi vorbit? 

— Clienta mea s-a arătat dispusă să cumpere şi ea unele 
obiecte de la domnul Kiş. Pentru că era aproape de ora de 
închidere a unităţii, am rugat-o pe Camelia să-l mai ţină de 
vorbă până mă duc să mă schimb. După ce m-am îmbrăcat şi 
am ieşit afară, unde mă aşteptau cei doi, Camelia i-a spus în 
glumă lui Kiş că, urmare a afacerii pe care a făcut-o, este bun de 
cinste. El a fost de acord şi ne-a invitat la o cofetărie, unde ne-a 
servit cu lichior. După vreo jumătate de oră, adică pe la nouă şi 
jumătate seara, ne-am hotărât să mergem şi să mâncăm la 
Camelia. In acest scop, domnul Kiş a cumpărat vin şi ceva de-ale 
gurii şi ne-am dus la prietena mea, unde am mâncat şi am stat 
de vorbă. 

— Până la ce oră? 

— Cred că până pe la ora unu noaptea, când domnul Kiş m-a 
condus până acasă. La despărţire ne-am înţeles ca a doua zi 
seara să ne întâlnim din nou la Camelia, unde urma ca el să mai 
aducă şi alte lucruri. 

— Soţul dumneavoastră nu v-a întrebat unde aţi zăbovit atât 
de târziu? 

— Nu, deoarece când am intrat în casă dormea. De altfel, 
are foarte multă încredere în mine. 

— Puteţi să precizaţi în ce zi l-aţi cunoscut pe Kiş? 

— Da. In ziua aceea primisem leafa, adică era în ziua de 6 
octombrie. 

— Vă rog să continuaţi. 

— In seara următoare a trecut pe la mine pe la serviciu şi mi- 
a spus că, pentru noaptea respectivă, a aranjat cu Camelia să 
mergem la ea şi să ne distrăm. După ce-am terminat serviciul, 


domnul Kiş m-a condus acasă, deoarece trebuia să mă schimb. 
Întrucât pe drum mi s-a plâns că-l strâng pantofii, l-am invitat la 
mine în casă şi i-am făcut cunoştinţă cu soţul meu, care, auzind 
că-l jenează pantofii, i-a împrumutat o altă pereche de-ai lui. 
Apoi am plecat cu toţii la Camelia, unde am mâncat, am băut şi 
am discutat. 

— După ce-am servit masa, soţul meu, făcându-i-se somn, s- 
a întins pe pat şi a adormit. Curând după aceea ne-am culcat şi 
noi. 

— A doua zi dimineaţa, Camelia ne-a rugat să plecăm mai 
devreme, deoarece se temea să nu se întoarcă soţul ei din 
delegaţie şi să ne găsească acolo. Astfel am plecat de acolo şi 
ne-am dus la noi acasă. Cu această ocazie ne-a arătat ce avea 
în geamantane... 

— Despre ce geamantane vorbiţi? 

— Despre cele două geamantane pe care le dusese cu o zi 
mai înainte la Camelia, când aranjase să petrecem acolo. După 
ce am plecat de la Camelia, am luat şi geamantanele şi le-am 
dus la noi acasă. 

— Vă rog să-mi faceţi o descriere a acestor geamantane. 
Erau noi? 

— Nu, păreau să fie foarte vechi, mă refer mai ales la model. 

— Din piele? 

— Nu, dintr-un carton maro-gălbui, dar foarte frumoase... 

— Ştiţi care era conţinutul lor? 

— Da. Când am ajuns acasă le-a deschis şi ne-a arătat o 
grămadă de lucruri... 

— Printre ele erau şi albume cu timbre? se precipită cu 
nerăbdare Apostolescu. 

— Da. Am văzut că avea câteva albume cu timbre. Apoi ne-a 
arătat o colecţie de iconiţe sculptate şi ne-a povestit că au fost 
lucrate de un bunic de-al lui care era preot. 

— Pentru că în ziua aceea era duminică, ne-am hotărât să 
scoatem maşina noastră din garaj şi să facem o plimbare până 
la Izvorul Rece. Seara, când am revenit în Braşov, domnul Kiş a 
rămas să doarmă la noi. A doua zi dimineaţă, după ce a plecat 
soţul meu la serviciu, m-a rugat să-i împrumut o mie de lei, 
deoarece vrea să-şi cumpere un costum de haine şi îmi va 
restitui banii când îşi va vinde timbrele, despre care el spunea 
că valorează zeci de mii de lei. 


— După ce i-am dat banii, nu l-am mai văzut vreo lună de 
zile. În ziua de 7 sau 8 noiembrie a venit la mine şi m-a rugat să- 
i mai împrumut o mie de lei, deoarece nu reuşise încă să-şi 
vândă timbrele. 

— Şi i-aţi dat banii ceruţi? 

— Da. 

— Vă rog să continuaţi. 

— A doua zi, ştiu precis că era în ziua de 9 noiembrie, 
deoarece era aniversarea căsătoriei mele, Kiş a venit la noi, 
împreună cu o fată din Predeal, şi ne-a invitat să petrecem 
noaptea cu el. Când s-a întors şi soţul meu acasă, am plecat cu 
toţii şi, după ce-am colindat mai multe baruri, până în zori, ne- 
am culcat la Cabana Schiorilor. Din ziua aceea nu l-am mai 
văzut pe domnul Kiş şi am presupus că a plecat în Austria, aşa 
cum ne-a spus el. 

— Puteţi să-mi spuneţi cine a suportat cheltuielile ocazionate 
de chefurile pe care le-aţi făcut? 

— Kiş, deoarece nu voia să ne lase pe noi să plătim. 

Apostolescu dădu indispus din cap, apoi întrebă repede: 

— Ce obiecte v-a dăruit sau a lăsat la dumneavoastră ca gaj 
pentru banii pe care i-aţi împrumutat? 

Văzând că femeia ezită să răspundă, Apostolescu continuă: 

— Vă atrag atenţia că Kiş, prietenul dumneavoastră, este 
acuzat de uciderea şi jefuirea a trei oameni. De asemenea, vă 
atrag atenţia că, din momentul în care v-am anunţat învinuirea 
ce i se aduce, orice încercare de a sustrage din obiectele ce le-a 
lăsat la dumneavoastră va fi interpretată ca o tentativă de a 
favoriza infractorul, care se pedepseşte cu închisoare de la 3 
luni la 3 ani. 

Femeia avea privirea rătăcită, respira greu, iar pe fruntea ei, 
albă şi imaculată, apăruseră broboane de transpiraţie. Probabil 
că nici ea nu mai ştia ce o înspăimântase mai mult: adevărata 
ocupaţie a amicului ei, pedeapsa la care era expusă sau tonul 
sentenţios şi inflexibil al anchetatorului. 

— Ce... Ce trebuie să fac? Fac tot ce doriţi... — reuşi ea să 
spună, cu o voce care nu mai amintea cu nimic pe cea de fetiţă 
răsfăţată de la începutul discuţiei. 

— Consimţiţi la efectuarea unei percheziţii domiciliare sau 
doriţi să cerem un mandat semnat de procuror? 

— N-am nimic de ascuns... Puteţi să faceţi percheziţie când 


doriţi... Vă dau tot ce-am primit de la el... indiferent că le-am 
plătit sau că mi le-a dat cadou... — bolborosi ea. 

— Vă rog să vă îmbrăcaţi şi să ne însoţiţi la dumneavoastră 
acasă! ceru Apostolescu. 

Două ore mai târziu, Apostolescu termină inventarierea 
obiectelor lăsate de criminal în casa familiei Alexandrescu. 
Printre acestea erau: plicuri şi albume cu mii de timbre, câteva 
icoane sculptate, monede de argint din secolele XVII şi XVIII, un 
cort de patru persoane, o pereche de cercei din aur etc. 

Apostolescu nu mai avea nici o îndoială că se află pe un 
drum bun. Cea mai mare parte din obiectele ridicate erau 
însemnate cu inițiala „Il“ sau cu numele „,lakocs“.O să mai fie 
nevoie să discutaţi şi cu soţul meu? întrebă ea temătoare, când 
îl văzu pe Apostolescu şi pe Năstase pregătindu-se de plecare. 

Anchetatorul sesiză rugămintea din glasul ei. O privi 
pătrunzător, apoi, săltând puţin din umeri, spuse: 

— N-am ce să vă fac! Trebuia să vă fi gândit, de la început, 
că numai un om care n-a muncit pe banii pe care îi posedă îşi 
permite să-i cheltuiască, precum Kiş, fără nici un discernământ! 
In ceea ce mă priveşte, eu, fiind edificat, n-am să mai discut cu 
soţul dumneavoastră, dar, în schimb, o vor face cu prisosinţă 
colegii mei de la miliția oraşului. 

Mai înainte de a părăsi locuinţa doamnei Alexandrescu, 
Apostolescu mai puse o întrebare. 

— Când l-aţi cunoscut, în seara zilei de 6 octombrie, era 
îmbrăcat într-un costum din stofă gri? 

— Da. 

— Avea cămașă albă? 

— Da, dar cam murdară, de altfel ca şi costumul pe care-l 
purta. 

Apostolescu mulţumi şi plecă împreună cu Năstase. 

— Mergem la Camelia Balaban, tovarăşe căpitan? întrebă 
Năstase, în timp ce ambala motorul. 

— Nu. De această cucoană se va ocupa judiciarul. 
Următoarea mea clientă va fi loana Andreescu, femeia cu care 
şi-a petrecut timpul Kisantal în ultima parte a lunii octombrie. 
Până una-alta, opreşte la un restaurant să mâncăm ceva... 

Năstase se grăbi să-şi încline capul aprobator, apoi, când 
demară, spuse: 

— Frumuşică nevoie mare cucoana... , dar şi podoabă, 


dom'le! 

— O dovadă că nu întotdeauna un ambalaj frumos... 

— Dacă aş avea o astfel de nevastă, i-aş suci gâtul — spuse 
Năstase scârbit. 

— Cu condiţia să-i afli isprăvile. Insă, de cele mai multe ori, 
ce ştie satul... nu ştie soţul — mormăi preocupat Apostolescu. 

CAPITOLUL XXIX. IOANA ANDREESCU 

După ce călătorise toată noaptea cu trenul, Apostolescu 
ajunse a doua zi dimineaţa la laşi. 

Primul lucru a fost să ia un taximetru şi să ceară să fie dus în 
strada Foişor. La adresa indicată se află un imobil vechi, numai 
cu parter. Se îndreptă către uşa apartamentului indicat de un 
copil, de vreo şapte ani, care stătea cocoţat pe o ulucă, şi sună. 

După puţin timp, se auzi un zgomot de paşi şi în pragul uşii 
apăru o fată, ce nu părea să aibă mai mult de 17 ani. Era 
îmbrăcată cu un pantalon din stofă neagră şi o jachetă din lână 
roşie. 

— Ce doriţi? întrebă ea cu o voce cristalină, de copil, care, 
de altfel, corespundea întocmai cu figura ei nevinovată. 

Apostolescu se uită la figura ei lunguiaţă, punctată de doi 
ochi verzi şi încadrată într-un păr lung, castaniu, ce i se revărsa 
peste umerii jachetei. 

— Pot vorbi cu doamna Marinescu? 

— lmi pare rău, dar la ora asta este la serviciu. 

— Dar cu loana Andreescu se poate discuta? 

— Eu sunt! Cine sunteţi dumneavoastră? întrebă ea mirată. 

— Sunt de la miliţie — răspunse el, în timp ce-i arătă 
legitimaţia. Aş vrea să vă cer câteva relaţii. Pot intra în casă? 

— Da, desigur! Vă rog să poftiţi... — îl invită ea fâstăcită. 

— Dumneavoastră aţi fost anul acesta la Predeal? începu 
Apostolescu, după ce fu invitat într-o sufragerie. 

— Da, am fost acolo cu mătuşă-mea. 

— In ultima decadă a lunii octombrie şi aţi locuit în camera 
10 de la Cabana Schiorilor, aşa-i? 

— Aşa este — confirmă ea intrigată. 

— Cu ocazia şederii dumneavoastră la Predeal aţi cunoscut 
un bărbat cu numele de Kiş sau Kisantal?... 

— Sunt majoră şi mă priveşte pe cine cunosc! răspunse ea 
înţepat. 

— În anumite cazuri ne priveşte şi pe noi! îi tăie avântul 


Apostolescu. 

— Ei, asta-i bună! se îndârji ea. N-aveţi impresia că vă băgaţi 
nasul unde nu vă fierbe oala?! 

— Având în vedere faptul că sunt ofiţer de miliţie, nu! Şi te 
rog să fii mai cuviincioasă. Altfel continuăm discuţia la 
inspectorat! o repezi Apostolescu cu severitate. 

— Bine, dar ce-am făcut? întrebă ea speriată. 

— Numai eu întreb! Dumneata cu ce te ocupi? 

— Am terminat liceul şi am dat examen la politehnică, dar n- 
am reuşit şi acum mă pregătesc pentru la anul. 

— Mătuşa dumitale...? 

— Este dactilografă. 

— Părinţii dumitale sunt acasă? 

— Nu, părinţii mei stau la ţară. Ştiţi, aici stau în gazdă la 
mătuşa mea, deoarece am condiţii mai bune de învăţat. 

— Vă rog să-mi povestiţi cum l-aţi cunoscut şi ce ştiţi despre 
numitul Kiş — ceru Apostolescu, în timp ce-şi pregătea carnetul 
de notite şi stiloul. 

— În ziua de 21 octombrie am fost cazate la Cabana 
Schiorilor, în camera 10. Trei zile mai târziu, într-o dimineaţă, l- 
am cunoscut pe vecinul nostru care locuia la camera 9. Mi-a 
spus că este inginer şi se numeşte lon Kiş. 

— În aceeaşi zi, pe la ora zece, în timp ce mergeam cu 
mătuşa mea spre oficiul poştal, am fost ajunse din urmă de 
domnul Kiş, care se afla într-un taximetru. A oprit maşina în faţa 
noastră şi ne-a invitat şi pe noi să ne urcăm în ea. După ce ne-a 
condus la oficiul poştal, unde am avut o convorbire telefonică, 
am fost invitate să luăm o gustare cu el la restaurantul 
„Rosmarin“. În timpul mesei ne-a povestit că este inginer pe un 
şantier şi că, datorită faptului că acesta se află instalat la o 
mare altitudine, primeşte un salariu foarte mare. De altfel, chiar 
din momentul în care a plătit taximetrul cu care ne-a dus la 
oficiul poştal, am observat că are foarte mulţi bani la el. 

— Din ziua aceea ne-am împrietenit şi mergeam zilnic pe la 
diverse restaurante... — făcu o scurtă pauză, apoi se grăbi să 
completeze —, dar să ştiţi că eu am fost întotdeauna însoţită de 
mătuşa mea. 

Apostolescu dădu aprobator din cap, în timp ce gândea: 
„Firesc, voia să profite şi ea...” 

— În perioada cât aţi fost împreună, la Predeal, cum s-a 


comportat? 

— Foarte frumos! Ca un adevărat domn. De altfel, toţi 
chelnerii şi barmanii de la localurile pe unde am fost aveau 
aceeaşi părere despre el. Când era vorba să ne distrăm, nu se 
uita la bani. 

— Ei, aşa se întâmplă când te duci în concediu, doar o dată 
pe an îl ai şi vrei să profiţi cât mai bine de el — insinuă 
Apostolescu. 

— Da, aşa spunea şi el. Cred că cheltuia cel puţin 1 000 de 
lei pe zi. 

— Ai observat dacă avea un costum din stofă de culoare gri- 
deschis? 

— Nu, n-avea. L-am văzut purtând numai două costume: 
unul maro şi altul bleumarin. 

— Ei, asta încă nu înseamnă că nu putea să-l ţină în 
garderobă şi să nu-l îmbrace — spuse neconvins detectivul. 

— E imposibil. Dacă ar fi avut aşa ceva, l-aş fi văzut, doar 
intram destul de des la el în cameră. 

— Când te duceai la el în cameră, erai întotdeauna însoţită 
de mătuşa dumitale? întrebă sarcastic Apostolescu. 

— Da... sigur. Mătuşa aştepta la uşă şi eu intram să-i spun 
că-l aşteptăm afară... — îngăimă ea cu faţa brusc îmbujorată. 

Apostolescu se gândi că de fapt n-a fost vina fetei, care nu 
era decât un copil, ci a celei care trebuia să aibă grijă de ea şi se 
decise s-o cruţe. 

— Te rog să-mi spui cu ce persoane l-ai văzut discutând? 

— Intr-o zi, cam la vreo săptămână după ce ne-am cunoscut, 
ne-a invitat să facem o plimbare cu un taximetru la Sinaia. În 
timp ce mergeam spre Sinaia, ne-a povestit că are de făcut 
nişte afaceri cu un cetăţean străin, parcă din Zambia. 

După ce-am ajuns la Sinaia, el a intrat în hotelul „Palas”, iar 
noi am aşteptat afară, pe o bancă din parc. Un sfert de oră mai 
târziu, domnul Kiş a venit însoţit de două persoane, un bărbat şi 
o femeie, trecuţi de 60 de ani şi ne-a spus să-l mai aşteptăm 
puţin, deoarece trebuie să se ducă la gară să ridice două 
clasoare de timbre de la bagaje de mână. Puțin mai târziu a 
trecut pe lângă noi, împreună cu cei doi străini, şi ne-a rugat să-l 
mai aşteptăm puţin, apoi a intrat din nou în hotel cu însoțitorii 
săi. N-a mai trecut însă mult timp şi domnul Kiş împreună cu cei 
doi bătrâni au venit şi ne-au invitat la o cafea. În timp ce ne-am 


băut cafeaua, cei doi bătrâni i-au promis domnului Kiş că, a 
doua zi, îi vor da 10 000 de lei pentru timbre. O oră mai târziu 
ne-am înapoiat cu un alt taximetru la Predeal. Asta-i tot ce pot 
să vă spun — termină ea. 

— A doua zi nu l-aţi mai însoţit la Sinaia? 

— Nu, a plecat singur şi când s-a înapoiat mi-a spus că a 
primit suma stabilită. 

— În afară de cei doi străini, de care mi-ai vorbit, cu cine s-a 
mai întâlnit? 

— Eu nu l-am mai văzut discutând cu altcineva, dar, în 
schimb, se saluta cu foarte multă lume. 

— Te rog să încerci să-i descrii pe cei doi străini. 

— Ea era foarte grasă şi respira greu, iar el era mic şi slab. 

— Când v-aţi dus la cofetărie, Kiş v-a făcut cunoştinţă cu ei? 
Le-aţi reţinut numele? 

— Într-adevăr, ne-a făcut cunoştinţă cu ei, dar nu le-am 
reţinut bine numele. Cred că s-au recomandat: Terry sau Herry. 

— În ce limbă discutau străinii? 

— În englezeşte. 

— Dumneata cunoşti această limbă? 

— Nu. 

— Dar mătuşa dumitale? 

— Nici ea nu o cunoaşte. 

— Atunci de unde ai ştiut că cei doi străini urmau să-i dea a 
doua zi lui Kiş suma de 10 000 de lei? 

— Am înţeles asta din semnele pe care şi le făcea domnul 
inginer cu ei, deoarece nici el nu ştia englezeşte. 

— De unde ştii că a ridicat de la gară numai două clasoare 
cu timbre? 

— Pentru că, atunci când a revenit de acolo, a trecut pe 
lângă noi şi le-am văzut în mâna lui. 

— Cum arătau cele două clasoare? 

— Erau mari ca nişte mape şi aveau coperte din carton gros 
şi negru. 

— Când aţi plecat înapoi la Predeal, le mai avea? 

— Nu, le lăsase celor doi străini, în hotel. 

— Te-ai mai văzut cu Kiş după ce ai plecat din Predeal? 

— Nu, a rămas că pe la jumătatea lunii decembrie va veni la 
laşi să ne căsătorim. 

— Aţi purtat vreo corespondenţă? 


— Nu, deşi a rămas că-mi va scrie. 

— Ce cadouri ai primit de la el? 

— Cu o zi înainte de a părăsi staţiunea, a insistat să mergem 
să ne cumpere nişte amintiri. Cu această ocazie mi-a făcut 
cadou o pereche de pantofi, câteva perechi de ciorapi, nişte 
preparate de cosmetică... 

— Ţi-a făcut cadou numai obiecte cumpărate sau şi din cele 
pe care le avea la el în valize? 

— Numai lucruri cumpărate de la magazin. 

— Unde lucrează mătuşa dumitale? 

Fata preciză adresa. 

Când ajunse lângă uşă, Apostolescu se întoarse cu faţa spre 
ea şi o sfătui: 

— Fetiţo, pe viitor rezumă-te la prieteni de vârsta dumitale 
şi, mai ales, evită-i pe cei care risipesc prea mulţi bani. Viitorul 
dumitale soţ este un criminal de cea mai josnică speţă! 

Când Apostolescu ieşi pe poartă, loana Andreescu continua 
să privească înlemnită după el. 

Două ore mai târziu, Apostolescu părăsi întreprinderea unde 
lucra dactilografa Anda Marinescu. 

Singurul punct în care depoziţia mătuşei nu concorda cu a 
nepoatei se referea la întrebarea dacă a intrat vreodată în 
camera criminalului. Răspunsul ei a fost rostit fără şovăire: „Atât 
eu cât şi nepoata mea n-am intrat niciodată în camera domnului 
inginer!”. Apostolescu luă primul tren spre Braşov, dar pe drum 
se răzgândi şi cobori la Sinaia. 

La ora opt seara discuta cu directorul hotelului „Palas“. 

— Să ştiţi că nu-i chiar atât de uşor să depistăm persoanele 
care vă interesează, avem atât de mulţi turişti... — zise 
directorul strâmbând din nas. Barem dacă i-aţi cunoaşte 
numele, dar aşa... 

— Eu cred că nu-i o treabă uşoară, dar n-avem de ales. 
Trebuie să-l identificăm! De altfel, avem unele indicaţii de 
selecţie: o pereche de englezi, cu numele terminat în „erry“, 
vârsta, peste 60 de ani, şi perioada în care au fost cazaţi, ultima 
decadă a lunii octombrie. 

— Dacă trebuie... cu plăcere! zâmbi resemnat directorul şi 
trimise un funcţionar să-i aducă registru de evidenţă a turiştilor. 

Jumătate de oră mai târziu, Apostolescu, îşi nota în carnet: 
Annie şi Alfred Perry, London, 15 Queen Street. Apostolescu 


mulţumi pentru concursul primit şi se grăbi să ia primul tren 
spre Braşov. 
CAPITOLUL XXX. RELATAREA LUI SIMIONESCU 

Era trecut de ora opt dimineaţa când fu trezit din somn de 
soneria telefonului. 

— Alo... — mormăi el încă mahmur. 

— 'Neaţa, şefu'! Ce faci?! întrebă cu jovialitate Simionescu. 

— Ce, dracu, nu mă laşi să dorm?! 

— Păi cât vrei să mai dormi? E opt şi încă nu ne-am luat 
concediul!... 

— Cum mă, aşa repede s-a făcut ora opt?! Vino la mine în 
cameră — adăugă el şi puse receptorul în furcă. 

Când Simionescu intră, câteva minute mai târziu, îl găsi 
stând pe marginea patului şi încercând, încă adormit, să-şi 
netezească părul. 

— Bravo, şefu'! Eu îmi mănânc sufletu' cu toţi beţivii din 
Deva şi cineva — nu spun cine! — îşi pierde nopţile cu „şoriceii”, 
iar a doua zi nu se poate scula!... 

Apostolescu îi aruncă o privire ucigătoare, făcu mărunţel din 
buze, apoi, cu un efort eroic, se ridică de pe marginea patului şi 
porni spre camera de baie, spunând peste umăr: 

— In timp ce mă spăl, deşartă-ţi sacul! 

După ce-şi scoase pijamaua; puse pe periuţa de dinţi puţină 
pastă, potrivi duşul şi se vâri sub el. 

Simionescu îşi aprinse o ţigară şi, după ce-şi propti umărul în 
cadrul uşii, începu să relateze: 

— Cu excepţia a doi preoţi şi un doctor, pe care i-a înşelat cu 
diferite sume de bani, s-a învârtit numai printre foşti clienţi de-ai 
noştri, beţivani notorii şi femei fără profesie stabilită. Pe scurt, 
alibiul lui părea corect în ceea ce priveşte felul în care şi-a 
petrecut după-amiaza zilei de 1 octombrie. Astfel, soţii Stoia 
declaraseră că între orele trei după-amiaza şi şapte seara, când 
au ieşit să se plimbe prin oraş, inculpatul a fost la ei acasă, unde 
au mâncat şi au băut cu toţii. La ora nouă seara, alţi doi martori 
susţin că s-au întâlnit cu el la restaurantul din localitate, unde 
au băut câte un şpriţ până la ora zece fără ceva, când inculpatul 
le-a spus ca se duce la gară să ia trenul pentru Braşov. 

— Una peste alta, alibiul este corect. Singurul interval de 
timp, între şapte şi nouă seara, în care nu-l mai putem controla, 
se rezumă, deci, la două ore. Acest timp este însă 


nesemnificativ dacă ţinem seama de faptul că distanţa dintre 
Deva şi Sibiu, dus şi întors, este de 2” de kilometri. Corect? 

Apostolescu, având gura plină de pastă de dinţi, se rezumă 
la o înclinare scurtă a capului. 

În timp ce punea periuţa în paharul de pe polita de deasupra 
lavoarului, Simionescu reluă: 

— Mai pe scurt, din depoziţia martorilor rezultă că 
domnul „,doctor-inginer“ Kisantal nu a putut vizita familia lakocs 
în după-amiaza zilei de 1 octombrie. 

— Şi ca să ajungi la această constatare ţi-au trebuit două 
zile? mârâi Apostolescu în timp ce-şi clăbucea umerii cu săpun. 

— AŞ! reluă Simionescu imperturbabil. Pentru a ajunge la 
constatarea că Kisantal n-a putut fi la Sibiu, în momentul care 
ne interesa pe noi, mi-au trebuit numai patru ore. Restul 
timpului l-am consumat pentru a dovedi contrariul... 

— Şi, ai reuşit? se învioră Apostolescu. 

— Hm! Adică ce părere ai?! zise el dispreţuitor. Un detectiv 
de talia mea — nota bene: nu mă refer la gabarit! — poate fi dus 
de nas, aşa, cu una, cu două?! 

— Umflă-te mai puţin în pene şi termină-ţi o dată relatarea, 
că mai avem şi alte treburi astăzi! îl repezi Apostolescu, bine 
dispus, în timp ce oprea duşul şi întindea mina după prosopul pe 
care i-l aruncă prietenul său. 

— Mi-am dat seama unde-i lanţul mai slab şi am luat-o din 
nou la întrebări pe doamna Stoia, mai ales în legătură cu felul în 
care s-a distrat din momentul în care, ea şi soţul ei, s-au 
despărţit de Kisantal. 

— Astfel, am aflat pe unde s-au plimbat şi persoanele cu 
care s-au întâlnit, după ora şapte seara, când au rămas numai 
ei. 

— Ce-a rezultat din audierea lor? îl zori Apostolescu în timp 
ce intra în dormitor şi se îndrepta spre scaunele unde îşi pusese 
hainele. 

— Că, de fapt, familia Stoia s-a plimbat prin oraş între orele 
patru şi şase seara! Ba, mai mult, o altă familie a susţinut, sus şi 
tare, că i-a întâlnit chiar la ora patru fără un sfert. Exactitatea 
afirmației m-a obligat să cer precizări, care, după ce le-am 
primit, s-au dovedit a fi al naibii de elocvente. Familia respectivă 
se ducea să vadă un film, care începea la ora patru după- 
amiază, şi n-au stat prea mult de vorbă cu soţii Stoia de teamă 


să nu piardă jurnalul de actualități... 

— Te-ai dus înapoi la soţii Stoia şi...? 

— Şi... m-am lămurit, bineînţeles! Domnul Stoia îl cunoscuse 
pe Kisantal, cu 5—6 ani în urmă, pe vremea când locuiau la 
acelaşi pension, la „Văcăreşti”. Evident, după o astfel de 
camaraderie, nu poţi refuza amicul care-ţi cere un mic serviciu. 
Mai exact, după ora trei după-amiaza nu l-a mai văzut la faţă! 

— În concluzie — în sfârșit, am ajuns şi la concluzie! —, 
Kisantal a avut la dispoziţie şase ore, în care timp putea, în mod 
comod, să viziteze familia lakocs şi să se întoarcă la Deva. 

— Bravo, Dănuţ! Pentru isprava ta meriţi... o cafeluţă 
neagră. Hai s-o bem! 

— Decât nimic, bună-i şi asta... Mai ales dacă n-o plătesc eu. 

Băutul cafeluţei dură mai bine de-o oră, dar la sfârșitul ei 
Simionescu era complet edificat asupra investigaţiilor făcute de 
Apostolescu. 

CAPITOLUL XXXI. A DOUA INCRIMINARE 

— Cum a fost în vilegiatură? întrebă maiorul Bogaliu în timp 
ce strângea mâinile celor doi anchetatori. 

Apostolescu îi relată în câteva cuvinte rezultatele la care 
ajunseseră, apoi întrebă: 

— De la Camelia Balaban a ieşit ceva? 

— Da, mai multe obiecte care valorau câteva mii de lei şi 
pentru care martora a plătit, de fapt simbolic, 200 de lei. Cea 
mai mare parte din obiectele indicate s-au regăsit pe lista celor 
jefuite de la familia lakocs. De asemenea, ca un fapt care 
trebuie reţinut, am găsit şi o trusă de tacâmuri pe al căror 
mâner sunt gravate inițialele „S.M.C.C.” 


— Altceva? 

— Altceva? Doamna Camelia Balaban m-a rugat bineînţeles, 
pocăită! — să nu-i spun nimic soţului ei despre tărăşenia 
respectivă. 


— Şi cum a rămas? O turnaţi sau nu? glumi Apostolescu. 

— l-am răspuns că repulsia provocată de fapta ei mă 
îndeamnă să-i povestesc soţului felul în care îşi petrece timpul 
când el este plecat în delegaţie, dar, din păcate, secretul 
profesional mă împiedică. 

— Şi, fără această oprelişte, chiar i-aţi spune? întrebă 
Simionescu neîncrezător. 

— Ba bine că nu! A tolera o astfel de faptă înseamnă, în 


fond, o încurajare pentru perpetuarea lor răspunse convins 
maiorul şi continuă: În ceea ce-l priveşte pe Mărculescu, 
individul la care a dormit inculpatul în primele zile ale lunii 
octombrie, până s-a instalat la Cabana Schiorilor, ne-a declarat 
că l-a lăsat în camera lui din milă, deoarece Kisantal, din lipsă 
de bani, dormea pe băncile din Gara Predeal. 

Înainte de a părăsi biroul, Apostolescu îl rugă pe Bogaliu să 
anunţe miliția Sibiului că a doua zi se va face confruntarea 
criminalului cu vecinii victimelor Geza şi Maria lakocs. 

Cei doi anchetatori intrară în biroul care le era rezervat 
pentru anchetă şi Apostolescu ceru arestului să i-l trimită pe 
Kisantal. 

— Da’ răi mai sunt braşovenii ăştia, dom'le! — spuse 
nemulţumit Simionescu, după ce Apostolescu închise telefonul. 

— l-auzi! E-n stare să-i povestească lui Balaban isprăvile 
soţiei sale! Cu ce scop, numai ca să provoace zâzanie într-o 
familie!?...! 

— Poate că totuşi atitudinea de intransigenţă a lui Bogaliu să 
fie mai corectă decât cea de toleranţă pe care o adoptăm noi — 
îl întrerupse Apostolescu. 

— Vrei să mă lămureşti că informarea unui soţ despre 
abaterile celuilalt ar servi o cauză nobilă?! Că provocarea unui 
divorţ, inerent în astfel de situaţii, ar corespunde intereselor 
societăţii?! 

— Nu, Dane, n-am această intenţie, mai cu seamă că am şi 
eu propriile mele îndoieli asupra utilității unei astfel de acţiuni — 
zise Apostolescu ridicând din umeri. De altfel, noi am exclus 
întotdeauna implicaţiile secundare ale cazurilor de care ne-am 
ocupat şi nu văd de ce ne-am corecta, tocmai acum, maniera de 
lucru. 

— Dacă recunoşti că metodele noastre au dat rezultate, de 
ce mai ai îndoieli? insistă Simionescu. 

— Dane, ai chef să faci o discuţie filozofică cu mine? 

— Nu, dar... 

— Hai să considerăm subiectul epuizat. Atâta timp cât şi 
legea prevede că anchetatorul penal este obligat să păstreze 
secretul profesional, n-avem ce să mai discutăm. Aşa că... 

Se auzi o ciocănitură în uşă şi Simionescu strigă: „intră”! 

Erau Kisantal şi însoțitorii săi, care, după ce-l introduseră în 
birou, se retraseră. 


— Kisantal — începu Apostolescu —, îţi aminteşti că acum 
câteva zile te-am întrebat dacă ştii pe unde vine, în Sibiu, strada 
Şcoala de înot? 

— Da, îmi amintesc. 

— Mai îţi aduci aminte ce mi-ai răspuns atunci? 

— Sigur, că habar n-am şi că nici nu cred să fi auzit vreodată 
vorbindu-se despre o astfel de stradă. 

— La fel de necunoscut ţi-a părut şi numele de lakocs, aşa-i? 

Deşi nu-şi exteriorizase cu nimic simţămintele, Apostolescu 
remarcase, în momentul în care-i vorbise de strada unde se 
comisese dublul asasinat, o scurtă şi aproape imperceptibilă 
tresărire a pleoapelor. Acum însă era din nou stăpân pe el şi 
răspunse cu fermitate: 

— Aşa-i! Nu cunosc nici o persoană cu un astfel de nume. 

— Şi dacă eu ţi-aş dovedi că cunoşti atât strada cât şi 
numele pe care le-am amintit? 

— Este imposibil, domnule comisar — spuse el în timp ce-şi 
clătina capul cu convingere, doar nu sunt somnambul, ca să nu 
ştiu pe unde umblu şi cu cine stau de vorbă. 

— Nu, Kisantal, tu nu eşti somnambul, ci numai, un pic, 
uituc. De aceea te sfătuiam, acum câteva zile, să faci un 
tratament cu Glutacid; dar tu eşti atât de uituc, încât — hai, 
recunoaşte! — ai şi uitat să iei medicamentul recomandat. 
Numai aşa se poate explica postura, penibilă, în care te pune 
amnezia ta. Nu, nu trebuie să te simţi înjosit de festele pe care ţi 
le joacă memoria, deoarece am întâlnit de multe ori astfel de 
cazuri şi niciodată n-am pregetat să-i ajut pe respectivii la 
redobândirea aducerii-aminte. 

— Întrucât n-am făcut niciodată discriminare între clienţii 
mei — continuă sarcastic Apostolescu — nu vreau să-ţi dau 
ocazia să te plângi, ulterior, că te-am persecutat şi n-am vrut să 
te ajut. Ascultă, Kisantal, reluă Apostolescu, de astă dată cu 
seriozitate —, te acuz de uciderea soţilor Geza şi Maria lakocs 
din Sibiu, în noaptea de 5 spre 6 octombrie! 

— Eu?! protestă el. De unde i-aţi mai scos şi pe ăştia?! Sau 
mai bine spuneţi-mi că aveţi nevoie de un tap ispăşitor, pentru 
toate crimele care au dosarele deschise!... 

— Kisantal — spuse calm şi inflexibil Apostolescu ascultă mai 
întâi acuzaţia pe care ţi-o aduc, apoi vei avea şi tu cuvântul. 

Învinuitul ridică nepăsător din umeri. 


— După ce-ai fost eliberat din închisoare, în ziua de 28 
septembrie, te-ai dus la Deva, unde ai trăit din expediente până 
în ziua de 1 octombrie. În după-amiaza zilei de 1 octombrie, în 
jurul orei patru, ai plecat spre Sibiu... 

— lertaţi-mă, dar la mijloc trebuie să fie vorba de o confuzie. 
Am martori prin care pot dovedi că, în ziua respectivă, între 
orele trei şi şapte după-amiaza mă aflam la Deva... 

— Dacă te referi la soţii Stoia, nu mai conta pe ei. Au 
recunoscut că, la cererea ta, au făcut o depoziţie mincinoasă şi 
au revenit asupra ei. 

— Pentru că au fost siliţi... — comentă el, în timp ce îşi 
strângea buzele într-o resemnare filozofică. 

Apostolescu nu păru să-l audă şi continuă: 

— ... Între orele şase şi şapte seara ai făcut o vizită familiei 
lakocs... 

— De unde cunoşteam eu aceşti oameni dacă n-am mai fost 
de ani de zile în Sibiu? 

— Ai cumpărat pontul de la nepotul victimelor, Kalman, care 
era deţinut la aceeaşi închisoare unde ai fost şi tu închis! 
Ajungând la familia lakocs, te-ai dat drept emisarul unui om de 
afaceri străin şi, în numele acestuia, ai cerut să ţi se arate 
colecţiile de timbre. Apoi, după ce le-ai văzut, te-ai declarat 
dispus să le cumperi şi le-ai promis că vei reveni, cu suma 
stabilită, în ziua de 7 octombrie. De îndată ce ai părăsit casa 
viitoarelor tale victime, te-ai grăbit să ajungi la Deva, pentru a fi 
văzut, într-un restaurant, la ora nouă seara. Considerând că 
primul alibi a fost stabilit, ai plecat spre Braşov. Atât la Braşov 
cât şi la Predeal, ai continuat să trăieşti din expediente şi să 
dormi aiurea, până în după-amiaza zilei de 5 octombrie, când te- 
ai hotărât să dai lovitura pe care ai pregătit-o atât de minuţios... 

— Dacă, după spusele dumneavoastră, aveam întâlnire în 
ziua de 7 octombrie, de ce să mă fi dus cu două zile mai 
devreme? ironiză acuzatul. 

— Din aceleaşi motive pentru care te-ai dus şi la victima 
Katharina Liehn cu o zi mai devreme decât aţi stabilit. Adică, 
pentru a împiedica victimele să aducă un martor în ziua când 
trebuia să efectuaţi tranzacţia convenită. Deci, ajungând la Sibiu 
în jurul orei şapte seara, te-ai dus la lakocs, care, cunoscându-te 
de la vizita anterioară, contrar obiceiului său de a nu lăsa în 
casă oameni străini, te-a poftit înăuntru. Atunci când ai venit era 


de faţă şi Maria lakocs, dar ulterior, văzând că discuţia se 
prelungeşte, s-a dus să se culce. Câteva ore mai târziu, mai 
exact după ora zece şi jumătate, Geza lakocs îşi dă seama că nu 
i-ai adus suma pe care aţi convenit-o cu câteva zile mai înainte 
şi, probabil obosit de balivernele tale, îţi dă de înţeles că îi este 
somn. Tu însă nu te aflai acolo pentru a dovedi că eşti politicos, 
ci pentru a prinde momentul cel mai propice de a-ţi realiza 
scopul. Acest moment apare atunci când victima, exasperată, ia 
de pe masă o sticlă de vin, din care te servise, şi pleacă cu ea 
spre cămară pentru a-ţi arăta că discuţia este terminată şi 
trebuie să pleci. 

Apostolescu făcu o pauză pentru a-şi aprinde o ţigară şi, 
privind spre Simionescu, continuă: Acum, când încerc să-mi 
imaginez ce s-a petrecut în noaptea aceea, cred că nu greşesc 
dacă afirm că victima bănuise, cu mult înaintea agresiunii, 
pericolul pe care-l reprezenta „musafirul” ei. Adaugă la firea 
suspicioasă a victimei o discuţie sterilă de aproape patru ore, în 
care timp este imposibil ca Kisantal să nu fi făcut vreo gafă, care 
să-l alarmeze pe lakocs, şi vei avea un tablou fidel al situaţiei 
care domnea în acea încăpere. Pe de o parte un bătrân de 80 de 
ani, bolnav şi pe jumătate orb, pe de alta această fiară tânără şi 
puternică. lakocs, conştient de pericolul în care se afla, era 
paralizat de frică şi nu găsea resurse să strige după ajutor, ceea 
ce împinge teama lui spre paroxism. Era pus în situaţia iepurelui 
aruncat în cuşca unui şarpe cobra, care, mai înainte de a-şi 
ataca prada se delectează privindu-l cum se zbate din colţ în 
colţ, fără nici o speranţă... 

Apostolescu tăcu şi îşi întoarse scârbit capul spre Kisantal, 
care continua să surâdă ironic. În momentul când s-a întors cu 
faţa, pentru a intra în bucătărie, l-ai atacat şi l-ai ucis. Nu mai 
intru în amănuntele agresiunii, deoarece le cunoşti cel puţin tot 
atât de bine ca şi mine. O dată crima făptuită., te-ai grăbit s-o 
suprimi şi pe Maria lakocs. Cu a doua victimă lucrurile au mers 
şi mai uşor, întrucât ai surprins-o în timpul somnului. După ce-ai 
lichidat întreaga familie, ai trecut la jefuirea bunurilor care te 
interesau şi te-ai grăbit să dispari din oraş chiar în aceeaşi 
noapte. A doua zi, ajungând la Braşov, ai început să 
comercializezi bunurile jefuite... 

— Dacă-mi permiteţi, am o întrebare — spuse Kisantal 
zâmbind plin de sine. De ce ar fi trebuit să-i ucid pe bătrânii de 


care mi-aţi vorbit, când eu eram plin de parale. Doar abia îmi 
scosesem cei 9 000 de lei ascunşi în... 

— Nu, Kisantal! Nu-i adevărat! O dovadă în plus că n-ai avut 
bani ascunşi ne este furnizată de însuşi faptul că, în primele zile 
de la sosirea ta la Braşov, ai dormit prin gară sau la martorul 
Mărculescu, care te-a luat la el acasă din milă. Un om supus 
privaţiunilor din închisoare aproape doi ani, dacă într-adevăr are 
bani, nu face economii. Admiţând că totuşi le-ai făcut, cum se 
explică „„amănuntul” că începând din ziua de 6 octombrie, a 
doua zi după uciderea familiei lakocs, te-ai hotărât, aşa nitam- 
nisam, să zvârli cu banii în stângă şi-în dreapta. 


— Şi faptul că m-am hotărât — aşa, deodată — să-mi 
cheltuiesc banii este o dovadă că eu am ucis familia de care mi- 
aţi vorbit? 


— Nu, bineînţeles. Tot ce ţi-am spus până acum este 
rezultanta unor prezumpţii, care, însă, au la bază nişte fapte 
concrete. Astfel, începând cu ziua de 6 octombrie şi terminând 
cu cea din 9 decembrie, ai vândut, unor amatori de chilipiruri, 
pe care noi i-am identificat, diferite obiecte care au aparţinut 
victimelor lakocs. Asta nu-i o dovadă destul de grăitoare? spuse 
zeflemitor detectivul. 

— Nu pot decât să vă repet, n-am ucis pe nimeni... 

— Atunci de unde ai avut lucrurile pe care le-ai vândut? ŢI le- 
a dăruit Moş Crăciun?! interveni cu impulsivitate Simionescu. 

— Le-am furat! Asta-i adevărul şi-l recunosc — replică el. 

— Pe figura aspră, parcă cioplită în granit a lui Apostolescu, 
numai ochii, de un verde-cenuşiu, trădară o sclipire de veselie, 
apoi îl invită laconic: 

— Povesteşte, povesteşte orice vrei, noi te ascultăm. 

— În seara zilei de 5 octombrie m-am dus la restaurantul 
„Vârful cu Dor” şi am luat masa. De acolo am plecat la 
restaurantul „,Cioplea”, unde am rămas până la ora unsprezece, 
apoi am intrat în barul „,Cioplea” şi am stat de vorbă cu un 
bărbat, care spunea că este medic la Ploieşti. Pe la ora două şi 
jumătate noaptea, când am rămas singur, deoarece medicu' 
plecase, au intrat în bar doi străini, unu' avea cam 50 de ani şi 
celălalt era mai tânăr. Pentru că celelalte mese erau ocupate, au 
venit şi s-au aşezat lângă mine. Cel mai tânăr stătea chiar pe 
aceeaşi banchetă cu mine. La un moment dat, am observat că 
bărbatului care stătea lângă mine i-au căzut pe banchetă nişte 


chei. Le-am luat şi m-am dus la toaletă, unde, după ce-am văzut 
că sunt chei de maşină, le-am ascuns în rezervoru' cu apă al 
closetului şi m-am întors la masa mea. Puțin mai târziu, cei doi 
străini, care vorbeau,cred, nemţeşte, i-au dat barmanului 100 
de lei şi au plecat sus, unde sunt camerele pentru oaspeţi. După 
plecarea lor, fiind sigur că s-a dus să se culce, am luat cheile de 
unde le ascunsesem şi am ieşit afară, în faţa barului se aflau 
două maşini. M-am dus spre aceea care avea număr de 
circulaţie străin şi am încercat cheile pe care le găsisem. Se 
potriveau. Când am deschis portbagaju' am văzut înăuntru o 
valiză mare, din carton, de culoare închisă. După ce-am scos-o 
şi am ascuns-o, într-o groapă din apropiere, am revenit la bar şi 
am cerut un taximetru prin telefon. Câteva minute mai târziu, 
am ieşit afară, am adus valiza de unde o lăsasem şi am aşteptat 
taximetru' comandat. Când a venit, i-am cerut să mă ducă la 
gară, de unde am luat trenu’ spre Sinaia. In tren am deschis 
valiza şi am luat din ea câteva obiecte din aur (o pereche de 
cercei, un lănţişor, un ceas de buzunar, două monede şi un inel), 
restul obiectelor au rămas acolo şi le-am depus la casa de 
bagaje odată cu valiza. Dimineaţa am plecat la Braşov cu o 
maşină de ocazie. Pe la ora zece am început să colind 
magazinele şi să întreb cine este amator de obiecte de aur. În 
acest fel am vândut o mare parte din ele... 

— Pe Sanda Alexandrescu cum ai cunoscut-o? îl întrerupse 
Apostolescu. X 

— La fel ca pe celelalte. Intrând într-un coafor, am stat de 
vorbă cu ea şi, după ce i-am vândut o pereche de cercei, mi-a 
spus să nu plec, deoarece vrea să mai discute cu mine. M-am 
mai plimbat cu prietena ei, una Camelia, cu care-mi făcuse 
cunoştinţă, până a terminat serviciul. După ce a venit spre noi, 
m-a întrebat dacă nu fac cinste şi eu le-am invitat la o cofetărie, 
unde am băut lichior. Puțin mai târziu, s-a propus, nu mai ştiu 
de către cine, să mergem la Camelia acasă şi să mâncăm. Am 
cumpărat ceva de mâncare şi de băut şi ne-am dus la Camelia, 
unde am stat până la două noaptea, când am plecat s-o conduc 
pe Sanda acasă... 

— Un moment! îl întrerupse Apostolescu, care nu dorea să 
se rătăcească prin nişte amănunte ce nu concurau, în mod 
direct, la elucidarea cazului. Dacă în afara obiectelor din aur n-ai 
luat nimic altceva din valiza lăsată la Sinaia, cum se explică 


faptul că Sandei Alexandrescu i-ai vândut, o dată cu cerceii, o 
tavă din porțelan şi un material de rochie? 

Kisantal păru dezorientat numai o fracțiune de secundă, apoi 
răspunse: 

— A trecut atâta timp de atunci... Probabil că am mai luat şi 
alte obiecte din valiza aceea. 

— Continuă cu ce s-a întâmplat a doua zi. 

— În ziua următoare, după ce mi-am pierdut timpul prin 
diferite restaurante din Braşov, am plecat la Sinaia, de unde am 
luat valiza pe care o lăsasem la gară. Când m-am întors la 
Braşov era după-amiaza şi, aşa cum mă înţelesesem cu fetele, 
m-am dus cu ea la Camelia acasă. Cu această ocazie, rămânând 
singur în casă, am verificat conţinutu' valizei. Era plin cu tot felul 
de obiecte. 

— Inclusiv albume cu timbre? îl încercă Simionescu. 

— Da. Erau două clasoare mari şi o grămadă de caiete şi 
plicuri pline cu timbre. 

— Ce-ai făcut cu timbrele? insistă Simionescu. 

— Clasoarele mari le-am vândut unui englez bătrân, pe care 
l-am cunoscut în gara Braşov, cu suma de 10 000 de lei. 
Celelalte i le-am făcut cadou Sandei Alexandrescu. 

— Ascultă, Kisantal! reluă interogatoriul Apostolescu. Dacă 
tu ai furat o singură valiză, cum se explică că atât Camelia 
Balaban cât şi Sanda Alexandrescu te-au văzut cu două? 

— Pentru că, mai înainte de a mă duce la Camelia, am 
cumpărat şi eu o valiză, în care am băgat nişte cămăşi şi două 
costume de haine pe care le luasem de la un magazin din Sinaia 
— răspunse el cu promptitudine. 

— Cele două martore susţin că geamantanele pe care le-au 
văzut la tine erau identice, atât ca gabarit şi culoare cât şi ca 
vechime, de asemenea descrierea lor aduce al naibii de mult cu 
valizele dispărute din locuinţa victimelor. Ce părere ai? 

— Una singură, s-au înşelat. 

— Nu-i exclus să ai dreptate, dar asta trebuie dovedit. Unde 
se află geamantanul furat din tren şi cel cumpărat de tine? 

— Le-am vândut unui ţăran, la piaţă, în Braşov, acum vreo 
două săptămâni... Întrucât nu-l cunosc, nu văd cum aş putea să 
mai dau de el. 

— Ce-ai făcut cu costumul pe care l-ai purtat când ai ieşit din 
închisoare? 


— Ce costum? întrebă mirat Kisantal. N-am decât două: unul 
maro si altul bleumarin. La care vă referiţi? 

— La acela pe care l-ai avut până în ziua de 7 octombrie, 
când le-ai cumpărat pe cele amintite de tine. 

Kisantal se făcu că nu pricepe şi Apostolescu preciză: 

— Mă refer la un costum gri-deschis pe care l-ai purtat la 
Deva, la Sibiu şi la Braşov, până ai primit banii de la Sanda 
Alexandrescu. 

— Ah! La ăla vă referiţi... Păi era prăpădit şi l-am vândut unui 
ţigan cu haine vechi. 

— Deci respingi acuzaţia că i-ai ucis pe soţii lakocs? 
concluzionă Apostolescu. 

— Bineînţeles! Eu n-am ucis pe nimeni... 

— Dane — ÎI întrerupse Apostolescu cu bruscheţe —, cheamă 
subofiţerii să-l ducă la arest! 

— Ce înrăită e jigodia asta! comentă Simionescu după ce 
rămaseră singuri. 

— Lasă asta! mormăi supărat Apostolescu. Povestea lui, deşi 
e cusută cu aţă albă, ne dă peste cap acuzarea. A îmbinat atât 
de bine adevărul cu minciuna încât nu m-ar mira prea mult dacă 
aş afla că a scăpat de sub incriminare. 

— Dacă am fi pus mâna pe costumul cu care era îmbrăcat 
când l-a omorât pe lakocs, n-am fi avut probleme acum. 

— Ţi-am mai spus eu că derbedeul ăsta are şcoala închisorii. 
Şi-a dat seama că sângele cu care şi-a stropit hainele când l-a 
ucis pe bătrân îl poate incrimina în mod irefutabil, chiar dacă le 
spală. Probabil că, după ce-a intrat în bani, a fost primul lucru de 
care s-a debarasat. 

— Şi acum ce facem? Lăsăm povestea lui să se strecoare în 
coadă de peşte la tribunal? 

— Deocamdată, fără idei preconcepute, luăm povestea aşa 
cum ne-a servit-o şi o verificăm. Mai întâi discutăm cu barmanul 
de la „Cioplea” şi-l rugăm să-şi amintească dacă l-a văzut pe 
Kisantal şi pe cei doi străini în noaptea de 5 octombrie în local. 
După aceea verificăm dacă, într-adevăr, a chemat un taximetru 
să-l ia de la bar şi să-l ducă la gară. Hai la treabă, Dane! îl 
îndemnă Apostolescu ridicându-se de pe scaun. 

Câteva ore mai târziu, în timp ce maşina miliției gonea 
înapoi spre Braşov, Simionescu comenta rezultatul investigaţiei: 

— In concluzie, basmul lui Kisantal n-a ţinut. Barmanul, care- 


| cunoaşte foarte bine pe „amicul nostru”, nu-şi aminteşte de 
prezenţa lui sau a celor doi străini în bar. Deosebit de asta, ne-a 
demonstrat că, în noaptea de 5 spre 6 octombrie, a avut toate 
camerele ocupate şi deci nici n-ar fi avut unde-i caza pe străinii 
din legendă. 

— lar şoferii celor trei taximetre ale oraşului Predeal, care de 
asemenea îl cunosc foarte bine pe Kisantal, arată că niciodată n- 
au făcut cursa descrisă de el... — murmură Apostolescu. 

— Aşa că este în găleată. 

— Dacă pentru cazul Katharina Liehn ai dreptate, pentru 
cazul lakocs lucrurile se prezintă diferit. Învinuirea pentru dublul 
asasinat de la Sibiu se bazează numai pe probe indirecte, care 
sunt limitate la demonstrarea amestecului pe care l-a avut în 
afacere şi posibilitatea comiterii lui. Justiţia, deşi ţine seama şi 
de astfel de probe, le preferă pe cele directe, materiale... Cu un 
avocat bun, care să ştie să speculeze îndoiala în favoarea 
acuzatului, capătă 20 de ani de închisoare... 

— Mai o reducere a pedepsei şi, nu peste mulţi ani, ne 
trezim din nou că-i adulmecăm urma — completă Simionescu, 
încreţindu-şi nasul de silă. 

— Intocmai — aprobă Apostolescu cu un aer de resemnare. 

— Dar bine, lucrurile nu stau chiar aşa! Vom avea şi 
depoziţiile persoanelor care l-au văzut pe Kisantal în locuinţa 
soţilor lakocs! îşi aminti el cu optimism. 

— Dane, ai mai asistat vreodată la o confruntare făcută după 
aproape trei luni? 

— Nu. 

— Atunci aşteaptă şi vei vedea! răspunse el cu o filozofică 
resemnare. 

CAPITOLUL XXXII. CINE A GREŞIT? 
-intuiţia sau experienţa lui Apostolescu îşi spusese cuvântul. 
Intr-adevăr, cu excepţia Catyei, care-l indică, fără nici o ezitare, 
pe Kisantal drept persoana care vizitase familia lakocs în zilele 
de 1 şi 5 octombrie, ceilalţi martori ori se abţinură, din cauza 
nesiguranţei, ori desemnară o altă persoană din grupul în care 
era prezentat învinuitul. 

După ce confruntarea făcută în clădirea miliției luă sfârșit, în 
mod  neconcludent, Apostolescu dispuse transportarea lui 
Kisantal şi a grupului care-l antura la domiciliul victimelor, 
pentru a-i da posibilitatea lui Filoti, cel care văzuse criminalul 


prin fereastra bucătăriei, să indice persoana despre care 
relatase. 

Aşteptară până se întunecă, apoi, în timp ce Filoti şi 
Simionescu priveau, din balconul de peste drum, prin fereastra 
bucătăriei victimelor, Apostolescu începu să introducă pe rând, 
în încăpere, pe cei trei membri ai grupului din care făcea parte 
Kisantal. 

În conformitate cu poziţia în care Filoti îl văzuse pe criminal 
în noaptea omorului, fiecare dintre ei trebui să ia loc la masă, pe 
scaunul care era cu spatele spre fereastră, şi să-şi expună 
profilul figurii privind spre umărul stâng. 

Deşi toţi oamenii grupului ocupaseră pe rând locul indicat, 
deci şi Kisantal, Filoti continua să rămână nehotărât. 

Apostolescu, plictisit de toată regia pe care o făcea, se 
decise să renunţe la indicarea învinuitului de către Filoti şi îi făcu 
semn, prin fereastră, lui Simionescu că a terminat şi poate 
cobori. Se întoarse apoi spre cele două persoane care se 
oferiseră să apară alături de Kisantal la confruntare şi le 
mulţumi pentru concursul acordat. Când Simionescu şi Filoti îşi 
făcură apariţia, Apostolescu îl rugă pe locotenent să-i conducă 
pe martori până la maşina lor şi să-i spună şoferului să-i ducă 
unde doresc. 

In bucătărie, în afară de Apostolescu şi Kisantal, mai 
rămăsese Filoti, care, cu o mutră plouată, nu mai contenea cu 
scuzele: 

— Ştiţi, a trecut atâta timp de atunci... Şi apoi... distanţa de 
la care am privit... 

— Poate că nici nu l-ai văzut!? îl tachină Apostolescu făcând 
haz de necaz. 

— Cum nu l-am văzut?! se supără el. L-am văzut aşa cum v- 
am spus. Stătea cu coatele pe masă şi, în timp ce privea spre 
stânga, unde stătea domnul Geza, îşi turna vin în pahar. Jur că l- 
am văzut! Dar ce să fac?! Nu-i rețin trăsăturile... 

Apostolescu privi spre Kisantal, care rânjea satisfăcut, şi 
porni să-l conducă pe Filoti spre ieşire, spunând: 

— Nu-i nimic, domnule Filoti. Nu-ţi fă inimă rea din cauza 
asta. Oricum, eu îţi mulţumesc pentru bunăvoința cu care ai 
vrut să ne ajuţi. 

Deschise apoi uşa bucătăriei, pentru a-i face loc lui Filoti să 
iasă, dar, în clipa când martorul trecu pe lângă el, pentru a păşi 


în vestibul, rămase împietrit. 

Filoti era prea amărăt de insuccesul pe care-l înregistrase la 
confruntarea pentru a remarca încordarea anchetatorului. Işi 
dădu seama că ceva nu-i în regulă abia atunci când, dându-i 
bună seara, acesta, în loc să-i răspundă, se întoarse şi porni ca o 
vijelie spre cămara unde fusese găsit ucis Geza lakocs. 

Apostolescu deschise uşa cămării şi îşi plimbă privirea 
nerăbdătoare pe rafturile pline eu sticle şi borcane. 

In faţa lui, pe cel de-al treilea raft, între două sticle de oţet, 
se afla sticla de vin din care se băuse în noaptea asasinării 
soţilor lakocs. 

În clipa când întinse mina spre ea, auzi în spatele lui un 
pufăit şi simţi o mână înhăţându-i umărul drept şi smucindu-i-l 
înapoi. În acel moment începu şi Filoti, care privea din pragul 
uşii, să ţipe disperat după ajutor. 

Apostolescu, fără să întoarcă capul, îşi aruncă umărul 
înainte, pentru a contracara forţa de tracţiune a adversarului 
său, îşi suci uşor corpul spre stânga, apoi, concomitent, duse 
braţul stâng în faţă. După ce aprecie că l-a ridicat la înălţimea 
de care avea nevoie, îşi cobori repede şi cu putere cotul spre 
plexul solar al agresorului său. 

Masa moale pe care o întâlni cotul său şi icnetul care urmă 
loviturii îi spuseră detectivului că n-a greşit adresa. 

Când se întoarse cu faţa spre Kisantal, îl văzu curbat, cu 
mâinile încrucişate peste abdomen şi îl lovi, ca la rugby, cu 
podul palmei drepte în creştet. 

In momentul când Simionescu irupse în încăpere ca un taur, 
zvârlindu-l pe Filoti la o parte din uşă, de unde acesta privise 
îngrozit lupta, care nu ţinuse decât câteva secunde. Kisantal 
tocmai lua contact cu podeaua, la fel ca un taburet aşezat cu 
picioarele în sus. 

— Ce s-a întâmplat?! 

— Domnu’ a sărit la domnu’... — încercă să explice Filoti, 
încă sub influenţa emoţiei. 

— Dumnezeii mamei tale de derbedeul!... Este a treia oară 
când ataci un anchetator! şuieră înfuriat Simionescu. Mai 
încearcă încă o dată şi te împuşc! 

— Ar fi păcat să nu ajungă în faţa judecătorului. Mai bine îi 
găureşti rotulele genunchilor. Din asta nu se moare, dar nici nu 
se uită vreodată — avertiză Apostolescu cu convingere. 


— Dar, în fond, ce i-a venit? Doar nu era nebun să-şi 
închipuie că poate să-şi ia tălpăşiţa! 

Apostolescu, fără să-i mai răspundă, intră în cămară şi 
reveni cu sticla de vin înfăşurată în batistă. — Să mergem la 
inspectorat! spuse el. 

De mai bine de două ore Apostolescu se plimba nerăbdător 
prin birou, iar Simionescu pufăia tăcut din ţigară. 

In sfârșit, se auzi o bătaie în uşă. Era locotenentul major 
Vasiliu de la Serviciul criminalistic. Am găsit toate impresiunile 
celor cinci degete de la mina dreaptă. 

— In regulă! exclamă satisfăcut Simionescu. 

După ce expertul se retrase, Simionescu, văzând că 
Apostolescu continuă să rămână tăcut, spuse: 

— Deci acesta-i motivul pentru care te-a atacat... Când Filoti 
ţi-a vorbit de sticlă, şi-a adus aminte că a pus mina pe ea, iar 
după omor a uitat să-şi mai şteargă amprentele. Văzând că ai 
realizat importanţa precizării martorului şi te duci spre cămară, 
te-a atacat cu intenţia de a sparge sticla, în speranţă că, astfel, 
va putea distruge singura probă directă de incriminare în cazul 
lakocs. 

Apostolescu continua să tacă şi să fixeze îngândurat 
peretele de deasupra creştetului lui Simionescu. 

— Trăsăturile sale aspre erau şi mai mult reliefate de figura 
sa întunecată. 

— Ce-ai, şefule?! izbucni Simionescu. În loc să te bucuri că 
am reuşit să producem o probă, care înlătură orice îndoială în 
acuzaţia criminalului, faci o mutră de parcă ai fi aflat contrariu! 

— Ştii — începu Apostolescu trist —, Katharina Liehn a fost 
ucisă din cauza nepriceperii noastre... Dacă ne-am fi gândit să 
luăm amprentele şi de pe sticla cu vin, n-ar fi fost nevoie să 
batem pasul pe loc o lună şi jumătate... Criminalul, având fişă 
dactiloscopică, ar fi fost arestat în cel mult 48 de ore... şi nu mai 
apuca să comită omorul de la Braşov... 

— A, nu, protestez! Pe mine nu mă băga în chestia asta... Eu 
nu sunt decât un prăpădit de asistent! Dacă şefii au întotdeauna 
folosul, atunci tot lor le revine şi ponosul... 

Simionescu îşi opri tirada când văzu că Apostolescu, în loc să 
se destindă la gluma lui, se încruntă şi mai mult. 

— Ei, Nicule — reluă el, de astă dată cu seriozitate, de unde 
dracu ai mai scos şi culpa asta imaginară?! Cum puteam noi şti 


că asasinul a pus mâna pe sticla cu vin, când întotdeauna gazda 
este aceea care serveşte musafirul? 

— Trebuia să mă gândesc că victima, fiind aproape oarbă, l- 
a rugat pe criminal să se servească singur... 

— S-ar putea, dar, la fel de bine, puteam să ne gândim că 
asasinul, prin grija cu care şi-a îndepărtat toate amprentele, nu 
era nebun să şi le lase tocmai pe o sticlă, care oferă cea mai 
ideală suprafaţă pentru conservarea impresiunilor papilare! 

— Sub tensiunea nervoasă în care se afla, mai ales datorită 
fricii că l-ar putea surprinde cealaltă victimă, a uitat de sticlă... 
— monologă Apostolescu pentru el. 

— Şi apoi — continuă Simionescu supărat de autoacuzarea 
lui Apostolescu, am avut de anchetat un caz cu totul deosebit. 
Atâta timp cât, datorită gradului de descompunere a victimelor, 
nu le-am putut fixa amprenta, cum am fi putut selecţiona 
impresiunile papilare străine?! 

Căpitanul îl privi gânditor, apoi, ridicând din umeri, spuse 
obosit: 

— E unsprezece noaptea, hai să mergem... 

A doua zi, după ce se înapoiară la Braşov, Apostolescu îi 
predă cazul lui Bogaliu. 

Când să părăsească biroul maiorului, Apostolescu se întoarse 
şi, din uşă, se bătu eu indexul peste tâmpla dreaptă, spunând: 

— Nu uitaţi să cereţi expertiza psihiatrico-legală! 

— Crezi că Kisantal este nebun? întrebă Simionescu în timp 
ce părăseau clădirea inspectoratului de miliţie. 

— Toţi cei care premeditează o omucidere, indiferent sub ce 
motiv, sunt nebuni! Chiar dacă medicii psihiatri nu ajung 
întotdeauna la această concluzie, deoarece, în principal, ei 
pleacă de la ideea că numai furia demenţială acordă 
iresponsabilitatea psihică, eu îi consider schizofrenici pe toţi cei 
care văd prin omucidere un mijloc de a atinge un anumit scop, 
indiferent de natura lui! Ce mi-ai spus acum seamănă, al 
dracului de mult, cu o pledoarie în favoarea ideii că toţi 
criminalii sunt nebuni şi că locul lor nu este la închisoare, ci în 
case de sănătate! 

— Nici gând, Dane. N-am făcut altceva decât să-mi exprim 
părerea despre ucigaşi. În rest, prevederile legii sunt în 
concordanţă cu interesele generale, deoarece, indiferent de 
faptul că are sau n-are discernământ, criminalul loveşte în 


interesele societăţii. Dar, în sfârșit, să terminăm cu aspectele 
neplăcute ale meseriei noastre şi să ne gândim la lucruri mai 
plăcute... 

— De exemplu, la Bucureştiul nostru drag... 

E EPILOG 

In timpul procesului care s-a desfăşurat în faţa Tribunalului 
judeţean Braşov, începând cu 19 februarie 1969, inculpatul loan 
Kisantal a admis culpa furtului de geamantane şi a respins-o pe 
cea de omucidere. 

Totuşi, atunci când tribunalul îi acordă, la sfârșitul 
dezbaterilor, ultimul cuvânt, inculpatul recunoaşte că a ucis cele 
trei victime. El precizează că activitatea sa criminală a fost 
dirijată, prin telepatie, de către fratele tatălui său vitreg. Astfel, 
el n-a fost nimic altceva decât o unealtă a voinţei adevăratului 
criminal; un mediu care nu s-a putut opune poruncilor primite. 

Intrebat fiind de judecător, el răspunde că nu a recunoscut 
până atunci omorurile deoarece a avut revelaţia faptelor sale 
abia în noaptea precedentă. 

Cerându-i-se să precizeze pe cine a ucis mai întâi dintre soţii 
lakocs, răspunde că i se ordonă prin telepatie să nu mai spună 
nimic. 

Manevra prin care inculpatul a încercat să scape de 
răspunderea penală a fost însă neutralizată de expertiza 
neuropsihiatrică; s-a precizat astfel că acesta a acţionat cu 
discernământ şi că este responsabil de faptele imputate. 

Tribunalul judeţean Braşov, având în vedere gravitatea şi 
perversitatea cu care au fost comise omorurile, prin sentinţa din 
14 martie 1969, hotărăşte condamnarea la moarte a lui loan 
Kisantal. 

Urmare a respingerii recursului de către Tribunalul Suprem, 
sentinţa a fost executată. 


